
Venujem svojim dcéram – Liane a Deane.

	Ste svetlom v mojich chmúrnych dňoch.

	Buďte opatrné v tomto divokom svete.

	 


1.

	Streda 28. september 2005

	Maličký oblok s dvoma mrežami bol príliš vysoko. Dievčina pod ním zas priveľmi nízka, aby sa k nemu dostala. Znova a znova sa pokúšala vyliezť po drsnej studenej stene. A zakaždým sa jej to nepodarilo. Napriek tomu sa snažila odkiaľsi zvnútra vydolovať posledné zvyšky síl. Nesmie poľaviť! Musí utiecť z tohto hrôzostrašného miesta! Jednoducho stadiaľ vypadnúť, dostať sa von a bežať... a nikdy, do čerta, nikdy sa tam nevrátiť.

	Možno keby sa jej podarilo k oknu vydriapať, zvládla by rozbiť sklo a pretiahnuť sa mrežami, veď bola tenká ako prútik.

	Bola však malá a slabá.

	Vyzerala na dvanásť, no v skutočnosti bude onedlho oslavovať pätnáste narodeniny. Takmer na Štedrý deň. Vlastne nie, oslavovať nebude. Tu nikomu na oslavách nezáleží. Darčeky si nedávali ani ich nedostávali. Dokonca ani na Vianoce. Jej krehká tvár a útle telo nepripomínali pubertiačku. Väčšina rovesníčok už mala chlapcov, prežili prvé rande, prvé bozky, niektoré z nich aj čosi viac. Ona nič. Ani chlapci, ani sex, čokoľvek, čo by ju posunulo k ďalšiemu stupňu dospelosti. A možnože to bolo v nej samotnej. Stránila sa ostatných, uzatvárala sa do seba, nepripúšťala si druhých k telu, fyzicky ani duševne. Vytvorila si okolo seba nepreniknuteľnú stenu.

	Zlomené nechty opäť zaborila do škár medzi tehlami v snahe pritiahnuť sa k oknu. Bolelo ju to, plakala. Ale nevzdávala sa. Zatiaľ ešte nie. Odretá koža na kolenách krvácala, zaschnuté chrasty sa odlúpli. Červené stopy na sivej stene, známky jej predchádzajúceho úsilia, sa zmenili na hnedé fľaky. Do otvorených rán sa jej dostala špina, zapálili sa a opuchli. Každý dotyk ju strašne bolel, infekcia si prehrýzala cestičku do jej beztak zoslabnutého tela.

	Nad hlavou sa jej neprestajne ozýval tupý dupot. Občas túžobne vystrela ruky k stropu, akoby ním ako duch dokázala prejsť. Byť zase medzi ľuďmi, zhovárať sa, azda sa i smiať. Nie, nesmiať sa. S nimi teda nie. To skôr ona bývala terčom posmeškov, uštipačných a zlomyseľných žartov.

	Smiech v nej už dávno zomrel spolu s radosťou. Vystriedali ich iné, chmúrnejšie pocity. A nesmierna túžba s kýmsi čo len na chvíľu byť, nesplývať so samotou a s tým strašidelným tichom, ktoré z času na čas narušilo nepatrné škrabkanie myší v múroch.

	Len tupý dupot.

	A pavúky.

	Iba myši, pavúky a všemožný hmyz jej robili spoločnosť.

	Nevedela, ako dlho tu je. Všetko sa jej zlievalo dovedna, hodiny, dni, týždne. Zo začiatku sa to aj snažila rátať, ale už po pár dňoch sa jej začalo všetko motať. Nedokázala kontrolovať čas. Teraz už iba rozlišovala – hoci nie celkom presne –, či je deň alebo noc. Ale koľko nocí už prešlo, netušila. Hodiny sa vliekli neuveriteľne pomaly. Vlastne jej na tom už prestalo záležať. Cínové vedro s výkalmi v kúte miestnosti sa cez okraje prelievalo na kamennú dlážku. Už jej to neprekážalo ako na začiatku, zvykla si na zápach, zvykla si na všetko. Horšie bolo, že ju trápil nesmierny hlad a smäd. Niekoľko dní jej nikto nič nepriniesol.

	Vysilená si sadla do chladného kúta, pritiahla si kolená k brade a objala ich rukami. Bolestne zvesila hlavu. Oči sa jej zakalili slzami.

	Vôľa, o ktorej si predtým myslela, že je dosť silná, z nej úplne vyprchala.


2.

	Piatok 30. september 2005

	Vyšetrovateľ Leo Legen sa pozrel na zúboženého chlapa sediaceho oproti.

	„Tak si to teda, Ferino, preberieme ešte raz a naposledy...“

	Ferino stále nehybne civel do zeme. Mohlo by sa zdať, že vyšetrovateľ sa rozpráva s voskovou figurínou, keby sa chlapíkovi slabo nedvíhal hrudník a sem-tam ho nestriaslo ako zmoknuté šteňa. Nie od strachu, že sedí v kancelárii policajta, takých posedení mal za sebou požehnane. Klepal sa od zimy. Začala sa jeseň, dni aj noci boli už príliš chladné na to, aby sa človek iba tak túlal a prespával vonku. A on si ako taký idiot na nocľah vybral odpadový kanál, ktorým neprechádzalo teplovodné potrubie. V skutočnosti boli všetky vyhrievané už dlhodobo obsadené nešťastníkmi s podobným osudom. A nikto z nich ho k sebe neprichýlil. Veď čo by sa tlačili s ďalším lúzrom, nech sa postará, ako vie.

	Lenže školenia na prežitie bez strechy nad hlavou neexistujú. A niekoľko základných informácií a rád, čo sa k nemu na ulici dostali, nestáli za veľa.

	V kanáli bola tma, kosa, smrad, vlhko, potkany a kompletná kolekcia baktérií. Skrátka, hnusná stoka. Vydržal v nej iba štyri dni. Aj to len s obrovským úsilím. A tak teraz Ferino zdieľal otvorený flek pod mostom na okraji Nitry s kumpánmi, čo taktiež nenašli voľný kanál či kamaráta, ktorý by sa nad nimi zľutoval. Do azylového domu ho to neťahalo ani najmenej. Pravidlá – tých sa nerád pridržiaval. Vraj opitých neberú − a on si rád vypil, často a s chuťou.

	„Viem, že si jednoduchý človek, Ferino,“ pokračoval vyšetrovateľ, „na tom nie je nič čudné. Každý sme svojím spôsobom jednoduchý. My dvaja sme zhruba rovnako starí, za normálnych okolností by z nás, čisto teoreticky, mohli byť kamaráti. Dostal si sa do ťažkej situácie, to je tvoj problém. Mne je to fuk, lebo tvoj kamarát nie som, takže toto s tebou riešiť nemienim. Momentálne si však skĺzol do ďalšieho, oveľa vážnejšieho problému. Pozri sa, ja sedím na tejto strane stola a mám istú povinnosť voči štátu a jeho zákonom. No a ty si nedávno jeden z nich obzvlášť závažne porušil. Našťastie si sa aj sám priznal. Lebo páčiť to z teba by bolo zbytočne zdĺhavé a nakoniec by to aj tak prinieslo rovnaký výsledok.“

	Chlap, z ktorého ťahalo ako zo žumpy, stále pribíjal zrak k podlahe. Všeličo mu vírilo hlavou a len Boh vie, čo z toho zasahovalo do témy, ktorej sa tu spoločne s vyšetrovateľom už hodinu venovali.

	„Si teda presvedčený,“ pokračoval Leo, „že ten nôž, zapichnutý takmer po rukoväť do hrudníka Jaroslava Lebedu, ti naozaj skĺzol po hrdle fľaše?“

	„Áno, tak sa to stalo. Už ma naozaj nebaví to furt a koldokola opakovať.“ Hrať sa na tvrďasa nebolo práve to, čo by mu išlo znamenite, ale skutočne už mal všetkého plné zuby. Vysvetľoval to najmenej stokrát – tomuto vyšetrovateľovi, aj predtým na kriminálke, aj tomu cigánovi vo vyšetrovacej väzbe, s ktorým už tri dni obýval celu. Ten bol najmenej naklonený jeho neustálemu bľabotaniu. Aj preto teraz Ferino hľadel na dlážku len jedným okom. Druhé pripomínalo rozpolené veľké jablko. Krásne červené. Ani škaredá chrasta pri kútiku úst mu nepridávala na pôvabe.

	„Nebaví ťa to, vravíš. Uhm,“ ironicky vyprskol Legen. „Som dobrého srdca a chápem ťa,“ prešiel na miernejší tón. „Máš fúru práce a my ťa tu hlúpo a neopodstatnene zdržiavame.“ Urobil krátku pauzu, aby zistil, ako chlap zareaguje na narážku.

	Nechytil sa.

	„Dobre, tak späť k veci. Tvrdíš, že ste sa s Lebedom predtým nijako nepohádali, nepobili sa ani ťa žiadnym iným spôsobom nevytočil, a nebolo tvojím zámerom vraziť mu nôž medzi rebrá. Nanešťastie, čepeľ zasiahla srdce a Lebeda bol na mieste mŕtvy.“

	„Nie. Prisámbohu! Potkol sa o tie drbnuté krabice a zletel na mňa. Šak bol naliaty jak cisterna. Prečo by som to robil náročky? Jaro bol predsa kamoš.“ Kamoš. Prisilné slovo na to, že mu Jaro dal z času na čas liznúť z fľašky akejsi kyslej žbrndy, čo voňala vínom a sudovou kapustou, a zavše sa spolu v meste premŕvali v odpadkových kontajneroch.

	„Dúfam, že je ti to aspoň trochu ľúto.“

	Fero rýchlo pritakal, potiahol nosom, v hrdle sa mu vytvoril chriacheľ. Kam s ním? Nemal ho kde vypľuť. Prehltol.

	Leo sa zatváril zhnusene.

	„Ešteže tak! Už len to by chýbalo, aby si ho mrskol na dlážku.“

	„Božechráň! To by som si jakživ nedovolil. Nie som chrapúň.“

	Každý z nich to videl po svojom.

	„A cigaretka by nebola?“ opáčil Fero vzápätí. „Veď som sa priznal. A to sa cení, nie?“

	„Ale hybaj! To akože za odmenu?“ Leo stiahol obočie, až sa mu takmer spojilo. „Čo si myslíš, Fero, že si v trafike?“

	Smradúch zavrtel hlavou.

	„Na kriminálke ti neponúkli?“

	„Dali mi, hej. Ale to bolo predvčerom.“

	„Ale dali ti. Tak čo chceš? Aspoň si ušanuješ zdravie. A v base si pofajčíš dosť, neboj. Vieš čo, je kopa hodín, obaja máme za sebou dlhý deň. Tvoje priznanie mám, z doterajšieho vypočúvania, zbierania dôkazov, svedectiev i samotného dokazovania je všetko jasné. Si slušný, nerobíš problémy. Za neúmyselné zabitie vyfasuješ tak päť, šesť rokov natvrdo. Keď sa vnútri budeš správať rovnako slušne ako tu a nebude ti drbať v hlave, pustia ťa o čosi skôr. Len si to budeš musieť zaslúžiť.“

	„Skôr? Prečo skôr?“ opýtal sa neisto chlap s jablkom namiesto oka. Tým druhým nechápavo zízal na Legena.

	„Boha, Fero, neser ma! Zdá sa ti to málo? To fakt chceš, aby som skutok prekvalifikoval na vraždu? Vieš, koľko sprostých papierovačiek by ma čakalo? A o koľko dlhšie by si hnil v base?“

	Ferino mykol plecami. To ho skutočne trápilo zo všetkého najmenej. Ale pravdou bolo, že už chcel mať konečne pokoj. A teplo. Aj pravidelnú stravu.

	„Tak čo?“

	„Hej, súhlasím, doparoma!“

	„No ešte sa aj rozčuľuj! Človek mu chce dobre...“

	Leovi začali lietať prsty po klávesnici. V kútiku duše dúfal, že mu počítač nezamrzne ako včera ráno. Zapisovateľka Helenka je na péenke, druhú mu náčelník nedohodil. Vraj chrípka vyradila z práce tretinu budovy. Keby Leo bol hypochonder, určite by už dávno ležal doma pod perinou aj on. No za posledné obdobie sa naležal až-až. To je jedno, nemal problém si zápisnicu napísať sám. Poväčšine to aj tak robil on.

	O pár minút zachrčala tlačiareň a vyliezli z nej potrebné dokumenty.

	Leo podstrčil pred chlapa zápisnicu v štyroch kópiách.

	„Kde to mám podpísať?“ zmätene sa opýtal muž.

	„Na!“ vyšetrovateľ mu podal pero. „Sem,“ ďobol prstom na spodok hárku. „Potom aj na všetky ostatné papiere, na rovnaké miesto. Nepopleť to! A viac-menej čitateľne, žiadny kopček hore, jamka dolu. Nie si doktor. Pochopil?“

	Fero prikývol.

	„Chceš si to aj prečítať?“

	„Netreba.“

	Keď sa na poslednom hárku objavil podpis, Leo zavolal službukonajúceho policajta, aby obvineného odviedol naspäť do cely.

	 

	Keď osamel, zatvoril fascikel s dokončeným prípadom, vystrel ruky nad hlavu a pretiahol si chrbát. Nemal to robiť. Akoby pozabudol. Jazva na pravom boku, nie viac ako päť centimetrov nad panvovou kosťou, sa natiahla a zabolela ho. Sykol od bolesti a rýchlo si to miesto pritlačil rukou. Práve tam ho postrelili počas vyšetrovania prípadu Vraha zo Zobora, ako ho vtedy označili médiá. Projektil, čo mu uviazol v tele, zastavilo dolné, desiate rebro. Guľka našťastie iba tesne minula pečeň a vážnejšie mu nepoškodila žiadny životný orgán. Leo sa po operácii celkom rýchlo zotavil. Teraz bol v poriadku, a nebyť jazvy na boku a z času na čas, najmä pri prudšom pohybe, slabého zabolenia, ani by si na zranenie nespomenul. Len občas ho prepadli zvláštne myšlienky a ťaživé sny, ktoré sa mu vynorili v súvislosti s tým prípadom. Keďže Leo ležal v nemocnici, ten prípad musel uzatvoriť iný vyšetrovateľ, ktorému to síce prinieslo popularitu v očiach verejnosti, nie však na pôde krajskej kriminálky. Vonkoncom nie na samotnom úseku vyšetrovania. Každý z policajtov vedel, kto si za tento zložitý prípad zaslúži uznanie a môže si urobiť zárez na puške.

	Párkrát krúživým pohybom pocvičil pravým ramenom v snahe trochu ho rozhýbať. Počas písania mu celkom stuhlo. Do práce sa vrátil po viac ako niekoľkomesačnej maródke a presne toto potreboval – nový prípad.

	Bol lačný po práci, nedokázal už len tak doma vylihovať na gauči a sledovať bezduché programy v televízii. Keď pred pár dňami nastúpil, vzal prípad smrti jedného bezdomovca. Niečo jednoduchšie na rozbeh, povedal si vtedy a pustil sa do vyšetrovania. Aj tak v tom čase nebolo nič iné, závažnejšie. Vlastne mu ho pridelil nadriadený, aby sa Leo po pauze trochu naštartoval.

	Prípad nebol ničím výnimočný. Spočiatku sa síce javil ako vražda, páchateľa mali ešte v ten deň za mrežami, no trvalo iba krátky čas a po všetkých prešetreniach a výsluchoch ho Leo nakoniec kvalifikoval a zaprotokoloval ako neúmyselné zabitie. Opitý bezdomovec neudržal rovnováhu, prepadol cez hromadu škatúľ a iných harabúrd a napichol sa na nôž kamarátovi, ktorý práve obrezával uzáver na umelohmotnej fľaše s vínom. To ale nijako nezmení fakt, že ten si aj tak odsedí svoje. Dalo by sa povedať, že chlapík sa aj celkom potešil, keďže sa blížila zima. Že vo väzení prečká aj niekoľko ďalších mu v prvom okamihu nenapadlo. Teraz Leo musí celú dokumentáciu, uloženú na stole pred sebou, odniesť na prokuratúru. To si však nechá na pondelok.

	Zapálil si cigaretu a slastne potiahol. Zaklonil hlavu a pomaly vypustil dym k stropu. Ľahostajne sledoval, ako sa obláčik šíri a zapĺňa priestor malej kancelárie.

	Major Leo Legen. Hm, kto by si bol kedy pomyslel, že niekedy dostane túto hodnosť? Na druhej strane, za tie roky služby spravodlivosti a desiatky vyšetrených prípadov si povýšenie zaslúžil. Takmer nečujne sa zachechtal. Major. Ako major Zeman. Haha. Zeman... V mihu sa mu vynoril posledný obraz iného Zemana. Videl, ako starý docent klesá na kolená, potom padá na podlahu a zomiera mu pred očami. Toľkokrát si v mysli prehrával túto scénu, toľkokrát sa mu v priebehu predchádzajúcich mesiacov zjavovala. Stále to mal pred sebou. Lenže späť sa to už nedá vrátiť. Život nejde pretočiť dozadu ako video a nezostáva mu nič iné, než sa s tým vyrovnať.

	Z vešiaka pri dverách zvesil bundu a opustil kanceláriu.


3.

	V zámke zaštrkotal kľúč. Dvere sa otvorili, otvor vypĺňala robustná žena s neprívetivým pohľadom. V rukách držala plastový podnos s miskou a malou fľaškou vody.

	„Vstaň!“ prikázala dievčaťu ležiacemu v špinavých šatách na podlahe. Urobila krok dnu. „Postav sa a poď si to vziať!“

	Dievča zodvihlo hlavu, pozrelo sa na ženu. Okrem doráňaných a zapálených prstov ju bolela vari každá kostička v tele. Tá drevená posteľ s tenkým zapáchajúcim matracom ju celé noci neskutočne tlačila. Vyležaný vankúš hrozne smrdel a obdratá deka bola taká krátka, že ju zakrývala len po stehná. Párkrát sa jej zazdalo, že z nej vyliezajú červíky. Podvedome sa poškrabala po vychudnutom lakti.

	„Pohni sa, neposlušnica! Nebudem tu stáť jak sprostá, dvihni tú riť z dlážky!“ zvreskla žena a zagánila na dievča.

	To sa s námahou a azda aj s božou vôľou začalo pomaly zviechať zo zeme. Žena nepohnuto stála medzi dverami a netrpezlivo si poklepávala nohou.

	„No bude to?!“ zajačala. „Tak hýb sa, sviňa krpatá! Neni si tu sama, mám aj inú robotu.“

	Keď sa dievčaťu po veľkom vypätí podarilo vstať, snažilo sa urobiť pár krokov. Nebolo ich treba veľa. Stačilo spraviť iba štyri či päť, len sa kúsok prešuchtať, aby prišla k babizni a vzala si tácku s jedlom a vodou. Lenže už po druhom krátkom kroku sa jej podlomili zoslabnuté kolená a zrútila sa na zem.

	Jej telo nahlas žuchlo, čo bolo divné vzhľadom na jej mušiu váhu.

	Fúria neurobila ani krok, nespravila najmenší pohyb, aby jej pomohla. Iba tam stála s podnosom v ruke a zvrchu zazerala na dievčinu. Oči jej iskrili pohŕdaním a niečím zlým. Akoby sa jej oči, a možno aj všetko za nimi, zmenili na samotné peklo.

	„Nehraj tu divadlo. Buď vstaneš a vezmeš si to, alebo si hlc, čo chceš. Bárs aj omietku.“

	Dievča sa vzoprelo rukami o zem a znova sa snažilo zodvihnúť, ale nešlo to. Už nie. Akoby ju zvrchu na chrbte pritláčala k zemi ťažká obrovská topánka.

	„Odmietaš? Há? Si spurná, všakže? Rada vzdoruješ. Ako myslíš! Veď teba tá tvrdohlavosť prejde, sprostaňa!“ precedila pomedzi zuby babizňa, zvrtla sa a aj s podnosom odišla.

	Dvere sa s buchotom zatvorili. Znova zaštrkal kľúč a jazýček zámky odrezal dievča od okolitého sveta.

	Zostala ležať na bruchu na studenej kamennej podlahe. Hlava jej odkväcla na dlážku. Nasávala z nej prach a špinu, zápach moču i slanosť sĺz. Na chlad sa dá časom zvyknúť, aj na tresty. Na samotu nie. A ona bola sama. Samučká ako prst.

	Schúlila sa do klbka, pootočila hlavu a akoby cez závoj upierala oči na dvere. Vedela však, že dnes už nikto nepríde. Možno ani zajtra. Je možné, že už nikdy. Keby žena mala aspoň trochu zľutovania a to jedlo položila na zem! Chcela ho predsa, chcela jesť, ale bola natoľko zoslabnutá, že si poň nedokázala sama dôjsť. A tá mrcha sa v tom vyžívala, bavilo ju dívať sa, ako trpí, ako už nevládze ďalej. A prečo? Iba pre takú hlúposť, akú z dievčenskej pochabosti spravila? Iba preto, že jej srdce stále bilo pre toho jediného človeka na Zemi?

	Už jej ani v bruchu neškŕkalo, mala iba silné bolesti. Ale aj s tými sa postupne zžila, privykla si na ne. Nemala iné východisko. Horší bol smäd. Ten strašný a neutíchajúci smäd, čo premenil jej ústa na vyprahnutú púšť a jazyk na bezvládny vyschnutý kus mäsa. Na okamih prepadla myšlienke, že si ho zje. Jednoducho ho odhryzne, rozžuje a prehltne.

	Nie, to by nezvládla. Tento prah bolesti by len horko-ťažko prekročila. Ústa lemované bledými popraskanými perami ju pálili, ako keby jej na ne prikladali žeravé železo. Nemala v nich jedinú slinu, aby si ich navlhčila, len horkú príchuť niečoho, čo nevedela pomenovať, s čím sa doteraz stretla len raz. Stalo sa to vtedy, keď pred rokmi pobozkala na líce svoju babičku, strnulo ležiacu v Dome smútku. Keď pritisla svoje pery na jej ľadovú tvár, vtedy to prvýkrát pocítila. Bola to príchuť smrti.

	Odtiahla zrak od dverí. Dlane a čelo si položila na zapáchajúcu podlahu, nohy s námahou stiahla pod seba, rukami sa zaprela. Snažila sa postaviť a prešuchtať k posteli. Vynaložila všetku energiu, ktorú v sebe ešte pozbierala, ale nešlo to. Už je na konci síl.

	Ach, tá príchuť smrti.

	Chcela aspoň kričať, azda v stave pomätenia či blúznenia, ale z hrdla sa jej nevydral najmenší tón, hoci len taký slabý, aby ho započuli jej vlastné uši. Dych sa jej spomaľoval, srdce zvoľnilo svoje tempo. A ďalej pomaly zvoľňovalo...


4.

	Streda 5. október 2005

	Jeseň sa tento rok začala farbiť dosť skoro. Lístie opadávalo a v silnom vetre poletovalo vzduchom. V Huntáckej doline neďaleko obce Žirany, kúsok od neveľkého rybníka halilo chodníky, strechy domov, záhrady, pokrývalo polia i lesné cesty. Pri malých prekážkach sa listy usádzali vo väčších vrstvách, vytvárali kôpky, žltohnedé záveje.

	„Ozzy, dones!“ zakričal chlapec na labradora a hodil paličku kúsok od seba. Pes samou radosťou zavrtel chvostom a rozbehol sa splniť úlohu. Aport v lístí hravo našiel a o chvíľu si s ním v papuli sadol pred pána, šťastne vrtiac chvostom. Pustil papek na zem a netrpezlivo čakal, kedy sa bude hra opakovať. Chlapec sa zohol, uchopil ho a znova hodil. Tentoraz o čosi ďalej.

	„Ozzy, prines!“

	Ozzy priniesol. Hru zopakovali ešte trikrát, až sa z malej lúky dostali o niečo hlbšie medzi stromy.

	Chlapec rád sledoval, ako pes behá, nuž vyhodil paličku vysoko do vzduchu a čo najďalej od seba. Vietor sa do nej oprel a oblúkom dopadla medzi stromy. Pes neváhal ani sekundu, rozbehol sa a stratil sa za hustým krovím.

	Jeho pán chvíľu čakal, no pes sa nevracal. „Ozzy, k nohe!“ zakričal. Ozzy nereagoval. „Ozzy, dones paličku!“ mladík začal netrpezlivo prešľapovať. „No tak, poď sem!“

	Labrador však neprichádzal.

	„Doparoma, čo je s tým psom?“

	Vybral sa za ním. Preskočil malý jarok a obišiel naširoko rozrastené krovie. Po ňom ešte jedno za malým kopčekom. Les voňal hubami a mokrým lístím. Psa zbadal aj začul neďaleko. Prednými labkami hrabal v kope lístia a podivne vrčal. Keď vycítil, ako sa jeho pán približuje, na okamih prestal, pozrel sa na neho a rozštekal sa ako zmyslov zbavený. Žeby našiel králičiu, či nebodaj líščiu noru? pomyslel si mladík. No ale tu, na rozmedzí lesa a lúky?

	Kráčal bližšie k psovi a k miestu, ktoré mu Ozzy z neznámeho dôvodu označoval.

	„Čo to tam máš? Našiel si poklad?“ zaškeril sa. Potajme dúfal, že sa z kopy nevyplazí vretenica.

	Odpoveďou mu bol iba vytrvalý štekot.

	Chlapec chytil psa za obojok a pritiahol si ho k sebe. Ozzy sa vzpínal na zadných nohách, neprestával brechať smerom k hromade lístia.

	„Čo ti šibe?! Tak už prestaň! Čo je tam také zaujímavé? Kašli na to! Poď, ideme domov.“

	Vtedy to zbadal. Úsmev na tvári sa v zlomku sekundy zmenil na prekvapený výraz. Ten zaraz na zhrozený. Spod hromady nafúkaného lístia vytŕčala modrá plátenná teniska s bielou gumenou špičkou. Navyše, teniska bola obutá na čejsi nohe. Teraz jasne videl neveľké chodidlo a kúsok odkrytého chudého členka.

	„Čo to...?“

	Pevne držiac psa za obojok pristúpil čo najbližšie a topánkou zvrchu odhrnul trochu lístia. Ukázala sa mu druhá noha. Ozzy sa začal odťahovať, aj jeho brechot utíchol a prešiel do kňučania. Chlapec sa zľakol a vyplašene zaspätkoval. Stál dva metre od svojho nálezu a s vyvalenými očami naň zízal. Dych sa mu zrýchľoval, tvár bledla, po tele mu prebehli zimomriavky.

	Náhle opäť zadul vietor. Na opačnom konci sa pohral s farebnými listami a odhalil plavé vlasy a tvár. Bola to tvár mladého dievčaťa. Veľmi mladého na to, aby tu iba tak ležalo na chladnej zemi, prikryté napadaným lístím. Tá tvár vyzerala ako z vosku.

	Chlapca premklo obrovské zdesenie. Zvrtol sa a ozlomkrky sa rozbehol k stavidlu pri rybníku po bicykel. Potom tryskom lesnou cestičkou rovno domov. Ozzy s vyplazeným jazykom trielil za ním.


5.

	Leo Legen zadusil cigaretu v popolníku, vstal a šiel si opláchnuť tvár k umývadlu. Pracovný deň bol pokojný, a keďže dnes pripadla služba na neho, veril, že ten pokoj do rána vydrží.

	Neubehla však ani hodina, keď mu na stole zadrnčal telefón. Pomaly si priložil slúchadlo k uchu.

	Kým pozorne počúval muža na opačnej strane linky, na čele mu naskakovalo čoraz viac vrások a úmerne s tým obočie pri koreni nosa klesalo stále nižšie.

	Leo nakoniec trochu neúprimne poďakoval a položil.

	Len predvčerom odniesol jeden prípad na prokuratúru, a už má ďalší. „Dajako sa nám to rozbieha,“ zamrmlal si popod nos a načiahol sa po mobil, aby zavolal manželke, že si k večeri domov neodskočí. Po tom, ako si vypočul jej odpoveď, už mu viac vrások nemalo kam pribudnúť. Zložil a mobil si strčil do vrecka.

	 

	Tribečské lesy nie sú krkolomné strminy ani vysokánske skalné steny, naopak − dostupný terén a pôsobivá príroda priam pozývajú k výletom na bicykloch či k nenáročnej turistike. Leo však nesedel na bicykli ani nešiel na túru. Smeroval do lokality pod Huntákom, na miesto, ktoré mu označili ako miesto činu.

	Jazda lesnou cestou bola monotónna – rovnako úzka po celej dĺžke, po stranách rovnaké stromy, nad hlavou rovnaké pološero. Slnečné lúče sa len sťažka predierali cez koruny stromov. Hoci podľa mapy mala cesta iba čosi cez štyri kilometre, Leovi pripadala nekonečná.

	A zase je tu, v Tribeči, uvedomil si a premkol ho divný pocit, len čo vystúpil z auta na kraji malej čistiny. Prekliate miesto. Prekliate pohorie. Prednedávnom ho obralo o veľa. A tentoraz je tu opäť kvôli prípadu. Podľa hlásenia operačného dôstojníka však nejde o staršieho muža ako minule. Vonkoncom nie o viacerých. V tomto prípade ide o mŕtve mladé dievča.

	Vyšetrovateľ si hneď zapálil cigaretu. Vychutnával si každý šluk, lebo nevedel, kedy sa k tomu v blízkych hodinách dostane. Rozhodne nie na mieste činu. Tam bude fúra práce. Popritom, ako poťahoval, skúmavo sa rozhliadal po okolí: naľavo sa zrkadlil neveľký rybník s malým betónovým stavidlom, napravo sa zelenala mierne sa zvažujúca lúka. Všade navôkol hustý les. Ukážkové miesto pre zločin. Ideálne miesto, z ktorého sa dá nepozorovane vypariť.

	Špičkou topánky zašliapol ohorok, pomalým tempom vykročil krížom cez stráň a vošiel do lesa. Cestou si nad lakeť pripol zelenú pásku s nápisom Polícia.

	Všetko by bolo skvelé, takmer idylické, nebyť toho množstva policajtov zhŕknutých na jednom mieste. Blízke okolie aj samotné miesto činu už zabezpečovali kriminalisti z okresu. K telu sa dostavili ako prví pred asi dvomi hodinami. Teraz stáli s operatívcami z krajského výjazdu len pár metrov od obete. Oboznamovali ich so svojimi doterajšími postrehmi a predbežnými závermi z prvotnej obhliadky.

	Do stredu kruhu obohnaného policajnou páskou vkročil Leo. Zrak mu padol na dva malé rozhrnuté kopčeky suchého lístia. Medzi nimi ležalo útle dievčenské telo. Lesná panna, napadlo mu. Nie. Táto tu ležala ako nepotrebná umelá figurína z nejakého obchodu s odevmi, ktorá už neplnila svoju funkciu a majiteľ sa jej rýchlo zbavil. Sinavá tvár s prepadnutými lícami bola scvrknutá. Pootvorené ústa odhaľovali horný rad mierne zažltnutých zubov. V polodlhých plavých vlasoch sa prepletali farebné listy, zopár stebiel trávy a suchých bodliakov. Vyhasnuté oči hľadeli z meravej tváre kamsi do výšav, azda k samotným nebesám, hľadajúc nové miesto pre svoju dušu. Na prvý pohľad nemohla mať viac ako dvanásť či trinásť rokov. Krátke béžové šaty na ramienkach boli jediným kusom odevu, čo mala na sebe. Roztrhnuté ramienko a ľavá strana šiat odhaľovali malý prsník s bledou bradavkou. Nohy mala v kolenách mierne pokrčené a vytočené nabok.

	Po bezduchom tele lozili desiatky drobných červov a múch. Naprieč hrudníkom si svoju púť krátil veľký hnedý slizniak. Cestičku k mŕtvole si našla aj početná skupina lesných mravcov, pochodujúc v jednej línii smerom ku krku. Tam sa bojový útvar rozvetvoval na dva rady, do úst a ľavého ucha. Koža v lakťových jamkách a pod pazuchami bola začervenaná a obžratá, s množstvom drobných raniek. Rovnako na tom boli očné viečka, špička nosa a pery. Katastrofálne vyzerali aj doráňané konce prstov so zaschnutou krvou a špinou na bruškách i pod dolámanými nechtami. V noci trochu spŕchlo, a tak celý hrôzyplný obraz tohto miesta korunovalo mokré lístie a zem zapáchajúca vlhkou hlinou a počiatočnou fázou rozkladajúceho sa tela. Leo na okamih zhnusene odvrátil zrak.

	 

	Vážne pohľady policajtov, šumenie lístia prevaľujúceho sa po zemi, zamračená obloha. Atmosféra úplne na hovno. Ako na funuse. Prisilná káva aj pre ostrieľaných kriminalistov. Až po chvíli sa ako prvý ozval Boris Malus, územčistý chlap s ustavične červenými lícami, bohatými skúsenosťami a čas od času mrzutou náladou, ktorú však, ako sám vravieval, pripisoval svojmu veku. O mesiac oslávi päťdesiatku, o čom neklamne svedčil aj jeho výzor a najmä rozširujúca sa lysina. Legenovi vždy pripomínal Roya Clarka, americkú country hviezdu. Slušné rodinné zázemie, synovia odrastení, pôžičky splatené, so susedmi vychádzal. Mohol sa naplno venovať svojej práci a netopiť sa v mori súkromných problémov. Vedel podržať kolegu v ťažkej chvíli, nebol falošný, sršala z neho úprimnosť a pracovitosť. Na druhej strane, neznášal pretvárku a vždy povedal, čo si myslel. Často aj navzdory očakávaným problémom. Boris Malus bol dobrý policajt.

	„Ide o neznáme mladé dievča. Veľmi mladé, ako vidíš,“ vysvetľoval hlavne Leovi. Zvyšok operatívcov už bol s vecou zbežne oboznámený kolegami z okresu. „Vek dvanásť až pätnásť rokov. Vyzerá to na znásilnenie a následné zaškrtenie. Aspoň podľa mňa... a nich,“ kývol hlavou ku skupinke okresákov. „Úplne chladnokrvné. Hajzel!“ Posledné slovo vyriekol len akoby mimochodom. Ale trefne. „Znaky skutkovej podstaty vraždy sú očividné. Jednoducho mord bez rozmyslu. Určite žiaden dokonale prepracovaný plán, takže podľa predpokladu páchateľ konal v silnom rozrušení alebo zmätku. Aby na mieste parom skáral to hovado, čo niečo takéto...“ Nedopovedal, iba nahlas prehltol.

	„Vieš, že kým nemáme spravenú obhliadku súdnym lekárom, nemôžem to hneď kvalifikovať ako vraždu,“ poznamenal Legen. „A kde vlastne trčí?“ poobzeral sa okolo. Súdneho lekára však zatiaľ nikde nevidel.

	„Veď je to, dofrasa, jasné,“ nedal sa Malus. Za tie dlhé roky na kriminálke vedel o vraždách svoje. Ibaže presne toľko toho vedel aj krajský vyšetrovateľ. Ten sa však, na rozdiel od chlapov z operatívneho, musel striktne držať paragrafov.

	„Nič nie je jasné. Dočerta, Boris, si starý kriminalista, nemôžeš posudzovať veci len podľa...“

	„Prekristapána, pozri sa na ňu!“ skočil mu do reči kolega. Rástla v ňom podráždenosť. „No kukni! Je to ešte len dieťa.“

	„Myslíš si, že je mi to... Nechajme to tak. Toto nie je vhodné miesto ani čas na hádky. A hoci je to kruté, je to naša práca, preto sa na to musíme pozerať z pracovného pohľadu, tak sa upokoj. Ja by som to zatiaľ viedol ako úmyselné zabitie. Napríklad zo strachu? Ak bola znásilnená − čo zatiaľ ešte s istotou nevieme, lebo je to len dohad −, páchateľ sa mohol zľaknúť prezradenia, a preto svoju obeť usmrtil. Nezabúdaj, že musíme poznať, čoho sa chcel v prvom rade dopustiť a kam jeho úmysel smeroval.“

	„Úmysel − neúmysel. Bože, ty máš vždy na všetko odpoveď.“ Malus sa ešte stále neupokojil.

	„Boh možno má, ja nie. Bodaj by som mal, bodaj by,“ nahlas zauvažoval vyšetrovateľ.

	Obišiel mŕtve dievča a postavil sa z druhej strany. Aj z tohto pohľadu chcel vidieť nielen ju, ale aj celé prostredie, v ktorom sa čin stal.

	„O koľkej presne to bolo nahlásené?“

	„Pätnásť desať na obvode.“

	„Kto a kedy ju našiel?“

	„Približne o pol tretej popoludní ju na tomto mieste našiel chlapec z neďalekých Žirian, menovite Denis Kutnár. Šestnásťročný. Taký rapavý fagan. Údajne prišiel zo školy, najedol sa a vyšiel si na prechádzku s Ozzym...“

	„Počkaj,“ prerušil ho Leo. „S akým Ozzym?“

	„Ozzy je meno jeho psa. Vlastne ten ju vyňuchal a doviedol k nej chlapca. Chalan najprv uvidel trčiacu nohu a potom aj tvár. Vraj sa skoro posral. Tak nám tvrdil. Rozbehol sa domov, oznámil rodičom, čo sa stalo, a tí privolali políciu.“

	„Šestnásťročný, hovoríš. Teda stredoškolák. Akú školu navštevuje, keď už bol v tom čase doma a stihol si vyjsť so psom von dobré štyri kilometre? Napríklad moja dcéra to má dvadsať minút zo školy, a aj tak nikdy nedôjde pred treťou. Treba overiť, či v škole skutočne bol.“

	„Bol tu na bicykli, nechal si ho pri rybníku, opretý o stavidlo. Sem došiel od rybníka peši. A chodí na Strednú odbornú školu stavebnú na Nábreží mládeže. Učí sa za... počkaj, tu to mám niekde zapísané,“ Boris zalovil vo vrecku a vytiahol zápisník. Prehodil dve stránky. „Uhm, tu je to! Učí sa za mechanika stavebnoinštalačných zariadení.“ Podíval sa na Legena. „No čo? Musel som si to napísať.“

	„Jasnačka, chápem. Kde je ten chalan teraz?“

	„Odviezli ho domov. Musí sa najsamprv upokojiť. Vypočúva ho Foltán.“

	„Foltán?“ začudoval sa Leo. „O postup a smerovanie jeho vypočúvania sa nebojím, je šikovný, ale si si istý, že on chlapca dokáže dajako upokojiť?“

	Tomáš Foltán, operatívec na násilnej kriminálke, sa ešte stále mal čo učiť. Bol mladý, skúsenosťami neprekypoval. Misky váh vyvažoval tým, že do všetkého sa vrhal po hlave, v ničom nevidel prekážku. Pracoval s mladíckym zápalom, doslova dychtil po dolapení páchateľov, a to ho posúvalo vpred. Veci sa snažil posudzovať viac logicky, na rozdiel od Malusa, ktorý sa skôr riadil intuíciou a dlhoročnými poznatkami z praxe.

	„Nie si jediný, komu to vŕta v hlave,“ utrúsil Boris. „No bez obáv, je tam s ním aj policajná psychologička, keby niečo.“

	„Zdena?“

	„Zdena.“

	„Kutnára vypočujem pre istotu aj ja, ale až zajtra. Nech si chalan oddýchne a upokojí sa. Aj keď to až tak ľahko zrejme nepôjde po tom, čo tu našiel. Najdesivejší nález v jeho živote ho bude mátať ešte dlho.“

	„Veruže bude. O tom niet pochýb,“ prikývol Boris. „Pre istotu zavolám Foltánovi, keby to jemu nenapadlo, nech informuje chlapcových rodičov, aby ho na zajtra ospravedlnili v škole. Aj tak bude v krátkej dobe ešte musieť dozaista navštíviť detského psychológa.“

	Leo sa vrátil zrakom k mŕtvemu telu. Pokrútil hlavou.

	„Ani ju len nezakopal, iba tak pohodil a zasypal lístím. Prečo?“

	„Áno. Je to zvláštne. Buď nemal čas, aby sa dôkladnejšie zbavil tela, alebo sa na to jednoducho vykašľal, čo na druhej strane vylučuje úkladnú vraždu s istým plánom. Prípadne to mal skutočne naplánované, avšak dakto ho pri tom vyrušil a musel rýchlo ujsť. V tomto období sa tu poneviera veľa hubárov.“

	„Nie je ti divné, že má na sebe iba krátke šaty na ramienka, akoby bol vrchol leta? Nikto si predsa v tomto období nevyjde von len tak naľahko.“

	„Určite. Tiež sme tu nad tým dumali...“

	„A?“

	„Možností sa ponúka viac. Napríklad, že ju páchateľ po čine vyzliekol a odniesol šaty, aby sa na nich nenašli jeho stopy. Prípadne ju naháňal a strhol ich z nej. V okolí,“ rukou opísal takmer kruh, „sme ale nič nenašli. Keď si lepšie obzrieš toto miesto a stopy... je to tu celé akési... absurdné.“

	Legen ho počúval a dal mu za pravdu. Nad smrťou tohto dievčaťa sa niesol tieň tajomstva. Náhle ho čosi zvláštne pošteklilo za uchom. Bol to skôr iba taký pocit. Možno pavučinka. Počas tohto babieho leta poletovali všade. Zodvihol hlavu a zahľadel sa medzi stromy, akoby očakával, že jeho aj celý tím policajtov odtiaľ potajomky niekto sleduje z dobre zamaskovaného úkrytu. Azda samotný vrah. Veď ako sa vraví, vrah sa preto vracia na miesto činu, aby opäť precítil ten zážitok, aby ešte raz videl svoje dielo, poprípade aby tajne sledoval policajné vyšetrovanie.

	Pohľad zavŕtal hlbšie medzi stromy. Nikoho tam nevidel, ale toho pocitu sa nezbavil.

	Leo stál na širokom odpílenom pni a do notesa si zaznačoval všetky postrehy. Sám nevedel, prečo sa naň postavil. Azda len chcel mať lepší výhľad na dianie naokolo, podrobnejší prehľad o celej situácii, o prostredí a mieste činu. Uvidieť to takpovediac z výšky. Alebo sa chcel na to celé pozrieť očami páchateľa. Uvidieť, čo videl on, nájsť akýsi priesečník medzi samotným činom a možnou únikovou cestou.

	Stál, pozoroval, písal si. Občas vydal určitý povel, no zatiaľ nechcel priveľmi zasahovať operatívcom a technikom do práce – aj tak jej majú neúrekom.

	Za chrbtami kriminalistov zašušťalo lístie. V sprievode uniformovaného policajta sa s kufríkom v ruke do svahu terigal doktor Ali. Tak familiárne volali súdneho lekára orientálneho pôvodu z krajskej nemocnice. Jeho celé meno Alinejhad Hamed al-Kuarallulah každému iba ťažko liezlo z úst. Lekárovi to neprekážalo. Zvykol si.

	Keď sa súdny lekár konečne ocitol v blízkosti skupinky policajtov, musel sa najskôr vydýchať.

	„To je dosť, že si aj došiel!“ privítal doktora Legen.

	„Chaheš mikonam,“ vydýchol po perzsky Ali a z pľúc sa mu vydral piskľavý zvuk. Leo si v mihu spomenul na svoje jarné putovanie týmto pohorím. Jeho pľúca vtedy vydávali úplne rovnaké tóny.

	„Vravel si niečo?“

	„Vravel. Že nie je za čo,“ pretlmočil mu Iránčan, vystrel k nemu pravicu a premeral si ho pohľadom. „Dlho som ťa nevidel, vyzeráš dobre. Myslím po tom tvojom zranení. Máš celkom dobrú farbu.“

	„Ty tiež. Tá ružová na lícach ti pristane,“ podpichol ho Leo.

	Ali mu na to nepovedal radšej nič. Zaiskril očami, stiahol čelo, pristúpil k mŕtvemu dievčaťu a čupol si. V jednom kolene mu divne zapraskalo. Nekomentoval to, iba ticho sykol. Kufrík si položil vedľa seba a teatrálne s plesknutím si navliekol chirurgické rukavice. Leo sa pozrel na Borisa. Obaja svorne nadvihli kútiky úst.

	Prvé, čo doktora na obeti zaujalo, bol jej krk. Jeho stredom sa vinula červenofialová čiara, široká asi dva centimetre. Dosť viditeľná, aby ju bez problémov stotožnil s konkrétnym úkonom.

	„Koľko tu už takto leží?“ zaujímal sa a prstom prešiel po plytkej ryhe na krku.

	„To by sme sa radi dozvedeli od teba, predsa.“

	„Dobre, dobre. Nebuď podráždený. Nenosím so sebou krištáľovú bulu.“

	„Guľu,“ opravil ho Leo. Aliho občasné brbty a skomoleniny sa stali povestné v celom nitrianskom policajnom zbore. Azda i v širšom okolí.

	„Aj tú.“ Ali sa otočil späť k mŕtvej a sústredene si prezeral hrdlo. „Uhm, uhm. No, takže... aj slepý musí vidieť, čo sa stalo. Teda je zjavné, že bola zaškrtená, hoci na prvý pohľad sa mi na tom niečo nepozdáva.“

	„Napríklad?“

	„Zatiaľ neviem, dozvieš sa po pitve. Nariaďuješ ju, predpokladám.“

	Leo na neho iba nemo civel. Na okamih mu myseľ odbehla k tomu, ako niekto dievčaťu obmotáva nohavičky okolo krku a sťahuje, až kým chúďa naposledy zachrčí a vydýchne.

	„Tak áno, či nie?“ pripomenul mu súdny lekár.

	„Čože?“ Leo sa vrátil do reality. „Hej, pravdaže. Najlepšie ešte dnes.“

	Ali nespokojne zašomral.

	„Dnes to nepôjde. Už teraz som musel jednu pitvu prerušiť, večer ma čaká ďalšia. Nemôžem robiť tri po sebe. Pochop, je to...“

	„Viem, viem, precízna a piplavá práca. Musíš byť oddýchnutý,“ poznamenal Legen.

	„Asi tak.“

	Napokon pitvu naplánovali na zajtrajšie dopoludnie.

	„Dokážeš aspoň bajočko stanoviť čas smrti, aby sme sa aj my mali od čoho odraziť?“ spýtal sa Leo.

	Ali si opätovne prehliadol obnažené stehná a ramená mŕtvoly. Zameral sa najmä na fialové, už takmer čierne škvrny na tele. Tie by mu mohli k tejto otázke napovedať viac.

	„Mhm... tempus mortis. Jasne,“ poškrabal sa za uchom. Očividne mu neprekážalo, že rukavicou, ktorou sa dovtedy dotýkal mŕtvoly. „No, pôda je mokrá a telo sa pri kontakte s vlhkosťou správa ako špon... špon...“

	„Špongia,“ doplnil ho Leo.

	„Hubka,“ prihodil Malus.

	„Póry sa po smrti neuzavrú, takže telo cez ne nasalo do seba vodu, o to ťažšie sa dá čas smrti indikovať.“ Zaboril prst do stehna. „Supravitálna reakcia nulová, nezanecháva odtlačok. Navyše je telo pokryté voskom, čo súvisí práve s tou vlhkosťou. Je fakt, že takto od oka to neviem presne určiť, ale podľa stuhnutosti a ostatných posmrtných faktorov to predbežne odhadujem na dva až tri dni.“

	„Dva až tri,“ zopakoval Legen. „To nie je veľmi presné.“

	„Presne by ti to vedela povedať len ona, žiaľbohu... Aby som sa ale vrátil k tej rane na hrdle. Strangulačná ryha je akási zvláštna, plytká, akoby neúplná či nedotiahnutá. Našli ste povraz, špagát, alebo také niečo?“

	„Nie. Iba nohavičky. Dali sme jej ich dole predtým, než si došiel. Teda, z krku sme ich dali dole, aby si rozumel.“

	„Rozumiem.“

	„Mala ich omotané a silno stiahnuté, preto niet pochýb, že práve nimi bola zaškrtená.“

	„Jej nohavičky?“

	„Pravdepodobne. A pokračuj, nevyšetruj. Teda vyšetruj, ale ju, nie prípad.“

	Ali sa otočil späť k telu. Zbežne si prezrel početné lézie po celom tele. Prehmatal ruky, ramená a hrudník. Potom sa presunul nižšie, prehliadol členky, kolená, stehná. Tlakom vyskúšal bedrové kosti, či náhodou nemá zlomenú panvu. Na to aj tak príde až počas autopsie, no policajti musia mať dojem, že ju nevyšetruje len tak, pro forma. Opatrne vyhrnul šaty až po pás, roztiahol jej nohy a preskúmal okolie ohanbia, pokryté jemnými bledými chĺpkami.

	„Znásilnenie môžem takisto predbežne potvrdiť,“ povedal Ali, keď odtiahol ruky z jej lona. „Vonkajšie pysky zostali červené, prekrvené. Do vnútra vagíny nevidím, to zistím zajtra.“

	Vyšetrovateľ sledoval lekára, zapisoval si. O pár minút Ali dokončil svoju prácu, stiahol si rukavice a vložil ich späť do brašne. Za tie roky, čo pracoval ako súdny lekár a ako jeden z mála súdnych lekárov v kraji chodieval k takýmto prípadom, dobre vedel, že ich nemôže len tak ledabolo odhodiť na mieste činu. Rozlúčil sa s kriminalistami a vyrazil smerom k policajnému autu. Malo ho odviezť naspäť do nemocnice, kde bude pokračovať v nedokončenej práci.

	 

	Obloha sa zatiahla. Leo sa pozrel hore a zašomral. Iste, včera v televízii pozeral predpoveď počasia. Blonďavá rosnička naznačovala čosi ohľadom tlakovej níže, občasných prehánok a búrok, no Leo nepredpokladal, že to dorazí práve sem a práve teraz, keď ešte nie sú zaistené všetky stopy.

	„Žiadna krv, žiadne známky po zápase. Je to čudné,“ zauvažoval Malus. „A jediný, čo to tu rozhrabal a narobil bordel, bol Kutnárov pes.“

	„Keď sme pri psovi, čo ten policajný? Zachytil stopu?“

	„Najskôr sme si mysleli, že niečo má. Ťahal nás von z lesa, krížom cez lúku, až k rybníku. Nakoniec sa ukázalo, že išiel po pachovej stope Ozzyho.“

	„Tak to treba všetko preveriť odznova!“ Leo zvýšil hlas. „Predsa sem nepriletela. Pozrite sa okolo seba!“ adresoval povely aj ostatným. „Pôda je mokrá, vidí tu niekto stopy menších tenisiek? Hlavne s odtlačkami tých, čo má obuté mŕtva?“

	Kriminalisti aj uniformovaní policajti sa začali obzerať po zemi.

	„Nikde nič. Takže čo? Odhliadnuc od tých Kutnárových, sú tu stopy iba jednej osoby. Preto je viac ako isté, že toto nie je miesto vraždy, takže skutok sa nestal priamo tu. A to znamená, že obeť sem musela byť privlečená. Veď si to trochu, doparoma, predstavte! Ak ma niekto presvedčí o opaku, má u mňa pivo.“

	„Tu sú nejaké stopy po teniskách,“ takmer víťazne vykríkol jeden z policajtov.

	Vyšetrovateľ hodil pohľad na miesto, kam policajt ukazoval. Potom sa šiel pozrieť zblízka.

	„Čo ste dnes všetci osprostení? Prezrite si podrážku mŕtvej. Je temer hladká, má iba jemné kruhové drážky. A tento odtlačok?“

	„Má štvorčekový dezén,“ hlesol policajt.

	„Si génius! Sherlock Holmes,“ zvolal Legen. „Ale je to trochu inak, chlapče. Veď otvor oči. Doparoma, čo vás v tej škole učili?! Keď sa lepšie prizrieš, zbadáš, že veľkosť nepresahuje čísla tridsaťosem až štyridsať. Také stopy nepatria dospelému chlapovi. Ibaže by to bol dajaký krpáň. A krpáň by len veľmi ťažko na pleci vliekol telo cez tamtú stráň až sem do lesa. Vidíš? Aj vy všetci? Najviac týchto odtlačkov sa nachádza pri stopách psa, takže patria Kutnárovi – teda nálezcovi mŕtvej. Sú tu však aj ďalšie odtlačky. Tamto,“ šibol rukou napravo. „Podľa odhadu ide o pracovnú obuv, prípadne turistickú. Vibramy, či také čosi. A relatívne veľké. Rozhodne patria dospelému chlapovi. A čo je hlavné, tiahnu sa oboma smermi, teda k obeti aj od nej až tamto dole tým pahorkom k lesnej ceste,“ ukázal rukou k úbočiu. Nato sa obrátil k Malusovi. „Čo stopy dole v okolí cesty?“

	„Vyzerá to tam strašne. Po celej trase až k rybníku je stôp dezénov toľkých áut, že sa to nedá spočítať,“ skonštatoval kriminalista. „Je tu rybník, les, ticho, súkromie. Miesto ako stvorené... veď vieš na čo. Okrem rybárov a výletníkov sem chodí súložiť polovica mladých z okolitých dedín. Nevypátrame, do akého auta presne nasadol.“

	„Preto treba zistiť úplnú trasológiu týchto stôp, to ti nemusím pripomínať. Dôkladne zaznamenať, kam smerujú, kde prípadne zahli, kam pokračovali, kde skončili. Som presvedčený, že sa mord nestal na tomto mieste. Vrah to urobil niekde inde, ako som už načrtol, a sem ju dovliekol schovať. Tak šup-šup!“ Leo zatlieskal a oči mu padli na nohy dievčaťa.

	Policajti sa rozpŕchli.

	„Milan, poď sem, prosím ťa!“ Legen privolal najbližšieho technika.

	Ten sa prestal venovať stopám pod blízkym stromom a postavil sa k vyšetrovateľovi čupiacemu pri nohách mŕtvej.

	„No?“

	„Pozri sa na tie topánky, niečo sa mi na nich nepozdáva.“

	Milan sa pozrel.

	„Nie sú špinavé od blata, teda sa potvrdzuje tvoja teória, že nekráčala po svojich.“

	„To som teraz nemal na mysli, aj keď je to tiež jeden z dôkazov.“

	„A čo teda konkrétne?“ technik sa znova zadíval na modro-biele tenisky.

	„Šnúrky. Presnejšie spôsob, akým sú zaviazané. Prezri to dôkladnejšie.“

	Všetko bolo očíslované, nafotené, zaistené, mohlo sa hýbať s telom. Technik si pokľakol, jednou rukou chytil nohu aj s topánkou, druhou rukou preskúmal uviazanú mašličku. Opatrne potiahol za koniec šnúrky. Potom znova. Začala sa odväzovať, ale v inom smere.

	„Áno!“ zvolal Leo. „Toto som mal na mysli.“

	To sa už zhŕkli aj ostatní kriminalisti. Zachytili, že sa niečo deje.

	„Je to viazané z opačnej strany,“ povedal Milan. „Zdá sa, že si šnúrky nezaviazala sama, ale urobil to niekto druhý. Musel stáť oproti nej. Spôsob vedenia mašličky je opačný.“

	„Čo ak bola ľaváčka,“ nadhodil Malus.

	„Ani v tom prípade by si šnúrky nezaviazala takýmto spôsobom. Mám ti to predviesť?“

	„Netreba.“

	„Treba!“ vychrlil Legen.

	Milan vyzul dievčaťu obidve tenisky a odhalil tak bosé chodidlá. Boli súmerné, pekne tvarované, fakticky ešte nezničené, bez stvrdnutej kože. Detské. No špinavé.

	Technik začal viazať mašľu najskôr z pohľadu, akoby mal tenisku sám obutú. Rozviazal. Potom z opačnej strany, špičkou k sebe. Všetci sa mĺkvo prizerali. Postup zopakoval ešte dvakrát, aby si bol načistom.

	„Je to tak!“ takmer skričal Leo. „Topánky jej obul a uviazal niekto iný. Kto?“

	„A prečo?“ prihodil Boris.

	To nikto nevedel. Radi by sa to dozvedeli.

	Onedlho sa na kraj lesa pod Huntákom dostavil aj mladý kriminalista Tomáš Foltán. Hneď ako mu padol zrak na nehybné telo dievčaťa, premenil sa na živú sochu. Nehýbal sa. Nedýchal. Iba stál a zízal. V prvom okamihu sa nezmohol na jediné slovo, mozog mu neponúkol žiadne vysvetlenie toho, čo videl. Tento surový obraz, toto až priveľmi brutálne zátišie, vytvorené človekom a prírodou v lone dubovo-bukového lesa, sa mu veľmi hlboko vrylo do mysle. A pravdou je, že sa ho už nikdy nezbaví.

	Leo prikročil k nemu a položil mu ruku na plece.

	„Si v poriadku?“

	Tomáš pomaly otočil hlavu k vyšetrovateľovi. V očiach mal zdesenie.

	„Mám podobne starú neter,“ vysúkal zo seba po chvíli roztraseným hlasom. „Dosť sa na ňu podobá, preto ma to tak... Neviem si predstaviť, že...“ nedopovedal, zvyšok vety radšej nechcel vysloviť.

	„Áno, je to strašné. Ja mám len o čosi staršiu dcéru od tejto,“ precedil Leo. „No, chlapče, inak sa v našom povolaní nedá. Naučiť sa držať si profesionálny odstup nie je vôbec jednoduché.“

	„Profesionálny odstup,“ zopakoval Tomáš potichu. „Tebe sa to darí?“

	„Ja... bohatstvo, ja neviem. Už som sa stretol s ľuďmi, ak sa tak dajú nazvať, čo takéto niečo dokázali urobiť. No nie až takto brutálne. Toto je už priveľa.“

	Potom sa otočil k Malusovi a zaujímal sa, či už medzitým zistili totožnosť dievčaťa.

	Boris mu odpovedal, že zatiaľ ešte nie, ale pracuje sa na tom. Policajtov vyslal do neďalekej dediny, aby sa na ňu povypytovali.

	„Čo ak nie je odtiaľto?“

	„Tak budeme musieť preveriť všetky hlásenia o nezvestnosti mladých dievčat.“

	Žila iba chvíľu, vrah ju olúpil o mnoho rokov, o celý život, behalo Legenovi v mysli. Už sa nevydržal dívať na bezduché skaličené telo.

	„Prikryte ju!“ zavelil a do zápisníka si urobil niekoľko nových poznámok.

	 

	V diaľke zaškrípali brzdy a kamienky. Dole pod stráňou zastavila čierna dodávka pohrebnej služby. Dvaja chlapi vystúpili, naraz si zapálili a čakali, kým ich vyzvú, aby naložili a odviezli mŕtvu. Očividne sa nikam neponáhľali.

	Vyzvali ich rýchlo. Už po tretej cigaretke.

	Chlapi naložili telo do špeciálnej truhly na prepravu obetí dopravných nehôd, eventuálne mŕtvol, na ktorých už čas viditeľne zanechal stopy.

	„Máme aj nejakú dokumentáciu, šéfko?“ zaujímal sa starší z nich.

	„Hej, Boris!“ Leo zakričal na Malusa. „Vypísal Ali list o prehliadke mŕtveho?“

	„Neviem. Mne žiadny nedal. A ty si mu ho nepodpisoval?“

	„Nie. Kto by to mohol vedieť?“

	„Marek!“ Boris okríkol kolegu Hrabovského. „Dal ti Ali nejaké papiere?“

	„Nič mi nedal.“

	„Bez papierov telo nemôžeme previezť. Zákony nepustia,“ zamudroval pohrebák.

	„Vieš čo?! Vykašli sa dnes na zákony,“ povedal Leo chlapovi v dvojradovom čiernom obleku z konfekcie vietnamských návrhárov. „Ali na to zjavne zabudol, ponáhľal sa. Tiež je iba človek. My ani len netušíme, ako sa toto dievča volá a napísať do kolónky meno neznáme sa mi zdá zbytočné. Odvezte ju na pitvu na Špitálsku a hotovo! Ak máte prepravný list, ja ho podpíšem.“

	Mladší havran doniesol z auta dokument na prepravu zosnulých. Leo podpísal. Vybavené.

	Veko na truhle sa zavrelo. Leo mal napriek tomu stále pred očami výraz tváre dievčaťa, tie naširoko roztvorené nehybné oči, pootvorené pekne krojené ústa, ktoré akoby vo chvíli, keď naposledy vydýchla, chceli ešte niečo dôležité povedať. Azda meno svojho vraha. Mohla ho poznať?

	 

	Zakrátko sa vozový park policajných áut pod Huntákom začal rozrastať. Pribúdali označené i civilné vozidlá. Okrem ďalších péemječkárov sa dostavil aj zástupca riaditeľa krajskej kriminálky, námestník náčelníka polície v Nitre, aj šéf úseku násilnej trestnej činnosti Emanuel Halász. Skrátka, pre bežných kriminalistov nežiaduce osoby na mieste činu. Iba čo budú zavadzať, tváriť sa ako najmúdrejší a kritizovať každý úkon, ktorý radoví operatívci spravia. A celú činnosť marilo to, že svojimi autami prekryli na cestičke všetky možné stopy. K úplnej spokojnosti by sa sem mala dovaliť ešte prokurátorka Kanská a riaditeľ kriminálky, a komando smrti bude kompletné.

	Keď Leo s Borisom zišli dole k ceste, na malom provizórnom parkovisku, určenom pre hubárov a výletníkov, sa svorne rozprával hlúčik funkcionárov. Hneď ako k nim obaja došli, Halász oslovil Borisa, aby ho informoval o situácii. Počúval, prikyvoval, hundral si. Upovedomil podriadených, že sa tam pôjde pozrieť, ale potreboval predbežné informácie, lebo bude musieť s nimi oboznámiť riaditeľa, a prezrieť si miesto činu na vlastné oči je najistejšie.

	Štvrtok 6. október 2005

	V malej zasadačke pri kancelárii šéfa úseku násilných trestných činov vládol ruch. Rozprával sa vari každý s každým, jeden tichšie, iný hlasnejšie, no celé to znelo ako bzučanie gigantického čmeliaka. Kriminalisti mali nový, veľký prípad. O to horší, že obeťou sa stalo bezbranné dievča. Nikto nepochyboval, že ranné rozdelenie a porada sa budú niesť v napätom duchu. Tak či onak, zaručene bolo o čom hovoriť.

	Major Halász prešiel očami po prítomných. Tvárou mu zahral spokojný úsmev, zišli sa všetci. Obdobie prinášalo so sebou čas chrípok, no akoby zázrakom nikto z jeho chlapov nemaródoval. Zatiaľ. Napriek tomu sa zasadačkou šírila vôňa byliniek. Príčinou bol horúci čaj v šálke takej rozmernej, že pripomínala stredne veľký kvetináč. Halász z nej pomaly usrkával. Bral to ako nevyhnutnú prevenciu. Vyhrnul si rukáv, mrkol na hodinky – porada by sa už mala začať. Nahlas si oodkašľal a všetci stíchli.

	„Takže, panstvo! Aby som okolo toho neobiehal ako okolo horúcej kaše – najskôr sa zameriame na udalosť, ktorá sa objavila včera v popoludňajších hodinách. Podľa toho šumu, čo tu doteraz panoval, pravdepodobne všetci viete – teda aj tí, ktorí sa nezúčastnili výjazdu –, čo sa udialo.“

	Niektorí prikývli, iní súhlasne zahuhňali. Včerajšiu udalosť vzájomne pretriasali len traja, zvyšok kriminalistov medzi sebou konverzoval o dozvukoch letných dovoleniek.

	„Prípad som predbežne nazval Lesná panna,“ pochválil sa šéf svojím dramatickým talentom. No s Tylom či Podjavorinskou to nemalo nič spoločné. Ani aplauz nezaznel, iba dvom-trom sa pochybovačne zúžili oči. Halászovi to neuniklo. „Dobre, dobre, dačo také včera vypustil medzi rečou Legen, tak ma to inšpirovalo. No ale naspäť; ostatné trestné veci, ktoré máme na stole, si preberieme neskôr so zainteresovanými. Teraz sa budeme striktne držať tohto. Včerajšieho výjazdu sa zúčastnili operatívci Malus, Foltán, Hrabovský a Kožár.“ Zrakom sa pristavil na každom z nich. „Chlapi, prípad je váš, za vedúceho skupiny poverujem Borisa Malusa. Vyšetrovať to bude Leo Legen, bol na mieste činu, je s vecou bližšie oboznámený. Tak som to dnes ráno dohodol s náčelníkom vyšetrovačky. To len, aby ste vedeli. Komu na prokuratúre pridelia prípad dozorovať, zatiaľ netuším, ani to nie je pre nás podstatné. My máme iné úlohy.“ Opäť preletel po tvárach policajtov, dokonca sa trochu nadvihol na stoličke, aby videl aj poza sediacich na konci dlhého stola.

	„Mimochodom, neviete, kde je Leo? Už tu mal byť.“

	Všetci svorne pokrútili hlavami, dvaja iba mykli plecami.

	„Tak hádam nezabudol. V poriadku, takže, ďalšia vec sa týka...“

	Spoza dverí sa ozvalo zaklopanie a do kancelárie vkročil Legen.

	„Zdravíčko, páni,“ pozdravil hneď od dverí. V skutočnosti mal na jazyku varianty Česť práci a Pochválen. Jednu z nich by rád zvolil. Iba tak, z recesie, trochu okoreniť skleslú náladu na porade. Ale keď uvidel tie kyslé ksichty v zasadačke, v sekunde si to rozmyslel. Už to bolo drzé, že sa omeškal. Načo vyrývať?

	„Viem, idem neskoro. Ospravedlňujem sa. Mal som robotu,“ dodal vyšetrovateľ na vysvetlenie, keď sa usádzal za stôl. Ranné kolóny a dopravné zápchy sa v Nitre stali už každodenným pravidlom. Potom si dole v bufete vystál rad na dve obložené žemle, a káva, čo si zalial hneď po príchode do kancelárie, nie a nie vychladnúť.

	Halász sa nepýtal, vysvetlenie nepotreboval. Hlavne, že Leo došiel. Čas od času sa vyšetrovateľ zúčastňoval aj porád na oddelení kriminálky, najmä ak išlo o prípady, do ktorých bolo nevyhnutné zapojiť viac ľudí a vytvoriť tím nielen z operatívcov.

	Šéf prečítal hlásenie z obhliadky miesta činu. Nato stručne pridal svoje osobné postrehy spod Huntáka a prenechal slovo Legenovi.

	„Nech hovorí Boris, nateraz je to vaša parketa,“ ozval sa Leo. „Ja budem zatiaľ iba pozorovateľ.“

	„Nuž dobre,“ súhlasil šéf oddelenia. „Ako ste teda na tom po operatívnej línii?“ pozrel sa na Malusa a naznačil mu, aby sa ujal slova.

	„Žiadna sláva,“ takmer zaúpel Boris Malus a pred sebou si otvoril fascikel so správou z technického úseku, aby doň občas nazrel. „V prvom rade, nepoznáme meno obete. A bez toho sa len ťažko rozbehneme. Či je domáca, alebo cezpoľná, v tejto chvíli nevieme. Tu by som sa priklonil k tomu, že kvôli identifikácii musíme – či chceme alebo nie – spolupracovať s médiami...“

	„Zadrž!“ skočil mu do príspevku nadriadený. „Dievča predsa musí mať rodičov, príbuzných, kamarátov, a prvá cesta vyšetrovania vedie tadiaľto.“

	„Hej,“ pritakal starý kriminalista. „A tou cestou vykročíme, len k tomu potrebujeme ešte niekoľko drobných indícií.“

	„Ďalej.“

	„Ide o opustené miesto a v priebehu včerajška sa nám nepodarilo zistiť žiadnych priamych svedkov udalosti, ak teda páchateľ vykonal skutok práve pod Huntákom, čo je však až možnosť bé. Možnosť á je, že obeť bola na inkriminované miesto dovlečená. A teda samotný čin usmrtenia prebehol niekde inde, čo dokazujú aj stopy z miesta činu.“

	„Inde,“ zopakoval Halász. „Uhm. Čo daktyloskopia?“

	„Nič. Nula bodov. Žiaden povrch, z ktorého by sa dali odtlačky prstov odobrať, nebol k dispozícii.“ Nazrel do papierov. „Technici vzali sériu sterov zo šiat a nohavičiek, ale výsledky budú najskôr pozajtra. Vzorky obsahu spod nechtov mŕtvej sa ako obvykle zabezpečia počas pitvy.“

	„Ako ste na tom s trasológiou?“

	„Čo sa týka zaistenia stôp, nie je ich príliš veľa, ale sú. A to je dobrý základ. Vlastne okrem Kutnárových stôp, vedúcich od obete k stavidlu, a tých, čo narobil kade-tade na lúke, sme zaistili aj niekoľko iných.“ Boris mu rozpovedal a aj písomne na jednom hárku podložil všetky miery týkajúce sa čerstvých odtlačkov topánok. Kým si šéf čítal dokumentáciu, Boris pokračoval. „Podľa rozmeru vidíš, že bezpochyby patria mužovi, takže ženu by sme z okruhu podozrivých vyradili. Ibaže by bola veľká ako tuto Kožár,“ kývol hlavou na vysokého vyciveného policajta. Chcel trochu pobaviť kolegov, no nezasmial sa nikto. Kožár tým dupľom nie. Preto sa Malus vrátil k podstate. „Odtlačok podrážky zodpovedá pracovnej či turistickej obuvi s výrazným profilom. A na miestach, kde je pôda bahnitá, ich vidieť zreteľnejšie. Trasa týchto stôp vedie obojsmerne zdola od cesty na miesto nálezu obete a naspäť. Styčný bod sa nachádza na rozhraní malého parkoviska a tohto krovia,“ šéfovi predložil farebnú fotografiu, jednu z mnohých, čo včera nafotili technici. Halász si ju prezrel a nechal kolovať. „V tých miestach nasadol do auta, no tam aj všetky možné stopy končia, pretože odtlačkov pneumatík sme našli toľko, že sa v tom ani hergopáter nevyznal.“

	„Je zvláštne, že sa ani len nesnažil zahladiť stopy,“ nadhodil nadriadený a odchlipol si z byliniek. „To ma vedie k záveru, že si páchateľ nič neplánoval.“

	„Akože neplánoval?“ začudoval sa Malus. „Už len to bol plán, že dievča podľa všetkého nezabil priamo na inkriminovanom mieste, kde sme ju našli, ale niekde inde. Bohužiaľ, nevieme kde. Lenže prídeme na to!“

	„V to dúfam, ináč...“

	„Ináč sa v tejto chvíli musíme zamerať na ďalšiu, nemenej relevantnú vec: ako sa k obeti dostal? Vieme, ako to chodí: musel si k nej vytvoriť vzťah, ak už, samozrejme, nemal s ňou vzťah predtým, na čo netreba zabúdať...“

	„Bolo to ešte len dieťa. Aký vzťah by s ňou mohol mať?“

	„Napríklad rodinný. Preto bude dôležité sústrediť sa na jej rodinu. Pravdaže, hneď ako zistíme jej totožnosť. Povedzme, že si ju mohol dopredu vyhliadnuť, potom ju niekde a určitým spôsobom vylákať, bližšie sa s ňou zoznámiť. Tam by však išlo o pomerne dlhšie obdobie plánovania, prípravu podmienok a celej realizácie skutku. A to do najmenších detailov. Musel by si zaistiť vhodnú únikovú cestu, možno viac ciest, fiktívne alibi, ak by bol dolapený. A ja verím, že ten skurvysyn bude...“

	„K veci,“ upozornil ho nadriadený. „Zdrž sa podobných komentárov.“

	„... dolapený. Je toho veľa. Koniec koncov, bol si tam, videl si to. Napriek týmto faktorom nechal obeť v lese len tak pohodenú. Nedal si najmenšiu námahu dôkladnejšie ukryť telo, takže sa nám to celé pomerne zamotáva.“

	„Takisto predstieranie samovraždy môžeme vypustiť,“ poznamenal Foltán, aby tiež prihodil niečo do kotla. „Sama by sa predsa nezaškrtila vlastnými gaťkami.“

	„Ani by samu seba neznásilnila, všakže?“ Boris si neodpustil na adresu mladého policajta. „Najprv mysli, potom hovor, synak.“

	„Nie som tvoj synak. Tak čo ak išlo, dajme tomu, o vraždu organizovanou skupinou?“ opáčil znova.

	„Netrep! Nebodaj ti po rozume behá podsvetie? A zabili by malé dievča? Kvôli čomu? Ani náhodou... synak. A keby aj, istotne by sa tela zbavili iným spôsobom, je nám jasné akým.“

	„Ale bolo by dobré vziať aj túto možnosť do úvahy,“ nedal sa Foltán. „Čo tak prostitúcia nezletilých?“

	„Maloletých,“ opravil ho Malus. „Nuž, ak ti toto stále vŕta v hlave, pusti sa do toho. Hľadaj, pátraj! Uvidíme, aké ovocie to prinesie.“

	„Do ničoho takéhoto sa Tomáš nebude púšťať! A už vôbec nie sám,“ zasiahol Halász na obranu mladého kriminalistu. „Tieto záležitosti sú mimo našej kompetencie. Nemusím vám pripomínať, že to majú pod palcom chlapci z úradu boja proti organizovanej kriminalite.“ Chlapci z tohto špecializovaného útvaru síce mali pod palcom organizovaný zločin, ale len pod jedným. Nedržali ho pevne v rukách. „Trochu sme ale odbočili. A ty, Boris, nechaj mladého na pokoji a venuj sa, prosím ťa, predmetu...“

	„Ale veď ja...“

	„Predmetu, som povedal!“

	„Tak hej. Skutok bol spáchaný obzvlášť chladnokrvným spôsobom. Nesie charakteristické znaky zaškrtenia a znásilnenia. Takže si budeme musieť vytipovať potenciálnych páchateľov medzi sexuálnymi násilníkmi, pedofilmi a vrahmi. Zoznam je zaručene rozsiahly. Vyhľadať v záznamoch všetkých úchylných lotrov, starých, mladých, každého, kto bol súdený, odsúdený, prepustený, alebo čo i len stíhaný za podobný čin, bude zdĺhavé.“

	„Sexuálnych delikventov máme predsa podchytených, takže...“

	„Zväčša,“ ozval sa konečne od konca stola Legen.

	„Čo zväčša?“

	„No, že nemáme podchytených úplne všetkých. Každým dňom sa môže táto úchylka v niekom prebudiť.“

	„To si nám teda veľmi pomohol!“

	„Ja to nechcem privolávať, ale treba myslieť aj na to. Preto bude vyšetrovanie zložitejšie. Pravdaže, vyštartujeme po všetkých delikventoch, ktorí majú radi dievčatká, eventuálne mladých chlapcov, ale ako som povedal, môže ísť o nového, nám neznámeho páchateľa, a tým sa veci skomplikujú.“

	„Súhlasím. Máš pravdu. Môže aj nemusí! Preto začnite s tými, ktorí už majú čosi na rováši a hlavne sú v tejto dobe vonku.“

	„To je jasné, že začneme s tými. A ver tomu, že osobne každému stúpim na otlak,“ precedil Leo. Premýšľal, čo ak bol zločin sexuálne motivovaný, teda sa tam odohralo surové znásilnenie a vražda mala len prekryť pôvodný čin, keďže obeť páchateľa poznala. Potom svoju teóriu nadhodil kolegom.

	„A čo možnosť, že ju najskôr zabil a potom znásilnil?“ otočil Legenovu myšlienku opačným smerom Foltán. „Takíto zvrhlíci sa z času na čas objavia.“

	„Myslíš na nekrofíliu?“

	Tomáš prikývol.

	„Máme v databáze nejakých nekrofilov?“ spýtal sa Halász.

	Zasadačkou zašumelo. Niektorí poznamenali, že sa vraj s takouto úchylkou doposiaľ v praxi nestretli.

	„Ja áno,“ ozval sa Leo. „Pred niekoľkými rokmi. V podstate už dávno, bol som ešte mladé ucho. Nepamätám si už jeho meno, ale spomínam si, že ten úchyl to robil mladým aj starým ženám. Myslím, že v štyroch prípadoch, ku ktorým sa neskôr priznal. Ostatné sa nám nepodarilo dokázať mu. Jednu dôchodkyňu zabil za autobusovou zastávkou v Jelenci. Odzadu ju napadol a tromi rezmi jej podrezal krk. Rany boli také hlboké, že jej takmer odrezal hlavu. Vtiahol ju do kríkov a na mŕtvole vykonal pohlavný akt. Druhú obeť, ku ktorej sa doznal, si vyhliadol pri rieke v Malom Cetíne. Podľa výpovede manžela zavraždenej si žena šla tesne pred Veľkou nocou natrhať zopár vetvičiek bahniatok. Aj ju násilník napadol odzadu, keď sa skláňala nad vodou. Zaškrtil ju oceľovým drôtom a potom bezcitne znásilnil. V jej pošve sa dokonca našlo zopár pukov tých bahniatok, ktoré jej tam po tom napchal. Ďalšie dve obete boli mladšie, vo veku približne tridsať rokov. Modus operandi bol vo všetkých prípadoch identický. Dlho sme po ňom pátrali a viac-menej nám k tomu dopomohla náhoda. Presne si už nespomínam ako, ale dostali sme ho. Vymerali mu dvadsaťpäť rokov. Či ešte sedí, alebo ho už pustili, neviem.“

	„To si zistíme!“ zvolal Halász. „Ak sa nám tu poneviera podobné hovädo, nesmieme si dovoliť ho obísť.“ Dopil studený čaj z kvetináča, utrel si ústa. „Má niekto ešte nejaký nápad?“

	Nápady by aj boli, možno aj aké-také riešenia, ale v konečnej fáze sa možno aj tak javili nezrealizovateľné, preto sa každý tváril, že vlastne žiaden nápad nemá.

	Leo sa pozrel na hodinky a vstal.

	„Čo je? Ešte sme neskončili,“ poznamenal Eman.

	„Je deväť hodín, musím ísť na pitvu toho dievčaťa. Ali ma už čaká.“

	„Idem s tebou,“ Malus sa odsunul od stola, postavil sa a povytiahol si nohavice. Potom ešte raz. Dajako mu padali. Žeby schudol?

	 

	Prechádzali chodbou.

	„Prečo si na toho Tomáša taký odporný?“ zaujímal sa Legen.

	„Zámerne.“ Rozpovedal mu o svojich výchovných dôvodoch. Leo s ním v duchu súhlasil.

	„Apropo, nemal ísť náhodou na pitvu aj on?“

	„Príde za nami. A na dnes toho bude mať habadej, šéf mu rozkázal zistiť totožnosť mŕtvej.“

	„To nebude mať jednoduché.“

	„On si už dajako poradí,“ utrúsil Boris. „A keď nie, sme tu predsa my.“

	„Necháš ho v tom samého?“

	„Nech sa učí. Nikto ho nebude furt vodiť za ručičku.“

	„Nerozprávajte sa o mne, akoby som tu nebol,“ hlesol Foltán za ich chrbtami a tváril sa naštvane. Veľmi mu to nešlo.

	Leo aj Boris sa otočili.

	„Kristepane! Neplíž sa ako duch,“ vybafol Malus. Leo sa na mladého kriminalistu pozrel takmer otcovsky a nasledoval Borisa.


9.

	Doktor Ali bol skúsený súdny lekár a patológ, no autopsiu maloletého dievčaťa robil len druhý raz v živote. A prvý raz po násilnej smrti. Prípad dieťaťa spred piatich rokov, ktoré zomrelo na meningitídu, mal dodnes pred očami. Sprevádzalo ho trestné oznámenie rodičov. Aj oni argumentovali slovom vražda a podali sťažnosť na Úrad pre dohľad nad zdravotnou starostlivosťou. Trvali na tom, že smrť ich dcéry si nemocnica sakramentsky odskáče. Ali si dal vskutku záležať a po ukončení pitvy nemohol tento proces uzavrieť inak, ako že detská pacientka zomrela legitimus na meningitídu. Zápal mäkkých ochranných blán mozgu a miechy bol neprehliadnuteľný a chorobe zodpovedali aj všetky predchádzajúce vyšetrenia i adekvátna starostlivosť o dieťa. Tento prípad vtedy vyšetroval práve Leo Legen, a tak aj teraz, pri pohľade na telo bez duše ležiace na oceľovom stole, ho zamrazilo. A zaručene za to nemohol chlad v pitevni.

	„Súdnej pitvy sa zúčastní aj kolegyňa Opletalová,“ Ali predstavil lekárku po svojom boku, ktorej spoza zelenej rúšky na tvári trčali len oči. Pekné, orieškové, namaľované, ale najmä – uhrančivé. Asistenta nepredstavil, poznali ho už dlho.

	Leo sa na doktorku zahľadel dosť zvrchu. Doslovne, pretože pri svojich stoosemdesiatich štyroch centimetroch sa nad ňou týčil ako kostolná veža. Útle žieňa nevyzeralo, že by sa hodilo práve na činnosť patologičky. Akosi mu to k jej vzrastu nepasovalo. Aj pitevný stôl jej siahal až po prsia. Ale tie oči! Pristihol sa, že do nich udivene, takmer zasnene zíza. Pokúšal sa v duchu odhadnúť jej vek, ale mal pred sebou iba oči. O to viac ho tento údaj v tejto chvíli zaujímal.

	„Jiřina.“ Doktorka vytrhla Legena z tranzu, oči sa naňho šibalsky usmiali a podala mu ruku. Potom aj ostatným. Na nich sa neusmiala, hoci Foltán vyceril zuby a vykúzlil úsmev, akým sa môže hrdiť len Eddie Murphy. Vyznel však skôr ako úškľabok. Prečo sa bližšie nezoznámiť s policajtmi? preletelo Opletalovej hlavou. Jeden nikdy nevie, kedy sa ich pomoc zíde. A tento vyšetrovateľ nevyzerá najhoršie, zhodnotila, keď Legena narýchlo zoskenovala pohľadom. Zrelý, sympatický, celkom fešák. Navyše, bitky od manžela si užila vo všeobecnosti dosť. Aférka k aférke, facka za fackou. Tá stolička vzadu hore jej tiež nevypadla iba tak. Čože ona mohla za svoju promiskuitu? Aj preto sa prednedávnom z Pardubíc odsťahovala na Slovensko. A dobrý patológ je vítaný všade, ešte k tomu so špecializáciou zo súdneho lekárstva.

	Ali zapol diktafón, položil ho na okraj stola. Nadiktoval mená všetkých zúčastnených, dátum a čas prvej obhliadky, miesto a presný čas začiatku pitvy. Potom sa pustil do práce, ktorú začal vonkajšou prehliadkou mŕtvej. Už len pohľad na krehké telo ho trochu rozhodil, on sám mal štyri deti, z toho tri dcéry.

	Úkony robil precízne – napokon, ako vždy –, no teraz si výrazne zakladal na tom, aby mu neušiel ani najmenší detail.

	 

	Pitva trvala takmer tri hodiny. Po celý čas sa z CD prehrávača v kúte pitevne ozývala jemná orientálna hudba. Alimu, Opletalovej aj asistentovi sa pod plátennou operačnou čiapkou perlil pot, nástroje cinkali, navzájom komunikovali len potichu. Miestnosť občas preťalo svetlo blesku fotoaparátu v rukách technika.

	Legen, Malus a Foltán netrpezlivo vyčkávali na výsledok. Čas od času medzi sebou prehodili niekoľko slov, nechceli však zbytočným a hlasnejším rozhovorom narúšať priebeh pitvy.

	Ali sa vystrel pri oceľovom stole, dal si ruky vbok, prehol sa, v krížoch mu zapraskalo. Vyzliekol si zababraný plášť aj gumenú zásteru, stiahol rukavice, odkopol galoše a obrátil sa čelom k policajtom.

	„Poďte so mnou do kancelárie.“ Povzdychol si a vykročil bez toho, aby povedal niečo bližšie.

	Všetci traja ho nasledovali, technik si začal baliť veci. Doktorka sa odobrala do laboratória testovať odobraté vzorky, asistent ostal pri stole. Ešte ho čakala práca dať všetko do poriadku.

	Leo vedel, že Aliho kancelária nie je kanceláriou v pravom zmysle slova a nepripomínala ju ani zďaleka. Sedel tu už mnohokrát. Podobala sa skôr na oddychovú miestnosť vysokopostaveného perzského pašu. Pestrofarebný vyrezávaný nábytok, na stene ručne tkaný gobelín. V skutočnosti takmer každý doplnok – okrem počítača – niesol známky orientálneho štýlu. Vodná fajka na stolíku pri červenej pohovke to celé iba potvrdzovala.

	„Zatvor dvere!“ Ali oslovil Foltána, ktorý vchádzal do miestnosti ako posledný. Asistent nemusí vedieť o všetkom, dodal by najradšej, ale domyslel si, že policajti pochopili.

	Pochopili, sadli si.

	Ali, ako obvykle, nalial džús. Pochádzal z Iránu a alkoholu sa prísne vyhýbal aj vo svojej novej krajine. Na večnú smolu tých, ktorí by radi spláchli pachuť aj pocity z pitevne.

	„Naozaj nemáš niekde schovanú ani len jednu fľašku?“ zaujímal sa Malus a očami blúdil po skrinkách. Džúsu sa ani nedotkol, občas ho z neho prehnalo.

	„Myslíš, že mi ich dávajú moji pacienti z vďaky?“ uštipačne odvetil Ali a odchlipol si z džúsu. „To by si museli zabezpečiť dopredu.“

	„Čierny humor, všakže? Viem, viem, len som skúšal, či by sa pri troche vôle niekde dajaká zapadnutá nenašla...“

	„Nie, nenašla.“

	„Nechaj ho hovoriť!“ zakročil Leo nedočkavo.

	„No čo, no čo, veď som...“

	„Nechaj ho hovoriť!“ zopakoval prísnejšie.

	„Dobre, dobre, tak hovor!“

	„Múdreho kolegu máš,“ obrátil sa Ali k Borisovi. „Ale aby som prešiel konečne k veci.“ Začal policajtov oboznamovať so svojimi bezprostrednými nálezmi a zisteniami. Kriminalisti ho pozorne počúvali, zatiaľ nezasahovali do jeho rozprávania.

	„... nemá na sebe nijaké devastačné zranenia, čo sa dalo rozpoznať aj voľným okom už včera pri prvotnej obhliadke...“

	„Rezné, sečné, bodné poranenia?“ chcel vedieť Leo.

	„Žiadne.“

	„Strelné?“

	„Nie. Pozrite sa, chlapi, u tejto nejde ani o zadusenie cudzím predmetom alebo zvratkami. Dýchacie cesty sú čisté. Vylučujem aj pohryznutie, rany tupým predmetom, popáleniny či zmeny po zásahu elektrickým prúdom. Štruktúra pečene a tkaniva nevykazuje ani stopy po otrave jedom, pesticídmi, oxidom uhoľnatým či predávkovanie barbiturátmi, psychofarmakami a prekurzormi. Tam však musíme ešte urobiť chemicko-toxikologické vyšetrenie, aby sme si boli načistom. Opletalová je v tomto expert.“

	Ktovie, v čom ešte, pomyslel si Leo a znova pred sebou videl jej oči.

	„Etylalkohol?“

	„Odobratý, prirodzene. Výsledok by už priebežne mohol byť. No zvyšné výsledky skríningu drog a liečiv budú hotové do troch dní. Toto sa nedá urýchliť, dajte mi čas. Do vyšetrenia histologických vzoriek sa kolegyňa v laboratóriu pustí o chvíľu.“

	Policajti si zapisovali.

	„Aby som potvrdil váš dohad, že dievča nezomrelo na mieste, kde sa našlo...“

	„Teda išlo o manipuláciu s telom,“ prerušil ho Malus. „Ja som to vedel!“

	„Áno. Bez debaty. Keď som lepšie preskúmal posmrtné škvrny, nekorešpondovali s polohou, v akej ste ju našli. Z toho vyplýva, že zomrela inde. Na mieste činu som to nevidel nielen kvôli polohe, v akej ležala, ale aj pre hromady lístia, ktorým bola obsypaná. Ďalšia vec: keďže ide o neznámu osobu, odobral som odtlačok chrupu kvôli stomatologickej expertíze, čo však tiež potrvá istý čas.“

	„Hej, a dá poriadnu fušku obehnúť všetkých zubárov v okrese.“

	„Dočerta!“ uľavil si Leo. „Takže pri vylúčení všetkých možností nám predsa len zostáva zaškrtenie.“

	„No, v podstate by to tak mohlo byť, ale ani to nie je úplne presná príčina smrti.“

	„A čo teda? Veď nás nenaťahuj!“

	„Dostaneme sa aj k tomu, vydrž. Pretože je podozrenie na znásilnenie, dôraz som kládol na hľadanie lonového ochlpenia. Nie mŕtvej, ale chlpov páchateľa.“

	„A našiel si?“ Leo horel nedočkavosťou.

	„Nie. Ani jeden. Ak by došlo k súloži, isto by sa o jej ochlpenie nejaký zachytil...“

	„Akože ak by došlo?! Veď došlo.“

	„Svojím spôsobom. Dovysvetľujem. Ešte predtým som, pochopiteľne a podľa postupu, prehliadol povrch tela v UV svetle. Žiadne stopy po ejakuláte, ani len jediná kvapka. Vonkajšie aj vnútorné pysky má veľmi podráždené, na niektorých miestach natrhnuté, čo dokazujú drobné poranenia. Nakoniec mi to nedalo a vykonal som celkovú pitvu genitálií.“

	Foltán si spomenul na tácku plnú vnútorností, položenú na stolíku vedľa pitevného stola. Zovrelo mu žalúdok.

	„To je odporné.“

	„Vy máte svoje postupy, ja svoje. A môj postup je taký. Nemohol som ho obísť len preto, že ti to potom bude odporné.“

	„Dobre, veď sa neurážaj.“

	Ktosi zaklopal, vo dverách sa objavila hlava.

	Technik si sadol na stoličku do kúta. Na pohovke už nebolo miesto.

	Ali pokračoval.

	„Rovnako som nenašiel stopy ejakulátu ani v konečníku a ústach, teda išlo iba o vaginálne znásilnenie. Ešte musíme analyzovať častice spod nechtov...“

	„Prečo v ústach?“ začudoval sa Tomáš a znova doktora prerušil.

	„Musel vylúčiť orálny sex,“ objasnil mladému Boris. „Si na akadémii spal?“

	„Akože dobrovoľný?“

	„Aký dobrovoľný? Neblázni!“ zasipel Malus. „Vari si nemyslíš, že by takéto decko dobrovoľne niekomu...?“

	„Mal som na mysli orálne znásilnenie,“ Ali vysvetlil hlavne Tomášovi. „A teraz jedna závažná vec...“

	Policajti naňho upreli oči.

	„Znásilnenie neprebehlo štandardne, teda pohlavným údom.“ Ali čakal na reakcie policajtov. Prišli až po chvíli.

	„A čím, preboha, ak nie údom?“ vychrlil prekvapene Foltán.

	„Buď ticho, nechaj ho, nech to dopovie,“ napomenul mladého Malus.

	„V pošve som našiel miniatúrny úlomok dreva, drobná trieska, nelakovaná.“

	„Akého dreva?“ zhrozil sa Leo. „To jej dnu strkal kôl alebo čo?“

	„Áno, niečo také.“

	Ali vstal a odišiel do pitevne. Vrátil sa s malou miskou. Vyzerala byť prázdna.

	Položil ju na stôl.

	Policajti sa predklonili, aby lepšie videli.

	„Čo je to? Úlomok špáradla?“ spýtal sa Leo.

	„Nie. Vyzerá to ako špáradlo, ale nie je to špáradlo. Je to iba tenký kúsok drievka, krátky úver...“

	„Íver.“

	„Budú to musieť preskúmať vaši technici, aby sa zistilo, z čoho trieska pochádza.“

	„A teda?“ Tomášovi to zatiaľ nedochádzalo.

	„Pri Alláhovi, nerozumieš? Niekto jej strkal do vagíny kus dreva, možno násadu z nejakého nástroja. Čo ja viem? No a z násady sa odlúpol tento malý kúsoček, zapichol sa do steny pošvy. Preto nikde žiaden chlp ani semeno. Skrátka ju znásilnil rúčkou z lopaty, či bohvie z čoho. A perforovaný má aj hymen, čiže panenskú blanu.“

	Foltán si to začal predstavovať, zakrútila sa mu hlava.

	Leo privrel oči, chcel si spätne niečo premietnuť. Po niekoľkých sekundách sa pozrel na kolegov.

	„Dofrasa! Nabetón som videl zlomenú násadu pohodenú neďaleko toho rybníka pod Huntákom. Nevenoval som jej pozornosť. Komu by napadlo, že to môže byť predmet súvisiaci s činom?“

	„Musíme sa tam vrátiť,“ navrhol Boris.

	„Môžem vám to dopovedať?“ prejavil netrpezlivosť Ali.

	Svorne prikývli.

	„Už vieme, že znásilnenie sa neuskutočnilo pohlavným údom. A teraz pozor!“ nechal si malú pauzu, aby chlapov trochu natiahol. Nestáli o to. „Znásilnenie bolo prevedené až post mortem.“

	Vyvalili na doktora oči. Foltán k tomu pridal doširoka otvorené ústa.

	„Ale hovno!“ precedil Leo.

	„Komu mohli napadnúť takéto zvrátenosti?“ premýšľal nahlas mladý kriminalista, keď sa ako-tak spamätal.

	„To je tvoja robota, chlapče. Vás všetkých. Ja som si svoju odviedol.“

	„Že vás prerušujem, panstvo,“ ozval sa technik. „Čo je to na tej tácke, to lesklé?“ vstal a zacielil na objekt fotoaparát. Urobil päť záberov z viacerých uhlov.

	„Prstienok. Mala ho na pravom prostredníku. Striebro s akýmsi modrým kamienkom. Ja sa v tých nerastoch nevyznám.“

	„Ale my v technicko-expertíznom ústave áno.“ Technik otvoril malé vrecko a prstienok doň vložil.

	„A teraz najdôležitejší, fakticky rozhodujúci údaj,“ povedal Ali. „Dievča nebolo zavraždené. Rozhodne nie v pravom význame slova, a nie násilne.“

	„Šibe ti?“ vychrlil Legen. „To si ju tri hodiny pitval, aby si nám povedal takúto debilinu? Ako ináč by asi tak zomrela? Na starobu?“

	„Nuž, prirodzene.“

	„Prirodzene čo? Prirodzene na starobu, či prirodzene akože prirodzenou smrťou? Hovorím, zbláznil si sa.“

	„Prestaň! Nezbláznil som sa. Exitus letalis, a tak to uvediem aj do protokolu.“

	„Prirodzený odchod?“

	„Áno. Zomrela na zlyhanie organizmu. Jednoducho to jej telo už nezvládlo a skonala na fyzickú vyčerpanosť a zlyhanie imunitného systému. Biologická smrť tomu u nás hovoríme. Čiže smrť všetkých buniek po prerušení srdcovej činnosti, spontánneho dýchania a mozgovej aktivity. Nastáva do osemnástich až dvadsiatich hodín po zastavení krvného obehu, teda tento údaj je pre vás nesmierne dôležitý kvôli časovej rovine. Podvýživa, zápaly, infekcia, tieto faktory sa nedali prehliadnuť. Srdce to ďalej neutiahlo a vypovedalo. To chúďa malo žalúdok ako detskú pästičku, úplne stiahnutý, sliznicu porušenú, teda neprijímala potravu. Strašne zanedbaný stav. Šupinatá a suchá pokožka svedčí, že bola úplne dehydratovaná, nepila tekutiny alebo iba strašne málo. Na niektorých miestach je koža zošúverená, praská ako u starých ľudí. Dokazuje to aj prázdny močový mechúr, a ani obličky nevyzerajú v najlepšej kondícii. Takisto staré, očividne neošetrované rany na prstoch, kolenách i lakťoch mokvali, našiel som pod nimi pomerne veľké ložiská hnisu. Z toho všetkého vznikla sepsa. Určite mala hrozne vysoké horúčky. Poviem vám, chlapi, toto dievča muselo neskutočne trpieť, a keď to poviem tvrdšie, som presvedčený, že bolo týrané.“

	„No do riti!“ zafunel Malus.

	Ali ich nechal stráviť nové informácie. Potom ich priklincoval ďalšími skutočnosťami.

	„Tie nohavičky mala omotané okolo krku až po smrti. Už včera som vám spomínal, že strangulačná ryha je podivná. Toto nebolo ťažké zistiť podľa fľakov na hrdle, hračka aj pre zaúčajúceho sa medika. Taktiež stavec cé päť je len jemne stlačený, pretože svalstvo bolo stuhnuté. Keby ju škrtil zaživa, a vylučujem, že by si to robila sama, stavec by bol oveľa stlačenejší, ak nie hneď prasknutý. Teda ju niekto škrtil už mŕtvu. No a z toho vychádza iba jedno, vražda bola fungovaná.“

	Tomáš na neho zízal. Už počas minulého prípadu si zvykol na jeho brbty, ale teraz nerozumel, čo presne tým myslel. A došiel na to aj sám Ali.

	„Fingovaná som chcel povedať.“

	„Nafingovaná, dalo by sa povedať,“ zorientoval ho Boris.

	„No veď hej, tak som to myslel.“

	Ale nepovedal, pomysleli si operatívci. Leo si nemyslel nič, iba vyčkával na Aliho ďalšie vyjadrenia.

	„A preto môj osobný záver je, že dievča bolo mŕtve dávno predtým, ako jej ktosi omotal nohavičky okolo krku a znásilnil ju drevom. Prečo? Nemám poňatia, je to váš prípad. A teda ako priamu príčinu smrti cudzie zavinenie zamietam.“

	„Ďakujem pekne! Tak to si nám strašne pomohol!“

	Ali netušil, či to Leo myslel ako poďakovanie, alebo ironicky.

	„Stále sme sa však nedozvedeli čas smrti.“

	„Na minútu ti to nepovie nikto! Ležala tam dlho, telo je stuhnuté po smrti, nie od podchladenia. Pozrite sa, musel som najmä brať na zreteľ elasticitu svalstva, činnosť hmyzu a fázu rozkladu hnilobnými baktériami, takže to odhadujem na dva dni. Presnejší čas nedokážem vzhľadom na stav mŕtvej určiť. Ak prižmúrim oko, tak sa dá hovoriť o tridsiatich šiestich hodinách.“

	 

	Leo, Boris a Tomáš opustili Aliho kanceláriu so zmiešanými pocitmi. Hlavne so zmätkom v hlavách.

	Asistent práve zašíval mŕtve telo. Z rádia už nehrala orientálna hudba, ale nejaké šlágre z osemdesiatych rokov... Neunundneunzig Kriegsminister, Streichholz und Benzinkanister... neunundneunzig Luftballons...

	Policajti vychádzali z pitevne, Legen kráčal ako posledný.

	„Počkejte,“ zaštebotal hlások.

	Leo zastal a obzrel sa. Malus s Foltánom sa už stratili za dverami.

	Opletalová prikročila k Leovi čo najbližšie, poprsím sa mu obtrela o brucho.

	„Na shledanou, pane vyšetřovateli Leo Legene.“ Zablikala orieškovými očiskami a podala mu ruku. Jemne mu ju stisla. „Doufám, že se ještě někdy někde setkáme.“

	Jej druhú ruku Leo nevidel, ale na vnútornej strane svojho ľavého stehna ucítil nejaký pohyb. Potom vyššie až pri slabine. Neodtiahol sa, čakal, čo bude nasledovať. Nestalo sa však nič a ruka, ako rýchlo sa objavila, tak aj zmizla. Doktorka sa zvrtla a odpochodovala preč.

	Leo nestihol nič povedať. Vonkoncom nie zanalyzovať, či sa mu to páčilo, alebo nie, či si to mohla ako cudzia osoba dovoliť, alebo nemohla. Ešte chvíľu po nej pozeral, potom sa aj on vybral za kolegami von.

	Kriminalisti novovytvoreného vyšetrovacieho tímu Hrabovský s Kožárom boli ešte v teréne a pátrali po totožnosti dievčaťa, preto sa odpoludňajšej porady u šéfa zúčastnili len Malus, Foltán a Legen.

	Halász si čítal predbežný pitevný protokol už tretíkrát. Veľa vecí mu stále nešlo do hlavy. Aj preto sa teraz ujal slova Leo.

	„Podľa štatistiky vrážd, a stalo sa to aj v minulom prípade, obete vrahov poznali. Prinajmenšom sa aspoň raz stretli. Preto si trúfam povedať, že je viac ako pravdepodobné, že to dievča svojho vraha poznalo tiež.“

	„Akého vraha? Predsa nešlo o vraždu, veď si počul, čo vravel Ali,“ oponoval Malus. „A máme to aj hen v papieroch. Je nezvratné, že zomrela od hladu, ak mám zjednodušiť príčinu jej smrti.“

	„Vo všeobecnosti áno. Ale utýranie druhej osoby hladom až na smrť nie je podľa mňa zabitie z nedbanlivosti, je v tom úmysel, preto to právne spadá do kategórie účelovej, premyslenej a systematicky prevedenej vraždy. Pritom sa páchateľ mohol vyžívať v agónii svojej obete, dívať sa, ako mu pomaly chradne pred očami. Mohlo to celé trvať dlho, odhadom štyri, päť týždňov. A pretože sa zistilo, že v lese ležalo telo nanajvýš dva dni, nemením kvalifikáciu tohto činu. Je to vražda, a basta! K tomu pripočítajme zhanobenie mŕtveho tela a zámerné zinscenovanie uškrtenia. Čiže páchateľ má na krku najmenej tri trestné činy. A podľa týchto daností budeme k prípadu pristupovať.“

	„To však rapídne mení situáciu,“ poznamenal Halász a odložil papiere na stôl.

	„Povedal by som, že viac ako dosť,“ doplnil ho Malus.

	Foltán sa do toho radšej nemiešal. Načúval.

	Leo zalistoval v zápisníku.

	„Keď som sa vrátil do kancelárie, premýšľal som nad tým. Nedalo mi to a zavolal som opäť Alimu. Osvetlil mi, že normálny zdravý človek dokáže bez jedla prežiť asi päťdesiat dní. Pravdaže, pri dostatku tekutín. Ľudské telo zvládne spracovávať látky zo stravy zhruba tri dni, potom energia z glukózy prechádza do procesu ketózy, pri ktorom pečeň odbúrava a spotrebováva telesný tuk. Až po troch týždňoch nastáva v tele režim hladovania, keď začína brať energiu zo svalov a vnútorných orgánov, čo začína ohrozovať život. Ako som povedal, to celé je pri dostatku tekutín. Ale čo ak tekutiny nedostávala, prípadne len minimum? Proces zlyhania organizmu by to urýchlilo. Pri nedostatku tekutín vydrží človek nanajvýš päť dní. Potom zbohom. No a podľa dehydratácie organizmu si je Ali istý, že nedostávala ani jedlo, ani vodu.“

	„Takže v podstate zomrela v priebehu posledných pár dní.“ Halász sa zachmúril.

	„Áno.“

	„A nemohla sa takto vyhladovieť sama?“ pripomenul sa konečne Foltán.

	Leo mu na to neodpovedal, len naklonil hlavu a súcitne sa naňho pozrel.

	„Predsa vieme, čo je anorexia, bulímia...“ trval na svojej myšlienke mladý policajt.

	„Dvanásť-, trinásťročná, hej? Nemyslím. A keby aj áno, čo je skôr blbosť ako reálna možnosť, a zomrela doma prirodzenou cestou, prečo k nej nebol privolaný obhliadajúci lekár, aby vystavil úmrtné listy?“

	„Práve v puberte sú dokázané takéto poruchy. Nebolo by to nič nové. Ešte treba brať do úvahy možnosť, že dievča patrilo k asociálom, jedla majú nedostatok...“

	„Asociáli nemrú len tak od hladu,“ skonštatoval Legen. „A nemusela patriť práve do tejto vrstvy. Bola týraná, ak ti to uniklo, a to mohlo byť kdekoľvek a u kohokoľvek, hlavne s určitým zámerom.“

	„Nebude jednoduché vypátrať, kde to dievča v skutočnosti zomrelo, keďže nepoznáme jej totožnosť.“

	„Vidím to tak, že nám nezostáva nič iné, než zverejniť jej fotografiu do médií a čakať, či ju niekto spozná a ozve sa.“

	„Čo sa týka toho inscenovania mŕtvoly, bolo to urobené strašne rýchlo a amatérsky,“ zašomral Malus. „Niekto páchateľa prekvapil, alebo nemal viac času dôkladnejšie to celé previesť, či len zazmätkoval?“

	„Čo sa to tu deje? Čo sa to, kurva, deje?“ zahrmel Halász. „A aby som nezabudol, hlavne sa to týka teba, Leo, prípad dozoruje Kanská.“

	Legen naňho vytreštil oči. JUDr. Ingrid Kanská. Do riti! Už zase ona. Prokurátorov tu pracuje ako maku a k jeho prípadom musia, akoby už zo zákona, zakaždým priradiť túto beštiu.

	„To nemyslíš vážne!“ zakričal, akoby si ju šéf úseku násilných trestných činov sám vyžiadal.

	„Myslím, nemyslím. Ja som si to nevymyslel. Jednoducho ma o tom informovali.“

	„Prečo, doriti, práve Kanská?“

	„Ale to ja netuším, Leo. Podľa toho, čo sa mi dostalo do uší, vraj si ho vydupala u hlavného prokurátora. Pôvodne mal byť pridelený inému. No ale kto by si už len s ňou chcel skrížiť meč? Ako vieme, nemá deti, takže ani kristuspán nevie, prečo má taký záujem o prípad.“

	„Hovadina na entú,“ precedil Leo. „Nemá deti, lebo ich nikdy nechcela mať. Vždy uprednostňovala kariéru pred rodinou, takže tomuto neverím. Určite si už zistila, čo teda nie je žiaden problém, že prípad mám pridelený ja. Tak si to vzala na starosť, aby sa mala po kom voziť.“

	„Skôr na kom,“ zachechtal sa Boris.

	„To si ako myslel?“ Leo sa prísne pozrel kolegovi do očí.

	Malus sklopil zrak, no kútikmi úst mu neprestalo šklbať.

	„Ale nijako. Nechaj to tak.“

	„Nie, vážne. Čo tým, kurva, sleduješ?!“

	„Nič tým nesledujem. Však som ani nič také hrozné nepovedal.“

	„Nič hrozné,“ zopakoval Legen. „Keby sa takáto kravina rozniesla po chodbách, potom po celej budove a, božechráň, po celom meste, bude problém. Môj problém. Nie tvoj. Ak k tomu nič hroznému každý prihodí svoju hlúpu konšpiráciu, čaká ma peklo a reťaz nepríjemných vysvetľovaní. A na tie ja teraz nemám čas. Nuž by som ocenil, keby sa tu, a vlastne v dohľadnej dobe nikde, nerozprávali žiadne dvojzmysly.“

	„Dobre, dobre. Už nepeň. Prepáč. Neuvedomil som si.“

	„Tak najprv mysli a uvedomuj si, potom trep. Dík za pochopenie.“ Leo sa zodvihol a odišiel.

	Malus sa pozrel na Foltána, ktorý nehybne sedel za stolom s lacným šunkovým hamburgerom na polceste k otvoreným ústam.

	„No čo?!“ Boris nadvihol plece. „Sranda musí byť, nie?“ snažil sa odľahčiť situáciu.

	Tomáš si radšej odhryzol zo žemle. Či do nej naozaj dali aj šunku, sa dopátra až v polovici.

	Leo vytiahol mobil, v adresári našiel hľadaný kontakt a stlačil zelené tlačidlo. Čakal a z dlhej chvíle si pohmkával akúsi melódiu. Podchvíľou sa pousmial. Možno mal v mladosti uprednostniť komponovanie piesní pred vstupom do radov polície, pomyslel si. Dozaista by ho to bavilo. Rodičia ho k tomu síce neviedli, no mal na tom trvať. Svojím spôsobom k tomu aj inklinoval – pasívne. Svojich obľúbencov Iron Maiden nezatratil ani teraz, v staršom veku, a Pink Floyd boli preňho viac ako bohovia. Problém bol v tom, že nikdy v živote nedržal v rukách žiadny hudobný nástroj. Azda raz, počas vyšetrovania ťažkého ublíženia na zdraví, keď sa tesne po jednom rockovom koncerte pohádal gitarista s bubeníkom, a ten mu o hlavu obúchal svoju zánovnú fenderu. Bubeník upadol do krátkeho bezvedomia a po prevoze do nemocnice do niekoľkotýždňovej kómy. Vtedy Leo prvýkrát držal v rukách elektrickú gitaru, avšak len ako dôkazový materiál.

	„Prečo to nezdvíha?“ zašomral si, keď sa ani po siedmom zazvonení nikto na opačnej strane linky neozval. No odohnal nepríjemnú predtuchu a opäť začal fantazírovať. Ani tvorba textov by vtedy nebola zlá voľba. Ako tínedžer napísal niekoľko básní a celkom sa mu páčili. Žiaľ, iba jemu. Nikdy ich nedal prečítať nikomu ďalšiemu. Možno pre obavu, že by ho vysmiali. Neboli o láske, túžbach, nesplniteľných želaniach alebo snení. Pohrávali sa s temnou stránkou ľudskej duše, so všetkými ťaživými a negatívnymi emóciami, ktoré ako mladý frkan musel zo seba vypustiť.

	„Áno?“ prebral ho zo snívania nežný dievčenský hlas.

	„E-e,“ zahabkal. „Olívia?“ Prečo sa to pýta, preboha? preletelo mu hlavou. Veď vie, komu volá. Kto iný by to mal zodvihnúť? „Mám teraz trochu času, prídem ťa vyzdvihnúť pred školu.“

	„Netreba, oci,“ odvetila Leova dcéra. Mobilný telefón Sony Ericsson K700 si doslova vydupala na svoje šestnáste narodeniny, veď všetci už majú mobil, len ona nie.

	„Zlatko, dejú sa tu, ako by som to povedal, divné veci. Nebudem ti vravieť aké. Poznáš to, služobné tajomstvo.“ Zasmial sa, no Olíviu tento pokus o lacný žart nepobavil. Vedela, že doma svoju prácu nijako zvlášť nerozoberá, respektíve vôbec. Tak nebola ani zvedavá, čo za divné veci sa dejú. Akoby ich všade naokolo nebolo málo.

	„Naozaj nemusíš...“

	„Skutočne? No, mhm, vieš, dnes nie je toto mesto priveľmi...“ Šibe mu? Chcel dodať, že bezpečné, ale hneď mu napadlo, že tára nezmysly. Nemôže jej predsa len tak povedať o nejakom mordárovi mladých dievčat a bezdôvodne ju vystrašiť. Tak či tak, úchylov je aj tak všade dosť, nuž by si mala dávať pozor. Opatrnosť nadovšetko. A ako sa vraví: so všetkým opatrne – aj s opatrnosťou. Túto tému jej už viackrát doma načrtol, no odbila ho klasickou frázou, že nie je sopľavé decko, aby ju všade vodili za ručičku, ona si vie dať na seba pozor, nepotrebuje nad sebou policajný dohľad a podobné typicky tínedžerské reči.

	V poslednej dobe ju nevídaval často. Skoro vôbec. V duchu pochválil aspoň vynálezcu mobilného telefónu, azda aj preto súhlasil s tým, aby jej ho nedávno kúpili. Ráno, keď odchádzal do zamestnania, ona ešte len vstávala. Večer, keď prichádzal domov, bola zabarikádovaná vo svojej izbe a ani len nevykukla von. Keď bola malá, chodil jej dávať božteky na dobrú noc, zakrýval ju, ak sa v spánku odkopala, z času na čas jej prečítal nejakú peknú rozprávku. Radostne ju dvíhaval na ruky, ona mu to zakaždým opätovala šťastným a srdečným výskotom. Zbožňoval ju, aj ona jeho. Teraz mal dojem, že dcéra o jeho spoločnosť veľmi nestojí.

	Olívia mala úzku tvár, drobný, takmer detský noštek, hravé nebovobelasé oči, dlhé svetlohnedé vlasy, ktoré sa dole stáčali do malých kučier a zakrývali jej celý chrbát, ideálnu postavu a nádherný zvonivý smiech. Oslňovala krásou a na svoj vek bola mimoriadne vyvinutá, bezmála žena. Ťažký magnet pre chlapcov. Preto tie jeho obavy.

	„Oci, jasné. Neboj sa. Prídem domov v poriadku, viem sa už o seba postarať.“

	Áno aj nie. Ako sa to vezme, prebleslo mu.

	„Čo máš v pláne?“

	„V pláne? No tak, oci, nemám žiaden plán. Práve teraz vychádzam zo školy aj so spolužiačkami, pre tvoju informáciu, a ideme spolu na bus. Ten nás zavezie až takmer domov. Ako iste vieš, zastávka nie je ani päťdesiat metrov od nášho domu. Tam vystúpim, poobzerám sa, či sa nedajbože za nejakou lampou neskrýva tajomný vrah a ozlomkrky sa rozbehnem k bráne, aby sa mi nič zlé nestalo. Susedia sa síce budú diviť, či mi nepreplo, ale ja budem v bezpečí.“

	Leo na to nemal slov. Tento jej sarkastický a pichľavý tón mu začínal prekážať. Ale pripisoval to puberte. Po kom to to dievča má? Hádam z toho vyrastie. A hádam aj nie, podobne ako on.

	„Prosím ťa, to sa nemôžeš s vlastným otcom rozprávať nor...“

	„Prepáč,“ skočila mu do reči. „Nemyslela som to tak. Idem s kamarátkami na kávu...“

	„Ty už piješ kávu?“

	„Oci, mohol by si sa o mňa viac zaujímať. Pijem ju už rok.“

	„A čo sa...? Viem. Sľubujem, že s tým niečo urobím.“

	„Urobíš s tým niečo,“ zopakovala. „Akože čo? To nie je ako vymeniť žiarovku.“

	„A kam idete na kávu?“

	„Do mekáča pri tescu. Vieš, že stadiaľ to mám domov iba na skok.“

	„No, nie je to až taký skok. Hovorila si, že ideš na autobus až domov.“

	„Ježíííš, oco. Nemusíš ma až tak brutálne kontrolovať. Ako sa mám pred kamoškami cítiť? Práve na mňa čumia.“ Usmiala sa na dve spolužiačky, ktoré si nervózne poklepávali nohou. Jedna z nich jej naznačila, aby už skončila. Olívia im zašepkala, aby ešte chvíľku vydržali. Leo by odprisahal, že vzadu počul niečo ako trapko, foter, švihni, krava.

	„Nuž, v poriadku. Ako chceš. Ale dávaj si, prosím ťa, pozor. Mám ťa veľmi rád.“

	„Aj ja teba, oci. Teraz už musím bežať, dobre?“

	Čo jej mal na to povedať? Nepovedal nič.

	„A ešte niečo,“ spomenula si. „Prosím ťa, nevaďte sa stále s mamou. Naozaj mi to ide na nervy. Ja sa večer potrebujem učiť, občas vypnúť, ale pre to vaše vzájomné hulákanie na to veľa možností nemám. Zamysli sa nad tým.“

	Čo mu má čo vlastná dcéra prikazovať, aby sa nad niečím zamýšľal? Chcel jej odvrknúť, že prečo ho ešte aj ona poučuje, či nestačí, že to neustále robí jej matka. V zásade mala však vlastne pravdu. Z práce chodí až neskoro večer, čo v skutočnosti irituje celú rodinu, tak to zavše vyústi do hádky. Ale môže on za to? Je si vedomý, že pracovná doba mu končí o pol štvrtej popoludní a ako vzorný manžel a otec by mal urýchlene naklusať domov, venovať sa manželke i dcére, porozprávať sa o bežných starostiach. No dá sa to? Nie v jeho povolaní. To by si museli všetky kriminálne živly v okruhu päťdesiat kilometrov vybrať hromadnú dovolenku a odtrepať sa kamsi ďaleko – vtedy by chodil z práce domov načas.

	„Jéééžiško, skoro som zabudla! Dnes idem spať ku kamoške. Zajtra ráno vyrážame spolu na jeden výlet...“

	„Aký výlet? Zajtra je piatok, ty nejdeš do školy?“

	„Nie. Triedna naplánovala dajakú trápnu exkurziu do mliekarní, či také čosi, takže sa neučíme.“

	„Teba to nezaujíma?“

	„Teba by to zaujímalo? Kravy, dojenie, výroba syra? No ohromne záživné a poučné to musí byť! A hlavne je to dobrovoľné. Kto chce, môže ísť, komu sa nechce, nemusí.“

	„Ty si sa ako teda vyhovorila?“

	„Že mám alergiu na laktózu.“

	„Toto ti učiteľka zožrala?“

	„Ako vidíš, áno.“

	„Kam si hovorila, že ideš na výlet?“

	„Nehovorila som. Plánujeme ísť stanovať na Duchonku.“

	„Na jeseň? A s kým?“

	„Oci, nevyšetruj ma. Už musím frčať. Mama ti dá bližšie informácie.“

	Preboha, veď ona rozpráva ako on sám, preletelo Leovi mysľou.

	„Dobre teda, ty alergia. Uvidíme sa večer?“ Vedel ale, že tento večer to iste nebude. Chcel zájsť za Denisom Kutnárom kvôli výpovedi, pretože Foltánovi toho chlapec moc nepovedal. Mal ešte stále v čerstvej pamäti výjav spod Huntáka.

	„Hm, večer už asi nebudem doma. Ahoj.“

	„Ahoj,“ povedal, ale Olívia už medzitým zložila. Pri pomyslení na jedlo a kávu zaškvŕkalo v žalúdku aj jemu. Rozhodne by si niečo dal. Zamkol dvere svojej kancelárie a zamieril do najbližšieho bistra. Tam si po dlhom zvažovaní napokon vybral guláš, usadil sa za stolom a s kyslým výrazom v tvári ho do seba naládoval.

	Obec Žirany sa nachádza len štyri kilometre od rybníka pod Huntákom. Leo podľa popisného čísla celkom rýchlo vyhľadal dom v jednej z bočných uličiek. Svoj starý renault zaparkoval za veľké esúvečko. Vystúpil, zazvonil, čakal.

	Zozadu sa ozvalo brechanie, k bráne pribehol labrador.

	„Servus, Ozzy,“ prihovoril sa ledabolo psovi. Len tak, aby si skrátil chvíľu, kým mu príde dakto otvoriť.

	Ozzy však Legena nepovažoval za svojho kamaráta, preto naďalej vytrvalo štekal a labkami vyskakoval na bráničku.

	Legen nazeral do dvora ponad nízky plot. Hoci mu štekanie psa liezlo na nervy, snažil sa nevšímať si ho. Veľmi pekné, zhodnotil okolie domu. Zámocká dlažba, okrasné skalky a do rôznych tvarov ostrihané tuje vytvárali príjemný celok. Veľká novostavba so šikmou strechou stála hlboko vo dvore, vari dvadsať metrov od brány. Kutnárovci viditeľne biedu netreli.

	Z domu vyšla žena asi v jeho veku, upravená, dobre vyzerajúca. Leo sa predstavil, ponad bráničku ukázal služobný preukaz a povedal, že hľadá Denisa Kutnára.

	Žena ho pozvala dnu.

	O stenu bol opretý horský bicykel, zrejme chlapcov, tipoval Leo a premýšľal, či je to ten, na ktorom sa vrátil z lesa. Zadíval sa na dezén pneumatík.

	To už von vyšiel aj Denisov otec.

	Pozdravili sa, no domáci ani zďaleka nedávali najavo prekvapenie, že k nim opäť prišiel policajt. Vlastne sa tvárili trochu nezúčastnene, otec viac-menej odmietavo až povýšenecky. Bol majiteľom veľkej stavebnej firmy a nedokázal skryť, že je na seba patrične hrdý.

	Leo sa nevyzul. Ako policajt v službe nesmel. A naostatok, ani by sa mu nechcelo.

	Kutnárová na to nevravela nič, iba ho počastovala neprívetivým pohľadom a podobný si krátko nato vymenila s manželom.

	V obývačke si manželia sadli na rozmernú sedačku, Leo do jedného z dvoch kresiel oproti. Neponúkli mu nič. Načo? Zvykli pohostiť len pozvané návštevy, policajtov nepozývali. Pekne zariadenú miestnosť vypĺňal nábytok v modernom štýle, kameňom obložený kozub, vedľa stolíka s obrovským televízorom stála až po strop vysoká knižnica. Leo si všimol názvy diel i autorov na chrbtoch kníh. Robert van Gulik, Ed McBain či Dorothy L. Sayersová tvorili drvivú časť zelenej knižnice a spodných štyroch regálov. Nad nimi bol mišmaš autoriek romantických kabelkových knižiek a niekoľko publikácií o stavebníctve a projektovaní budov. Leo uznanlivo kývol hlavou.

	„Deniiis!“ zakričala mama na syna, až sa Leo preľakol.

	Denis sa neozýval.

	Keď sa ani po druhom a treťom zavolaní nikto z detskej izby neozval, vstala, vyšla hore na poschodie a naširoko otvorila dvere na kráľovstve svojho syna. Leo ju nasledoval. Inžinier Kutnár zostal so stiahnutým obočím rozvalený na sedačke. Veľmi sa mu nepozdávalo, že sa mu policajt motá po baráku.

	Tmavovlasý štíhly chlapec ležal na posteli, na ušiach mal slúchadlá a v ruke držal knihu, preto dávalo zmysel, že na mamine výzvy nereagoval.

	Legenovi neuniklo, že na vnútornej strane dverí bol nalepený plagát s usmiatou Pamelou Anderson v červených plavkách s logom Baywatch. Lakťom sa opierala o otvorené okno žltého záchranárskeho auta. Zdá sa, že táto blondína udržuje pozornosť chlapcov a chlapov už najmenej dve generácie, pousmial sa v duchu. Aj on začiatkom deväťdesiatych rokov sledoval tento seriál hlavne kvôli prsnatej záchranárke, figu ho zaujímali bezduché príbehy.

	Kutnárová si všimla, kam vyšetrovateľ pozerá.

	„Aby ste si nemysleli, že Denisovi takéto nahotinky tolerujem, ten plagát je jeho staršieho brata,“ povedala na vysvetlenie. „Je v poslednom ročníku hotelovej školy a domov chodieva iba na víkendy. Počas týždňa býva na internáte.“

	„Uhm,“ privolil Leo a mykol plecom. Rozhodne mu to ako nahotinka nepripadalo, keďže mala na sebe plavky.

	„Denis, nepočul si ma?! Volala som ťa,“ prehovorila na syna.

	Chlapec si zložil z uší slúchadlá a nechápavo na ňu pozrel. Za jej chrbtom zazrel nejakého muža.

	„Čo je, mami?“

	„Je tu pán od polície a na niečo by sa ťa rád opýtal. Poď dole do obývačky.“

	„Veď sa ma na to stále ktosi vypytuje...“

	„Denis! Nebuď drzý, dobre?“

	„Čo počúvaš?“ prehodil Legen. Nadviazať zozačiatku úprimný kontakt s chlapcom bolo dôležité. Stresu si nedávno užil dosť.

	„Desmod.“

	Leo sa pousmial. „Takže domáca nitrianska skupina.“

	Denis zostal prekvapený.

	„Poznáte?“

	„Ale isteže. Mojej dcére to tiež furt doma huláka. Ja tieto odrhovačky nemusím, všetky pesničky na jedno kopyto, ale až tak moc mi neprekážajú.“

	Chlapec si pomyslel, že tohto chlapa asi precenil.

	„To nie sú žiadne...“

	„Denis!“ zasiahla mama. „Neodvrávaj pánovi vyšetrovateľovi a hybaj s nami dole.“

	Denis sa neochotne zodvihol z postele. Nato ešte neochotnejšie, skôr bojazlivo vyšiel z izby.

	Usadil sa vedľa matky.

	Leo mal na chlapca tisíc otázok, ale s ohľadom na jeho vek musel byť opatrný. Nemohol si dovoliť ich len tak na neho vysypať, aby sa mladík nezasekol a on sa už nič nedozvedel.

	„Ja som Leo,“ Legen sa naňho usmial. „Nemusíš mať strach, iba ti položím niekoľko otázok a pôjdem preč. Súhlasíš?“

	Denis prikývol, zahryzol si do spodnej pery a odvrátil hlavu. Trochu sa chvel. Už sa nezdal byť taký suverénny ako hore v izbe. Možno to zapríčinila aj otcova prítomnosť, možno sa chlapec čohosi bál. Dokonca ani v očiach rodičov nehľadal podporu. Stále upieral zrak von oknom, akoby ho za ním niečo zvlášť zaujalo. Lenže okrem niekoľkých stromov tam nič zvláštne nebolo. Leo si tieto drobné detaily v jeho správaní dobre všimol.

	„Takže v lese si bol na prechádzke so psom, hej?“

	„Áno.“

	„Je to ten labrador, čo pobehuje po dvore?“

	„Áno.“

	„Volá sa Ozzy, že? Predpokladám, že ho tak pomenoval tvoj otec.“ Leo chcel trochu odľahčiť napätie. Pozrel sa na otca Kutnára. Nezareagoval. Očividne zámerne. „Je pekný. Keď som bol mladý, tiež som chcel mať podobného. Ale doma sme mali len takého pouličného guláša. Pomenoval som ho Lennon.“

	Chlapec sa potichu zachechtal.

	„Vieš, kto to bol Lennon?“

	Denis rýchlo prikývol. V skutočnosti Leo volal svojho psa Šarik, podľa hrdinského nemeckého ovčiaka zo seriálu Štyria tankisti a pes. No od filmového Šarika mal Leov Šarik na míle ďaleko.

	„Denis, keď si šiel pod Hunták, stretol si cestou niekoho?“

	Chlapec zavrtel hlavou.

	„A v lese si si nevšimol nejaké osoby, hlavne v blízkosti miesta, kde si natrafil na... veď vieš.“

	„Nie, nevšimol som si.“

	„Ozzy našiel to dievča, všakže?“

	„Hej.“

	„Takže nikde nikoho. Čo sa dialo, keď si ju našiel? Vlastne keď ju našiel Ozzy.“

	„N... nič sa nedialo,“ začal sa zajakávať. „Ušiel som rýchlo domov.“

	„Ušiel si rovno domov,“ zopakoval Leo a zošpúlil pery. „Hm, ani sa ti nečudujem, tiež by som čo najrýchlejšie od takého nálezu zdupkal.“

	„Vy ste dospelý. A policajt. A policajti sa ničoho neboja.“

	„Prečo by sa policajti ničoho nebáli? Nechcem ti kaziť ilúzie z akčných filmov, ale aj policajti mávajú strach. Navyše, myslíš si, že dospelému nemôže zostať nevoľno pri pohľade na niečo také? Pche. Nie je to nič príjemné.“

	Chlapcovi nadvihlo kútik úst. Jeho otcovi o kúsok poklesol.

	„Doma si povedal rodičom, čo si našiel. Ako to vzali? Verili ti?“

	„Iba mame. Oco nebol doma.“

	„Nie, neverila som mu,“ zasiahla Kutnárová. „Spočiatku som to brala ako jedno z jeho bláznovstiev.“

	„Ani sa nečudujem. Tiež by som bral takéto oznámenie s rezervou. Ale predsa len ste sa napokon rozhodli zavolať políciu.“

	„Áno. Pretože strach v Denisových očiach bol nefalšovaný. Chlapec sa triasol ako osika, potom mi podrobne porozprával o tom, čo našiel.“

	„Rozumiem.“ Leo sa obrátil späť k chlapcovi. „Denis, chodievaš na tie miesta často?“

	Nemo pritakal.

	„Bol si tam aj deň predtým?“

	Denis sa placho pozrel na otca, hľadal pomoc. Nedočkal sa. Otec hľadel s vážnou tvárou na syna. Nevravel nič, no z jeho výrazu sa dalo prečítať, že by bolo vhodné ukončiť toto vypočúvanie. Vyšetrovateľovi to neušlo.

	„Áno. Popoludní,“ potvrdil mladík.

	„Dokázal by si si spomenúť, či sa v okolí rybníka, po cestičke alebo na okraji lesa niekto potuloval?“

	„Ani nie. Iba dvaja chalani na terénnych motorkách tadiaľ prefrčali. Viac som nikoho nevidel.“

	„Poznal si ich?“

	„Nie.“

	„Uhm. Koľko času si tam strávil?“

	„Asi dve hodiny, nechcel som zostať do tmy.“

	„Pravdaže. Prezraď mi, Denis, čoho sa bojíš?“ pousmial sa Leo. „Zdáš sa mi akýsi stŕpnutý. Viem, videl si, čo si videl. Ale teraz si doma v bezpečí...“

	„Samozrejme, že má strach,“ ozval sa otec Kutnár. „A dajte mu už pokoj. Predsa vidíte, že chalan je rozrušený. Denis, choď naspäť do svojej izby!“

	Chlapec sa spýtavo pozrel na vyšetrovateľa, akoby si hlavne od neho pýtal povolenie. Leo mu prikývol, že môže odísť.

	Leo položil Kutnárovcom ešte niekoľko otázok, ale nedozvedel sa už nič podstatné, čo by ho posunulo vo vyšetrovaní.

	Leo sa vrátil domov uťahaný. Dnes to bol vskutku dlhý deň. V Žiranoch sa zdržal dlhšie, než pôvodne plánoval, pretože keď odišiel od Kutnárových, pri aute stretol dlhoročného kamaráta, ktorý býval len o štyri domy ďalej. Nevideli sa už celé veky, čo je u chlapov často dobrá zámienka vypiť si. Preto po pár slovách, čo prehodili na ulici, ich kroky viedli rovno do miestneho pohostinstva. Leo síce sprvu oponoval, že je tu autom, ale to už na stole stál polliter s čapovanou dvanástkou a poldeci Stoličnej. Spomínalo sa na mladé časy. A vtedy sa na hodiny nehľadí.

	V chodbe sa Leo vyzul, odkopol topánky, zapotácal sa.

	V objatí bielej pary sa práve z kúpeľne vynáral prízrak. Leo sa trochu preľakol, prižmúril a hľadel na to čudo s mokrými vlasmi. Prízrak mal podozrivo známu osušku a hlas podobný jeho manželke.

	„Dnes zase nejako neskoro,“ poznamenala Ivona, keď prechádzala popri manželovi do obývačky.

	Pozrel sa na hodinky. Štvrť na jedenásť. Alebo tak nejako.

	„Zdržal som sa. Tak to už u policajta chodí,“ zamumlal a snažil sa šuchnúť nohy do papúč. Pravá na prvý raz, s ľavou mal väčšie starosti. Pre istotu sa chytil skrinky na topánky.

	Podarilo sa. To už Ivona sedela na gauči.

	Na jeho strohý komentár mu nepovedala nič. Zvykla si. Život s policajným vyšetrovateľom nie je jednoduchý. Na fakt, že jej manžel má pod čapicou, radšej nereagovala. O hádku nestála, aj tak by nikam neviedla. Obrátila na inú tému, ktorá ju škrela od popoludnia. Vlastne celkovo už mesiac. Nebola si istá, či je teraz ten správny moment, ale nedalo jej to.

	„Vždy, keď prídem z práce, už ma čaká pri bráne a skáče ako pes, že kedy to konečne začneme riešiť. Rieš to!“

	Leo ani najmenej nevedel, o čom hovorí.

	„Čo mám riešiť? A kto skáče?“

	„Čo je s tebou, máš výpadky? Veď som ti už o tom aspoň tri razy hovorila.“

	Mykol plecom. Stále nezachytil jadro témy. Ivona mu musela zas a znova v krátkosti rozpovedať, o čo ide. Susedovi naľavo niekto v krčme medzi rečou nadhodil, že by si mal dať spraviť nový geometrický plán pozemku. Veď keby sa niekedy rozhodol dom predať, mal by s tým len patálie. Sused nemienil dom predávať, ale myšlienka s geometrickým plánom sa mu pozdávala. Už na druhý deň bežal na katastrálny úrad, nakúpil kolky, vystál rad. Odvtedy denne civie do mapy a kedy-tedy rypne do Legenovcov, čiže do Ivony ako potenciálne slabšieho súpera.

	„Prečo to nikdy nepovedal mne?“ skonštatoval Leo, keď sa uvelebil na gauč vedľa manželky. „Zajtra s ním hodím debatu.“

	„Som zvedavá!“

	Zhodila zo seba župan a začala sa natierať telovým krémom. Leo zacítil silnú vôňu ovocia, len nevedel akého. Pozrel sa na jej prsia, stále boli pekné, azda o trochu väčšie ako predtým.

	Všimla si to.

	„Čo je? Nikdy si ma nevidel holú? Zízaš na mňa ako prvý raz.“

	Zrazu mu to pripadalo trápne. Čo má urobiť? Odvrátil hlavu. A ako si ona môže pamätať, ako na ňu pred osemnástimi či koľkými rokmi zízal? V rýchlosti sa v hlave snažil vypočítať rok. Bezvýsledne.

	„Sa mi zdá, že sa ti zámerne vyhýba a útočí len na mňa,“ pokračovala. „Asi sa ťa ako policajta bojí alebo čo.“

	„Vlada poznám od malička. A je mu fuk, či som policajt, alebo prezident. Keď si on niečo vezme do hlavy... Ako to mám podľa teba riešiť?“

	„Ja neviem. Ako chceš a uznáš za vhodné. Skrátka s tým začni niečo robiť, lebo fakt mi to už lezie na nervy. Aby to nedospelo do štádia, že nás hentaký pako začne ťahať po súdoch.“

	„To tak ešte. Mu dám súdy.“

	„Si chlap, niečo s tým sprav!“

	Leo si priložil ukazovák na pravé líce a tváril sa, že hlboko uvažuje. V skutočnosti ho však viac premáhal spánok.

	„Už to mám! Zastrelím ho,“ vyhŕklo z neho po chvíli a zachichúňal sa nad vlastným žartom.

	„Magor! Som si mohla myslieť, že z teba nevylezie nič normálne.“

	„Čo si myslíš, že mám robiť?! Momentálne vyšetrujem veľmi zložitý prípad, nemám čas na nejaké stupídne handrkovanie sa so susedom o dvadsať centimetrov hliny.“

	„To nie je dvadsať centimetrov hliny, Leo. Vykrikuje, že podľa geometrického plánu ide o meter pozemku pozdĺž celého spoločného plota, ktorý podľa starých záznamov v katastri patrí jemu.“

	„Ako starých?“

	„A čože ja viem? Veď sa choď jeho spýtať.“

	Leo vstal z gauča.

	„Ideš za ním?“

	„Teraz? Idem si aj ja hodiť sprchu, potom prídem za tebou.“

	„Počkám ťa tu v obývačke,“ zažmurkala na neho. „Musíme ešte niečo doriešiť.“

	„Tak to aby som si švihol.“ Prečo ženy musia stále niečo riešiť? uvažoval cestou do kúpeľne. A ešte k tomu zakaždým, keď má chlap trochu uhnuté.

	Švihol si.

	O pár minút stál v obývačke s osuškou omotanou okolo bedier. Ešte predtým, než vyliezol, zvŕtal sa pred zrkadlom, ani čo by sa chystal na najdôležitejšie rande svojho života. Síce zarastený, no učesaný a voňavý. A pritom sa nechystal nikam inam, len do postele.

	Uprostred dverí sa zarazil.

	Manželka ležala, oči mala zatvorené, priadla ako mačiatko.

	Sadol si k jej nohám. Zobudila sa.

	„Asi som zadriemala.“

	„Asi určite. A to som bol v sprche len... chvíľu. Mimochodom, čo si chcela ešte doriešiť?“

	Ivona sa na neho zadívala. Nespomenula si.

	„Čo je?“ chcel vedieť Leo, prečo tak na neho hľadí.

	„Nič, len si ťa obzerám.“

	„Obze... Viem, už nemám dvadsať, ale stále to nie je najhoršie,“ zachechtal sa, hoci si myslel pravý opak.

	„Keď si mal dvadsať, ešte som ťa nepoznala, nuž to neviem posúdiť. Ale stále to nie je najhoršie.“

	„Ešte aj ty si rob srandu z pána v stredných rokoch. Daj mi dáky krém či masť, natriem ti chrbát.“

	„Keby si sa aspoň raz opýtal, či niečo môžeš. Vždy z teba vyliezajú len oznamovacie vety.“

	„Asi preto, že tie opytovacie až príliš často používam v práci. Tak fajn. Môžem ti, prosím, natrieť chrbát?“

	„Budem rada. Ale aby to zase nedopadlo ako minule.“

	„Ako... minule?“

	„Pripomínalo to skôr balzamovanie zaživa. Rozotrel si mi po tele toľko krému, že som bola celá biela... no hotová múmia.“

	„V poriadku, biela pani, dám ti tak akurát.“

	Zo stolíka vzal krém. Hydratačný s aloe a broskyňou, prečítal si na fľaštičke. Vytlačil si trochu do dlane, potom na jej chrbát, znova do dlane a na chrbát. Nech má kožu pekne hebkú, zazubil sa v duchu.

	Začal rozotierať. Na toto masérsky kurz nepotrebuje.

	„Mimochodom, kde je Olívia? Nemala byť už doma?“

	„Ozaj, nepovedala som ti?“

	„Čo myslíš?“

	„Dnes bude spať u kamarátky.“ Povedala mu jej meno, no Leovi nič nehovorilo. Zabudol ho v momente, ako sa mu dostalo do uší. To je fuk. Zaujímavé bolo to, že ju matka pustila na noc z domu.

	„Tak sa mi vidí, že mi niečo podobné dnes vravela, keď som s ňou volal. O dajakom výlete...“

	„Ale v tvojom prípade jedným uchom dnu, druhým von, však? A zabudol si na to.“

	Na toto nemal Leo argument. A začínalo ho štvať, že mu niektoré dôležité veci rýchlo vyprchajú z pamäti.


14.

	Nedeľa 9. október 2005

	Smrad.

	A tma a ticho.

	Z diaľky k nej doľahlo tlmené zakikiríkanie. Sotva ho počula.

	Ospalo rozlepila oči, nič však nevidela. Pálili ju, tancujúce drobné iskričky nie a nie vyliezť von.

	Čo sa stalo? A kde je?

	Kohút zaspieval ešte dva razy. Potom sa všetko opäť ponorilo do úplného pokoja.

	No hrozný zápach jej naďalej prenikal až do najzadnejšej časti mozgu. Kyslá zmes výkalov, moču, mokrej slamy a zatuchliny. Skrátka, hnoj. Akoby sa prebudila uprostred stáda svíň. Pravdu nebolo treba hľadať ďaleko.

	Naplo ju na vracanie, no musela ten reflex potlačiť a bojovať s ním. V ústach mala totiž čosi napchaté. Handra bola premočená od slín. Vyskúšala ju vypľuť, jazykom vytlačiť von, no ani jeden z pokusov jej nevyšiel. Potom to skúšala znova a znova. Zbytočne. Chcela si pomôcť rukami, no zistila, že nimi nemôže hýbať. Uvedomila si aj tiesnivý pocit na hlave, ušiach a nose, akoby ju obopínala dajaká kukla.

	Zaplavila ju hrôza, s akou sa doposiaľ nestretla.

	Ešteže kukla bola aspoň priedušná a ona mohla dýchať. Po dúšku čerstvého vzduchu bažila viac ako po čomkoľvek inom.

	Ležala na boku, nohy mala zviazané dovedna, ruky za chrbtom spútané čímsi drapľavým. Pomykala končatinami, no zdalo sa jej, že sa povrazy len viacej stiahli. Sykla od bolesti a vyhŕkli jej slzy.

	Pohla sa prudšie, nohami kopla o podlahu.

	A prebudila život naokolo.

	Muchy sa náhle prebrali zo spánku a začali aktívne bzučať a poletovať. Po jednej si na ňu sadali, útočili ako miniatúrne stíhačky. A štípali. Stala sa ľahkou korisťou.

	Po krátkej chvíli sa bzukot stal neznesiteľným. Museli ich tam byť azda tisíce, malých i veľkých, čiernych či zelených. Vydesila sa ešte viac, hmyz odjakživa neznášala.

	Srdce jej silno búšilo. V ústach mala sliny, ale bála sa ich prehltnúť, aby sa nezadrhla kúskom látky, ktorou mala zapchaté ústa. Chcela kričať, tak veľmi chcela volať o pomoc, ale vedela, že je to márne.

	Nevedela odhadnúť, ako dlho tu je, ako sa sem dostala a kto za to môže. Kto? Kto? Kto? udieralo jej v hlave ako na nákovu. A prečo? Nevedela nič. Snažila sa rozpomenúť, ale premkla ju intenzívna bolesť v sluchách i bruchu.

	S námahou si ako-tak sadla, pritiahla si kolená k sebe. Chrbtom sa oprela o hrboľatú stenu. Betónový múr ju chladil, no nedbala na to. Aspoň zistila, že nie je v žiadnej drevenej búde.

	Aj cez bzučanie hávede začula za stenou žblnkotať vodu. Zrejme nejaký malý potok či jarkom pretekajúca voda, alebo niečo také.

	Vtom zavŕzgali dvere, čosi tupo buchlo, dakto zaklial. Vlastne to bolo celé krupobitie tých najvulgárnejších nadávok. Prebehla ňou ďalšia vlna strachu. Rozoznala mužský hlas a vzápätí začula šuchot kabáta, ako keď ho niekto trie dlaňou. Na okamih k nej dorazilo trochu čerstvého chladného vzduchu. Zhlboka ho vtiahla do pľúc.

	Pánty zaškrípali, dvere sa zacapili.

	Ťažké kroky po hlinenej podlahe jej duneli v ušiach, hoci ich bolo iba zopár.

	Muž sa k nej mlčky priblížil a zastal. Premkol ju zlý pocit, že sa akiste na ňu díva, sleduje jej reakcie, jej bezmocnosť. Snaží sa jej svojím mlčaním nahnať čoraz väčší strach, akoby aj tak už nebola na jeho vrchole.

	Nemala kam ujsť, veď aj tak nič nevidela. Nemala potuchy, kadiaľ a kam sa rozbehnúť. A bála sa, tak veľmi sa bála. Spútaná a v tme by aj s najväčšou odvahou, s bezmedzným hrdinstvom nezmohla nič. Bola zahnaná do kúta ako sŕňa pred loviacim predátorom.

	Schúlila sa, hlavu stiahla medzi kolená.

	Tesne pred sebou ucítila cez kuklu teplý dych. Funel ako ozrutné zviera. Zacítila aj ostrý pach potu spolu s vôňou akejsi lacnej vody po holení. Pitralon. Keď ešte žil jej starký, používal rovnaký. Iba na malý okamih prerazil smrad prasaciny a moču, ktorý sa tam dovtedy šíril.

	Na hlave pocítila ťažkú ruku. Mykla sa. Hladil ju, vlastne hladil kuklu a čosi nezrozumiteľné si šepkal.

	Zadkom sa snažila od neho odtiahnuť, ale nemala kam. Len silnejšie pritisla chrbát k múru.

	Drsné prsty prešli nižšie a oblapili jej štíhly krk. Zľahka ho stisli.

	Počula, ako sa mu zrýchlil dych. Jeho prsty vyvinuli väčší tlak. Ona stisla dlane, až sa jej nechty zaryli do kože.

	Odrazu však mužovo zovretie popustilo a stiahol ruku z jej hrdla.

	„Ach, dievča, dievča. Keby si ty vedela...“

	Čo keby vedela?! Nič nechcela vedieť, chcela iba odísť domov, k ockovi a mame.

	„Prosím,“ opatrne zašepkala. Ale bolo to iba v jej mysli, pretože cez zapchaté ústa jej vyšiel len nezrozumiteľný bľabot. Uvedomovala si, že je tu uväznená, no dôvod nepoznala. Snažila sa rozpamätať, ako sa sem dostala, ale myšlienky mala stále poblúdené, cítila sa omámená a slabá.

	Chlap naklonil hlavu nabok, nastavil pravé ucho k jej ústam.

	„Čože? Niečo sa mi snažíš povedať? Hm?“

	Opäť sa ozvalo iba neurčité mumlanie. Tentoraz o čosi hlasnejšie.

	„Počúvam ťa. Hovor! Len smelo, srdiečko. Mňa sa nemusíš báť.“

	Vedela, že si ju doberá, predsa mu nemohla odpovedať, zjavne sa vyžíval v jej nemohúcnosti. Účinok jeho poslednej vety bol presne opačný. Po celom tele ju zaplavila silná triaška.

	Všimol si to.

	„Ty sa ma bojíš?“ zasmial sa. Hneď nato však zvážnel. „Tak dobre, pipka. Prejdeme k veci. Dávaj bacha, aby ti nič neušlo. Je ti to jasné?“

	Dievča sa ani nepohlo, sedelo ako socha. Nechcela ho dráždiť. Nechcela, aby jej ublížil.

	„Tak je ti to jasné alebo nie?! Prikývni aspoň!“

	Potriasla hlavou.

	„Boha, to trvalo! Teraz ti rozviažem nohy aj ruky, dobre? Ak ma kopneš, plesknem ti jednu. Potom ti dám dole kuklu a uvoľním ústa, no ak budeš hulákať, alebo čo i len cekneš, vlastne ak urobíš dačo hlúpe, plesknem ti z každej strany zo tri. Pochopila si?“

	Dievča zase rýchlo prikývlo.

	Keď uvoľnil povraz na jej útlych členkoch i zápästiach, schmatol ju pod pazuchy a pomohol jej vstať. Nerobilo mu to problém, mal iste veľkú silu, lebo sa takmer vzniesla nad zem a narazila si hlavu o strop. Teraz už vedela, že miestnosť je nízka, nemohla stáť úplne vzpriamene, musela sa prikrčiť. To znamená, že aj chlap musel byť zohnutý. S úplne stŕpnutými nohami mala čo robiť, aby udržala rovnováhu a nezrútila sa naspäť na hromadu hnoja, ktorý povedľa tušila.

	Ten chlap teraz stál oproti nej a obtieral sa o ňu bruchom. Aj cez kuklu cítila jeho odpudzujúci dych. Páchol po alkohole a cigaretách. Stiahol jej z hlavy kuklu, zhúžval ju v dlani a vopchal do vrecka kabáta. Ľavou rukou ju schytil za bradu a stlačil. Keď otvorila ústa, vsunul jej dva prsty do úst a vytiahol kus látky. Naplo ju. Jazykom si prešla po doráňanom podnebí a sťažka prehltla.

	Na okamih jej napadlo, že ho kopne do rozkroku a ujde, hneď však túto myšlienku odvrhla. Poučil ju, pochopila, neodvážila sa.

	Pomaly otvorila oči. Nevidela mu do tváre, pretože ju oslepilo ostré svetlo. Svietilo mu z hlavy ako mimozemšťanovi, rovno z čela.

	Radšej oči opäť zatvorila a držala ich pevne zažmúrené.

	Vlastne ho ani nechcela vidieť. Spomenula si, že uvidieť svojho väzniteľa môže znamenať istú smrť. Toľkokrát to už videla v televízii v kadejakých seriáloch.

	Chlap jej rozopol gombík a zips na nohaviciach. Priložil jej ruky na boky a jedným ťahom ich z nej stiahol. Stála pred ním len v nohavičkách. Vedela, že ich má špinavé a prečúrané, ale bolo jej to jedno. Po chvíli jej začal pomaly sťahovať aj tie. Počula, ako sa mu znova zrýchlil a prehĺbil dych. Rovnako ako jej. V hrdle jej navrela guča a zovrelo jej žalúdok. Čo chce robiť? Čo s ňou zamýšľa? Oci. Mami. Znásilní ju? Chcela kričať, tak nahlas, vydať zo seba všetko, no spomenula si na jeho slová. Zbil by ju.

	Lenže chlap sa na ňu nevrhol. Nohavičky jej nechal stiahnuté pod kolenami. Roztriasla sa a naskočila jej husia koža, keď ju jemne pohladil po nahých stehnách a postupoval čoraz vyššie. Hanbila sa ako nikdy predtým.

	Odrazu však prestal, dal z nej ruky dole a odstúpil o dva kroky.

	Stále držala pevne zažmúrené oči.

	O podlahu tesne pri nej zazvonilo vedro.

	„Sadni si na ten kýbel, vyšti sa a vyser! Máš na to minútu. Ak nestihneš, našpiníš si tu a budeš v tom drichmať. A otvor oči, keď s tebou hovorím!“

	Neotvorila. Ani za svet ich neotvorí.

	Najprv presne nepochopila, nuž ju kúsok postrčil. Pätami zakopla o vedro a opatrne si naň sadla. Ibaže z obrovského strachu z nej nič nevyšlo. Navyše, pomočená už bola, nevytlačila zo seba ani kvapku.

	Ubehlo pol minúty a ona len v tichosti sedela na studenom cínovom vedre. Chladilo jej zadok, no takejto banálnosti teraz neprikladala význam. Musí niečo vymyslieť, dajako mu prejsť cez rozum. Ako má však niečo vymyslieť, keď jej zo strachu vôbec nefunguje mozog?

	„Tak bude to?!“ zaburácal hlas vedľa nej a kompletne ju vytrhol zo zamyslenia. „Dvadsať sekúnd.“

	Nebude, chcela mu odvrknúť, ale nezmohla sa na slovo. Nie, nemohla. Nedalo sa. Díva sa na ňu, slintá pri pohľade na jej nahé stehná, prirodzenie, zadok. Nešlo jej to.

	„Koniec! Ako myslíš, šteňa.“

	Mocné ruky ju chytili za ramená a zodvihli z vedra. Nohavice jej vytiahol naspäť. Nekládla najmenší odpor. Priložil si k ústam kotúč širokej lepiacej pásky, zubami z nej kúsok odtrhol a zalepil jej ústa. Bezohľadne ju odsotil do kúta. Než sa spamätala, zaduneli kroky, vrzgli pánty, buchli dvere, zahrkotala haspra.

	Nechal jej rozviazané nohy aj ruky. Mohla by sa pokúsiť o útek. Ale ako? A kam by bežala? Akým smerom by sa rozbehla?

	Nikdy si nepripadala takáto sama a bezmocná.

	Odovzdane si sadla na podlahu, oči jej opäť zaliali slzy.

	„Mami,“ zašepkala.

	 

	„Stále to neberie,“ s obavami v hlase povedala Ivona manželovi a civela na displej mobilu.

	Leo sa práve snažil na vidličku namotať špagety, ktoré jeho polovička uvarila na večeru.

	„Je pol ôsmej,“ pokračovala, „Olívia už dávno mala byť z výletu doma. Vravela mi, že by sa mali vrátiť okolo piatej popoludní.“

	Leo prehltol, zadíval sa na ženu.

	„Nedvíha telefón, alebo je nedostupná?“

	„Nedostupná.“

	„Zrejme je bez signálu. To sa v horách stáva. Alebo sa jej vybila batéria. Máš číslo na tú jej kamarátku?“

	„Nemám. Ale niekde by som mala mať zapísané číslo na jej rodičov.“

	Ivona vstala a prešla na chodbu. Začala listovať v diári, kde si značili telefónne kontakty.

	Po chvíli našla, čo hľadala.

	Leo tlmene počul až do kuchyne, ako manželka s niekým telefonuje. Začínala v ňom rásť zlá predtucha.

	Keď sa Ivona vrátila do kuchyne, Leo na ňu hľadel s veľkým otáznikom v očiach.

	„Pani Wiedermannová potvrdila, že ani Karin sa doteraz nevrátila. S ňou sa spojiť nemôže, lebo dievča nemá mobil. Bože, Leo, bojím sa o ňu.“

	Manžel pokrútil hlavou.

	„Hádam to nebude také zlé. Netreba hneď robiť paniku. Možnože nestihli autobus a najbližší ide až ráno. Tak jednu noc navyše vydržia.“

	„Čo ak sa jej niečo stalo?“

	„Prosím ťa, čo by sa jej mohlo stať? Nešla tam sama.“

	„Nezľahčuj to. A zajtra predsa musí ísť do školy.“

	„No tak jeden deň vynechá. Svet sa pre to nezrúti.“

	Ivona si opäť sadla za stôl. Myšlienky jej však vreli.


15.

	Pondelok 10. október 2005

	Hneď zrána Leo zbehol do suterénu budovy polície.

	„Dobrý deň, pani Anka,“ slušne pozdravil, len čo sa ocitol v malej kancelárii archívu krajského policajného riaditeľstva. Vo vedľajšej miestnosti sa v dlhých regáloch vynímali šanóny a škatule. Všetky očíslované, precízne uložené, zarovnané v úhľadných líniách, bez prachu. Za stolom sa krčila staršia pani a dačo zapisovala do veľkej knihy.

	Anna Gibová. Kedysi dávno obliekala uniformu príslušníčky Zboru národnej bezpečnosti, dnes pracovala ako civilná zamestnankyňa polície. No či v uniforme, alebo bez nej, bola to odjakživa jej starostlivá ruka, ktorá udržiavala v archíve poriadok. Vo svojom kráľovstve kartoték – ako ho sama vždy nazývala – mala dokonalý prehľad o každom uloženom zázname, každom spise a o všetkých zaistených a zdokumentovaných dôkazových materiáloch. Zo všetkého najviac si však cenili jej absolútnu spoľahlivosť, a preto si ju tam radi nechali aj ako pracujúcu dôchodkyňu.

	Pracovný stôl mala okrem spisov večne obložený fotografiami vnúčat, šálkou s nedopitou kávou, kalendárom a dvoma dlhými ihlicami zapichnutými do klbka pletacej priadze. Leo usúdil, že bude mať čo robiť, aby stihla uštrikovať minimálne šál a čiapku pre každé zo siedmich detí. Veď ani sa nenazdajú a sú tu Vianoce.

	Archivárka zodvihla zrak od knihy.

	„Môj ty kvet, vitaj, Leoško,“ vyškerila vrchný rad bielych, navlas rovnakých zubov, ktoré boli prakticky už jej tretie – po mliečnych a trvalých, o ktoré ju obrala príroda a čas. Tieto jej pred niekoľkými rokmi a za nekresťanské peniaze vyformoval zubár a Gibová ich teraz pyšne každému predvádzala. „Neukázal si sa tu celé veky.“

	„Ja som Leo, pani Anka, nie Leoško. Leoš Zúbek je z mravnostného. A ak sa vekmi dá nazvať osem mesiacov, súhlasím.“

	„Ja viem, viem, nie som dementná, ako si tu poniektorí myslia. Zatiaľ. Ale už sa to pomaly blíži. Len som si z teba na uvítanie urobila malý žartík.“ Neurobila. Aj keď sa dokázala brilantne orientovať v archíve, bežné veci sa jej pozvoľna začínali z mysle vytrácať. Opäť vycerila svoj holywoodsky chrup a rukami si utľapkala zvlnené, do fialova zafarbené vlasy. Trvalú nosila na hlave, odkedy si Leo pamätal. Vôbec nezmenila strih ani dĺžku, iba farbu.

	„A čo ťa sem takto zavčasu privádza? Predpokladám, že nejde o zdvorilostnú návštevu, alebo že by si si náhle spomenul na starú Gibovú.“

	„Akoby nie, pani Anka! Za koho ma máte? Myslím na vás takmer stále. Fakt. Aj dnes ráno som si na vás spomenul, pretože nutne potrebujem vyhľadať niekoľko osôb. A kto má väčší pátrací čuch a zmysel pre detail v celom nitrianskom policajnom zbore ako vy? Nikto! Preto som došiel práve za vami. Len tak na okraj, ako sa na vás pozerám, zdá sa mi, že čas na vás nezanechal najmenšiu stopu, akoby ste o čosi omladli. Vari len nemáte dajakého nápadníka?“

	Archivárka sa navidomoči potešila, pohrozila mu však prstom.

	„Ej, ty lichotník jeden! Vždy si bol riadny beťár. A kto by už len mňa, starú vdovu, asi tak chcel? Hm? Ale nechajme to, chlapče. Čo to potrebuješ?“

	„Skoro som zabudol...“

	Leo siahol do vnútorného vrecka bundy. V ruke držal čokoládu. Mliečnu s orieškami, takú zbožňovala, a on to dobre vedel. Všetci to vedeli. Položil čokoládu na stôl, ukazovákom trochu potisol k nej.

	„Ale, ale! Úplatky? A potom ma budeš stíhať za korupciu, že? Len si to pokojne vezmi naspäť. Máš syna, nech si chlapec doma pomaškrtí.“

	„Mám dcéru, pani Anka. A stíhať vás nebudem. Namojdušu. Prepána, čo vám to napadá? Toto nie je úplatok ani pozornosť, čo je v podstate to isté, iba ináč naformulované. Berte to ako darček k meninám.“

	„Tie som mala koncom júla,“ vytrhla ho z premýšľania archivárka. „Ideš trošku neskoro.“

	„Vtedy som ležal v nemocnici, nemohol som vám dať darček, nuž vám ho dávam teraz.“

	Gibová poďakovala, vzala čokoládu, otvorila zásuvku a položila ju k hromade ostatných. Nebolo pochybností, že s podobnými darmi sem chodievalo veľa policajtov.

	„Tak vysyp, Leoško, o čo presne ide?“ nasadila si okuliare, uchopila pero, troma vlnovkami vyskúšala, či funguje, spozornela.

	„Pani Anka, súrne potrebujem vyhľadať spisy všetkých násilníkov a pedofilov z kraja, či nenájdeme niekoho, koho už prepustili a behá nám po slobode. K tomu treba prirátať podozrivých, obvinených aj zatknutých, ktorých prípady boli buď neuzatvorené, alebo ich oslobodili spod obvinenia v prípade znásilnenia. Hlavne mám záujem o ľudí, ktorí vykazovali sadistické sklony, vyznačovali sa brutalitou, psychickou poruchou, či už reálnou alebo predstieranou, znásilňovali svoje obete, škrtili ich, v horšom prípade zavraždili, nech už akýmkoľvek spôsobom...“

	Gibová chápavo prikyvovala, na kúsok papiera si zapisovala poznámky.

	„Pomalšie, nestíham...“

	Leo jej to pre istotu zopakoval ešte raz.

	Keď dopísala, pozrela sa na vyšetrovateľa.

	„Páni moji! Je toho habadej. Poviem ti, bude to riadna fuška. A dokedy to, Leoško, potrebuješ?“

	„Najlepšie ihneď.“

	Archivárke sa rozšírili malé oči pod hrubými sklami. Rozhodila ruky, vyzrela spod okuliarov.

	„Ale toto je neľahká úloha, podobných typov je až beda. Daj mi dva týždne.“

	„Pani Anka, nejaký zvrhlý hajzel znásilnil zhruba dvanásťročné dievča. A čo je strašnejšie, urobil to dajakým kusom dreva, ak chápete, čo tým myslím. Našli sme ju mŕtvu iba nedávno. Nemôžeme čakať tak dlho.“ Leo si v súvislosti s dievčaťom spomenul na dnešné ráno. Ivona chodila po dome ako tigrica. Mobil ani neodkladala a neprestajne sa pokúšala dovolať Olívii. Bezvýsledne. Než Leo odišiel do práce, dohodli sa, že manželka ho bude bezprostredne informovať, ak sa niečo dozvie. On sám viackrát volal na dcérin mobil, avšak rovnako neuspel. Olívia bola stále nedostupná. Preto uvážil, že sa jej skutočne vybila batéria.

	„Sviňa naničhodná!“ precedila cez umelé zuby. „Popoludní sa zastav, budem tu mať v úhľadnej kôpke nachystaného každého jedného špinavého lotra, čo kedy siahol na dievčatko alebo chlapca.“

	Leovi preletel tvárou letmý úsmev, poďakoval jej a otočil sa na odchod.

	„Len tak mimochodom,“ vyletelo z archivárky. Legen spravil čelom vzad. „Všetky prípady sú už teraz predsa digitalizované v počítačovom systéme, takže si môžeš čokoľvek vyhľadať u seba v kancelárii.“

	„Viem. Ale uprednostňujem papier,“ zaškľabil sa.

	„Tak to sme dvaja, synak. Tie kompjútre... no, veď vieš.“ Prácu s počítačom ovládala na rovnakej úrovni ako malé dieťa pilotovanie stíhačky.

	„Viete, občas si beriem prácu aj domov. Ako by som si stadeto odniesol počítač aj s interným systémom? Okrem toho mám radšej osobný kontakt so zamestnancami, no a vás som tak dlho nevidel. Ste moja najobľúbenejšia kolegyňa, mám vás rád.“

	Že ju vyšetrovateľ považuje za svoju kolegyňu, jej nesmierne polichotilo.

	„Si ty ale lišiak. Aspoň netáraj! Stretol si ma pred tromi dňami v bufete, predvčerom pri výťahu...“

	„Vy máte dobrý pozorovací talent. Nechcete ísť robiť hore na kriminálku alebo k nám na vyšetrovačku?“

	„Daj pokoj!“ mávla rukou a zachichúňala sa. „Ja som si už odslúžila svoje a tu je mi dobre.“

	A dobre sa k slušnému dôchodku hodí aj slušný plat, uštipačne si pomyslel Leo. Nahodil vďačný úsmev, rozlúčil sa s Gibovou a opustil archív.


16.

	V kancelárii vyzváňal telefón. Leo Legen prechádzal chodbou, ten prenikavý zvuk počul už z diaľky.

	„Horí alebo čo?“ zašomral a pridal do kroku.

	Rýchlo si priložil slúchadlo k uchu.

	„Mám pre teba niečo, čo by ťa mohlo zaujímať,“ ozval sa huhňavý hlas po tom, ako sa vyšetrovateľovi predstavil.

	„V súvislosti s čím?“ opýtal sa Leo.

	„S identifikáciou toho dievčaťa, ktoré ste našli. Ak teda vychádzam zo správneho predpokladu, že je to ona, čomu dávam veľkú šancu. Máš teraz čas?“

	Legen mu odvetil, že sa za ním zastaví, maximálne tak do dvoch, troch hodín, a zavesil. Najradšej by zvýskol od radosti ako dieťa, veď konečne sa možno veci pohnú ďalej, ale zdalo sa mu to nevhodné. No a čo, namietol vzápätí v duchu, v kancelárii je sám, môže si výskať koľko chce. A tak aj spravil.

	Kdesi na ulici, ako odpoveď, zavyl pes.

	Ibaže Leo bol raz taký, nevydržal čakať. Už o necelú hodinu zaklopal na dvere šéfa okresnej pátračky na Nábreží mládeže. S cieľom stotožnenia mŕtveho dievčaťa boli do prípadu zapojené aj ďalšie policajné zložky. Spolupráca bola nevyhnutná.

	Major Ján Bobocký sedel rozvalený v širokom kancelárskom kresle. Bol to čerstvý päťdesiatnik s vysokým čelom, čo končilo až vzadu na temene. Po stranách z neho vyrastali malé štetinky. Veľké brucho mal vtlačené do hrany stola, medzi krátkymi tučnými prstami si pretáčal ceruzku.

	„Servus, Leo.“ Vstal, ceruzku pohodil na najbližší fascikel a zvítal sa s vyšetrovateľom. „Prepánajána, to je teda doba, človeče. Máš sa?“

	„Primerane okolnostiam, Janči,“ poznamenal Legen a nenápadne si utrel pravicu o nohavice, keďže Bobockého mokrá dlaň mu odovzdala svoju DNA. Našťastie si to šéf pátračky nevšimol.

	„Hej, počul som. Veď komu by sa už do uší nedostal prípad Vraha zo Zobora? A medziiným, gratulujem ti k povýšeniu.“

	Leo poďakoval a netrpezlivo sa díval na Jána. „Nuž teda, o aké novinky ide?“ Zvedavosť, prečo ho Bobocký zavolal k sebe, v ňom stále riadne vrela.

	„Ku všetkému sa dostaneme, sadni si, prosím ťa.“

	Legen sa uvelebil v zelenom foteli napravo od stola. Trochu sa pomrvil, lebo mu do zadku dačo zatlačilo. Zrejme pružina. Ak si do fotela občas sadol Jano, ani by sa tomu nedivil.

	„Popravde povedané, myslel som si, že si už konečne užívaš výsluhový. Nevideli sme sa vari dva roky.“

	Bobocký iba mávol rukou do prázdna. Leo pochopil. Tak ako starej archivárke, aj Bobockému je dobre tam, kde je.

	„Parádne kreslo. To máš nové?“ podpichol návštevník kriminalistu. Pekné, lesklé, čierne. V kútiku duše mu ho závidel. On sedával už šesť rokov stále na tom istom, a bolo to vidieť, a nielen na kresle.

	Bobocký sa vtisol do hlbokého operadla a tri razy sa zakýval. Nezabudol sa potočiť do obidvoch strán.

	„Páni, aj sa hompáľa... dokonca otáča,“ neodpustil si sarkasticky Leo. „Ste fasovali? Museli ste za minulý rok dosiahnuť výborné výsledky.“

	Major nevyzeral, že by sa ho táto poznámka dotkla, na to poznal Legena príliš dlho. Predklonil sa a oprel si lakte o stôl.

	„No, nechajme kreslo kreslom, dobre? Rád by som prešiel k veci.“

	„Som samé ucho.“ Vo vrecku mu zazvonil mobil. Vylovil ho, mrkol na displej, zrušil hovor. Toto počká, pomyslel si a vypol aj zvonenie. Teraz očakával závažnejšie informácie. Telefón schoval späť do vnútorného vrecka bundy.

	„Mhm... aby som to celé vzal pekne od podlahy, máš žiadosť o súčinnosť pri pátraní po neznámej osobe?“ oplatil mu rovnakou mierou starý kriminalista.

	„Nemám. Ale... už predsa nejde o pátranie, osoba sa našla.“

	„Tak to bude zložité. Vieš, že žiadosť musíš mať.“

	„Viem. Nemáš ju už náhodou? Pozri, ak ide z tvojej strany o nejakú hru...“

	„Nie, nemám ju. Takže ti je známe, že bez žiadosti ti oficiálne nemôžem podať informácie.“

	„Potom na čo si ma sem volal?!“ Leo začínal byť podráždený. „Ukázať mi nové kreslo? Máš dojem, že mám čas behať hore-dole? Žiadosť mal na starosti Boris Malus. A ako obvykle, podpísať ju mal Halász. Doručil ti ju? Zabijem ho, ak na to zabudol!“

	„Zatiaľ nie.“

	„Tak čo s tým?“ Leo zafunel hnevom a zdvihol sa na odchod.

	„Len pokoj, pokoj, priateľu,“ Bobocký mu naznačil, aby si opäť sadol.

	Zostal stáť.

	„Aký pokoj? Sám vieš najlepšie, ako čas dokáže hrať proti... no nič. Pozri, Janči, ide o ohavne znásilnené a uškrtené mladé dievča, veľmi mladé, čo je teda povedané len zjednodušene, lebo modus operandi je oveľa komplikovanejší. A takáto zasraná byrokracia ma zbytočne hamuje vo vyšetrovaní. Rovnako ako chlapov na násilnej, nuž by nebolo od veci...“

	„Ale my sme súčasťou byrokracie, zabudol si?“

	„Nemôžeš to, doriti, nejako obísť? Trocha harmonickej spoluúčasti by nielenže neuškodilo, ale výrazne napomohlo vyšetrovaniu.“

	„Ako obísť? Ako psie hovno na chodníku?“

	Legenovi sa videlo toto prirovnanie trochu nezvyčajné, ale nekomentoval to, hoci svojím spôsobom vyjadrovalo podstatu.

	Šéf pátračky sa na sekundu zamyslel.

	„No dobre. Ak ale vznikne problém, utopím ťa.“

	„Viem plávať. A hovorí sa – potopím ťa.“

	„Myslel som to doslovne.“

	Bobocký sa zahľadel na vyšetrovateľa – javil sa mu celkom naštvaný. Potom sa rozrehotal, až mu brucho i dvojitá brada nadskakovali.

	Legen naňho rozpačito hľadel. Vari sa len Jano za posledné obdobie nezbláznil?

	„Iba som žartoval, ty magor,“ vyprskol starý policajt.

	Leo najskôr nepochopil, potom mu to došlo.

	„A nedrbe ti náhodou?“

	„Prepáč, tak dlho som ťa nevidel, že mi nedalo, aby som si na tvoj účet nespravil malý žartík.“ Rozosmial sa znova. Legenovi sa zazdalo, že sa chlap dusí.

	Trvalo asi minútu, kým sa Bobocký upokojil a zvážnel, hoci červená farba sa mu z tváre ešte nevytratila. Servítkou zotrel zo stola zopár slín, ktoré mu tam počas rehotu vyprskli.

	„Nuž takto, kamarát; Halász nás požiadal, či máme v pátraní mladé dievča, vek niekde medzi dvanásť až pätnásť rokov. Hlavne mi zdôraznil, že ak áno, nevyhnutne ju potrebujú identifikovať. Fotografie, prirodzene, nezabudol priložiť, čo nám dosť uľahčilo prácu.“

	„No a máte ju v pátraní, či čo? Tak ma nenapínaj!“ pozrel sa na hodinky. Niežeby ho zaujímalo, koľko je hodín, chcel tučka trochu posúriť.

	„Predstav si, máme. V tomto čase ide o dve osoby, ktoré by sa na ňu mohli ponášať.“

	„A prečo si neposunul tieto informácie rovno Halászovi? Tak či tak by to napokon skončilo u mňa.“

	„Hej, skončilo. Ale mal som dobrú pohnútku, že ti ich odovzdáme tu.“

	„Akú pohnútku?“

	„Aby sa veci urýchlili. Keby to išlo bežnými cestami, dostali by ste to kedy? Najskôr zajtra, možnože pozajtra. Byrokracia, spomínaš si?“

	„Tak ukážeš mi tie spisy o nezvestných, do ktorých môžem nazrieť? Veď už, doboha, neobiehaj furt okolo toho!“

	„Takto, Leo. Má to na starosti Laďo Hozman. Poznáš ho...“

	„Pravdaže. Tak dlho ako teba. A to som musel ísť za tebou? Mohol som zájsť rovno za ním.“

	„Tak ale starého kamaráta by si nenavštívil. Zase by si ma, klasicky, obišiel.“

	Na toto nenašiel Legen odpoveď, Jano mal pravdu.

	„Lenže Laďo je momentálne v teréne,“ pokračoval Bobocký. „Nevedel som, že sem doletíš tak rýchlo. Očakával som ťa až popoludní, to by už Hozman, ak sa kdesi nezamotá, mal byť naspäť. Dám mu vedieť, nech sa ti čo najrýchlejšie ozve. Zatiaľ si daj so mnou kávu.“

	Leovi nezostávalo nič iné, iba prikývnuť na ponuku. Aspoň medzitým so starým kamarátom opráši niekoľko spomienok.

	 

	Zhruba o pol hodinu majorovi Bobockému zazvonil telefón. Zodvihol, chvíľu počúval.

	„Áno, je tu. Pošlem ho za tebou,“ oznámil tomu na opačnej strane linky.

	O dve kancelárie ďalej sedel nakrátko vystrihaný chlap s bradou. Čierny porast hlavy aj tváre pretkávali strieborné chĺpky, v rovnakom pomere na oboch miestach.

	„Poštíp ma, či sa mi to len nesníva! Sám veľký Leo Legen,“ takmer predniesol Laďo, ako volali Ladislava Hozmana, staršieho kriminalistu a zástupcu náčelníka oddelenia pátrania. „Že sa aj ukážeš.“

	„Tiež ťa rád vidím,“ s úsmevom na tvári povedal Leo a podal mu ruku. „A nechaj si tie prívety.“

	„Mal by si sem zavítať častejšie.“

	„Neprivolávaj zlo,“ poznamenal Legen. Zrak mu padol na stôl. Medzi veľkým popolníkom a štósom zakladačov stála hnedá plechovka. „Popíjaš pivko?“ opýtal sa, akoby niečo také videl prvý raz v živote. Pousmial sa.

	„Nealko. Nejako mi nesadol obed, musím sa vygrgať.“ Hozman si priložil plechovku k ústam a sŕkol. Lahodne si pomasíroval brucho. „Do tých fašírok oproti v reštike nakydali nejako moc cesnaku a majoránky,“ doložil.

	„Fašírok? Bobocký vravel, že si v teréne.“

	„Hej, v teréne na obede.“

	„Tak ja tu vyčkávam ako blbec a ty sa zatiaľ spokojne napchávaš...“ rozohnil sa vyšetrovateľ.

	Laďa to nevyviedlo z miery. Odložil pivo, premeral si Legena.

	„Ako sa tak na teba dívam, tiež by si sa potreboval lepšie najesť.“

	„Ale prestaň! Vraj pre mňa niečo máš.“

	„Isteže, dačo by sa našlo. Aspoň dúfam, že to bude súhlasiť s osobou, ktorej totožnosť je pre vás veľká neznáma.“

	Toto Legen radšej nekomentoval, ešte by mu povedal dačo štipľavé, ale nechcel vyvolávať zbytočný konflikt. Fakt, že úsek násilných trestných činov našiel stratené dievča skôr ako oddelenie pátrania, sa javil ako dosť podozrivý. V bunde mu znova zavibroval mobil. Displej ukazoval meno jeho manželky.

	Zrušil ju.

	Zavolá jej neskôr, však už šalel, aby sa konečne dozvedel meno mŕtveho dievčaťa.

	„No tak ukáž.“

	Hozman vstal, prešiel k plechovej skrini s množstvom hlbokých šuplíkov a z kartotéky vybral kôpku spisov. Rozložil si ich na stole a zbežne preletel očami. Napokon vybral jeden a položil na kraj stola.

	„No, máme tu sedem oznámení za posledné dva mesiace. Dvaja dôchodcovia s alzheimerom, dvaja tínedžeri, ktorí zdrhli z domu, jedna žena v strednom veku, čo ušla od manžela, no iba dve dievčatá.“ Pomrvil sa v kresle, v bruchu mu zaškvrčalo. Usrkol si z plechovky, potichu odgrgol.

	„Nepredvádzaj sa! Ukáž mi ten konkrétny spis, nepotrebujem vedieť o ostatných.“

	„Ale hej, iste. Dočkaj! Kde som to...? Aha. Vo štvrtok k nám dorazil obežník a žiadosť o súčinnosť k prípadu, na ktorom robíš ty aj chlapi z násilnej. Práve toto tu je hlásenie o nezvestnosti istej osoby,“ ďobol ukazovákom do stredu tenkého fascikla, oddeleného od ostatných. „Podľa zbežného popisu, ktorý sme dostali od vás, by malo ísť o osobu ženského pohlavia, ktorú potrebujete identifikovať. Jej fotografiu mám tu v spise, ale aj vo väčšom rozmere tamto,“ palcom ukázal na korkovú nástenku za sebou.

	Leo mu nakukol ponad ľavé rameno. Na nástenke, medzi siedmimi fotografiami ľudí so stručným popisom základných údajov, ho zaujala jediná. Nepotreboval fotky študovať, stačil mu letmý pohľad. Našiel, čo hľadal. Zo snímky sa priamo na neho pozeralo mladučké plavovlasé dievča s jasnými očami pod dlhými mihalnicami, celkom pekné a sympatické, lenže bez úsmevu, zato s výrazom, akoby ju čosi trápilo, niečoho sa bála.

	Leo obišiel stôl a postavil sa tesne k nástenke. S nádejou pokýval hlavou.

	„Bezpochyby je to ona,“ skonštatoval bez toho, aby odtrhol oči od fotografie.

	Hozman sa otočil v kancelárskom kresle.

	„Áno, Angelika Borská.“


17.

	Leo zaparkoval pred budovou krajského riaditeľstva a tvárou mu preletel spokojný úsmev. Na okrese sa dozvedel, kto je mŕtve dievča, o to ľahšie sa – a v to pevne veril – posunie vývin udalostí v prípade. Prinajmenšom našli ďalší bod, od ktorého sa odrazia.

	Len čo vystúpil z auta, ihneď ho ovanul chladný vietor, na plecia a chrbát mu dopadlo niekoľko kvapiek. Úsmev sa mu vytratil.

	„No úžasné,“ nahlas zhodnotil premenlivé počasie. „Včera slnko, bezvetrie, dnes fučí a prší. Zajtra čo, sneh?“

	Zarazil sa. Uvedomil si, že sa vlastne rozpráva sám so sebou. Rýchlo sa poobzeral, či ho niekto nevidí. Ani nohy, len jedno policajné auto odchádzalo z parkoviska, no muži v uniformách mu nevenovali najmenšiu pozornosť.

	Na „služobni“ sa zastavil po poštu. Helenka ležala stále na péenke, svoju kanceláriu mal zamknutú, nemali mu kam doručiť zásielky.

	Službukonajúci nadpráporčík mu podal tri listy. Dva prišli z prokuratúry, na treťom bola napísaná len adresa krajského riaditeľstva a meno Leo Legen. Toto iste nie je úradná vec, napadlo mu, oficiálne by tam stálo jeho presné meno, s hodnosťou a titulom – mjr. JUDr. Leonardo Legen. Kto mu mohol poslať súkromný list na pracovisko?

	Zodvihol obálku oproti svetlu žiarovky. Pre istotu. Čo ak by náhodou?! Nezdalo sa, že by v nej presvitalo niečo, čo by mohlo vybuchnúť. Nebuď paranoidný! napomenul sa v duchu a rýchlo spustil ruku dolu.

	Kývol na pozdrav policajtovi a odchádzal preč.

	Po troch metroch si to rozmyslel.

	Vrátil sa k vrátnici a obálkou zamával pred zamrežovaným okienkom.

	„Tento list... kedy ho doručili a kto ho priniesol?“

	„Nikto. Bol vhodený vo vonkajšej schránke. Vieš, v tej na anonymné podnety od občanov.“

	Vyšetrovateľ sa zvrtol a odpochodoval do svojej kancelárie.

	Keď vošiel dnu, prešiel Leo k stolu a pozrel sa na odkazovač na telefóne. Svietilo na ňom šesť záznamov. Postupne si všetky prehral. Išlo o služobné záležitosti.

	 

	Leo sa usadil a otvoril obálku. Nazrel do nej a vybral jediný hárok papiera, ktorý obálka obsahovala.

	Rozložil poskladaný list. Stáli na ňom iba dve slová:

	NÁJDI JU!

	Dve slová. Neboli napísané ručne ani na počítači, ale na písacom stroji. Písmeno D bolo menej viditeľné, akoby sa pokazila klapka alebo páska do stroja už zažila aj lepšie časy.

	Prečítal si to znova, potom ešte raz. Koho? Koho má hľadať? Niekto si z neho robí prdel, či ako má tomu rozumieť? Nedávalo mu to zmysel.

	Odložil list na stôl, neprestal sa však naň dívať.

	NÁJDI JU!

	Koho, doparoma? Angeliku Borskú našli, vari sa niekde objaví ďalšie mŕtve dievča?

	Zapálil si, sedel a premýšľal.

	Hodiny na stene tikali.

	Dym pomaly zaplavoval miestnosť.

	Pod oknami zavrčal motor.

	Dážď začal bubnovať na okno.

	Za dverami na chodbe neprestajne niekto chodil hore-dolu.

	Všetko ho rušilo.

	Pritisol si ruky na uši.

	Leo odrazu vyskočil z kresla, zo stola schmatol obálku aj s listom a zamieril do technicko-expertízneho oddelenia.


18.

	Leo nedostal len povýšenie na majora, ale od kolegov – ako istý prejav úcty – aj kávovar. No tak ako počas predchádzajúcich dní, aj dnes v ňom iba zabublalo, zachrčalo, zadymilo sa a horko-ťažko do šálky vypadlo zopár kvapiek voľačoho hnedého. Leo vedel, že občas treba meniť filtre a vyčistiť trysky, ale jednoducho na to kašľal. Azda aj preto, lebo sa spoliehal na presvedčivý nápis na škatuli, že prístroj disponuje samočistiacou funkciou. Nuž a tak si teraz po nevydarenom pokuse opäť zalial kávu z rýchlovarnej kanvice. Tak či tak bol na ňu dlhodobo zvyknutý. Tým niekoľkým zrniečkam vodného kameňa, čo plávali ako malinké plte na hladine kávy, význam neprikladal. No priznal si, že by nebolo od veci kanvicu v dohľadnej dobe vyčistiť.

	O tridsať minút už sedel v malej zasadačke o poschodie nižšie.

	„Angelika Borská. Narodila sa 21. decembra 1990 v Piešťanoch, kde žila do svojich troch rokov,“ informoval Leo kriminalistov na odpoludňajšej porade a dal kolovať fotografiu dievčaťa. „Jej rodičia zahynuli v auguste 1994 pri autonehode. Čelná zrážka s kombajnom. Vytlačil ich nejaký mladý šofér, napálili to do kombajnu, ktorý žal kúsok od vozovky. Ale to nie je dôležité. Po smrti rodičov ju aj s bratom Petrom Borským umiestnili do detského domova v Nitre na Dlhej ulici. Súrodencov si v roku 1997 adoptovala rodina Ráczových.“

	„Prečo sa Angelika nevolala Ráczová? Jej brat takisto,“ chcel vedieť Halász. „Niekedy deti preberajú priezviská po adoptívnych rodičoch.“

	„Údajne si to neželala ich vtedy ešte žijúca stará mama.“

	„No a z akého dôvodu si deti teda neosvojila ona ako najbližšia príbuzná?“

	„Bola vdova, navyše invalidná dôchodkyňa, silná cukrovkárka s amputovanou nohou. Nemala na to dosť peňazí ani potrebné zdravie, aby sa dokázala o dve decká postarať. No a posledných päť mesiacov bola Angelika umiestnená ako chovankyňa v reedukačnom zariadení v Horných Lefantovciach. Oznámenie o jej nezvestnosti prišlo práve z toho ústavu.“

	„Reedukačné zariadenie?“ začudoval sa Malus. „Viem, že sa tam nachádza len ústav na liečenie tuberkulózy, starý kaštieľ.“

	„Nie len ten, ako som si zistil.“

	„Počkať. Sú tam dva kaštiele, mladší a starší. V ktorom teda?“ zapojil sa Foltán.

	„Ani v jednom z nich. Vila sa nachádza až na kopci vzadu za ním.“

	„Teda je vo väčšom, renesančnom kaštieli?“

	„Ani tam nie. Ten predsa nie je na kopci. Povedal som reedukačné zariadenie. To je približne kilometer za ústavom respiračných chorôb. Ten objekt, čo spomínaš, pod seba minulý rok prevzala nemocnica sv. Svorada. So zariadením, o ktorom je reč, nemá nič spoločné.“

	„Ani som netušil, že tam niečo také je.“

	„Tak vidíš, rozšíril si si vedomosti. Podľa hlásenia, ako na obvode, tak na oddelení pátrania, Borská sa stratila v nedeľu druhého októbra. Presný čas nezistili, ale na obede údajne ešte sedela.“

	„Údajne?“ skočil mu do toho Halász. „Vždy som si myslel, že v takých zariadeniach vládne prísna disciplína a kontrola. Ako sa im mohla stade len tak lárom-fárom stratiť? Je to nanajvýš nezodpovedné.“

	„To ja neviem, ako sa jej to podarilo, len hovorím, čo chlapom z pátračky potvrdila riaditeľka ústavu. Lenže tu sa priebeh udalostí začína komplikovať. Nahlásenie nezvestnosti sa uskutočnilo až v pondelok tretieho októbra ráno o 8.10. A toto je na tom dosť podozrivé.“

	„To hej. Predsa keď vedeli, že nie je v ústave už v nedeľu a nikde ju nedokázali sami nájsť, prečo to neoznámili hneď, ale až na druhý deň?“

	„Nepochybujem, že na to mali pádny dôvod. Rád by som vedel aký. Na tento ústav si budeme musieť lepšie posvietiť.“


19.

	Auto prechádzalo obcou Horné Lefantovce popri malom kaštieli. Úzka cesta bez krajnice dala vodičovi zabrať, nie zakaždým sa vyhol výtlku. Na konci dediny Leo Legen stočil volant doľava a naviedol svoj renault na okresnú cestu. Už o dva kilometre sa mu po ľavej strane ukázal starší väčší kaštieľ.

	„Ústav na liečbu tuberkulózy,“ ledabolo prehodil Malus.

	„Viem,“ prisvedčil Legen bez toho, aby sa tým smerom pozrel, a sústredene sa venoval šoférovaniu. „Pekne ho nechali schátrať.“

	Na zadnej sedačke sa rozvaľoval Tomáš Foltán. V jednej ruke držal v servítke zabalený chlieb s rezňom, z ktorého pravidelne ujedal, v druhej pollitrovú fľašu koly. Tomáš býval stále u rodičov, veď kam už by sa sťahoval. A načo? Doma mal o všetko postarané. Aj o rezeň do práce. Dopoludnia ho nestihol zjesť, teraz mu prišiel vhod, veď ktovie, kedy dostane opäť dačo do žalúdka.

	Na nenápadnej odbočke kúsok za rozľahlým kaštieľom Leo zahol doprava a pokračoval ďalšie dva kilometre.

	Auto s policajtmi prešlo popri neveľkej lúke a vnorilo sa do lesa. Po kľukatých serpentínach začalo stúpať do kopca.

	Na horizonte uvideli tri vežičky a vrch červenej strechy.

	„Hento je ono,“ upozornil šofér kolegov a podradil rýchlosť, lebo motor začínal bojovať so stúpaním a hmotnosťou troch chlapov.

	Pôvodne poľovnícky zámoček, vzdialený od Nitry devätnásť kilometrov, tróni na vyvýšenej terase v západnej časti tribečského pohoria za obcou Horné Lefantovce. Polstoročie fungoval ako sirotinec, po osemdesiatom deviatom ho reštituovali a odvtedy je v ňom súkromné liečebno-výchovné sanatórium, čo je len lepší a verejnosti prístupnejší názov pre polepšovňu spojenú s blázincom. A najmä príznačné pomenovanie pre, v zásade, detské väzenie. Vraj názov reedukačné zariadenie procedurálne nevystihuje koncept a presné smerovanie tohto výchovného ústavu. A pretože ústav zahŕňal aj jedno oddelenie psychiatrie, administratívne orgány museli zvoliť adekvátny názov.

	Policajti chvíľu čakali pri zamknutej bráne. Zabzučalo v nej, vozidlá vošli do dvora.

	Leo, Boris a Tomáš vystúpili z auta na malej odstavnej ploche pokrytej štrkom. Stáli tam ďalšie štyri autá.

	Rozhliadli sa naokolo.

	Priamo v objekte sa nachádza pôvodný park, ktorému dominujú majestátne borovice a platany. Trojposchodová stará vila, možnože menší zámoček, bola v dezolátnom stave, ošarpaná, s tehlami vykúkajúcimi spod špinavej, čiastočne opadanej omietky. Bolo jasné, že veľmi dlhú dobu majiteľ do budovy neinvestoval ani halier. Hlavne, že do bezchybného chodu tejto nehnuteľnosti sa liali štátne dotácie. Bezpečnosť zamestnancov a zverencov sa zrejme stávala druhoradá.

	Hore na schodoch pred otvorenými dverami stála postaršia žena. Ani čo by ich príchod už vopred očakávala. Vysoká, chudá, v hrubom bielom svetri a v bielej sukni, ruky mala spustené pozdĺž tela. Ako odliata zo sadry. Už z diaľky prezrádzal jej výraz tváre nevôľu. Prísnym pohľadom si premeriavala troch ľudí, ktorí práve vystúpili z auta.

	Leo a dvaja kriminalisti vyšli po schodoch a pristavili sa pod vysokou klenbou širokej terasy. Zvnútra k nim doliehala hlučná vrava. Znelo to skôr ako hádka viacerých dievčat, ktoré sa snažila upokojiť pravdepodobne jedna zo zamestnankýň.

	Policajti sa hneď legitimovali, Leo predstavil seba aj kolegov.

	„Helena Horná, som vrchná sestra liečebne. Alebo ozdravovne, ak chcete,“ prehovorila žena.

	Liečebňa či ozdravovňa? Leo zauvažoval, aký rozdiel v tom môže byť. S koľkými názvami tohto ústavu sa ešte stretne? Javilo sa mu to úplne rovnaké, či niekoho liečia alebo ozdravujú. Akú funkciu vlastne toto zariadenie v skutočnosti má? Pripomínalo skôr dávne sanatórium pre choromyseľných. Už sa mu to celé začínalo miešať.

	„Ono je to liečebňa?“ spýtal sa napokon.

	„Tak tomu hovoríme, samozrejme, len v kruhu zamestnancov. Snažíme sa tu vyliečiť každý neduh a každú jednu zlú stránku sem umiestnených mladistvých,“ odpovedala mu Horná, pričom neotvárala ústa, rozprávala cez zuby. Iba pery sa jej hýbali.

	Vošli dnu.

	Vrchná sestra kráčala pred nimi, z nohy na nohu, nikam sa neponáhľala. Zrejme mala na všetko dostatok času − tu čas iste nehral rolu, a podľa prvých dojmov policajtov sa zdalo, akoby sa tu aj tak zastavil.

	Už vo vestibule si Leo všimol niekoľko zazerajúcich zamestnancov. Keď sa im však stretli pohľady, ihneď odvrátili zrak a tvárili sa, že ich zaujíma čosi iné ako prítomnosť polície. No nevraživosť z nich nevyprchala. Mládež prítomnosť policajtov v civile nezaujala vôbec. Leo sa cítil ako nežiaduci cudzinec, čo sem nepatrí a mal by sa odtiaľto čo najrýchlejšie pratať. Vlastne sem nemal vôbec chodiť. Votrelec.

	Leo sa pozrel na Borisa. V jeho výraze sa zračil presne rovnaký pocit. Foltán si práve so záujmom obzeral renesančné okná vily.


20.

	Stáli uprostred priestrannej vstupnej haly.

	„Pani Horná, ja a moji kolegovia máme na vás niekoľko otázok,“ spustil Leo.

	„Už zase? O tejto záležitosti som sa pred pár dňami predsa rozprávala s vašimi kolegami. A poviem vám na rovinu, neboli práve prívetiví.“

	„Isteže. Lenže oni boli z oddelenia pátrania, a títo páni, čo prišli so mnou, sú z úseku násilných trestných činov. A predovšetkým, ja ako hlavný vyšetrovateľ za tento prípad plne zodpovedám. Aby som vám to priblížil; pritrafili sa skutočne veľmi závažné okolnosti týkajúce sa vašej zverenkyne. I keď sa vás predtým pýtali isto-iste na všetko, aj my vám budeme klásť v zásade rovnaké otázky. Taký je úradný postup a nezáleží, či s tým súhlasíte alebo nie. Alebo vám to z nejakej príčiny prekáža?“

	Na okamih zaváhala. Ruky, doteraz stále visiace pozdĺž tela, si skrížila na prsiach.

	„Nie,“ zašomrala. Presvedčivo to nevyznelo. Leo postrehol v jej hlase nepatrný náznak obáv a možných nepríjemností.

	„Tak fajn. Na úvod: čo mi môžete bližšie povedať o Angelike Borskej?“

	„Angelika. Hm. Rozhodne nepatrila medzi obľúbené dievčatá, ak to mám tak povedať.“

	„Prečo? Šikanovala iné deti či nepriaznivo na ne vplývala?“

	„Borská? A vplyv?“ začudovala sa a veľa nechýbalo, aby nevyprskla do smiechu. Ovládla sa však. „Nie. Naopak. Skôr ona sa stávala terčom posmeškov.“

	„Z akých dôvodov? Mala nejaký hendikep, či už fyzický, alebo mentálny?“

	„To neviem. Nezdalo sa mi.“

	„Ale viete! Ako vrchná...“

	„Uisťujem vás, že vskutku netuším.“

	„Ako vrchná sestra musíte mať predsa najlepší prehľad o správaní sa a stave svojich zverencov. Prinajmenšom by ste mali byť o každej, aj tej najdrobnejšej udalosti plne informovaná.“

	„To je pravda. Napriek tomu nemôžem vedieť absolútne o všetkom, čo sa tu šuchne. Iste chápete, že sa tu v zariadení nezdržujem nonstop, mám aj súkromný život, a s niektorými maličkosťami zamestnanci neoboznamujú ani mňa.“

	„Ale mali by. Nie?“

	„Mali. No nerobia tak.“

	Hornej prchkosť sa začínala policajtom nepozdávať. Táto žena bezpochyby niečo tají. Leo by dal krk na to, že v tomto ústave nebude všetko s kostolným poriadkom. Bude musieť na ňu ísť opatrnejšie.

	„A kto by podľa vás mohol vedieť o všetkom, čo sa tu zomelie?“

	Ľahostajne mykla plecami.

	„Prečo by sa tu malo stále niečo mlieť? Toto je dobrý ústav so slušnou povesťou. Nič nekalé sa tu nedialo a ani nedeje. A nesadneme si?“ navrhla. Leovi padol pohľad na jej nohy napratané v špeciálnych pančuchách. „Mám kŕčové žily,“ doložila na vysvetlenie, keď si všimla, kam sa policajt pozerá.

	Usadli pod okno na staré stoličky tvoriace dlhý rad pozdĺž steny. Ich stav napovedal, že už na sebe zažili veľa zadkov. Pri stoloch na opačnej strane haly posedávalo niekoľko dievčat, chlapca nevideli ani jediného. Niektoré hrali spoločenské hry, ktoré ich očividne nebavili, iné sledovali televíziu.

	Boris vrhol letmý pohľad na obrovského vystrihaného sanitára v bielom plášti, stojaceho so založenými rukami neďaleko od miesta, kde sedeli. S hlavou bez krku mu pripomínal veľkú bielu skriňu. Gánil priamo na neho, na Borisa. Druhý sanitár podobných rozmerov, iba o čosi chudší, práve vystupoval hore po schodoch. Borisovi by sa obaja výzorom viac hodili do väzenia s maximálnym strážením.

	„Mala Borská nejaké záľuby?“ pýtal sa ďalej Leo. „Napríklad či maľovala, venovala sa tancu, spevu, čomukoľvek? Chcem tým povedať to, že či mala dovolené opustiť zariadenie kvôli návštevám rôznych krúžkov a podobne.“

	„Zverenci nedostávajú povolenie opustiť ústav. Borská a záľuby? Vylúčené. Akoby ju nič na svete nezaujímalo, o nič neprejavovala záujem, do ničoho sa nezapájala. Slovom, bolo to také nemehlo. Ako to súvisí s vaším vyšetrovaním?“

	„Súvisí. Nestrachujte sa. S kým sa tu Angelika najčastejšie stýkala?“

	„Čo presne myslíte?“

	„Myslím tým to, čo som sa opýtal. Nebola to zložitá otázka,“ vracal jej rovnakým metrom. „Mala bližší vzťah s voľajakým chlapcom, poprípade dievčaťom? Užší kontakt s dajakými ľuďmi v tomto zariadení, prípadne mimo neho? Patrila do nejakej partie dievčat? Viete, také tie ich tajné spolky alebo babské bandy,“ pousmial sa, aby dal najavo, že poslednú vetu myslí ako žart. Ale nemyslel.

	„Hm, to by som nepovedala. Ona bola introvert, veľmi sa s druhými nespolčovala. Aspoň podľa toho, čo mi vraveli sestry. Borská mala svoj vlastný svet. Pozrite sa, nestýkala sa takmer s nikým, ani nikto sa nechcel s ňou. Vládne tu prísny zákaz alkoholu, cigariet a, samozrejme, sexu medzi zverencami. To sa týka tých starších, prirodzene. Dievčatá a chlapci, pridelení na prevýchovu, sú rozdelení do dvoch samostatných krídel, nesmú sa bežne stretávať. To je dovolené iba na spoločných akciách zopárkrát v roku, najmä počas sviatkov. Aj kolektívne sedenia mávajú samostatné, nie zmiešané. Tretie krídlo je určené pre duševne postihnutých adolescentov. Občas sa však niektorý z chlapcov či zo zverenkýň prešmykne do iného pavilónu.“

	„Keď sa to stane a dopustia sa porušenia takéhoto zákazu, čo nasleduje?“

	„Čo by malo nasledovať?“

	„No, či ide iba o ústne pokarhanie, poprípade nejaký manuálny trest, napríklad zotretie chodieb, záchodov, alebo sa takýto priestupok trestá omnoho prísnejšie?“

	„Neviem, čo myslíte pod prísnejším potrestaním. Akékoľvek fyzické tresty sú predsa zo zákona zakázané, ak narážate práve na toto. A v našom ústave tieto veci do bodky dodržiavame.“

	„Sťažovala si Angelika niekedy, že jej niekto robí zle, prípadne výraznejšie zasahuje do jej súkromia?“

	„Nie, nemám o tom vedomosť,“ odvetila rázne. „Nikdy sa ani slovkom nezmienila o ničom podobnom.“

	Leo si do notesa poznačil niekoľko drobností.

	„V poriadku. Prejdem k bodu číslo dva. A ten, ak mám povedať pravdu, vyvoláva isté rozpory v časových údajoch. Angelika sa stratila, alebo ak chcete – opustila ústav, v nedeľu druhého októbra v popoludňajších hodinách, ako ste uviedli do hlásenia na polícii. Súhlasí to?“

	„Pravdaže.“

	„Avšak jej nezvestnosť ste oznámili až v pondelok tretieho októbra ráno o 8.10. Kvôli čomu došlo k takémuto časovému sklzu?“

	„Netuším. V nedeľu som nemala službu, do práce chodím len v pracovných dňoch. V pondelok ráno mi to bolo oznámené službukonajúcou sestrou.“

	„Ale nezvestnosť chovanca, tým dupľom zo zariadenia takéhoto typu, je predsa mimoriadna udalosť. Nemyslíte? Prečo vás s takou dôležitou vecou neoboznámili okamžite v nedeľu? Hoci aj telefonicky.“

	Horná pokrútila hlavou.

	„Asi nezodpovednosť personálu. Už som z toho vyvodila dôsledky.“

	„Napríklad aké?“

	„Nehnevajte sa, ale to sú interné záležitosti zariadenia.“

	Legen neargumentoval, len si sťažka povzdychol. Aj obaja kriminalisti, ktorí doposiaľ mlčali a nezapájali sa do vypočúvania vyšetrovateľa, mali z toho čím ďalej, tým zmiešanejšie pocity. Prístup vrchnej sestry sa im ani najmenej nepáčil.

	„Nuž dobre. Späť k tej nezvestnosti. Už vieme, že sa to odohralo v nedeľu. Ako presne k tomu došlo?“

	„Podľa toho, ako ma informovali, chovanci už mali po olovrante. Dievčatá hrabali lístie okolo domu aj vzadu v záhrade, chlapci rýľovali v skleníku. Sami si pestujeme zeleninu. Musíme ich neustále dajako zamestnávať, vytvárať im režim, vzťah k práci a k povinnosti. Nebudú sa tu len tak váľať, inak by boli ešte divokejší, než keď sem prišli.“

	„Rozumiem. Niečo ako prácou k prevýchove?“

	„Dá sa to aj tak povedať, hoci my to voláme edukačno-psychologický proces.“

	„Uhm. Angelika bola vtedy kde? Akú činnosť vykonávala?“

	„Veď tu.“

	„Myslel som, v ktorej oblasti, či už dvora alebo záhrady, sa pohybovala.“

	„To ja neviem, nebola som v práci, už som vám hovorila. Ale ako obyčajne, chovankyne boli roztrúsené po celom areáli.“

	„A kto by mi to vedel presne povedať?“ Leo viditeľne strácal trpezlivosť. „Dokážete mi zistiť, kto zo zamestnancov mal v tom čase dozor?“

	„Ťažko povedať.“

	„Čo je na tom ťažké? Predsa v pláne služieb sú mená tých, ktorí mali v ten deň službu. Nič extra komplikované.“

	„No ale...“

	„Tak dáte mi ten zoznam!?“ zvýšil hlas a pozrel sa na kolegov. „Je toto možné?“ Malus aj Foltán iba zavrteli hlavami.

	„Teraz?“ chcela vedieť Helena Horná.

	„Nie, pokojne koncom budúceho mesiaca. Kam sa náhliť?! My počkáme,“ sarkasticky zavrčal vyšetrovateľ.

	Vrchná sestra zaiskrila očami a stisla pery. Takýmto tónom sa s ňou dlho nikto nerozprával. Čo si ten policajt vlastne o sebe myslí? Že sem iba tak napochoduje, bude sa drzo správať a štekať po nej? Tak toto teda nie, mladý pánko, pomyslela si.

	„Dajte mi zoznam zamestnancov, ktorí v nedeľu druhého októbra slúžili,“ pripomenul jej Legen, keď sa vrchná sestra pol minúty neozývala. „Vlastne, žiadam vás o kompletný zoznam všetkých zamestnancov ústavu, od kuchárky po riaditeľku.“

	„S tým vám nepomôžem, tieto údaje poskytuje iba samotná pani riaditeľka.“

	„No tak v čom je, doparoma, problém?“

	Horná mu horko-ťažko oznámila, že rozpis služieb mu napokon poskytne. Ale pre úplný zoznam zamestnancov aj tak bude musieť zájsť osobne za šéfkou, ako ju nazvala.

	„Pozrite sa,“ pokračoval Leo už umiernenejšie, „čím skôr mi poskytnete všetky náležité fakty, údaje a záznamy, tým skôr toto celé uzavrieme. Nenúťte ma k tomu, aby som všetkých zamestnancov vrátane vás aj pani riaditeľky po jednom predvolal k nám na vypočúvanie. Nechcem vám robiť problémy, tak ich nerobte ani vy nám. Súhlasíte? Sme dospelí ľudia, tak sa vari dohodneme normálne a nebudeme to hnať formálnymi cestami. Alebo radšej vypovedáte rovno do zápisnice?“

	Sestra odula beztak masívne ústa. Teraz vyzerali ako mandarínka. Aj farebne, keďže z nejakého nevysvetliteľného dôvodu zvolila práve takýto odtieň rúžu. Veľké pery sa k jej vychrtlej postave nehodili. Legen si nevedel pomôcť, jej ústa stále priťahovali jeho zrak. Ako magnet. Niežeby sa mu to páčilo, práve naopak, bolo to nechutné. Ale keď sa niečo vymyká bežnosti, musíte sa na to dívať donekonečna, kým sa vám to hnusné zhnusí ešte viac.

	„Tak vám ho pôjdem vyhľadať,“ precedila cez zuby a vstala.

	„Bolo by to vhodné. Ďakujem.“ Plán služieb určite musí byť na viditeľnom mieste, aby mala okamžitý prehľad o službách svojich podriadených, pomyslel si Leo, no nechcel ju znova provokovať.

	Vykročili cez halu smerom dozadu, kde sa nachádzala denná miestnosť sestier.

	„Už sa niekedy v minulosti stalo, že niektorá z chovankýň či chovancov utiekli?“ cestou sa zaujímal Leo.

	„Ale iste,“ prisvedčila. „Netrvalo však dlho a chytili ich.“

	„Vrátili sa podaktorí aj dobrovoľne?“

	„Pokiaľ sa pamätám, a to som tu už sedemnásť rokov, dobrovoľne sa vrátilo len jedno dievča, ale to už bolo hrozne dávno.“

	„Predpokladám, že bez trestu sa to neobišlo,“ nenápadne ju podpichol.

	„Čo máte stále s tými trestami?!“ vyprskla. „Už som vám to objasňovala. Aj tí minule sa na to ustavične vypytovali. My sa tu z tých problémových deciek snažíme vychovať slušných a poctivých ľudí, ktorí sa neskôr budú vedieť začleniť do bežného spoločenského života. A čo sa týka toho potrestania, keď to už opäť nadhadzujete, dostali nanajvýš zákaz sledovania televízie, nesmeli navštevovať spoločenskú miestnosť a podobné neškodné zákazy.“

	„Prebiehala medzi mládežou šikana alebo nejaká iná forma telesného či duševného týrania? Ohrozil niekedy dakto iného chovanca, napríklad nožom? Povedzme, v amoku či v inom skrate?“

	„Určite nie. Takéto veci sme tu mali a máme pevne pod kontrolou. A k ostrým predmetom sa nedostanú, tie máme len v kuchyni a do tej majú chovanci zákaz vstupu.“

	„Sú rôzne typy ľudí, nie vždy každý každému sadne, ako sa hovorí.“

	„Opakujem, že nie. Nie v tomto ústave.“

	„A o čom sa hádali tie dve dievčatá v hale, keď sme prichádzali? Vyzeralo to na riadnu škriepku.“

	„Sestra Iveta!“ zakričala vrchná na zdravotnú sestru prechádzajúcu pomedzi stoly. „Poďte, prosím, k nám!“

	Sestra Iveta okamžite a bez najmenšieho náznaku neochoty pribehla. Leo videl, že vrchná sestra tu má rešpekt.

	„Môžete nielen mne, ale aj tu pánom od polície povedať, o čo presne pred chvíľou išlo?“ kývla hlavou k dvom dievčatám, ktoré teraz sedeli na hnedej pohovke v kúte haly ako dve najnerozlučnejšie kamarátky. „Viete predsa, že tu nestrpíme najmenšie incidenty.“ Úkosom sa pozrela na vyšetrovateľa.

	„Ááále,“ afektovane mávla rukou Iveta, „nešlo o nič vážne, iba sa nedokázali dohodnúť, ktorý program v telke budú pozerať.“ Neznelo to vierohodne. Akoby sa táto žena čohosi bála a silou-mocou sa to pokúšala ukryť pod masku žoviálnosti.

	„Tak vidíte!“ vybafla vrchná na policajtov. „Keď sa tu riešia nejaké spory, zväčša sú to takéto banality. Nič, čo by sme svojpomocne nezvládli a museli k tomu volať vyššie inštancie.“ Nevôľu k policajným, a možno aj celkovo k akýmkoľvek právnym orgánom, nedokázala a ani sa nesnažila zastrieť.

	„Nám to zas až také banálne nepripadalo,“ ozval sa konečne aj Boris. Na jej narážku nereagoval. „Veď si skoro oči vyškriabali.“

	„Keď vám vravím, že to bola maličkosť a o nič mimoriadne nešlo, tak to tak aj bolo!“ zasipela vrchná.

	Boris sa zachmúril. Z tej ženskej vyžaruje neskrývaná zlosť. A to nie je dobré, pomyslel si Leo a nespokojne preglgol.


21.

	Helena Horná priniesla rozpis služieb. Podala ho vyšetrovateľovi. Leo ju požiadal, či si ho môže nechať. Súhlasila, hoci neveľmi ochotne.

	Pomaly sa vydali smerom k východu z budovy.

	„Ešte sa vrátim k Angelike Borskej,“ nadškrtol Legen, keď stáli na terase pred dverami. „Ako vlastne mohla ujsť? Vstupná brána areálu býva, predpokladám, stále zamknutá a oplotenie je dostatočne vysoké na to, aby ho preliezlo malé dievča. Navyše, ak bola pod priamym dozorom zamestnancov, čo ste už potvrdili, nemohla sa iba tak vypariť.“

	„Zrejme sa prešmykla dierou v plote.“

	„Ukážete mi tú dieru?“ Leo sa rozhliadol. Na zadnom dvore, obohnanom drôteným pletivom, visela na piatich dlhých šnúrach bielizeň. Areál do polovice pokrýval popraskaný betón, druhú časť tvoril neupravený trávnik, tu a tam prederavený krtincom.

	Sestra sa začala nepokojne ošívať.

	„Bude to niekde tamto vzadu, za kôlňami, na druhom konci,“ ukázala rukou k vysokým boroviciam, pod ktorými stáli dva drevené domčeky. „Pletivo je staré, možnože aj porušené. Iste chápete, že nemáme potrebné financie na opravu.“ Plot vidieť nebolo, zakrývali ho rozrastené kríky.

	Teda cez plot, hútal Legen. Nevidelo sa mu to. Ten plot si, prirodzene, skontrolujú, na to môže vziať baba jed. Ale ak v ňom nenájdu žiadnu dieru či inak poškodené pletivo, bude požadovať od zamestnancov konkrétnejšie vysvetlenie, ako sa Angelika stratila.

	„Ako zomrela?“ opýtala sa sčista-jasna Horná. Výraz jej tváre plával medzi prekvapením a zhrozením. Neveril mu žiaden z policajtov.

	„To vám nemôžem povedať,“ vyhlásil Leo. „A nepovedal som ani to, že zomrela. Vyjadril som sa, že sa vyskytli závažné okolnosti ohľadom jej osoby. Viete o tom azda niečo bližšie?“

	„Rozumiem. Ale kvôli dokumentácii potrebujeme aj my vedieť tento údaj.“ Horná sa tvárila, že prepočula Legenovu poslednú vetu. Vlastne ju ani nebrala do úvahy.

	„Zatiaľ vám musí stačiť informácia, že je mŕtva, keď sme už do toho zabŕdli. Teda zosnulá, ak si to uvádzate v tomto znení.“

	Vrchná sestra skrivila ústa. Nestávalo sa, že by sa zakaždým nedozvedela, čo potrebovala. Ibaže tento vyšetrovateľ pôsobil neoblomne. Už-už chcela čosi poznamenať, keď ju predbehol Boris Malus.

	„Mali by sme sa vrátiť a pozrieť sa do jej izby,“ navrhol skôr Leovi ako vrchnej sestre. Vyšetrovateľ súhlasne pritakal.

	„Neviem, čo by vás v nej mohlo zaujímať,“ namietla Horná. „Borská toho teda veľa nemala, iba zopár bežných rárohov a dva-tri kusy oblečenia.“

	„To už, prosím, nechajte na nás,“ usmernil ju Legen a zauvažoval, prečo sa Horná tak usiluje o to, aby nesnorili v izbe dievčaťa. A kvôli čomu chce poznať presnú príčinu jej smrti?

	„Mimochodom, keď sme pri oblečení, takto na jeseň vaši zverenci bežne pracujú vonku v chlade iba v letných šatách na ramienka?“

	„Nerozumiem, kam tým mierite.“

	„Že Borskú sme našli iba veľmi naľahko oblečenú. A nikde sa nám nepodarilo objaviť jej ďalšie kusy ošatenia. A to značí, že v tých šatách opustila ústav.“

	„Ako hovorím, neviem, čo mala v ten deň na sebe. Bola som doma.“

	Leo mal sto chutí jej riadnu vyťať, aby sa prebudila a prestala klamať. Boris to na ňom pobadal a radšej zasiahol.

	„Tak zavediete nás do jej izby, či nie?“ oslovil Hornú.

	Žena opäť tuhšie zvraštila čelo a obočie.

	„Isteže. Nasledujte ma.“

	Zvrtla sa pred dverami a pomaly vykročila k schodom vedúcim na poschodie. Už na druhom schode ju zastavil Borisov hlas.

	„Ešte predtým, ako si obzrieme izbu, môžeme sa trochu rozhliadnuť tu dole?“ spýtal sa.

	Chvíľu zaváhala, s rukou položenou na zábradlí.

	„Samozrejme. Nemáme čo skrývať. Ale veď ste chceli vidieť Borskej izbu.“

	„Aj na ňu dôjde.“

	Zatiaľ čo sa kriminalisti dohovárali, kto si vyberie ktorú časť budovy, hlavná sestra podišla k skupinke vychovávateliek a sestier a šepotom im dávala nejaké príkazy. Z času na čas niektorá z nich šibla pohľadom po policajtoch.

	Za okamih sa Horná odtrhla od hlúčika zamestnancov a podišla k policajtom.

	„Ktorou časťou by ste chceli začať?“

	„To je jedno, nerobíme oficiálnu prehliadku. Ak ale túžite po prehliadke oficiálnou cestou, nevidím v tom najmenšiu prekážku, zajtra sme tu so súdnym príkazom.“

	Prekážku v tom videla Horná, nedala to však najavo. Nie všetky faktúry a dodacie listy sa zhodovali so skutočnosťou. Bude musieť čo najrýchlejšie upovedomiť vedúcu kuchyne, a ak to bude nevyhnutné, aj samotnú riaditeľku.

	„Bude vás sprevádzať sestra Zvaríková,“ vybafla po chvíli, obrátila sa a kývla rukou k sestrám.

	Pricupitala mladá sestrička, ktorá nemohla mať viac než čosi cez dvadsať rokov.

	Kriminalisti sa rozdelili a začali si obzerať prízemie ústavu. Horná spoločne s Legenom vykročili naspäť ku schodisku.

	„Mali chovanci prístup k počítačom?“ zaujímal sa Leo. Už bol však ostražitý a nespúšťal oči z tváre Hornej, mohla ju prezradiť najmenšia maličkosť, nepatrný odklon z bežného výrazu mimiky. Balansovala medzi pravdou a klamstvom, tým si bol istý. Táto ženská oplývala rafinovanosťou, ktorú ukrývala pod neochotou a nevrlosťou. Ale ako horí, tak sa svieti. Uvidí, čo ďalej, no veľké nádeje do toho nedával.

	„Nie, nemali.“

	„Takže k internetu sa nemohli nijako dostať, skontaktovať sa s niekým...“

	„Nemohli. Jediné dva počítače napojené na internet sú v kancelárii pani riaditeľky a v mojej. A tam sa nikto nepovolaný nedostane.“

	 

	Keď Leo Legen kráčal hore schodmi, všimol si, ako Malus s niekým telefonuje.

	Zastal.

	Čo ak ide o nové dôležité informácie? napadlo mu. Na prípade predsa súbežne pracovala aj dvojica Hrabovský s Kožárom. Hovor netrval dlho, Boris dva razy mykol plecami, raz prikývol. Netváril sa veselo.

	Operatívec náhle zakričal na Legena, aby počkal. Vybral sa k nemu, vo vystretej ruke držal svoju starú nokiu.

	„Tu máš, volá tvoja žena.“

	Leo sa naňho nechápavo pozeral.

	„Moja žena? A volá tebe? Si pil niečo?“

	„Hej, mne. Tak si to už zober! Vraj jej celý deň nedvíhaš. Vyzerá dosť naštvaná. Alebo rozrušená.“

	„Prečo ti volá?“ stále nedalo Leovi. „A kde vzala tvoje číslo?“

	„Boha, ja neviem. Tu máš. Na!“

	Leo si vzal Borisov mobil, druhou rukou z vrecka vybral svoj telefón. Osem neprijatých hovorov, zvonenie vypnuté, vibrovanie cez podšitú bundu nijako nepostrehol. Priložil si Borisov mobil k uchu.

	„Prečo neberieš telefón?“ ozvalo sa v slúchadle.

	„Ja... no, nepočul som ho. Mám vypnuté zvonenie.“ Otočil sa chrbtom k Hornej, ktorá stála len o tri schody vyššie.

	„Leo, stále nie je doma,“ plačlivo zo seba vysúkala Ivona.

	„Kto nie je doma?“ V zápale vyšetrovania úplne pozabudol na dcéru.

	„No kto asi? Olívia. Ja už neviem, čo mám robiť. Bojím sa o ňu. Stále mi nedvíha telefón. Vôbec neviem, čo mám robiť, kde ju hľadať. Príď domov!“

	„Ja teraz nemôžem.“ Do riti! Práve si šiel obzrieť izbu obete, je možné, že by našiel nejaký dôkaz, dôležitú stopu. Ale stratila sa mu vlastná dcéra. Ako má toto, do pekla, teraz vyriešiť? Nemôže len tak odísť, hoci z neoficiálnej obhliadky miesta pobytu mŕtvej, je to jeho práca, azda poslanie, ako sa zvykne všeobecne vravieť. Lenže krv nie je voda, dcéra je prvoradejšia ako cudzie dievča a poslanie. Zavraždené cudzie dievča.

	Kurva! Kurva! Kurevská robota.

	„Skúsila si dnes zavolať k Wiedermannovým?“

	„Niekoľko razy. Neberú to, asi sú v práci. Leo, príď ihneď domov. Prosím,“ zašepkala Ivona a položila.

	Legen hľadel bezducho do zeme.

	„Deje sa niečo?“ Malus civel na kolegu. Túžil sa dozvedieť, čo sa stalo.

	Leo k nemu pomaly otočil hlavu, podal mu jeho mobil.

	„Olívia... včera sa mala vrátiť z výletu. A neprišla ani dnes. Niet jej.“

	„Ako to myslíš, že jej niet?“

	„Ja neviem. Ivona sa s ňou nemôže nijako spojiť. Je úplne zlomená. Musím ísť domov.“

	„Teraz ale nemô...“ Boris sa zarazil. Zavolal na Foltána. „Tomáš, okamžite a čo najrýchlejšie odvezieš Lea domov. Hneď teraz!“ Potom sa zvrtol k Leovi. „Choď už, ja sa tu zdržím a prezriem to tu. Tomáš sa sem potom vráti. A nezabudni mi dať vedieť, čo sa vlastne deje. Dobre?“

	„Tomáš, ostaň tu, idem sám,“ oznámil Legen mladému policajtovi.

	„Nie si v rozpoložení, aby si to odšoféroval,“ upozornil vyšetrovateľa Boris.

	„Nemaj obavy. Nazdar a informujte ma. A čo sa týka vás,“ pozrel na Hornú, „ešte sa sem vrátim a pozhovárame sa spolu. Nastopro budeme mať o čom.“

	To si nemyslím, preletelo vrchnej hlavou. A netúžila po tom ani najmenej.

	Leo zbehol po schodoch, preletel halou a vybehol z budovy.


22.

	Leo prudko zabrzdil auto pred domom v Mlynárciach, v okrajovej časti Nitry, kde býval. Mal čo robiť, aby nevyvalil zatvorenú bránu. Nechýbalo viac než pár milimetrov. Hoci brána aj renault zostali celé, Leove nervy boli riadne pokrivené.

	Bránu neotváral, auto nechal pred ňou. Vyskočil von, zacapil dvere, nezamkol. Renault síce mal centrálny zámok, ale nie diaľkové ovládanie. Veď čo! Kto by sa už odvážil ukradnúť auto policajnému vyšetrovateľovi rovno spred domu? Všetci na ulici vedeli, kto tam býva. A náhodného zlodeja by to neskôr preukrutne mrzelo.

	Len čo Leo vtrielil do predsiene, z kuchyne sa vyrútila Ivona a päsťami mu začala búšiť do hrude.

	„Nájdi ju! Nájdi ju! Prosím, Leo, nájdi našu dcéru.“

	Leo zostal prekvapený jej prchkou reakciou. Ešte presne nevedel, čo sa vlastne deje. Súvislosti mohli byť hocijaké. Veď sa dozvie podrobnosti. Neprehovoril však, stál ako stĺp a nechal manželku, nech si najskôr vybije zlosť. Zlosť, násobenú slzami, ktoré jej v súvislých pramienkoch stekali po lícach.

	Stál a držal. Mlčal. Ivonine päste stále dopadali na jeho hrudník. Intenzita slabla každým buchnátom.

	NÁJDI JU! rozpamätal sa na list, ktorý dnes dostal, zatiaľ čo ho manželka stále buchnátovala. Mozog sa mu síce rozbehol na plné obrátky, lenže naprázdno. Nedokázal na nič prísť, nedokázal ani len premýšľať.

	NÁJDI JU!

	Po chvíli Ivone ruky ovisli, položila si hlavu na Leov hrudník a už iba ticho vzlykala. Bola na konci so silami. To vypätie ju obralo o energiu, slzy, ale nie o nádej. Nádej, že ich dcéra sa nájde, že sa nájde v absolútnom poriadku, bez najmenšej ujmy, ju aspoň držala na nohách.

	Jednou rukou ju objal okolo ramien, druhú jej zaboril do hustých vlasov a jemne si pritlačil jej hlavu k svojej hrudi. Nato si do jej vlasov ponoril nos a ústa.

	Trvalo iba pár sekúnd a košeľu pod rozopnutou bundou mal zmáčanú jej slzami.

	Po chvíli ju na kúsok od seba odtlačil a zadíval sa jej do červených očí. Ruky mala spustené pozdĺž tela ako handrová bábika. Odrazu sa jej podlomili kolená, už nevládala. Manžel ju včas zachytil, vzal do náručia a preniesol do obývačky na gauč.

	Z kuchyne priniesol plný pohár vody. Vypila ho na dúšok.

	„Ivona, teraz sa, prosím, upokoj, a všetko mi poporiadku porozprávaj.“

	Nech sa už Ivona snažila akokoľvek upokojiť, nedarilo sa jej to. Obavy a búrka emócií si ju načisto podmanili. Utíšila sa až po hodnej chvíli. Leo ju pohladil po vlasoch, potom ju kúsok odtiahol od seba, aby sa na ňu zadíval.

	Chvíľu si pozerali do očí.

	Ivona sama nevedela prečo, ale nevydržala ten pohľad. Hlavu si znovu oprela o jeho hruď a prepukla v usedavý nárek.

	„Nájdem ju,“ chlácholil ju. „Ja ju nájdem. Neboj sa.“

	S hlavou opretou o Lea znovu zdvihla zrak a dívala sa naňho odspodu. „Prosím. Leo, prosím ťa, čo najrýchlejšie, lebo už to ďalej nevydržím. Tak veľmi sa bojím. Ak sa jej niečo stalo...“

	„Nič sa jej nestalo. Verme, že nič,“ povedal nežne a pobozkal ju na čelo. „Ale potrebujem všetko a do podrobností vedieť.“

	„Neviem oveľa viac než ty,“ zašepkala. „Len zopár maličkostí.“

	„Každá maličkosť môže byť dôležitá, i tá najnepatrnejšia. Kam presne išla?“

	„Na Duchonku. Už som ti vravela.“

	„Áno, áno. Ten výlet.“

	„Poznáš to tam predsa, kedysi sme na tie miesta chodievali.“

	Prikývol. Pomaly mu začínalo svitať.

	„S kým odišla?“

	„So spolužiačkou a jej chlapcom. Volá sa Karin Wiedermannová, ten chalan je Jakub Hurych.“

	„To je tiež jej spolužiak?“

	„Nie. Olívia mi povedala, že je o tri roky starší.“

	„Takže má devätnásť. Hm. Kedy na tú Duchonku odchádzali? A na ako dlho?“

	„Vyrazili v sobotu ráno, zdržať sa mali do nedele popoludnia. Vraj iba taký krátky výletík na dva dni. Olívia sa mi dušovala, že jednu noc vydrží spať pod stanom.“

	„Už si spomínam. A nemali tam ísť náhodou už v piatok?“

	„Hej. Ale ešte v sobotu ráno som s ňou volala. Bola trochu naštvaná, že nešli v piatok a stratili jeden deň. Vraj kvôli Jakubovi, lebo neočakávane musel ísť s rodičmi na akúsi rodinnú oslavu.“

	Leo vstal a začal sa nervózne prechádzať po obývačke.

	„Toto nie je dobré. Veľmi ma mrzí, že som sa o jej výlet nezaujímal viac. Ale mal som veľa práce. V lese pod Huntákom sme našli mŕtve dievča...“

	Ivone sa zakrútila hlava. Potom obývačka. V okamihu celý svet. Oči vyvrátila nahor a zo sedu sa prevalila na bok.

	Leo k nej bleskom priskočil.

	„Ivon! Ivonka!? Čo je s tebou?“ Vyložil jej nohy na gauč a potľapkal ju dlaňou po líci. Nereagovala. Potľapkal znova. Zase nič. Vyťal jej silnejšie. Pomaly otvorila oči.

	„Zlato, si v poriadku? Prinesiem ti zas vodu? Idem, dobre? Už letím. Donesiem ti plný pohár.“

	Nechápavo sa obzerala okolo seba.

	„Čo... čo sa stalo?“

	„Omdlela si,“ zakričal z kuchyne. Jeho hlas zanikol v prúde tečúcej vody.

	Ivone začínali dochádzať manželove posledné vety.

	„Mŕtve dievča?“ zavzlykala. „Vari len nie...“

	Leo si sadol k Ivone. Podal jej pohár. Trochu si odchlipla.

	„Preboha, nie. Nie, nie, nie. To nebola Olívia. Táto bola o čosi mladšia, iba štrnásťročná.“

	Ivona na neho vytreštila oči, v hrdle jej vyschlo, srdce začalo búchať nepravidelne.

	V duchu zahrešil. Je normálny? Ak ju chcel upokojiť, dosiahol presný opak. Ani čo by prilial olej na oheň. Načo jej vôbec hovoril, že nájdené dievča bolo také mladé? Vedel, že manželka je na takéto veci citlivá, a navyše teraz, v ich situácii...

	„Leo, ja... ja neverím, že sa len tak stratila. Ako sa môže niekto stratiť? Navyše, keď sú s ním ďalší ľudia. Veľmi sa obávam, že ju... že ju uniesli.“

	„Neblázni! Kto by ju unášal? A prečo by to robil?“ Lenže dôvodov mu vzápätí skrslo asi tisíc.

	Prešiel na chodbu, v diári vyhľadal číslo. Wiedermannovci stále nezdvíhali. Šťavnato si uľavil a tresol slúchadlom.

	 

	Leo nehybne sedel, Ivona ležala schúlená na boku, hlavu mala položenú na manželových stehnách. Miešali sa v ňom pocity, narážali jeden do druhého, až vznikol emocionálny chaos, čo premenil jeho racionálne zmýšľanie na inštinkt. Dávny inštinkt lovca.

	NÁJDI JU! rezonoval mu v hlave obsah listu.

	Nájdi ju! ozýval sa mu manželkin hlas.

	Znovu videl strojom napísané dve slová. Teraz mu to dávalo zmysel.

	Ide o únos. Únos jeho dcéry.

	Nadvihol Ivone hlavu a položil ju na malý vankúšik. Neprotestovala, naďalej ležala úplne zlomená, len prázdne zakalené oči sledovali každý jeho pohyb.

	Vyskočil na nohy. Blčal v ňom oheň hnevu, čo rástol každou minútou. Olívia mohla byť v bezprostrednom nebezpečí, hoci hrozba v liste nedokazovala jasný cieľ ublížiť jej. Lenže Leo vedel, ako to chodí. Musel brať veci z tej horšej stránky, aby sa postupne a akousi vylučovacou metódou dostal k tým lepším poznaniam.

	„Idem!“ oznámil Ivone a vykročil.

	Zadržala ho za rukáv.

	„Leo, čochvíľa je tma. Čo chceš robiť? Potme ju nenájdeš.“

	„Seriem na to. Ja ju nájdem!“


23.

	Karin Wiedermannová a Jakub Hurych sedeli ako na ihlách za stolom pri okne v malej reštaurácii neďaleko športovej haly. Na tváre im dopadalo svetlo z pouličnej lampy a kreslilo tiene na pohároch s kolou. Z opačnej strany stola na nich prísne zazeral Leo Legen a nervózne sa pohrával s perom. Nechcel mládež ťahať na oddelenie vyšetrovania, zbytočne ich ešte viac stresovať, preto tínedžerov vyzdvihol rovno z ich domovov. Rýchlo si zistil adresy, sadol do auta, zazvonil pri dverách. Menšou brzdou sa mohli javiť rodičia, no Leo nemal čas na dohadovanie sa a podrobné vysvetľovanie, prečo ťahá ich deti večer von. Vraj sa všetko čoskoro dozvedia. Iste, bez reptania sa to neobišlo, ale keď rodičom oboch mladých Leo oznámil, čo je vo veci, sami súhlasili.

	V podniku sedelo len málo zákazníkov. Z rádia sa potichu ozývala pomalá hudba, kontrastne k tomu na protiľahlej stene hulákal v televízore športový prenos. Nezaujímal nikoho okrem znudeného čašníka, čo po ňom sem-tam švihol očkom. Rušiť ich nemal kto, oni tiež nikoho nerušili.

	Leo odložil pero vedľa svojho notesa, založil si ruky na prsiach, oprel sa o operadlo.

	„Tak spustite!“

	Obaja mladí sa na seba pozreli, ani jeden z nich sa k tomu nemal. Napokon sa osmelila Karin a porozprávala mu o tom, ako si začali ten výlet plánovať, na aký dátum sa dohodli, aké veci si so sebou mali vziať a nevzali si, kedy presne odchádzali a kedy zhruba dorazili na miesto. Porozprávala všetko až do okamihu, keď sa stratila Olívia. Tam sa zasekla.

	„Keď sa to stalo, prečo ste okamžite nevolali?“

	„Ja nemám mobil,“ vyjachtala Karin. „Ocino povedal, že keď si naň sama zarobím, potom si ho môžem kúpiť.“ Pozrela sa na Jakuba. „Nemám bohatých rodičov ako niekto, aby mi kúpili najnovší model.“

	„Aká si teraz múdra,“ ozval sa konečne Jakub. „Môžem ja za to, že mi skapala baterka? Aj tak v tej hore nebol žiadny signál. No čo som mal robiť, no čo?“

	„Nemal si si stále všetko fotiť a hrať hry, vydržala by ti dlhšie.“

	„Hovorím, že som tam nechytil signál...“

	„Moment, moment, upokojte sa. A nehádajte sa tu,“ zakročil Leo. Potom sa obrátil k Jakubovi: „Ty si si všetko fotil?“

	„Uhm.“

	„Ukáž mi tie fotky. Alebo vieš čo, vlastne tvoj mobil budem potrebovať na dlhšie. Zostane pár dní u mňa, dobre?“ natiahol ruku.

	„To musím? Ako budem volať?“

	„Musíš! Poznáš to predsa, zabavuje sa za účelom preverovania dôkazov.“

	Chlapec zalovil vo vrecku a vybral z neho najnovší strieborný model Motoroly. Neochotne ho podal vyšetrovateľovi.

	„Neboj sa,“ upokojil ho Leo, „skopírujeme si z neho iba fotky a prezrieme volania a esemesky. Potom ti ho vrátim.“

	„Čo mi ale povie foter, keď ho nebudem mať?“

	„Kubo, neštvi ma! Toto ťa teraz najviac trápi? Čo ti povie foter? S ním to vybavím, nestrachuj sa. A čo ti mám asi tak povedať ja? Olívia je vaša kamarátka, moja jediná dcéra. Ako sa ja mám na toto pozerať, ako tomu mám rozumieť? Záleží mi na nej viac, ďaleko viac, ako si dokážeš uvedomiť, a tebe vŕta v gebuli, čo ti povie otec na taký detail, že nemáš mobil? Fakt sa ma nesnaž naštvať!“

	Leo sa trochu predýchal, predklonil a v notese si nalistoval poznámky.

	„Tak ešte raz,“ premeral si zrakom oboch mladých. „Spravíme si časový sled. Dobre? Z Nitry ste odchádzali vlakom v sobotu o 8.18, ktorý mal príchod do Topoľčian o 9.02. Tam ste čakali a prestúpili na autobus. Napokon ste pred pol jedenástou docestovali na Duchonku. Pokiaľ viem, je tam viacero zastávok. Na ktorej ste vystúpili?“

	„Na zastávke pri chate Jazmín. Je to najbližšie k miestu, kde sme plánovali táboriť,“ zamumlal Jakub.

	„Takže Jazmín. Ďalej?“

	„No, prešli sme cez hlavnú cestu smerom k táboru, potom sme išli popri ňom a šliapali až k táborisku, kde sme sa rozložili.“

	„Mimochodom, kto z vás dostal taký senzačný nápad ísť v tomto ročnom období stanovať? Aj ja som chodieval na čundre, ale len cez leto. V živote by mi ani nenapadlo bivakovať kdesi pod širákom na jeseň, ľadviny mám len jedny a šťať krv nie je bohviečo, zvykol hovorievať môj dedo.“

	„Chceli sme ísť práve na jeseň, veď je nádherná, farebná,“ povedala Karin. „A je babie leto, ešte nie je taká zima, aby sme nemohli prespať vonku. Od kamošky som zohnala termospacáky aj perfiš stan.“ Vlastne si Karin až teraz uvedomila, že do spacákov ani len nevliezli. Iba stan stihol Jakub postaviť, no stálo ho to dve a pol hodiny života.

	„To vaše táborisko mi budete musieť ukázať, sám by som ho zrejme nenašiel.“

	„Teraz večer?“

	„Áno, teraz večer, len čo sa tu od vás dozviem ešte niekoľko dôležitých údajov. A nevravte mi, že sa bojíte tmy, veď ste chceli prespať v lese. Nesmieme premárniť ani minútu. Zatiaľ mi ale lepšie vysvetlite, lebo dajako tomu nerozumiem, ako sa vám, doparoma, mohla Olívia stratiť? Preboha živého, čo ste tam, zasrani, vlastne vystrájali?“

	Karin s Jakubom si vymenili pohľady. Ustráchané, zahanbené, bezradné.

	„Nuž, počúvam. Kto začne?“

	 

	Stromy zhadzovali lístie, zbavovali sa suchej farebnej tiaže, čo im ohýbala konáre. Súmrak už klesol nad krajinu a aj červený prúžok svetla sa pozvoľna strácal za tmavozeleným, teraz už takmer čiernym horizontom Považského Inovca.

	Rekreačná oblasť Duchonka zívala v tomto ročnom období prázdnotou. Vo všeobecnosti ňou v posledných rokoch zívala stále, aj počas letnej sezóny. Iba z času na čas sem nejakí odvážlivci zabrúsili, aby sa predrali hustým porastom a rozložili si stan, či len tak prespali pod holým nebom. Do chát, ktorých tu bola viac ako stovka, chodievali výletníci iba veľmi sporadicky a na krátky čas.

	Sobotný večer bol pokojný, mĺkvosť prírody naokolo mala svoje čaro. Na malé táborisko medzi stromami, kde stanovala trojica mladých ľudí, prichádzala tma. Iba slabé blikanie neveľkého ohníka im osvetľovalo tváre a pohrávalo sa na nich s tieňmi. Vybrali si miesto hlbšie v lese, smerom k obci Podhradie, ani nie tristo metrov od bývalého pionierskeho tábora. Nad obcou na vysokom kopci sa do výšky týči ruina topoľčianskeho hradu a jej tmavá silueta sa ešte pred niekoľkými minútami nádherne kúpala v karmínovej žiare zapadajúceho slnka.

	„Podrž mi to, musím si odskočiť,“ zamumlala Olívia, vstala a kamarátke sediacej vedľa na širokom pni podala dlhú paličku so špekáčikom napichnutým na konci.

	Dve noci strávila u Karin doma. Aspoň sa mohli v pokoji o všeličom porozprávať. Hneď ráno sa vybrali na malú jesennú stanovačku. Vonku nebola ešte taká zima, že by nevydržali pod stanom, navyše to plánovali už od začiatku prázdnin, iba sa k tomu akosi nedostali. Karin, Olíviina najlepšia kamarátka, ktorá je tu dnes s ňou aj so svojím frajerom Jimmym, ako volala Jakuba, nechcela bez neho ísť. Jakub počas leta odcestoval na takmer tri týždne s rodičmi do Chorvátska.

	„Odskočiť kam?“ ledabolo sa opýtala Karin.

	„Veď vieš, vyčúrať. Už nevydržím.“

	„Mám ísť s tebou?“

	„Netreba,“ zachichúňala sa Olívia a postavila sa. „Nie sme na diskotéke.“

	„To teda nie sme. Počuješ to ticho? Vlastne nepočuješ, toto je príroda, Oli, tu máme od všetkého a každého pokoj.“

	„Tak idem ja,“ ozval sa Jakub, za čo si vyslúžil letmý úder päsťou do ramena od svojej frajerky.

	„Prestaň, dobre?! Tu budeš sedieť, pri mne,“ Karin prehodila ruku Jakubovi okolo krku a pozrela sa na Olíviu. „Tak fajn. Dávaj si pozor! Vraj tu nedávno videli pobehovať medveďa,“ podpichla ju.

	„Aj s mláďatami, takže to bude medvedica, čiže bude agresívnejšia,“ uškľabil sa Kubo, vytiahol z ohňa špekáčik a nechal ho odkvapkať nad krajcom chleba. Vôňa sa šírila do diaľky a prerazila aj zápach dymu z ohniska.

	„To vám tak žeriem. Možno v Tatrách hej, ale tu? Neexistuje. A keby aj, už len do mňa by sa zahryzol, však som len kosť a koža,“ vystrčila ľavú ruku a vyhrnula si červenú šuštiakovú bundu takmer po lakeť.

	„Ani cici, ani rici,“ utrúsil Jakub a strčil večeru späť nad ohník.

	Karin ho lakťom štuchla do boku. „Čuš, ty somár nevychovaný! Ti šibe?“

	„Však sa sama nazvala, že je len kosť a...“

	„Ja sa nad tým neurážam,“ prehodila Olívia. „Mám taký metabolizmus. No a čo? Môžem zjesť aj vola a nie je to na mne vidieť.“

	„Zato mne stačí vypiť deci vody a hneď sa mi uloží na riti,“ Karin sa nadvihla a potľapkala si zadok. „Už ju mám väčšiu ako Jennifer.“

	„Aniston?“ tipol si jej priateľ.

	„Čo si! Veď Lopez.“

	„Aspoň ťa netlačí, keď sedíš na tejto kláde.“

	„Chumaj,“ precedila Karin, usmiala sa na chlapca a pošuchla zadok bližšie k nemu. „A je to peň, nie kláda. Kládu máš... veď vieš kde.“ Obaja sa zasmiali a pobozkali sa.

	Olívia ich už nepočúvala, zapla malú baterku a rezko vykročila hlbšie medzi stromy. Naozaj sa jej už veľmi chcelo.

	 

	Olívia si stiahla nohavice a čupla si. Baterku si nešikovne položila vedľa seba. Kúsok sa jej odkotúľala dolu malým kopčekom. V podrepe sa po nej natiahla, no nedočiahla ju. Kužeľ slabého svetla sa odklonil od nej, až si takmer nevidela pod nohy. Nato si uvedomila, že aj jas plameňa ohniska jej zmizol z dohľadu.

	Zdúpnela.

	Prečo vlastne zašla tak ďaleko od táboriska? Veď v tme a medzi hustým porastom by ju aj tak nevideli cikať. Teda najmä Jakub. Ale ten má i tak momentálne iné starosti, napadlo jej.

	Za chrbtom, kúsok vpravo zapraskali vetvičky. Obzrela sa. No tam bola ešte väčšia tma. Nič nevidela.

	Vyčúrala sa, natiahla si nohavice a vstala.

	Zase zapraskali konáriky.

	Natrčila uši, oči zavŕtala medzi čierne kmene stromov. Spravila dva kroky, aby zodvihla baterku, keď náhle spoza širokého duba vykročil tieň. Vysoký. Spoznala v ňom mužskú postavu.

	„Ahoj,“ pozdravil ju chlap.

	Neodpovedala, len naňho vytriešťala oči. Srdce sa jej rozbúchalo.

	„Prepáč, nechcel som ťa vystrašiť.“ Hlas mal hlboký a mierne zachrípnutý, ako sa vraví – prefajčený. „Prosím ťa, nevieš, ako sa dostanem do chatovej oblasti? Som tu na víkend s rodinou, tesne poobede som si vyšiel na huby a zdá sa, že som trochu zablúdil. Neviem nájsť smer k chate Javorina. Vieš, moja skromná chatka je len kúsok od nej. Poznáš to tam?“

	Olívia prikývla. Kedysi tam ako malá chodievala s rodičmi.

	„Je už úplná tma, som aj veľmi hladný, potrebujem sa tam čo najskôr dostať.“

	Hubár, čo zablúdil, preletelo jej hlavou. Nič nové na svete, to sa stáva. Ale hubári nosia košíky a tento nemal v rukách žiadny. Zato v pravej dlani čosi zvieral. A má podivne tmavé ruky. Rukavice? Veď nemrzne, načo sú mu...?

	Nestihla túto myšlienku domyslieť, keď muž zrazu urobil dva rýchle kroky.

	Zvrtol ju chrbtom k sebe. Veľkú dlaň jej pritisol na ústa a nos. Ľavú ruku jej ako had ovil okolo tela, čím jej znemožnil pohyb rukami.

	Nemohla sa nadýchnuť. Štípalo ju v nose aj v hrdle. Chcela kričať o pomoc, ale nešlo to. Iba vydávala nejasné tlmené zvuky. Snažila sa ho pätou kopnúť, no zakaždým sa stihol uhnúť. Podarilo sa jej vymaniť si jednu ruku. Nechty zaborila do mužovej ruky. Potiahla. Chcela zabojovať, ubrániť sa, ale nedalo sa. Cítila, že slabne, až jej ruky celkom ochabli a hlava ovisla na hruď.

	 

	„Kde toľko trčí?“ Karin sa spýtavo pozrela na Jakuba, keď sa Olívia nevracala ani po viac ako pätnástich minútach. Chlapec s dievčaťom zatiaľ stihli dopiecť špekáčiky a bez svedkov sa spolu aspoň trochu pomuchlovať. Žiara ohňa, spoza mrakov sa ukázalo niekoľko hviezd – skvelá romantika. Kubo sa bozkáva naozaj perfektne, zhodnotila Karin a predstavila si aj iné veci, ktoré by spolu mohli robiť pod stanom. Už sa na to tešila.

	„Viem ja? Hádam sa jej chcelo aj to... oné.“

	„Ale predsa len, je tam už dajako dlho, možno štvrť hodiny. Čo keď v tej tme zablúdila a nemôže nás nájsť?“

	„Prečo by nás nenašla? Určite nešla ďaleko, kam až by sa v tej tme trepala? Musela by byť slepá, veď oheň je určite vidieť zďaleka.“

	„Choď sa po nej pozrieť,“ navrhla a s obavami v očiach sa pozrela na mladíka.

	„Načo! O chvíľu sa nastopro vráti.“

	„Ale ja začínam mať o ňu vážne obavy, Jimmy,“ zaševelila. „No tak, choď. Prosím.“

	„No dobre, dobre. Do čerta!“ vstal a oprášil si nohavice na zadku. Očividne na nejaké nočné hľadanie frajerkinej kamarátky nemal chuť. Práve naopak. Jej neprítomnosť by rád využil na niečo celkom iné. „A ktorým smerom išla?“

	„Tadiaľ,“ dievča ukázalo rukou.

	„Kde je, do riti, baterka?“ obzeral sa po zemi.

	„Asi si ju vzala Ola.“

	„No bohovské!“ skonštatoval Jakub a pomaly a potme vykročil medzi vysoké duby.

	 

	„Decká, ste poslední ľudia, ktorí sa s Olíviou rozprávali. Skúste mi pomôcť.“ Pozeral na nich utrápeným pohľadom. „Prosím,“ zašepkal.

	„Keď ja naozaj neviem, kde sa stratila,“ hlesla Karin roztraseným hlasom.

	Leo prešiel očami z dievčaťa na Jakuba.

	„A čo ty? Nepočul si spomedzi stromov nejaký šramot, kroky? Nespozoroval si nejaký pohyb kdesi za kríkmi? Alebo, povedzme, intuícia, nedoľahol na teba možno len pocit, že vás niekto pozoruje? Mali ste ohník, ako ste vraveli, musel ako-tak osvetliť okolie, skutočne ste nikoho nespozorovali?“

	Jakub pokrútil hlavou. Karin len mĺkvo hľadela do zeme.

	„Nie. My sme sa s Karinkou...“ nevedel, ako ďalej.

	„V pohode, pokračuj. Nie som tvoj otec ani Karinin. Mne to môžeš povedať. Vlastne musíš.“

	„No... bozkávali sme sa.“

	„Len bozkávali?“

	Obaja zhodne prikývli.

	„Takže Olívia odišla hlbšie do lesa vyčúrať sa a vy ste jej neprítomnosť využili na bozkávanie.“

	„Áno.“

	„Nič viac?“

	„Nieee,“ zvolali dvojhlasne.

	„Ako dlho to trvalo?“

	„Okolo štvrť hodiny.“

	„A to vám nebolo podozrivé, že sa po takej dobe ešte nevrátila? Štvrť hodiny na vycikanie sa je celkom dosť, nie?“

	„Keď my sme... sme sa...“

	„Dobre, dobre. Rozumiem. Čo potom? Keď stále nechodila, vydali ste sa ju hľadať, lenže už bola tma, neodvážili ste sa príliš vzdialiť od táboriska.“

	„Áno. Mali sme len jednu baterku, a tú si vzala Olívia. Potme by sme ju aj tak nenašli,“ povedal Jakub.

	„Volali sme na ňu, neozývala sa. Najskôr sme si mysleli, že to robí náročky ako žart, aby nás vydesila. Ale keď to už začalo trvať dosť dlho, chytila nás panika...“

	„A napadlo nám, že sa jej asi čosi stalo. Čo ak si zlomila nohu alebo spadla do nejakej hlbokej jamy? Chceli sme rýchlo zavolať pomoc, ale...“

	„Ale nezavolali ste, lebo si nemal signál.“

	Mladík so sklopenými očami prikývol.

	Karin zafňukala. „Ujo Legen, že Olíviu nájdete!? Je to moja najlepšia kamarátka.“

	„Nájdem ju, Karinka. Nájdem. Prisahám, že vypátram, čo sa jej stalo, aj keby mi v ceste stál sám Lucifer.“

	„Je mi to tak ľúto. Nesmie sa jej nič stať. Nikdy by som si to neodpustila, lebo ja som ju nahovorila na tento výlet. Som taká krava!“ rozplakala sa väčšmi.

	Leo sa na ňu smutne pozeral.

	Jakub uchopil Karin za ruku a nežne stisol.

	Na zadných sedadlách auta sedel mĺkvy párik. Hlavy mali obaja sklonené, srdcia im búšili úzkosťou i vzrušením, držali sa za ruky s pevne prepletenými prstami. Viezli sa už päťdesiat minút, no ani jeden z nich nechcel prehovoriť, veď mužovi pred sebou povedali všetko, čo vedeli. Občas vystrašene vyzreli z okna auta na tmavé polia a chabo osvetlené ulice dedín, cez ktoré prechádzali. Za niektorými oknami žiarili svetlá lámp, v iných sa mihotal modrý jas televízora. Poväčšine však už ľudia spokojne oddychovali v posteliach.

	Leo Legen podchvíľou letmo pozrel na dvojicu v spätnom zrkadle, no inak sa sústredil na šoférovanie. Auto hnal veľkou rýchlosťou bez ohľadu na predpisy. Čas ho súril. Čo ak je už neskoro? Sú to predsa dva dni. Čo ak sú všetky stopy stratené? Do riti aj s tmou! Do riti so všetkým! Ako sa to mohlo stať? Čoraz viac bol presvedčený, že zmiznutie jeho dcéry Olívie nebola náhoda. Doposiaľ nikdy neprepadal takému strachu a bezmocnosti ako v tejto chvíli. Hlavou sa mu preháňali tisícky myšlienok, pokúšal sa ich zahnať, ale vracali sa a neustále mu nahlodávali myseľ. Občas tresol do volantu, tu a tam zanadával, inak sa posádka viezla bez slova.

	„Kade teraz?“ Leo znenazdania prelomil ticho, keď prefrčali obcou Prašice a ocitli sa neďaleko Duchonky. Prepol svetlá na diaľkové.

	Jakub zodvihol hlavu a pozrel sa vyšetrovateľovi ponad plece na svetlometmi ožiarenú vozovku.

	„Už to nie je ďaleko. Keď prejdeme križovatkou, čo vedie vľavo k Podhradiu a vpravo k chatám, zhruba o pol kilometra by mala nasledovať odbočka k táboru. Musíte zísť z hlavnej cesty...“

	„Dobre, to nájdem. Ako-tak to tu poznám.“

	„Tam je to!“ upozornil ho mladík na nenápadnú odbočku v pravotočivej zákrute.

	„Vidím.“

	Leo prudko stočil volant doľava, ani len nepribrzdil. Gumy zahvízdali, spod kolies odleteli kamienky. Karin a Jakuba manéver natisol na seba, ťukli si hlavy, hneď nato znova. Strpeli to bez poznámok, len si pošúchali udreté miesta.

	 

	Auto sa dostalo na úzku hrboľatú cestičku. Leo podradil, spomalil, zbystril zrak. Čas-nečas, auto si rozbiť nechcel.

	„Teraz kam?“

	„Aha, tam je plot tábora. Choďte pozdĺž neho až na koniec, potom ešte asi tristo metrov. Ďalej sa už autom nedostaneme. Zaparkovať sa dá neďaleko takej veľkej chaty s dvoma vysokými komínmi.“

	Keď Leo zastavil, náhlivo vystúpil. Dievča fňukalo, bálo sa vyliezť von. Ani Jimmymu nebolo do smiechu, hoci sa snažil tváriť pokojne. Obaja tínedžeri pociťovali obrovskú nervozitu, zmiešanú s rozpakmi a tiesňou.

	„Toto je chata, o ktorej si hovoril? Nevyzerá byť veľká.“ Leo si dal ruky vbok a zadíval sa na siluetu prízemného domca.

	„Nie, myslel som inú, tá sa nachádza ďalej na sever. Ale nevadí, môžeme ísť aj tadiaľto.“

	Chvíľu postávali pri aute. Leo zatiaľ z kufra vybral veľkú baterku, batoh s fľašou vody a skontroloval, či má dostatočne nabitú batériu v mobile. Úplne na to doma pozabudol, vlastne sa v zhone k tomu ani nedostal. Aj keď batéria ukazovala polovičné nabitie, horšie to bolo so signálom. Dve paličky nie sú ktovieaká perspektíva, a čím pôjdu hlbšie do hory, tým bude signál slabnúť.

	„Teraz ktorým smerom?“ spýtal sa Legen a položil Karin dlaň na plece, aby ju trochu upokojil. Dosiahol skôr opačný efekt, pretože dievča pohrúžené v myšlienkach sa zľaklo a zaspätkovalo. Div že sa jej nepodlomili kolená a nespadla.

	„Prepáč,“ ospravedlnil sa Leo. „Pýtal som sa, ktorým smerom vedie cesta k tomu vášmu táborisku.“

	Karin sa spamätala a ukázala prstom. „Myslím, že tadeto.“

	Legen sa spýtavo pozrel na Jakuba. Mladík pochopil.

	„Áno, musíme ísť tadiaľ, poza húštinu vedie lesný chodník.“

	Vykročili. Leo šiel vpredu, za ním bok po boku Karin s Jakubom.

	Na malej lesnej križovatke zastavil.

	„Tam doprava, odtiaľ je to len kúsok,“ povedal Jakub a pevnejšie stisol priateľkinu ruku.

	Došli k poschodovej chate s mimoriadne špicatou strechou a veľkými komínmi. Leo namieril svetlo baterky na múry aj okná chaty. Žiaden ruch a pozatvárané okenice svedčili o tom, že je prázdna.

	„Ešte kúsok, možno sto metrov a budeme na mieste,“ vyhlásil Jakub.

	Legen pridal do kroku, mladí mali čo robiť, aby mu stíhali a pritom nezakopli, keďže baterku mal pri sebe iba policajt.

	„Tu je náš flek,“ povedal Jakub, keď po desiatich minútach dorazili na miesto. Rozhodne to bolo viac ako sto metrov, pomyslel si Leo, no nechal si to pre seba.

	Pomaly prešiel svetelným lúčom po táborisku. Kruhový priestor s priemerom asi osem metrov bol vyčistený od stromov a kríkov, zem udupaná, s pravidelne rozmiestnenými dierkami po kolíkoch k ukotveniu stanov. Obďaleč ležalo poloprázdne modré plastové vrece na odpadky.

	Leo položil na zem batoh a kľakol si k ohnisku ohraničenému väčšími kameňmi. Položil dlaň na jeden z kameňov, nato zaboril dva prsty do pahreby. Kamene aj pahreba boli vychladnuté, zaiste sa tu od kempovania mladej trojice nikto nezdržiaval.

	Vstal a posvietil si vôkol seba vari na každý strom na okolí. Nevidel nič nezvyčajné, čo by sa vymykalo všednosti bežnej hory, žiadne viditeľné stopy, ktoré by ho zaujali. Zato stôp v pôde bolo neúrekom, došliapaná bola krížom-krážom.

	„Karin,“ oslovil dievča, ktoré už len samotný návrat na toto miesto rozrušil, „vrátime sa do okamihu tesne predtým, ako sa Olívia stratila. Dobre? Čiže Olívia sedela naľavo od teba, Jakub vpravo. Opekali ste si, rozprávali sa. Popíjali ste alkohol? Fajčili cigarety, nebodaj trávu?“

	Obaja rázne pokrútili hlavami. Dvojhlasne zaznelo dlhé nieeee.

	„V poriadku. Takže pokračujeme. Olívia sa potrebovala ísť vycikať, preto vstala a vykročila ktorým smerom?“

	„Neviem,“ zaštebotala Karin roztasene. „Myslím, že tamto,“ nasmerovala ukazovák.

	„Dočerta, Karin! Sústreď sa. Ešte raz a poriadne si to tu prezri.“ Osvietil rôzne miesta táboriska. „Bola rovnaká tma ako teraz, no svietil vám tu oheň, to si nemôžeš pomýliť. Kadiaľ Olívia vykročila?“

	„Určite šla tadiaľ, za ten veľký strom.“

	„Všetky stromy sú tu veľké.“ Leo na ňu namrzene zavrčal. Mal by sa upokojiť, lebo takto ich ešte viac znervózni. Nesmie na Karin tlačiť, lebo ak sa mu tu hystericky rozrumázga, nedozvie sa už nič.

	„Dobre, Karin, v poriadku. Takže išla tým smerom medzi tamtie dva široké duby.“

	Karin rýchlo prikývla a fňukla.

	„Áno, už si spomínam presne. Rastie tam krík so šípkami.“ Utrela si nos do rukáva. „Ešte sme žartovali, že si ich ráno natrháme a spravíme si čaj.“

	„Takže zašla za stromy a odvtedy ste ju viac nevideli.“

	Pokrútila hlavou.

	„Ani nepočuli? Nekričala, nevolala o pomoc, nijako na seba neupozornila?“

	„Nie. Naozaj sme nič nepočuli. Potom sme sa ju vybrali hľadať, volali sme na ňu, ale neozývala sa nám,“ dodal Jakub.

	Leo obom položil ešte zopár otázok, ale ich odpovede sa stále točili v kruhu, nič zásadné z nich už nedostal. Zasvietil si pod nohy, potom ďalej pred seba, spravil niekoľko krokov do tmy. Po nie viac ako desiatich metroch zastal a zafunel.

	„Tma ako v psej riti. Len s baterkou sa to nedá, nič poriadne nevidím. Potme tu nenájdeme ani hovno,“ vyhlásil. „Kurva aj s takou robotou!“ zaklial bez ohľadu na mladých, ktorí stáli za ním, a zlostne kopol do haluze na zemi. Odletela o hodný kus ďalej. „Musíme sa sem vrátiť hneď zajtra po východe slnka.“

	„Aj... aj my?“ vyjachtal chlapec.

	„Čože? Nie. Vás tu už nebudeme potrebovať. Veľmi pekne vám obom ďakujem. Ale najradšej by som vás za to všetko vyfackal, zasrani.“

	Leo sa zvrtol, Karin s Jakubom ho nasledovali so zvesenými hlavami. Zaviezol obidvoch tínedžerov domov. Hodiny ukazovali skoro štyri hodiny ráno. Potom sa aj on vydal domov. Osprchoval sa, skúsil niečo zjesť. Dostal do seba len malý kúsok chleba a dve kolieska salámy. Zostal sedieť v kuchyni, nazlostený, pohrúžený v myšlienkach. Po chvíli za ním prišla Ivona. Ani ona nedokázala oko zažmúriť. Nie v tomto vypätom stave, keď sa rozhodovalo o živote jej dcéry. Klesla na stoličku oproti manželovi, otázniky v očiach. Už sa neleskli od sĺz, zdali sa byť vyhasnuté, prázdne. Leo u nej nikdy takýto pohľad nevidel, preto sa nedokázal do tých očí dívať. Sklopil zrak, uprel ho na pohár s vodou, ktorý pomaličky točil, akoby nevedel, čo si má počať s rukami, ako sa tváriť, prihovoriť sa jej. Vlastne nevedel nič.

	Dlhú chvíľu obaja nevyriekli ani slovo. Ani jednému z nich nebolo do reči. Ako keby do seba absorbovali nekonečný bôľ, čo ich viac a viac kváril každou minútou.

	Leo to vzdal prvý. Ticho medzi nimi ho morilo, odvádzalo jeho myšlienky nesprávnym smerom. Teraz sa potreboval sústrediť. Začal manželke pomaly a podrobne rozprávať o svojom nočnom pátraní. Ivona mu načúvala, lenže jej tvár bola ako vytesaná z kameňa, a tak mal Leo dojem, že sa jeho slová k nej ani nedostali. Vzal jej dlane do svojich, jemne stisol a oznámil jej, že hneď ako vyjde slnko, vyrazí na tie miesta znova, tentoraz nie sám. Zmobilizuje, koho bude môcť. Jeho hlas nebol pevný, triasol sa, nech sa akokoľvek snažil pôsobiť isto. Úzkosť ho obklopila ako lepkavá pavučina, omotávala ho, nedarilo sa mu z nej vymaniť. Súčasne sa mu však v hlave ozval aj hlas, ktorý v ňom burcoval vieru a nádej, že Olíviu nájde. Že ju nájde živú. A ak v tom zmiznutí má prsty niekto iný... Boh mu pomáhaj!

	Utorok 11. október 2005

	Keď Ivona odišla z kuchyne, Leo sa aspoň na chvíľu vystrel na gauč a civel do stropu. Hlavu mu vypĺňala spleť myšlienok, vírili ako v mixéri, aby z nich vznikla beztvará a hustá hmota.

	Už o šiestej hodine ráno rázne kráčal po chodbe krajskej polície. Besnel ako nikdy, kopal do všetkého, čo mu prišlo pod nohy, päsťami búchal do steny. Štyri razy vyletel zo svojej kancelárie, postál na chodbe, vrátil sa dnu. Nikto zo službukonajúcich policajtov sa do toho nemiešal. Pochopili − hoci netušili, prečo tak vystrája −, že v tomto stave sa neradno s ním zahrávať. Hánky na rukách mal pomliaždené, začali mu opúchať. Fyzickú bolesť prehliadal, planula v ňom iná bolesť. A tá bola oveľa horšia.

	Nevedel sa dočkať, kým padne siedma hodina a v práci sa ukážu kolegovia. Čakal najmä na Malusa a Foltána, a len čo sa objavili na chodbe kriminálky, odchytil ich. Hneď im dopodrobna všetko rozpovedal a nezabudol zdôrazniť, že nesmú stratiť ani okamih. Keď im Leo povedal, že nepôjde o formálnu pátračku, zostali trochu zarazení, no vzápätí bez slova pristali na jeho prosbu. Rozumeli, čo je v hre a že sa to nemusí skončiť šťastne. Aj keď vedeli, že pátranie na vlastnú päsť znamená značné riziká a všetci sa budú zahrávať s ohňom, chtiac-nechtiac museli o postupe informovať svojho nadriadeného. Spoločne zašli za Halászom a Leo ho v rýchlosti oboznámil s týmto spletitým a strašným prípadom. Šéf násilnej kriminálky Legenovi plne rozumel a súcitil s ním, ale nemal poňatia, ako sa má v danej chvíli zachovať. Povinnosť k zákonu sa v ňom bila s nutkaním pomôcť priateľovi. Navyše sa pridal princíp akcie a reakcie. Šéf Legenovi prízvukoval, aby bezpodmienečne osobne informoval Greguša, šéfa vyšetrovačky, ako svojho priameho nadriadeného. Obaja vedeli, že môže dôjsť k takmer neriešiteľnej situácii, pretože Greguš bol zásadový a neoblomný človek. Nezvestnosť, v horšom prípade únos dcéry, nemôže vyšetrovať rodinný príslušník obete, tobôž nie jej najbližší. V tomto zmysle to Halász Leovi vysvetlil. Akoby nevedel, že je to zbytočné. Leo si plne uvedomoval toto zákonné a interné ustanovenie, ale otvorene mu povedal, že zvysoka kašle na dáke stupídne zákazy a rodina preňho znamená všetko na svete. Vraj on vie, čo má robiť. A aj keby v tom bol sám diabol, zistí, kde je Olívia, bárs by ho za to riešila inšpekcia ministerstva vnútra a vyhodili by ho od polície.

	Znova v ňom vzkypela žlč. Nebola s ním rozumná reč, a tak Halász napokon pristal, aj keď si sám pod sebou podpiľoval stoličku. Po dôkladnom zvážení mu nakoniec pridelil dvoch operatívcov, ktorí síce mali aktuálne iné úlohy rovnako ako Leo, ale boli ochotní helfnúť mu ako kamarátovi. Samozrejme, neoficiálne, ako fušku. O tom, že sú vlastne už vopred dohodnutí, nechcel počuť ani slovko. No oznámenie o nezvestnosti osoby by Leo mal podať, aby to mali aspoň touto cestou podložené. A výpomoc pátračky by tiež nebola od veci. Ak sa však dačo pokašle, on – Halász − si umýva ruky. Leo mu prisľúbil, že pokašľať sa v tomto prípade nemá čo, nech sa nestrachuje, plnú zodpovednosť nad celou záležitosťou preberá on sám. A ako inak, o všetkom ho bude bezpodmienečne informovať. Obaja zhodne vedeli, že bezpodmienečne v tomto prípade znamená občas, ak vôbec. Halász dokonca vybavil aj posily v podobe dvoch motorizovaných hliadok, aby boli vyšetrovateľovi a kriminalistom k dispozícii. Priateľovi vysvetlil, že viac ľudí mu poskytnúť nemôže, inak by musela celá akcia ísť oficiálnymi cestami.

	 

	Prašná cesta od detského tábora sa kľukatila pomedzi husté stromy. Tu a tam auto nadskočilo na vyjazdenej hlbokej brázde. Len pred niekoľkými hodinami sa Leo Legen po rovnakej cestičke viezol s dvojicou mladých ľudí. Tentoraz, za bieleho dňa, sa priam triasol od nedočkavosti. Blčala v ňom nesmierna túžba objaviť čo len najnepatrnejšiu stopu, zistiť akúkoľvek známku toho, kam sa stratila jeho dcéra. A hlavne, kto má v tom prsty. Už pri tejto predstave v bruchu pocítil nepríjemné chvenie a opäť sa v ňom rozdúchal šialený hnev. Pevnejšie stisol volant a zaškrípal zubami.

	Vedľa Legena sedel Boris Malus, vzadu, ako obyčajne, Tomáš Foltán a Milan Klčo, kriminalistický technik, ktorého Leo na poslednú chvíľu požiadal o pomoc. Klčo sa nezdráhal, mal síce po službe, ale pomoc kolegovi neodoprel.

	Viezli sa mlčky, muži len neprítomne civeli pred seba.

	Malus naostatok to mlčanie nevydržal a ozval sa.

	„Viem, vyznie to debilne, ale teraz sa na to musíš dívať s chladnou hlavou...“ chcel kamaráta povzbudiť, no sám si hneď uvedomil, čo vypustil z úst.

	„Hej, máš pravdu, vyznelo to debilne,“ odsekol Legen a ďalej len bezducho hľadel na cestu pred sebou. V skutočnosti ju ani nevnímal, vo vedomí odbehol do minulosti a zameriaval sa na všetko, čo sa odohralo medzi ním a Olíviou.

	 

	Hneď po tom, ako si s Ivonou povedali áno, sa začali zásadne rozchádzať v otázke potomka. Ivona túžila po dieťati, ktoré by mohla chodiť kočíkovať do parku spolu s kamarátkami, s ktorým by sa chodievala hrať na ihrisko, z ktorého by sa radovali starí rodičia. Chcela sa popýšiť krásnym bábätkom. Leo to videl v inom svetle – tmavšom. Cez deň plač, v noci plač, a on sa nevyspí. Navyše odsunutý na druhú koľaj. Neustále prebaľovanie, výdavky na plienky, oblečenie, sušené mlieko, detské výživy, čičíkanie, kŕmenie... slovom, pohroma. Kedy by to stíhal a kde na to vziať? On sa potreboval vyspať, dopriať si oddych, bol pracujúci človek, nemohol si dovoliť sústavne obiehať okolo malého štupľa. Časom však k tomu došlo. Narodila sa im dcéra. Leo nikdy v živote nevidel krajšie bábätko, asi aj preto, že žiadne iné dovtedy takto zblízka skutočne nevidel. Zamiloval sa do malej Olívie a bola preňho všetkým na svete, jeho nádherná princezná. Nedokázal od nej odtrhnúť oči, bdel nad ňou každú možnú voľnú chvíľu. Strážil ju a opatroval aj napriek únave a kruhom pod očami, len aby si jeho žena aspoň na okamih oddýchla.

	Dcéru vychovával skôr s porozumením a benevolentnosťou. Nepriťahoval opraty, veď ktorý otec by dokázal vravieť stále nie svojej roztomilej štebotajúcej princezničke?

	Nevoľno mu prišlo len raz. Keď v jeden večer nečakane vošiel do spálne a vtedy šesťročná Olívia držala v ruke jeho služobný Glock.

	„Tatííí, aha, čo som našla. Bum, bum, bum,“ napodobňovala streľbu a striedavo mu mierila na nohy a brucho, lebo mala čo robiť, aby udržala ťažkú zbraň v drobných rúčkach.

	Zalial ho pot a zatmelo sa mu pred očami.

	„Ani sa nepohni!“ vykríkol na ňu. „Opatrne polož tú pištoľ, zlatko! Veľmi, veľmi opatrne. Je to príliš nebezpečné,“ povedal jej zdesene a silno dúfal, že Olívia neprišla na to, ako zbraň odistiť.

	Chvíľu váhala, no napokon poslúchla a pištoľ pomaly odložila na posteľ. Našťastie.

	Leo najskôr len zmeravel v nemom šoku, potom, ani nevedel ako, vyletela mu ruka rýchlosťou svetla. Dal jej tvrdú facku. Okamžite sa však spamätal, kľakol si k nariekajúcej dcére, vzal ju do náručia a tuho stisol. Rozplakal sa spolu s ňou. Pištoľ, ležiacu na paplóne, zasunul pod vankúš. Sadol si s dcérou na posteľ, dlho ju hladkal po vlasoch a tíšil. Nikdy predtým dcéru neudrel, ani už nikdy potom. Bola preňho všetkým na tomto mizernom svete. Prečo sa mu, dočerta, hrabala v nočnom stolíku? Čo tam vôbec hľadala? Nemal tam zbraň nechávať. Hanbil sa sám pred sebou. Čo môže byť horšie ako udrieť dieťa? Celé to trvalo iba chvíľu, ale oveľa dlhšie ho to mrzelo. Neskôr si lepšie uvedomil pohnútky svojho konania. On ju neudrel preto, že sa bez dovolenia kutrala v jeho osobných veciach, bola predsa ešte malá, kadečomu nerozumela. Stalo sa to skôr preto, že ho k tomu dohnal strach, hrôza z toho, že si mohla ublížiť. Nechcel domyslieť tú situáciu do konca.

	Olívii tiež istý čas trvalo, kým sa prestávala strhávať pri každom Leovom prudšom pohybe. Ocina síce stále ľúbila, ale bolo cítiť, že niečo v ich vzťahu sa zmenilo. Incident navyše spôsobil aj tichú domácnosť. Ivona mu jeho správanie nedokázala tak rýchlo odpustiť.

	 

	Jesenné slnko sa predralo korunami stromov, na napadanom lístí vykreslilo farebné obrazce. Leo chodil po mieste, kde táborila Olívia s kamarátmi, ako utrhnutý z reťaze. Kolegom pripomínal uzlík splašených nervov. Nečudovali sa mu, oni sami by na podobnú situáciu nereagovali ináč.

	Už po tretíkrát sa vrátil k ohnisku, aby si opätovne prezrel detaily, ktoré mu potme mohli uniknúť. Avšak ani teraz na malej čistinke obohnanej dubmi nenašiel nič podozrivé – kôpka nasekaného raždia, zopár polien, vyhasnutá pahreba, dve plechovice od nejakého mäsa, zastrúhané obhorené palice na opekanie, všade kopa napadaných žaluďov, tri použité prezervatívy, tu a tam sa červenela plávka. Nič, čo by mu naznačilo, ako má postupovať, ani jedna podstatná stopa, podľa ktorej by našiel a doviedol domov svoju dcéru. Živú a zdravú.

	„Leo!“ zakričal Foltán na vyšetrovateľa a prerušil tak jeho myšlienky. „Niečo mám,“ povedal a čupol si k jednému klátu. Vsunul ruku do kôpky lístia pod kusiskom dreva. Medzi dvoma prstami držal mobilný telefón. Sony Ericsson K700.

	Leo priskočil k mladému kriminalistovi a mobil mu takmer vytrhol z ruky. Preto sa nikomu nedarilo spojiť s Olíviou od soboty večera! Musel jej tam spadnúť, keď sedela pri ohni. Možno ho mala položený vedľa seba alebo zastrčený v zadnom vrecku nohavíc, na tom teraz nezáležalo, zlomové bolo, že sa vôbec našiel. Telefón skúsil niekoľkokrát zapnúť, ale displej zostal čierny, a tak ho vložil do priesvitného vrecúška.

	„Vybitý,“ zašomral. Aj keby sa mu mobil pošťastilo zapnúť, nepoznal PIN kód. S tým sa budú musieť popasovať technici. Ibaže by PIN kód poznala Ivona, napadlo mu. Vzápätí ten nápad zamietol. Olívia ho iste neprezradila ani vlastnej matke, na to sú tínedžeri hákliví. Rozhodne však neskôr manželke zavolá a spýta sa jej.

	„Daj, uložím ho do kufríka,“ podišiel k nemu technik.

	„Nie, nechám si ho pri sebe,“ odvrkol Legen a strčil si dcérin telefón do vrecka bundy. Zips si pritiahol až k brade, aby nestratil jediný dôkaz, ktorý posiaľ našli.

	„Hľadajte ďalej, chlapi, majte oči otvorené, možno tu ešte dačo nájdeme!“ zavelil, no znelo to skôr ako prosba než ako rozkaz. „Musí tu niečo byť, musí,“ zašepkal si už len pre seba. Už samotný objav mobilu doňho vlial intenzívny nápor, ešte väčšiu dávku energie, hnal ho ako najsilnejší vietor pierko.

	„Chcem stopovacieho psa!“ vyhŕkol. „Nemáme inú možnosť.“

	Malus vyťukal číslo a uskutočnil krátky hovor.


26.

	Toto obdobie mal rád. Dozrievali jablká, vzduch rozvoniaval. Rána boli vcelku príjemné, hoci už trochu chladnejšie, ľudia s vďačnosťou nastavovali chrbty a tváre slnku. Veď ktovie, ako dlho ešte takéto počasie vydrží.

	Sedel na lavičke v hájiku za mostom na Krškanskej ulici. Bezducho pozoroval prechádzajúcich sa ľudí. Babie leto vyhnalo von mnohých, až mu pripadalo, že dnes hádam nikto nešiel do práce.

	Závidel mladým párikom, zaveseným do seba. On bol sám. Vlastne trvalo už nejaký čas, odkedy ho odlúčili od jedinej osoby, ktorú miloval. Zbožňoval a chránil ju viac než čokoľvek na svete, viac ako samého seba.

	A teraz toto. Prišlo to ako blesk z jasného neba. Nečakal by to ani v najhoršom sne.

	Čítal noviny, vie, čo sa stalo.

	A zlomilo ho to.

	Najskôr neveril vlastným očiam, ale keď si opätovne prečítal článok a po ikstý raz sa pozrel na uverejnenú fotografiu dievčaťa, všetko sa mu odrazu zrútilo, rozbilo sa na prach.

	V návale zlosti roztrhal noviny na kúsky, poskákal po nich, prevrátil stôl a rozmlátil oň dve stoličky. Potom klesol na zem a rozplakal sa.

	Trvalo dlho, kým sa ako-tak upokojil, no srdce mu stále bilo ako splašené.

	Stratil všetko.

	Vstal zo zeme a šiel do pivnice. V ruke držal kanistru.

	To sa stalo pred polhodinou.

	Pozviechal sa z lavičky a prešiel niekoľko desiatok metrov na kovový most.

	Popri ňom prefrčalo hasičské auto. Ani hlasná siréna ho nevytrhla zo zadumania.

	Okoloidúcim sa nezdalo nič podozrivé, smutné tváre stretávali v poslednej dobe často, jedna pani ho dokonca pozdravila. Neodpovedal jej, mysľou už bol inde, stal sa niekým iným. Nič už nebolo v poriadku. Aj keď mu do tváre pálilo slnko, mal v sebe čiernu tmu, temný tieň, ktorý ho opantal. Cez póry sa mu zavŕtal hlboko do tela, rozožieral mu myseľ, znemožňoval mu nájsť východisko. Vlastne... ani žiadne nejestvovalo.

	Napokon dospel k jedinému rozhodnutiu. Definitívnemu.

	Stál na moste a rukami tuho zvieral železné zábradlie. Pozeral sa nadol na rieku, na jej nenásytnú hladinu, ktorá si nepokojne zurčala a razila cestu korytom.

	Z oka mu vypadla slza.

	Voda pod ním bola hlboká a chladná. Jeho srdce nezvládne tlak a šok, roztrhne sa ako balón prepichnutý ihlou. Tok je v týchto miestach prisilný, aby mu vzdoroval. Tento úsek rieky je najvhodnejší spomedzi všetkých ostatných, ktoré si vytypoval. Aj most bol v dostatočnej výške, dobrá voľba, vyšlo by to na prvý pokus. Musí to vyjsť. Má len jeden pokus. Keď sa rozhodne a urobí to, nebude sa to dať vrátiť nazad. Jedna voľba, jedna možnosť, ktorá ukončí jeho trápenie, katastrofálny stav, do ktorého sa dostal pre to, čo nemal nikdy dopustiť.

	Bol zodpovedný. On ju zabil.

	A jediná vec, ktorou ju v živote obdaroval, bol strieborný prstienok s modrým kamienkom.

	Nahlodávalo mu to dušu, všetko okolo neho sa mu zdalo sivé, neradostné a zložité. Všetky farby sa rozplynuli v jednom momente, ktorý nezvládol ovplyvniť. Zhlukli sa do čierneho mraku, čo nad ním visel a premenil jeho svet na priepasť súženia. Preto trpel. A čím väčšmi a intenzívnejšie trpel, tým viac si želal so svojím utrpením skoncovať.

	Svedomie je jeho ťarchou, ktorú nedokáže odhodiť, zbaviť sa jej navždy. Sám si to bremeno naložil, nemá komu čo vyčítať. Môže to však vyčítať sebe? Veď ho k tomu prinútili okolnosti života, nič si nenaplánoval, nechcel sa stať súčasťou nespravodlivosti a hriechu.

	Jediná možnosť.

	Nahol sa nad zábradlie, z úst vypustil slinu a sledoval, ako spadla a čľupla do vody. Trvalo to pár sekúnd. Iba pár sekúnd ho delí od slobody, od konečného vykúpenia z pekla.

	Zelené igelitové vrecko priviazal k zábradliu. Presvitala z neho obálka s jedným listom papiera. Boli na ňom napísané tri slová.


27.

	Prešla necelá hodina, kým na Duchonku dorazil policajný pick-up s kynológom. Len čo nasadil psovi postroj a pripol stopovaciu vôdzku, Leo psovodovi udal smer, ktorým podľa svedectva Karin Wiedermannovej odchádzala Olívia, keď ju naposledy videla. Kvôli pachovej stope priniesol z domu dcérino tričko.

	„Stopa, Roko, stopa,“ zavelil policajt. Roko krok za krokom sústredene a s ňufákom pritlačeným k zemi postupoval čoraz hlbšie do tône stromov.

	Neprešli ani päťdesiat metrov, keď nemecký ovčiak viditeľne spomalil. Fascinovaný pachom, ktorý dokáže zachytiť iba cvičený pes, s nosom pritlačeným k lístiu doslova zamrzol. Psovod tichým hlasom pochválil psa a sklonil sa k označenému miestu. Roko zašibal huňatým chvostom a pozrel sa na pána.

	„Leo! Chlapi!“ zvolal kynológ a vo vzduchu zamával zdvihnutou rukou. „Poďte sem! Máme stopu.“ A nebude sa vám páčiť, hlavne Leovi, doložil by, no slová v sebe radšej zadusil.

	Kriminalisti a vyšetrovateľ sa zbehli k nemu. Roko múdrymi očami pozeral na svojho pána a vyčkával na nové povely.

	Ako prvý dorazil na miesto Foltán. Oči obrátil k zemi.

	„No do...“ zašomral si pod nos.

	Leo prišiel chvíľu po ňom. Najskôr sa na nález pozrel zvrchu, potom pokľakol. Po chrbte mu prebehol mráz. Dovtedy beztak vysoký pulz sa mu v okamihu ešte viac zvýšil.

	Kúsok spráchnivenej haluze i niekoľko listov na zemi bolo pofŕkaných zrazenou tmavou krvou. Ani jeden z policajtov nepredpokladal, že by išlo o zvieraciu. Možné však bolo čokoľvek.

	Vyšetrovateľ vstal, zrak stále upretý na krvavé listy a konárik. Ak sa v ňom dovtedy striedali vlny zlosti a obáv, teraz ho zaliala hrôza. Priam cunami zhrozenia, čo sa nezastaviteľne dvíhalo a šírilo. Srdce sa mu rozbúchalo v prudkom galope, po chrbte mu cícerkom stekali pramienky potu, stretávali sa na kostrči a pokračovali nižšie. Hora naokolo sa divoko roztočila, stromy začali tancovať v prazvláštnej a nesynchrónnej choreografii chaosu. Lístie padalo zdola nahor, Roko sa zmenil na krvilačného vlkolaka, v ušiach mu dunelo hučanie obrovských lietadlových turbín.

	Potom prišla tma.

	Leo sa ako podťatý zvalil do machu a farebného koberca zo suchého lístia.

	Zaštípalo ho pravé líce. Hneď nato ľavé.

	„Si v poriadku? Halóó!“ počul tlmený povedomý hlas.

	Leo zažmurkal. Týčili sa nad ním rozmazané prízraky – dva, tri, päť, azda viac.

	„Leo, si v poriadku? Nie je ti nič? Tresol si si hlavu,“ zopakoval mu hlas.

	„Ale fest,“ doplnil staršieho kolegu Foltán. Boris ho počastoval studeným pohľadom.

	Legen zaostril zrak, vypúlil oči na Malusa. Líca mu horeli, zátylkom mu prebehla bolesť.

	„Prečo ma fackujete?“

	Foltán ukázal obranné gesto, že on s tým nič nemá, a urobil krok vzad.

	„Fú, to som si vydýchol,“ povzdychol si Boris. „Aby som ťa vrátil do obrazu; odpadol si, nuž som ti musel jednu, dve...“

	„Hovno! To vieš komu hovor! Jakživ som neodpadol.“ Legen sa s námahou posadil a priložil si ruku na záhlavie. Pozrel sa na svoju dlaň, nebola na nej krv, koža i lebka odolali pádu bez ujmy. Ale hrča mu možno čochvíľa navrie.

	Boris uznal za vhodné, že nemá cenu sa s ním škriepiť. Nechal to tak. Spolu s Foltánom chytili vyšetrovateľa pod pazuchy a pomohli mu vstať.

	Leo si pomasíroval hlavu, potočil šijou. Trochu sa zaknísal, ale ustál to. Tvár mu očervenela. Hanbil sa. Čo si asi pomyslia kolegovia? preletelo mu mysľou. Počas svojej kariéry videl už toľko krvi, že by ňou mohol maľovať fasády domov, a on sa porúča k zemi pri pohľade na pár kvapiek.

	Ibaže toto nebolo zopár len takých hocijakých kvapiek.

	„Nemusí byť Olíviina,“ povzbudil vyšetrovateľa Boris a priateľsky mu položil ruku na plece. „Zatiaľ netušíme, komu patrí. Stopu zabezpečíme, v labáku ju zanalyzujú.“

	„To si ma teda fakt upokojil.“

	Na miesto dobehol technik Milan, pinzetou postupne pobral zakrvavené listy a vložil ich do vrecúška. Do ďalšieho vrecka dal suchý konárik so stopami krvi. Obe vrecúška označil a vložil do kufra.

	Druhý dôkaz máme zaistený, pomyslel si Legen, pričom silno dúfal, že krv na listoch nepatrí jeho dcére. Treba však odkryť ďalšie stopy a zložiť kúsky skladačky, ktoré ho dovedú k Olívii.

	„Hľadaj ďalej!“ Leo sa obrátil na psovoda. „Verím, že sa tu objavia ešte ďalšie stopy. Ani za živý svet si nemôžeme dovoliť nič prehliadnuť.“

	Roko, na desať metrov dlhej vôdzke, vyrazil ako prvý. Psovod ho nespúšťal z očí. Vyšetrovateľ kráčal tri kroky za psovodom, hneď za nimi ostatní chlapi. Začali znova dôkladne prečesávať okolie. Postupovali pomaly, s očami na stopkách, krok za krokom. Nedebatovali, hľadali, všímali si detaily i akékoľvek nepatrné odchýlky.

	O krátku chvíľu si Roko znova sadol a označil stopu.

	„Handrička,“ lakonicky zvolal psovod a ukázal na kúsok hnedej látky povaľujúcej sa v lístí ani nie desať metrov od predchádzajúceho nálezu.

	Leo si natiahol rukavice, zodvihol handričku, privoňal.

	„Menčester. Podľa zápachu je napustený dajakým lepidlom alebo rozpúšťadlom.“

	„Ja cítim acetón,“ povedal technik, keď handričku prevzal a taktiež si ju priblížil k nosu. „Alebo príbuzný chemický roztok. Možnože etanol.“

	Teda únos, trpko si pripustil Leo. Chcel z plného hrdla zarevať na celú horu, na celý svet, ale mal v sebe toľko nahromadeného hnevu, že, naopak, zo seba nevydal ani hláska.

	„Zdá sa mi, akoby tu niekto zápasil,“ vyhlásil Malus. „Aha! Je tu viacero stôp, hlbšie odtlačky, polámané konáriky. Čo si myslíš ty?“ obrátil sa k technikovi.

	Preskúmali miesto, kde sa našiel zdrap látky. Tráva bola zľahnutá, podupaná, odtlačky topánok sa nedali neprehliadnuť.

	„Hej, súhlasím,“ prisvedčil Milan. „Tie väčšie odtlačky by som priradil turistickým topánkam, možno pracovné baganče, veľkosťou bezpochyby mužské. Tieto menšie,“ ukázal na ne prstom, „sú buď detské, alebo ženské. Športová obuv, zrejme tenisky.“

	„Vieš, aké tenisky nosila Olívia?“ opýtal sa Legena Malus. „Prepáč. Aké nosí?“

	„Pumy, tyrkysové s ružovým prúžkom a logom. Ale netuším, či si na výlet vzala práve tie.“

	„Takže Puma,“ zopakoval Milan a poznačil si to. „Podľa podrážky to nebude problém zistiť,“ dodal a z každého uhla nafotil niekoľko záberov odtlačkov.

	„Dávajte dobrý pozor,“ povedal Leo všetkým policajtom, uniformovaných nevynímajúc. „Absolútne nič nám teraz nesmie uniknúť, ani najmenšia drobnosť. Vyzbierajte všetky špaky, čo nájdete, každý papierik, i ten najmenší, čokoľvek môže byť relevantná stopa. Máme nové miesto činu, treba ho bezprostredne zaistiť,“ adresoval príkaz hlavne štyrom péemjéčkarom. „Ďalej chcem vedieť presne, kadiaľ stopy z tohto miesta vedú.“ Leo si čupol a zblízka si obhliadol odtlačok väčšej topánky. Zodvihol zrak a z podrepu si obzeral okolie. Odtlačky boli všade naokolo celkom zreteľné, páchateľ si nedal najmenšiu námahu zahladiť ich po sebe.

	Policajti sa nemohli pomýliť, jasne videli, čo potrebovali a kam stopy smerovali. Po tom, ako obohnali malý úsek policajnou páskou, vytvorili rojnicu, aby našli prípadné ďalšie dôkazy.

	 

	Psovod s Rokom stále kráčali po pachovej stope. Leovi neuniklo, že odtlačky boli po celej trase jednoznačne hlbšie ako na mieste činu. A to znamenalo, že Olíviu niekto niesol. Únos bol nevyvrátiteľný.

	Policajti vyšli hore malým svahom, chvíľu kráčali po rovine, potom sa kopec začal zvažovať nadol.

	O dvadsať minút sa ocitli na úzkej asfaltovej ceste.

	Leo sa zadíval na Roka, ako pobehuje po cestičke.

	„Stratil stopu,“ vysvetľoval psovod. „Asfalt zle drží pach, je tu veľký podiel pachov nafty a olejov.“ Pokrútil hlavou. „Veľmi ťažké prostredie na stopovanie.“

	Legen súhlasne prikývol a zamračil sa.

	 

	Tomáš siahol do zadného vrecka džínsov, vybral mapu Považského Inovca v mierke 1:10 000 a rozprestrel ju. Všetci ho obkolesili a pozerali na papier.

	„Cestička vedie smerom k táboru,“ vysvetľoval mladý kriminalista a ukazovákom prechádzal po mape, „tam sa napája na širšiu cestu, kde sme odstavili autá. Podľa mierky by to k nej nemalo byť viac než tristo metrov. Ďalej sa stáča popri tábore a vychádza na hlavnú cestu, čo je asi kilometer. Ak by sme si skrátili cestu tadiaľto,“ posunul prst po papieri, „k táboru prídeme o polovicu rýchlejšie.“

	„Po tej ceste sme prišli, nie?“ poznamenal Malus. „Fakticky sa k nej iba vraciame.“

	„Isteže. Ale k táborisku, kde kempovali mladí, sme išli inou trasou, nesledovali sme stopy ako teraz. A máš pravdu, vraciame sa na rovnaké miesto, tam, kde máme autá. Nazvime ho, napríklad, východiskový bod A.“

	„Tristo metrov, hovoríš,“ povedal odrazu Leo. Oboch kriminalistov počúval viac-menej na pol ucha. Skôr sa zamýšľal nad inou skutočnosťou. „Zhruba kilometer sme už prešli, čiže od táboriska po hlavnú cestu to vychádza odhadom na jeden a štvrť kilometra. Kto vládze niesť druhú osobu takú veľkú vzdialenosť?“

	„Dobre trénovaný alebo silný chlap v skvelej kondícii,“ konštatoval Tomáš.

	„V poriadku, rozdelíme sa. Tomáš, Milan a dvaja chlapi, pôjdete cestou popredu. My ostatní to tu ešte raz prezrieme. Možno pes zachytí stopu o kus ďalej.“

	Chlapi prikývli, vytvorili jednu štvorčlennú a jednu päťčlennú skupinu.


28.

	Slnečné lúče sa nepatrnými škárami medzi vrchnou časťou múru a šindľovou strieškou predrali do útrob chlieva. Na podlahe aj zadnej stene kreslili tenké zlaté prúžky a zalievali priestor svojím trbletom. Ostré svetlo sa ako špendlíky zabodlo dievčaťu schúlenému uprostred miestnosti rovno do zreničiek. Stisla viečka a priložila si na ne dlaň. Chvíľu nechala oči zavreté, potom ich otvorila a rýchlo zažmurkala. Tvár odvrátila od svetla, v uchu ju pošteklilo teplo. Ruku si zložila spred očí a položila ju k druhej do lona.

	V bruchu jej zaškŕkalo, ústa mala načisto vyprahnuté. Vysušeným jazykom si oblizla pery, no nepomohlo to. V krku ju rezalo, akoby zjedla žiletky, navyše ju až zadúšal silný zápach. Mala ho plný nos, plnú hlavu, presakoval pórmi kože a vypĺňal každučkú časť jej tela. Cítila, ako ním i ona sama páchne, hnusilo sa jej to, dávilo ju, ale okrem žlče by z prázdneho žalúdka nevyšlo nič.

	Ako by aj mohlo? Premýšľala, kedy jej ten chlap priniesol niečo pod zub. Včera, či nebodaj predvčerom? Nepamätala si.

	A čo je s Karin a s Jakubom? Kde môžu byť a čo robia? Dúfala, že nie sú v rovnakej situácii ako ona.

	Aký je dnes vlastne deň?

	Neľahko sa jej premýšľalo nad toľkými otázkami, keď sa jej medzi štyrmi páchnucimi stenami čas úplne vymkol spod kontroly, keď ju spútal absolútny strach.

	Má nejakú nádej?

	Nádej?

	Nádej.

	V myšlienkach sa upäla na svojho otca. Nepochybne už vie, že sa stratila, možno aj vie, ako k tomu došlo. Určite ju hľadá, on je jej nádejou. Azda jedinou. Lenže čo ak sa mu to nepodarí?

	Musí sa stoj čo stoj pozbierať, zahnať zlé myšlienky, inak nezvládne toto väzenie, v ktorom sa z ktovieakej príčiny ocitla. Nič zlé nespravila, s ľuďmi vychádzala dobre, tešila sa zo života. Tak prečo?! Čo prinútilo toho človeka, aby ju sem zatvoril?

	Mysľou sa jej preháňali strašné predstavy. Desili ju väčšmi než samotná nemohúcnosť a nízka šanca, že ju čoskoro nájdu.

	Na kolenách prešla po tvrdej podlahe k miestu, kadiaľ prenikali dnu zlaté lúče. Pritisla tvár ku škáre a zacítila prúd čerstvého jesenného vzduchu. Hlboko ho do seba vdýchla. Cez štrbiny ju oslepovalo slnko, privrela oči, no tvár neodtiahla, vychutnávala si každý dúšok sviežeho vzduchu. I vietor akoby bol odrazu naklonený jej utrpeniu, zadul mocnejšie a dovnútra vohnal nové prívaly kyslíka. Veľmi ju tlačili kolená, tak si ruky oprela o chladnú drapľavú omietku a čupla si.

	„Klopi, klop! Kozliatka, kozliatka, otvorte vrátka,“ ozval sa za dverami chrapľavý hlas a duté zaklopanie. Nasledoval pridusený smiech.

	Olívia sa preľakla, až spadla na zadok. Po zadku sa presunula k zadnej stene chlieva a v kúte hľadala útočisko.

	Na dvierkach zarachotila haspra, pánty zaškrípali a v otvore sa objavila hlava.

	„Dziny, dziny, dziny, mám prasiatko z hliny, nechovám ho na šunky, hádžem doňho korunky. Zlatíčko, mám pre teba niečo. Hami, hami.“ Muž výsmešne odrecitoval detskú riekanku a preliezol dovnútra. Musel skloniť hlavu a prihrbiť sa, chliev nebol vysoký viac než jeden a pol metra.

	Prvý raz mužovi uvidela do tváre. Vyvolalo to v nej pocit ešte väčšieho nebezpečenstva. Rýchlo si pritiahla nohy k sebe, rukami si zakryla tvár. Nechcela ho vidieť. Z telky si pamätala, že kto uvidí tvár svojho únoscu, akoby bol už mŕtvy. A tento tu sa s ňou rozhodne maznať nebude, nevyzeral ani trochu prívetivo. Práve naopak, bol odpudzujúci. A určite si všimol, že sa mu pozrela do tváre, preto ju zabije. Rozvzlykala sa.

	„Čo mrnčíš!? Počuješ ma? Neskuvíňaj! Na, doniesol som ti jedlo, isto ti už cigáni v bruchu vyhrávajú, tak prestaň fňukať a jedz! Môžeš byť rada, že ti vôbec niečo dám, nie aby si tu ešte rumázgala ako sopľavé decko. Čo si myslíš, že mám na rozhadzovanie?!“

	Natiahol ruku a podal jej igelitovú tašku.

	„Na! Zober si to. Ináč ti to hodím na zem ako prasaťu.“

	Dievča opatrne vystrelo ruku a medzi dva prsty chytilo balíček, pričom sa jej pod ľahkou bundou na bruchu trochu vykasalo tričko. Rýchlo si tašku s potravou pritiahlo k sebe. Otvorila ju a nazrela dnu. Boli v nej dva rožky, niekoľko koliesok akejsi salámy a jablko.

	„Na niečo si zabudla.“

	Nepozrela sa naňho, klopila zrak k podlahe.

	„Hej! Teba doma neučili slušnému správaniu?“

	„Ďakujem,“ zašepkala.

	„Nepočul som dobre. Skús hlasnejšie.“

	„Že ďakujem,“ riekla o trochu počuteľnejšie.

	Chlapovi to však očividne nestačilo, pretože na dievča zrúkol.

	„Za čo ďakuješ?! Nevieš odpovedať celou vetou?!“

	„Ďakujem za jedlo.“

	„Veď preto! A šanuj si ho, nezhlc to naraz, dnes ti už nič nedonesiem.“

	Mužovi skĺzol pohľad na jej obnažený kúsok kože na bruchu. Zaiskrili mu oči. Mimovoľne k nej natiahol ruky, ale vzápätí si to rozmyslel.

	Nie. S dievčiskom mal iné plány.

	„Zaprav sa radšej!“ vyštekol a ukazovák jej takmer zapichol do nahého pupka. Sťažka sa obrátil a vyšiel von.

	Dvere sa zabuchli.

	Zase ostala sama. Zavretá v smrade a špine.

	Ale mala aspoň trochu jedla.

	Najskôr sa lačne pustila do jablka. Vodu jej nepriniesol – buď zabudol, alebo to spravil naschvál. Našťastie jablko bolo šťavnaté, čerstvé. Odhryzla si kúsok a chvatne ho požula. Potom z ovocia začala vyciciavať šťavu. Malo sladkú chuť a pekne voňalo. Aspoň na krátky okamih prebila vôňa jablka ten neuveriteľný zápach okolo.


29.

	Cesta zaviedla Legena so skupinou kriminalistov k severnému rohu oplotenia detského tábora. Areál bol rozľahlý, nachádzali sa v ňom dve veľké a štyri menšie budovy a kôlňa. Uprostred tábora sa červenelo škvarové ihrisko s dvoma kovovými stĺpmi na tenisovú či volejbalovú sieť.

	Na hrboľatej cestičke neďaleko konca plota už čakala skupinka policajtov, ktorú viedol Tomáš Foltán. Práve si šúchal zablatenú topánku o trs trávy a šomral si niečo popod nos. Len čo sa Leo so svojou skupinou k nim priblížili, Tomáš im vyšiel naproti. V ruke držal priesvitné vrecko. Niečo sa v ňom trblietalo.

	„Iba pár krokov odtiaľto, nie viac než dvadsať metrov, sme našli tento šperk,“ vystrčil vrecko pred Legena.

	Leo nedočkavo siahol po vrecku. Položil si ho na otvorenú dlaň. Predmet v ňom spoznal okamžite.

	Vo vrecúšku sa jagala krátka zlatá retiazka s príveskom štvorlístka. Zamračil sa, na čele sa mu vyhĺbili tri vrásky.

	„Môže to súvisieť, ale nemusí...“ začal Tomáš.

	„Súvisí. Isteže súvisí. Je to retiazka mojej dcéry,“ informoval Leo nielen Foltána, ale aj ostatných. „Bezpečne ju poznám, nemôžem sa mýliť. Sám som jej ju kúpil na pätnáste narodeniny. Stále ju nosila na zápästí, aj v noci, nezvykla si ju dávať dole z ruky.“

	Stopa číslo tri. Veľmi dôležitá, azda kľúčová, pretože teraz si bol Leo istý, že Olívia, či už išla po svojich, alebo ju ktosi niesol, sa nachádzala práve na tomto mieste. Zamyslel sa, či sa jej náramok mohol odopnúť sám od seba a stratila ho, keď bola omámená, čo dokazuje nájdená handrička, alebo neskôr, keď sa prebrala, zámerne ho odhodila. Je to múdre dievča. Takmer sa uškrnul, keby mu to dovolili hnev a úzkosť, ktoré v sebe stále dusil. Musí sa vzchopiť, vravel si v duchu, ináč sa mu úplne zatemní mozog a bude stratený, nevypátra ani figu borovú, iba čo postupne upadne do depresie.

	Z úvah ho prebralo zvonenie telefónu.

	Priložil si mobil k uchu a vybavil stručný hovor. Ivona sa mu pokúšala dovolať vari každú polhodinu, no manželov telefón bol bez signálu. Teraz, keď sa jej to konečne podarilo, vychrlila naňho prúd otázok: Čo má nové, k čomu sa dopátral a kedy už konečne domov dovedie ich dcéru? Lenže Leo jej nedokázal na tieto zdanlivo jednoduché otázky odpovedať. Jemu pripadali zložité, pretože nateraz mal toho málo, čím by manželku dokázal upokojiť.

	Tri stopy.

	Je to málo či veľa? V niektorých prípadoch, ktoré vyšetroval, k dolapeniu páchateľa stačila jedna, nanajvýš dve stopy, len slabý dôkaz, aby ho usvedčili. Teraz však váhal.

	Tri stopy.

	Koľko ich ešte bude? Alebo je táto retiazka poslednou?

	„Kde si to našiel?“ opýtal sa Legen Tomáša.

	Foltán doviedol kolegov na miesto nálezu a ukázal na rozhranie cestičky a lesa. Lemovala ho vysoká tráva, burina a húština. Za kríkmi sa hadil plytký jarok.

	„Retiazka ležala tu, v prachu, iba kúsok od týchto bodliakov. Ak by bola čo i len trochu ďalej, nevšimli by sme si ju.“

	Leo súhlasne prikývol, vrecúško s retiazkou umiestnil na označené miesto. Milan nafotil nové snímky.

	Nato vyšetrovateľ policajtom rozdal nové povely.

	Dve skupiny chlapov sa zase spojili a prehľadávali blízke i širšie okolie. Tam, kde sa končili pre nich už známe odtlačky topánok, nachádzali sa stopy dezénu pneumatík viacerých áut. Práve po tejto ceste prišli autami aj samotní policajti. A rozhodne neboli jediní, kto sa v poslednom čase tadeto premával. Stopy pneumatík sa prekrývali jedna cez druhú, tretia cez štvrtú.

	Technik fotil odušu a popritom hundral. Čaká ho neľahká úloha vysomáriť sa z tohto zmätku.


30.

	Hlúčik policajtov práve prechádzal pozdĺž drôtenej ohrady, keď zbadali muža zhrabujúceho lístie do veľkých kôp, rozmiestnených takmer s matematickou presnosťou. Mohol mať okolo päťdesiatky, ale pokojne aj sedemdesiat. Na prvý pohľad sa to nedalo presne určiť. Chlap síce zodvihol hlavu, ale skupinke ľudí venoval len kratučký pohľad a opäť sa venoval svojej práci, pričom si nahlas vyspevoval. Veď každú chvíľu sa v tejto lokalite kadekto ponevieral, najmä teraz na jeseň, keď rástli najkrajšie bronzáky. Dva razy potiahol hrabľami, vystrel sa, zhlboka nadýchol a pokračoval v speve.

	Leo prikročil na krok k oceľovému pletivu, prsty jednej ruky preplietol medzi oká.

	„Pane,“ oslovil chlapa obráteného chrbtom. Oslovenie však ostalo bez odozvy. Až vtedy si vyšetrovateľ povšimol, že hrabáč má na ušiach slúchadlá. Za opaskom montérok sa mu leskol strieborný CD prehrávač.

	„Hej, pane!“ zakričal hlasnejšie.

	Muž nereagoval, sústredil sa na svoju prácu a hrabľami mechanicky zhŕňal suché lístie. Robil to pomaly, nemal sa kam ponáhľať. Premýšľal, že nikto ho nekontroloval, a tých pár korún a dve vrecia burgyne, čo mu za odvedenú robotu dá starosta, nie je teda žiadne terno. Peniaze sa rýchlo rozkotúľajú (zväčša v miestnom pohostinstve), burgyňu sprace sviňa za pár dní. Žgrloš nenažraný! hromžil v duchu na starostu. Hlavne, že on zhrabne od majiteľa tábora tučnú províziu za upratovanie po tých pankhartoch nevychovaných, čo tu každoročne narobia hrozný bordel. Veď to tu gruntuje už od začiatku septembra!

	Rozhorčene si odpľul a nahrnul ďalšiu kopu.

	Leo zodvihol zo zeme paličku a hodil ju ponad plot smerom k spevákovi. Podarilo sa mu trafiť ho do ramena.

	Chlap sa strhol, obzrel sa doprava, doľava, nad seba. Nato sa zvrtol a konečne zbadal Lea. Zlostne sa zamračil na odvážlivca za ohradou.

	„Čo je, kurva?!“ zahromžil a pevne zovrel násadu hrablí.

	Leo mu naznačil, aby si dal dole slúchadlá.

	Chlapík za plotom nepochopil. Skôr mal dojem, že mu ten chlap v čiernej bunde ukazuje niečo posmešné.

	„Očuj, to ty si po mne hodil ten papek?!“ opýtal sa celkom trúfalo, keďže za chlapom postávala partia jeho kamošov. A on bol sám. Napadlo mu, že im možno zvládne dať príučku hrabľami, keby bolo zle. Skupinka stála pomerne ďaleko od neho a čelom k nemu, preto si nemohol všimnúť nápis Polícia na ich chrbtoch.

	Kdesi za mužmi zaštekal pes.

	„Ešte raz a prisámbohu ti takú pridrbem, že uvidíš,“ zaútočil na policajta škrekľavým hlasom. Vystrčil pred seba hrable a zapotácal sa. Nepochybne mal už slušne pod čapicou, pomyslel si Leo.

	Muž sa začal opatrne približovať k plotu.

	Až teraz zblízka Legen zistil, že hrabáč nemá azda ani päťdesiat rokov. Červené líca a nos pretkávali fialové žilky, pod očami mal výrazné vačky. Aj dvaja kolegovia za jeho chrbtom si všimli jeho predčasne zostarnutú tvár.

	„Vyzerá ako Ľubomír Paulovič.“

	„Kto?“

	„Čo nevieš? Ten herec.“

	„Nie. A kde hral?“

	„Čože ja viem? Veď v tom filme... no... Ale tuším pochádza práve odtiaľto.“

	„Len pokoj, pane,“ ozval sa Legen, aby muža s hrabľami upokojil. „Sme od polície.“

	„To vieš komu vešaj na nos, paskuda! Practe sa odtiaľto! Ale bleskovo. Sa vám tu zachcelo kradnúť? Už aj na vás zavolám ozajstných policajtov!“

	Lea jeho prístup síce podráždil, ale nerozhodil. Chlapovi ukázal služobný preukaz.

	Hrabáč prižmúril oči a prečítal si Leove údaje. Vystrel sa.

	„Aha. Preto tamto vzadu pod horou už štyri hodiny stoja policajné autá.“

	„Presne preto. Som vyšetrovateľ Legen, títo páni za mnou sú moji kolegovia z nitrianskej kriminálky.“

	Chlap sa na okamih zarazil. Slová kriminálka a nitrianska naňho výrazne zapôsobili. Po čom tu asi tak fízli z Nitry ňuchajú? blesklo mu hlavou. Môžbyť, že to je pre tých desať metrákov dreva, čo nedávno Karol Šmelka aj so synom ukradli hen Pod smutným vŕškom. Boha jeho! Nabetón ich udal lesník, ten kripel krivonohý. Nato prešiel očami z Legena na policajtov v uniforme a naspäť.

	„No a čo má byť? Ja mám kopu roboty s týmto tu,“ ukázal palcom za seba, „do ničoho som sa nenamočil, dajte mi svätý pokoj.“

	„Počujte, nebuďte drzý!“ Legen strácal trpezlivosť, spravil malý krok dopredu, takmer sa tvárou dotýkal pletiva. „Nie sme tu pre nič za nič, tak vypustite paru. Dobre? Takisto tu nie sme kvôli vám, tak prestaňte byť podráždený. Hoci... čertvie. Chceme sa vás len opýtať na pár vecí.“

	Muž sa zarazil, hrable položil na zem, nevedel, čo s prázdnymi rukami. Strčil si ich do vreciek nohavíc.

	„No... a... s čím by som vám už len ja dokázal pomôcť?“

	„Nevšimli ste si počas minulého víkendu, hlavne v sobotu, niekoho sa tu ponevierať? Viac-menej popoludní, navečer, v noci. Napríklad osobu, ktorá by sa správala podozrivo, roztržito, možno sprevádzala alebo niesla mladé dievča? Ide najmä o muža, pravdepodobne väčšieho. Mohol prechádzať okolo pešo alebo na aute. A... keď sme pri tom, kto ste a čo tu robíte?“

	Chlapík otvoril ústa, aby odpovedal niečo štipľavé, ale rozmyslel si to.

	„Volám sa Marián Lacika, som správca tábora ešte od čias, kedy to tu bežalo ako pioniersky tábor. Potom to tu na istý čas zavreli a už osem rokov fungujeme ako letný detský tábor.“ Hrdo sa vystrel a povedal im jeho anglický dvojslovný názov.

	„Fajn, ale mohli by ste odpovedať, na čo som sa vás konkrétne pýtal?“

	„A čo ste sa to...?“ Dal si dole šiltovku a predlaktím si zotrel pot z čela. „Aha, už viem. No takto, páni policajti, pre mňa sezóna nikdy nekončí,“ húdol si ďalej svoje. „Po lete treba dať šetko do cajchu, to porobiť aj hento opraviť, kosiť, hrabať, páliť, skrátka, starať sa o areál, aby to tu dáko vypadalo. Vidíte, aký je obrovský? Tých deciek, čo sem chodia... jak maku. A čo po tých zasranoch ostáva? Brajgel. A kto sa o to má postarať? Maroš Lacika.“

	„Stále ste mi neodpovedali.“

	„A nebolo by dáke to všimné? Poznáte to, za informácie nejaká tá korunka,“ opýtal sa bezostyšne. Vzápätí siahol do náprsného vrecka, vybral ploskačku, odpil si. Zaskrutkoval uzáver, schoval fľaštičku späť do skrýše. „No... a čo ste to vlastne chceli vedieť?“

	Leo nervózne prestúpil na druhú nohu.

	„Tak, Lacika...“

	„Pán Lacika.“

	„Tak, pán Lacika. Pozrite sa, mám prekliato nabitý program, plus tonu iných nepekných pohnútok, ktoré mňa aj tuto kolegov tlačia pracovať rýchlejšie. Lebo ako sa hovorí – ide o život. Doslova. Preto je najmä vo vašom vlastnom záujme vhodné, aby ste sa vyhýbali podobným... ako by som to slušne povedal...?“

	„Pičovinám,“ prehodil ledabolo Milan a pozrel sa na vyšetrovateľa. Legen prisvedčil.

	„... a odpovedali na moje otázky priamo. Ste dospelý a verím, že aj rozumný človek. Tieto hlúpe okľuky mi lezú takpovediac na nervy a rovnako nemám náladu, aby sa tu so mnou niekto naťahoval. Rozumieme si, pán Lacika?“

	Lacikovi sa roztriasla spodná pera, na krku mu navrela hrubá žila. Napokon však prikývol, že vyšetrovateľovi porozumel.

	Leo si sťažka povzdychol a ešte raz mu zopakoval otázky.

	„Vravíte cez víkend. Hej? Kde som bol cez víkend...“ zamyslel sa Lacika. „V nedeľu mám voľno, nebol som tu. Ale v sobotu... sobotu... áno, tu som makal, no nikoho som nevidel. Možnože sa tu skoro ráno motali nejakí hubári, no ja som prišiel až poobede. Boli, tuším, tak dve hodiny. Počkať. Hej. Hej. V sobotu večer som tu zahliadol auto, veľké, taká tá dodávka, čo ich teraz furt všade behá, jak keby ich zadarmo rozdávali. Prechádzala práve po ceste ako aj vy, tu popri plote.“

	„Kam mohla prechádzať? Veď cesta končí len tu neďaleko, asi sto metrov.“

	„Však to mi bolo čudné, že kam. No kde sa tu serieš? povedal som si vtedy. Nakoniec som si pomyslel, že nejakí mladí sem prišli to... oné... však viete...“

	„Súložiť,“ poznamenal kynológ.

	„Čože?“

	„No trtkať.“

	„Hej, presne to.“

	„Aký typ auta to bol, viete mi povedať? Poznávaciu značku ste si nevšimli?“

	„Jakože ešpézetku? Ani náhodou. Bola už tma a ani ma to nezaujímalo.“

	„Ale značky bývajú osvetlené.“

	„Osvetlené či neosvetlené, na tú diaľku som ju nevidel. Čochvíľa budem mať päťdesiatku a nie som rys ostrovid. A okuliare som nechal doma na ladničke.“

	A stopercentne si mal riadne prihnuté, dodal by Malus, ale nechal vypočúvanie na vyšetrovateľa.

	„Dobre, dobre,“ povedal Legen. „Zvládli by ste tú dodávku opísať? Bývajú menšie, stredne veľké, obrovské a dlhé...“

	„Veľká.“

	„Veľká. Jasné. Akej farby?“

	„Biela... tuším, že biela. Jak všetky ostatné. Šak bielych všade jazdí kopa a vypadajú jak z jednej fabriky. Kristus sa v tom má vyznať.“

	„Nevšimli ste si na nej nejaké logo či nápis, dačo zvláštne, možno farebný pás, kríž, dvere či blatník odlišnej farby a podobne? Mala zadnú časť presklenú s oknami alebo celú oplechovanú?“

	Chlapík sa poškriabal na nose a potom za uchom.

	„No... mhm... tak sa mi marí, že mala dačo napísané na boku. A okná nemala. Teda zadné okná. Predné mala, jak ináč by sa kukali dopredu.“

	„Skúste si, prosím, spomenúť na ten nápis.“

	Našpúlil pery, zamyslel sa.

	„Tuším, že čerstvé...“

	„Čerstvé čo? Mlieko, pečivo, syry, kvety, vajcia, ovocie...?“

	„Čo bolo to druhé?“

	„Pečivo,“ vychrlil Foltán pohotovo.

	„Áno. Myslím, že to bolo pekárenské auto. Veru, keď si to tak teraz predstavím, na bočnej strane malo zobrazený veľký chlieb. Aj ma vtedy napadlo, že taký čerstvý chrumkavý rožtek, bárs aj holý, by som si veru zaraz dal.“

	„Ste si tým istý, že šlo o pekárenskú dodávku? Môžem sa na vaše tvrdenie stopercentne spoľahnúť?“

	„Bezpečne! Akože sa Maroš Lacika volám.“ Udrel sa do pŕs a rozkašľal sa.

	„V pohode?“ zaujímal sa o jeho zdravotný stav Foltán.

	Prikývol.

	„Už vieme, že auto tadiaľto prešlo v sobotu večer,“ pokračoval opäť Legen. „Koľko bolo hodín?“

	„Už bola tma, nemohlo byť viac jak osem, pol deviatej, lebo o deviatej som už sedel doma a kukal film.“

	„Spozorovali ste, či tá dodávka aj odchádzala naspäť?“

	„To nie. Ako som bol povedal, to som už určite vylihoval hore kardanom na gauči.“

	„Môže vám niekto dosvedčiť, že ste v tom čase skutočne boli doma?“

	„To ako myslíte? Že som z voľačoho podozrivý?“

	„To netvrdím, len sa pýtam.“

	„Však moja stará vám to kludne dosvedčí. Len sa jej choďte opýtať. A nech vám povie aj to, jak mi šlahla tou najväčšou varechou po krížoch. Furt ma otĺka, baba jedna. Asi už konečne na ňu podám trestné oznámenie.“

	„Samozrejme si to overíme. Vaše alibi, aby som bol presný. Mimochodom, pán Lacika, keď ste boli už o deviatej doma, a odtiaľto ste odišli plus mínus o pol deviatej, ako ste povedali, kde vlastne bývate?“

	„Veď toť v Prašiciach na hornom konci,“ hodil hlavou smerom k neďalekej dedine. „Na bicykli som tu friško, len ten kopec, ten kopec... Ale naspäť dole brehom sa mi lepšie ťahá... “

	„Fajn, dobre. Až také podrobnosti nepotrebujeme poznať. V každom prípade, vzhľadom na to, čo sme sa práve od vás dozvedeli o tej dodávke a niektorých iných veciach, budeme si vás kvôli svedectvu ešte musieť prizvať k výsluchu do zápisnice. Tak s tým v blízkej dobe počítajte.“

	„To fakt musím? A to až hen do Nitry sa trepať? Aj ten lístok na vlak dačo stojí...“

	„Za každých okolností, pán Lacika.“

	Lacika skleslo sklonil hlavu.

	„Nuž dobre, viem, čo je to občianska povinnosť,“ pripustil napokon.

	„A zdržujte sa hlavne v mieste bydliska, dobre? Ináč...“

	„Móže byť prúser,“ doplnil vyšetrovateľovo výhražné napomenutie. „No de by som už len ja išiel? Jakživ som nevytiahol päty z okresu.“

	Keď policajti odišli, Lacika sa ešte dlho za nimi díval, hoci po autách ostali len kúdoly zvíreného prachu. Díval sa ešte aj po tom, čo sa prach znova usadil na ceste. Potreboval on toto? pomyslel si. Opletačky s políciou? Akoby ich v mladosti nemal habadej so žandármi.


31.

	Leo Legen bol hladný a unavený. Unavený a mrzutý. Keď sa z Duchonky vrátili do Nitry, kriminalisti presadli do označeného policajného auta, ktoré ich zaviezlo pred budovu krajskej polície. Legen zaparkoval v centre mesta neďaleko svojej obľúbenej reštaurácie. Na okamih mu napadlo, že pôjde rovno domov, ale chcel si najskôr premyslieť fakty, spraviť aspoň hrubý rozbor stôp, ktoré zaistili v lese. Ivone vysvetlí všetko podrobne večer, keď bude mať vo veciach trochu jasnejšie. Tak či onak, hneď ako si naplní žalúdok, hoci stále scvrknutý veľkými obavami, musí zájsť na kriminálku ohľadom nových skutočností v prípade Borskej. Prikladať tomuto prípadu väčšiu dôležitosť však bolo teraz nad jeho sily.

	 

	Nad širokým krídlom presklených dverí Staromestskej reštaurácie v blízkosti Starého divadla zacengal mosadzný zvonček.

	„Zdravím, major. Ako vždy?“ opýtala sa spoza pultu čašníčka s krátkym štvorfarebným účesom, len čo zbadala Legena vojsť dnu. Nad nosnou dierkou, v obočí i pod spodnou perou sa jej trblietal pírsing. Na sebe mala čierne tričko s logom skupiny Machine Head a krátkymi rukávmi, ktoré odhaľovali farebné tetovania na pažiach, nápadne podobné japonským námetom, akými sa honosia členovia Jakuzy. Čierne džínsy s dierami na kolenách jej ako druhá koža obopínali tenké nohy. Nič vhodné do reštaurácie druhej cenovej skupiny, predsa len by servírka mala ako-tak reprezentovať svoje povolanie, pomyslel si aspoň desiatykrát Leo. Pritom si spomenul, ako v školských časoch chodieval do reštaurácií na žltú malinovku najmä preto, aby okukával mladé servírky, poväčšine učnice, navlečené v obtiahnutých čiernych minišatách s bielou čipkovanou zásterkou okolo bedier. Len tej trvalej ondulácii nikdy neprišiel na chuť.

	Leo sa na čašníčku letmo a viac-menej silene pousmial a bez odpovede jej kývol na pozdrav. Ona to brala ako súhlas s ponukou.

	Usadil sa k oknu za malý stôl pre dvoch, kde zvyčajne sedával. Cez široký oblok rád pozoroval ľudí prechádzajúcich po frekventovanej ulici. Občas zauvažoval, aké životné príbehy v sebe ukrývajú okoloidúci.

	Teraz však nesledoval dianie na ulici, iba skleslo civel do prázdna.

	Onedlho čašníčka pred neho položila tanier, v servítke zabalený príbor a pohár malého piva.

	Leo hľadel na rezeň so zemiakovým šalátom. Nemal naň najmenšiu chuť, ale už mu skrúcalo žalúdok. Rozbalil príbor, no jedla sa zatiaľ nedotkol.

	Čašníčke sa to videlo divné, obyčajne sa hneď a s apetítom pustil do jedla.

	„Dnes teda riadne fučí,“ pokúsila sa o konverzáciu. „Doobeda ani mráčik, slnko vysvecovalo o sto šesť, teraz sa nebo zatiahlo a hádam aj čochvíľa spŕchne. Už sa v tom počasí ani divá sviňa nevyzná. A to som ráno došla do roboty v plátenkách − teraz aby som si išla zháňať gumáky.“

	Legen mykol plecom. Neprejavoval záujem o konverzáciu, a už vôbec o vrtkavom počasí, nuž iba nedbalo odvrkol.

	„Uhm.“

	Čašníčka sa trochu zarazila.

	„No s tebou je teda dneska reč!“

	Leo zapichol vidličku do mäsa a odkrojil kúsok. Vložil si ho do úst. Prežúval pomaly.

	Žena si sadla vedľa neho. Nechcela ho otravovať počas jedenia, ale nedalo jej to. Reštaurácia bola takmer prázdna, a keby niečo, kolegyňa to vybaví za ňu.

	„Čo je? Deje sa niečo? Vyzeráš riadne rozbitý, normálne ťa takéhoto nespoznávam.“

	„Deje,“ odvetil úsečne.

	Zagúľala veľkými očami.

	„Máš nejaký nový prípad? Čítala som o tej mŕtvej babe, čo sa našla neďaleko Žirian. Normálne nechápačka, ti poviem. Ako toto mohol ktosi urobiť takému mladučkému kuriatku? Teraz robíš na tom? Už ste ho chytili?“ vychrlila naňho spŕšku otázok.

	Na odpoveď si chvíľu počkala. Leo dožul, prehltol, odchlipol si z piva a opakom dlane si utrel penu z úst. Pozrel sa na ženu, nadýchol sa.

	„Prosím ťa, Veronika, môžeš ma nechať samého? Nebudem ti odpovedať. Nechce sa mi rozprávať, a vôbec nie o práci. Aj tak ti nemôžem prezradiť detaily vyšetrovania, tomu iste rozumieš. Fakt mám toho v posledných dňoch vyše hlavy, uťahaný som ako kôň. Prepáč, ale naozaj nemám dnes náladu. Neber si to osobne.“ Obrátil sa späť k tanieru a na vidličku nahrnul šalát.

	Veronika zamrkala silne namaľovanými mihalnicami.

	„Okej. Chápem. O nič nejde, Leo. Chcela som sa ti len prihovoriť a podrkotať si. Vieš, veľa ľudí sem už nechodieva, človek rád s niekým prehodí slovko a dozvie sa niečo nové. Včera to tu ale bolo divoké. Kokos, navečer prišli traja chlapi, takí hromotĺci, vieš, holohlaví, nabúchaní, odporní. Hovädá na prvý pohľad. Poznáš tie typy. Aj som hovorila tamto Janke,“ kývla hlavou ku kolegyni, „že už len takíto nám tu chýbali. Začali s kávou, však okej, čo by nie? Kávičkujú často. Lenže potom to prišlo. Točili metaxu, že sme nestíhali behať. Dve fľaše vychloptali, ani tringelt nenechali, hajzli lakomí. Do haliera som im musela vydať. No chápeš to? Niežeby som načúvala, to nie, no často som chodila k ich stolu. Navyše hulákali, akoby boli na štadióne...“

	„No a? Veronika, prosím ťa...“

	„Počkaj, možno ťa to bude zaujímať. Tí chlapíci ustavične hovorili o tom dievčati z lesa. Myslím, že ani raz nespomenuli jej meno, ale pochopila som, o kom vedú reči.“

	Leo s cinknutím položil príbor na tanier, spozornel a uprel na čašníčku zrak.

	„Už mali slušne vykúrené, keď dvaja z nich začali tretiemu, tomu najväčšiemu, vyčítať niečo v zmysle, že tú robotu odflákol a mal vykopať jamu, nie telo len tak pohodiť a zahádzať. Viac som nepočula, lebo sem prišli ďalší hostia a tí chlapi sa stíšili. Chvíľu potom odišli. Vieš, nejako som si to spojila s tým úbožiatkom. Ale môžem sa pokojne aj mýliť a hovorili úplne o niečom inom.“

	„Toto, čo mi hovoríš, je veľmi zaujímavé. Dokázala by si mi ich opísať?“

	Veronika mu vyfarbila ich výzor len chabo, lebo vraj všetci sú s tými holými hlavami ako jeden. Nevšimla si nič zvláštne, žiadne tetovania, jazvy, náušnice.

	Leo zjedol iba polovicu porcie, vypil polovicu piva, nič nezanalyzoval. Jednoducho to nešlo. Ale informáciu, čo mu poskytla čašníčka, si uložil do pamäti.

	Obliekol si bundu, na stole nechal položenú päťdesiatkorunáčku a vyšiel von.

	Okamžite ho oblízal chladný októbrový vietor. Vyhrnul si golier na bunde a vykročil k svojmu autu odstavenému v uličke za rohom.

	 

	Leo si vložil do úst cigaretu a škrtol zapaľovačom. Avšak fučiaci vietor mu vzápätí zhasil plamienok. Cigaretu schoval v dlaniach a skúsil to znova, lenže ani druhý a tretí pokus nevyšli podľa očakávania. Nazlostene šmaril zapaľovač o zem. Tenký plast sa rozprskol po chodníku.

	Zahol za roh.

	„Máš, prosím ťa, oheň?“ oslovil postávajúceho mladíka, keď si všimol, ako poťahuje z cigarety.

	Chalanisko sa na neho podozrievavo pozrel. Neodpovedal, iba mu nastrčil horiacu cigaretu.

	Leo sa predklonil a pripálil si. Dym vyfúkol bokom, náhodou rovno do tváre okoloidúcej postaršej pani. Nahnevane okomentovala móresy dnešných mladých a krútiac hlavou sa ponáhľala ďalej.

	Leo poďakoval mladíkovi a pokračoval v chôdzi k autu, ktoré nechal zaparkované nižšie na ulici.

	Neurobil ani desať krokov, keď ho na zátylku niečo zasvrbelo. Bol to len taký zvláštny pocit, akoby ho ktosi sledoval, priam na sebe cítil čiesi oči. Prudko sa zvrtol, až takmer spadol z nôh. Najskôr si myslel, že sa na neho pozerá chalan s cigaretou, no ten tam už nestál. Kútikom oka zazrel (alebo sa mu iba zamarilo?), že z druhej strany ulice na neho uprene hľadí nejaký muž. Prepána, zaúpel, nadobro sa pomiatol, alebo to je naozaj starý docent Zeman? To predsa nie je možné, je už viac ako polroka mŕtvy. Že by ho strašil jeho duch? Hlúposť, na to neverí. Znova rýchlo mrkol na miesto, kde stál ten chlap. Nikto tam nebol.

	Očami chvatne preletel ulicu. Áno, tamto je, zahol za roh drogérie. Stihol zazrieť už iba jeho kabát. Doparoma, kde ho vzal? To bol predsa Zemanov kabát, poznal ho, sám mu ho daroval, kedysi patril jeho otcovi.

	Leo vyrazil smerom k drogérii, za ktorou sa stratil muž v balónovom kabáte starého Zemana, predtým Leovho otca. Bez rozmyslu prebehol krížom cez frekventovanú cestu, s pohľadom upretým na roh drogérie. Keď k nej dobehol, rýchlo zamieril za roh do ďalšej ulice. Po mužovi v baloniaku ani chýru.

	Nešlo mu to do hlavy. V tom kabáte predsa Zemana odviezli do pitevne.

	Alebo má len preludy.


32.

	Keď sa Leo Legen vrátil z obeda do budovy krajskej polície, zamieril na oddelenie pátrania. Zdržal sa iba desať minút. Potom sa na treťom poschodí pristavil pri automate na kávu. Do malej štrbiny vhodil dve päťkorunáčky, stisol tlačidlo a čakal. Kým stroj naplnil plastový pohár riedkou hnedou žbrndou s vôňou kávy, nedočkavo klepkal končekmi prstov po plechovej skrini.

	Horúci nápoj postavil na svoj pracovný stôl a hneď zavolal Borisovi, čo je nové v prípade Angeliky Borskej. Kriminalista ho informoval, že zatiaľ čo oni pátrali na Duchonke, Hrabovský s Kožárom sa vrátili na miesto činu pod Huntákom. Momentálne sa zo Žirian presunuli do Horných Lefantoviec a v obciach hľadajú možných svedkov udalosti. Nateraz mu nedokázal povedať nič bližšie. Vraj mu dá vedieť, keď sa chlapi vrátia z terénu.

	Len čo Leo ukončil hovor z mobilu, zazvonil mu telefón na stole. Fľochol na malý jednoriadkový displej – interné volanie, klapka 181.

	Zodvihol, počúval, pomaly položil. Hovor trval iba niekoľko sekúnd, no stačilo to, aby mu stiahlo obočie a skrivilo rysy tváre.

	Na tri razy do seba nalial ešte stále horúci nápoj. Otvoril zásuvku stola, pohrabal sa v nej a vybral nový zapaľovač.

	 

	V kancelárii náčelníka vyšetrovačky sedeli dvaja muži. Legenov nadriadený JUDr. Ján Greguš a šéf úseku násilných trestných činov major Emanuel Halász. Vo vzduchu viselo napätie.

	Hneď po príchode Leovi neuniklo, že Greguš nie je celkom vo svojej koži. Pôsobil naštvane. Oči mal prísne zabodnuté do Legena a ani raz nežmurkol.

	„Sadni si!“ povedal tvrdo a rukou naznačil k najbližšej stoličke.

	Leo akoby prepočul jeho pokyn, začal nervózne chodiť hore-dole po kancelárii.

	„Leo, sadni si, prosím ťa, a nepochoduj mi tu!“ napomenul ho Greguš. „Neznervózňuj ma viac, než som.“

	„Postojím.“

	Šéf mu venoval vyčítavý pohľad.

	„No dobre!“ vzdal sa Legen. Stolička zahrkotala, vyšetrovateľ sa s rozkročenými nohami usadil na pol zadku bokom k nadriadenému. „Už sedím. Spokojný?“ Zdvihol obidve ruky na znak kapitulácie. Hneď nato si však jednu ruku položil na stôl, druhú oprel o stehno. Toto gesto malo v Gregušovi vyvolať zdanie, že Leo je absolútne sebavedomý a vyrovnaný. Opak bol pravdou.

	„Tak ja začnem, aby sme sa nezdržiavali,“ vyhlásil Greguš. „Od zajtra k tebe nastupuje na zaučenie mladá vyšetrovateľka Klára Králová. Vieš, čo to znamená – zasvätíš ju do práce, budeš ju všade brávať so sebou, samozrejme, v rámci vyšetrovania. Len nedávno ukončila policajné štúdium so špecializáciou vyšetrovanie s neprávnickým vysokoškolským vzdelaním...“

	„No ale to teraz nie je vôbec možné! Nemohli ju prideliť niekomu inému?“ namietol Legen.

	„Leo, ja som si to nevymyslel. Nástup na oddelenie mala predbežne dohodnutý už začiatkom leta, len nebolo voľné miesto. Pred mesiacom odišiel do dôchodku Malatinský, jeho rozlúčky si sa zúčastnil, len neviem, či si na ňu z určitých dôvodov vôbec spomínaš. Ak máš niečo proti tomu, skoč za riaditeľom, nech ti to objasní on sám. Ja sa tiež len podrobujem príkazom zhora. Už som s tou Královou hovoril, bola tu včera dopoludnia, je to celkom milé dievča.“

	Leo nemal dosť energie na to, aby sa staval na zadné. Odvčera sa nezastavil, mal všetkého po krk, nuž iba prikývol. Aj tak nemal na výber.

	Greguš sa vzápätí odmlčal a upravil kôpku spisov na kraji stola, aby získal trochu času. Akoby nevedel, odkiaľ má začať, ako presne a nenásilne kolegovi a priateľovi oznámiť určité, avšak nevyhnutne dôležité skutočnosti.

	„Zapáľ si, ak chceš,“ navrhol Leovi a pomyslel si, že cigareta by mohla Legena trochu upokojiť a schladiť.

	Leo trochu zaváhal, pretože Greguš bol nefajčiar a v jeho kancelárii bolo prísne zakázané fajčiť.

	„Len si pokojne pofajči,“ ponúkol šéf, keď videl Legenovo váhanie. „Že si nervózny, bije dosť do očí. Nečudujem sa ti.“ Vstal, otvoril oblok dokorán a opäť sa posadil do kresla. „A dym sa vyvetrá.“

	Leo prižmúril oči a nedôverčivo sa naňho pozrel. Pripálil si cigaretu, trikrát za sebou rýchlo potiahol, vyfúkol nosom. Škatuľku cigariet drzo položil na stôl. Nervózny bol stále rovnako. Ale dymu v miestnosti bolo viac a iba málo z neho vytiahlo von oknom. Dočasné zrušenie zákazu fajčenia v kancelárii náčelníka vyšetrovačky rýchlo využil aj Halász. Úkosom sa pozrel na chlapa v sivom saku vedľa seba. Ten pokrčil nosom, ale nekomentoval.

	„Nuž takto, aby sme dali veci na poriadok,“ pokračoval Ján. „Hádam ti došlo, prečo som si ťa sem v prvom rade zavolal.“

	„Nebudem sa tváriť, že neviem, ale... ako sa ti to dostalo do uší?“ opýtal sa Leo. Očami prešiel z Greguša na Halásza. Ten mal v tvári celkom nečitateľný výraz.

	„To je jedno ako, k tomu sa možno vrátime neskôr. Aby som však nezabudol; podal si už na útvare oznámenie o nezvestnosti osoby?“

	„Hej. Pred chvíľou.“

	„Zrejme už začali vo veci konať a preverovať okolnosti...“

	„Nezačali.“

	„Ako to?“

	„Požiadal som ich o to. Nezvestnosť som síce oznámil, aby to bolo iuxta legem, ale keby vyhlásili celoštátne pátranie a udalosť by sa objavila v médiách, vyplašili by sme páchateľa a zľahla by sa po ňom či po nich zem, a teda aj po Olívii. A to nepripustím. Spomenul som, samozrejme, ten lepší prípad. O tom druhom nechcem radšej ani hovoriť.“

	„Rozumiem, lenže to je nelegálne.“

	„Je. Ja viem. Ale dá sa to jednoducho pochopiť.“

	„Takto, je ti jasné, že oficiálne nemôžeš viesť vyšetrovanie nezvestnosti, v krajnej eventualite únosu vlastného dieťaťa ani sa inak na ňom zúčastňovať. Je to až priveľmi osobná záležitosť, a teda v tomto prípade by mohlo dôjsť k stretu záujmov. Nemusím ti pripomínať, že právne, a teda zo zákona, je to neprípustné. Týmto by si porušil smernice. Vlastne si ich už dnes dopoludnia porušil tak či tak.“ Greguš sa oprel do kresla, dlaňou rozohnal dym pred sebou a odfúkol si. Preložil si nohu cez nohu. „Leo, vieš, že stavať osobné veci medzi litery...“

	„Je to osobné, to si píš!“ vyprskol Legen. Vstal a v umývadle pod tečúcou vodou zahasil cigaretu. Ohorok hodil do koša. Znova sa usadil. „A ak sa jej niečo stalo, bude to omnoho osobnejšie.“

	Greguš pochybovačne zavrtel hlavou. Nedalo sa prehliadnuť, že bojuje s rozpakmi. Predklonil sa, podoprel si bradu rukami a chvíľu nad čímsi premýšľal.

	Zhlboka sa nadýchol a spustil.

	„Tak fajn, to boli pripomienky úradného charakteru. Teraz neoficiálne, Leo, iba medzi nami. Pozri sa, úplne ti rozumiem, pravdepodobne by som urobil to isté ako každý otec, keď ide o vlastné dieťa. Lenže nejaké partizánske vyšetrovanie si naozaj nemôžeme dovoliť. Keby sa to donieslo na inšpektorát a tam by zistili, že som ťa kryl, obaja sme hlboko... tomuto rozumieš.“

	„Rozumiem tomu veľmi dobre, Janči. Jednoducho sa bojíš o vlastnú riť.“

	„Nepreháňaj! Koľkokrát som už z maléru ťahal tú tvoju? No povedz, koľko?!“

	Leo mlčal. Presné číslo by mu aj tak nedokázal povedať.

	Greguš si uvedomoval, že Legen mu povedal do očí čistú pravdu, preto sa ihneď schladil.

	„Nechajme podobné reči, hej? Tento prípad prenecháš Kamenickému. Ešte dnes sa do toho pustí.“

	„Ešte dnes? Už predvčerom bolo neskoro. Janči, Vilo je dobrý vyšetrovateľ, ale nemôžem to spraviť. Jednoducho to nejde.“

	„Pozri sa na to mojimi očami. A je to rozkaz. Musíme dodržiavať procedurálne predpisy.“

	„Kašlem zvysoka na taký rozkaz aj na celé poondiate predpisy. A dívam sa na to hlavne svojimi očami, nie tvojimi. Janko, je to moja dcéra, preboha, mám stopy, svedkov... teda, zatiaľ jedného, ale určite sa k ďalším ešte dostanem.“

	„Ty máš stopy aj svedka?“ začudoval sa Greguš.

	„Uhm. Mám.“

	Šéf si povzdychol a pozrel sa na Halásza, ktorý dosiaľ len mlčky sedel na stoličke. „O tom si mi nehovoril, Eman.“

	„Nevedel som, že majú stopy. Zatiaľ ma o tom nikto neinformoval.“

	Greguš prešiel očami späť na Legena.

	„Čo mám s tebou robiť? Poraď mi. Čo?“

	„Nič. Nechaj to na mňa.“

	„Ježišmáriajozef! Naozaj sa ma nesnaž dopáliť!“

	„Dobre teda, nech to vyšetruje Kamenický, ale paralelne s ním a na vlastné riziko to budem vyšetrovať aj ja. Ak mi to neumožníš, čo je viac než isté, beriem si dovolenku alebo neplatené voľno, alebo dám trebárs aj výpoveď, no prídem na to a dcéru si dovediem domov.“

	„Nevyhrážaj sa výpoveďou a podobnými volovinami. Vieš, že to nemám rád. Nemôžem ti dať dovolenku ani žiadne voľno, máš prípad Borskej. Toto prenechaj úseku pátrania, oni s tým majú svoje skúsenosti, a povedal by som, že dostatočné.“

	Na okamih sa zamyslel.

	„Alebo to spravíme takto...“

	Leo nespúšťal z Greguša oči.

	„Kamenickému prípad tvojej dcéry teda nepridelím. Vyšetrovania sa odteraz ujímam ja osobne. A myslím to vážne.“

	„Ale...“

	„Ako som povedal... ja osobne. Preto začneme rovno od piky a zhrnieme si to. A netreba ťa poučovať, že najskôr treba vypočuť osobu, ktorá oznámila skutočnosť, ďalej blízke osoby nezvestnej, to znamená v prvom rade teba, Leo.“

	Legen na svojho šéfa vytriešťal oči.

	„Vari len nechceš naznačiť, že som uniesol vlastné dieťa?! Alebo som Olíviu ukryl na dajaké tajné miesto, či čo? Nebodaj niečo horšie? Zbláznil si sa?!“

	„Mali ste s dcérou medzi sebou nejaké, hm, nezhody?“

	„Čo myslíš tými nezhodami? Akože či som jej nadával alebo, nedajbože, bil ju? Šibe ti?“ Prebehoval pohľadom z jedného na druhého. „Šibe vám?“

	Halász ukázal posunok, že jeho sa to netýka, sedí tu iba ako nestranný prísediaci. Sám vlastne netušil, načo ho náčelník vyšetrovačky k sebe pozval.

	„Trochu sa mierni,“ napomenul Legena Greguš. „Musím predsa zistiť všetky pomery, hlavne tie rodinné.“

	„Aké rod...? Nie, nemali sme žiadne nezhody. Či vari narážaš na niečo iné? Sme normálne fungujúca rodina, ženu ľúbim, dcéru milujem, psa nemáme, nikoho doma nesekírujem ani netýram, účty platím načas a sused, hoci je idiot, mi neprekáža. Nie, nie, nie, u nás je všetko v poriadku.“

	„Nebuď sarkastický. Mala nejaké plány, túžila sa od vás odsťahovať, liezli ste jej na nervy?“

	„Čo to trepeš, Jano? Nedávno oslavovala šestnáste narodeniny, kam by sa, preboha, sťahovala? A ku komu? A aké už len mohla mať plány? Chodí na strednú školu, o živote zatiaľ vie starú belú.“

	„Ale ruku do ohňa za to, že by nikam neodišla, by si nedal, všakže?“ vypytoval sa Greguš. „Napríklad osamostatniť sa, či dajme tomu spoločné bývanie s kamarátkou, priateľom a tak.“

	„To by ešte chýbalo! Kriste! Čo ja viem?! Ale zrejme nie.“

	„To sú veci, o ktorých by ste doma mali...“

	„Mali, nemali. Hráš sa so slovami. Dočerta. Viem, moja chyba, trávil som s ňou hrozne málo času.“

	„Mohla, napríklad, ujsť z domu, nie? U pubertiakov sa také veci stávajú.“

	„Vyložená hlúposť! Kde na to chodíš?! Kam by podľa teba utekala? A prečo? Akože nedostala tenisky podľa svojich predstáv, tak aby nás potrestala, ubzikla? To si myslíš?“ Pokrútil hlavou.

	„Prestaň tárať nezmysly! Ježiši, to by mi ani nenapadlo, ale podľa predpisov musím prihliadnuť na možnosť, že aj medzi rodinnými príslušníkmi sa môže nachádzať páchateľ.“

	„A tým mám byť akože ja alebo Ivona? Nemáš horúčku?“

	„Mierni sa, áno? Vieš, ako som to myslel. A netvrdím, že presne pre to, čo som nadškrtol, ale čo ak to Olívia spravila just z podobného dôvodu? V jej veku by to nebolo nič výnimočné. Jednoducho s vami nechcela žiť, nuž predstierala...“

	„Čo nepovieš?! Že predstierala! Čo také by mala predstierať? Počuješ to, Eman?“ obrátil sa na Halásza. „Ja som tam bol, Jano,“ pokračoval ku Gregušovi. „Priamo na inkriminovanom mieste činu, zabezpečili sme stopy, vzorku krvi. Skrátka, mám dôkazy. Nepočúval si ma, keď som o tom rozprával? Každá stopa je absolútne hodnoverná, za tým si stojím. A fotky budú onedlho, len čo ich Milan spracuje. Potom si ich pozrieš a určite mi dáš za pravdu. Ešte raz opakujem, Olívia zmizla v hore, nie stratila sa. Počuješ rozdiel v tých slovách, všakže? Jednoducho sa išla vyčúrať a viac ju nikto nevidel. Je podľa teba toto normálne? Urobila by niečo také, keby boli medzi nami nejaké hlúpe rozpory? To ju nepoznáš. Nenašli sme ju ani na mieste, kde kempovali, ani v širokom okolí. Bola unesená! A na tom trvám. Predsa sme našli stopy po zápase približne päťdesiat metrov od miesta, kde mala postavený stan. Pôda bola rozdupaná, hromada plošných odtlačkov topánok – jedny patrili Olívii, druhé sú, usudzujem podľa veľkosti, mužské, veľkosť štyridsaťpäť – čiže riadne laby. Handrička napustená pravdepodobne acetónom, jej retiazka neďaleko detského tábora. Prekrista! Skús sa aspoň na okamih na to pozrieť mojimi očami, očami otca, ktorému z minúty na minútu zmizne jediná dcéra, len tak ju ktosi schmatne, odvlečie preč a nikto ani len netuší, kde by mohla byť. Zatvor oči a predstav si to. Uvedom si ten bezhraničný strach...“

	„My ťa úplne chápeme,“ ozval sa konečne Halász, „a všetci sa budeme snažiť urobiť pre jej nájdenie maximum, ale Ján má pravdu, nechaj to predovšetkým na pátračov. Faktom je, že pre teba je táto situácia až priveľmi osobná a nedokážeš si udržať profesionálny odstup.“

	Leo naštvane stiahol obočie a nahlas zafunel.

	„Choď do riti aj s profesionálnym odstupom! Čo ak je už – preboha, ani to nechcem vysloviť – mŕtva? Pre takéto handrkovanie strácam vzácny čas.“

	„Nezachádzaj do krajnosti!“

	„Teda sa nazdávaš, že zachádzam do krajnosti?!“ Leo naštvane vstal a odsunul stoličku. „Viete čo, idem do p...“

	„Sadni si!“ zahrmel Greguš. „Nikam som ťa zatiaľ nepustil.“

	Leo dopadol naspäť na stoličku. Prekrížil si ruky na prsiach.

	Vtom mu niečo napadlo. Zalovil v zadnom vrecku nohavíc.

	Pred nadriadeného hodil malú obálku.

	„Čo je to?“

	„Kukni.“

	Greguš otvoril obálku, prečítal si dve slová: NÁJDI JU!

	Ján prehltol, zadíval sa na Lea.

	„No zbohom!“

	„Už veríš?“

	„Odtlačky?“

	„Žiadne. Buď mal rukavice, alebo papier chytal len do pinzety.“

	„To nevyzerá dobre. Napriek tomu, že je to viac-menej zjavné, budem sa ťa pýtať ďalej.“

	„Neblázni. Aký ďalší dôkaz ti mám ešte dať?“

	„Čo mala Olívia na sebe, prípadne čo si brala so sebou, aké veci?“ nedal sa odradiť od pôvodných otázok Greguš. „Mala okrem retiazky nejaké ďalšie šperky, ktoré by sa dali identifikovať v prípade nájdenia? Brala si so sebou väčšiu sumu peňazí, užívala nejaké lieky, napríklad na astmu?“

	Leo bezradne mykol plecami.

	„Nemala astmu a nemám poňatia, čo mala oblečené ani čo si vzala so sebou. Nebol som doma, keď odchádzala. Čo sa týka šperkov, nosila len tú zlatú retiazku s príveskom v tvare štvorlístka, čo som spomenul.“

	„A manželka by nevedela povedať, aké oblečenie mala Olívia na sebe a čo si brala na výlet?“

	„Aj ona bola v tom čase v práci. Pozri, Olívia nie je malá školáčka. Chápeš? Jednoducho chodí a odchádza z domu, kedy sa jej zachce. Pravdaže, vždy nás... teda hlavne Ivonu oboznámi, kam a na ako dlho sa chystá.“

	„Kedy si ju naposledy videl, hovoril s ňou?“

	Leo sa zamyslel. Ozaj, kedy? Doparoma, takýto nervózny si nedokáže rýchlo spomenúť.

	„Vidí sa mi, že minulý piatok.“

	„Takže malý súhrn,“ Greguš si v poznámkach pred sebou ceruzkou odškrtával body. „Šestnásťročná Olívia Legenová je študentkou gymnázia Cyrila a Metoda, stratila sa za veľmi zvláštnych okolností počas stanovačky v rekreačnej oblasti Duchonka, kataster obce Prašice v okrese Topoľčany. Zatiaľ to súhlasí?“

	„Áno.“

	„Na stanovačku odcestovala spoločne so spolužiačkou Karin Wiedermannovou a jej priateľom Jakubom Hurychom. V sobotu ôsmeho októbra vo večerných hodinách odbehla ďalej od miesta táborenia a odvtedy ju nikto nevidel. Kamaráti ju hľadali, avšak nikde nenašli. Kontaktovať políciu sa im pre vybitú batériu v mobile nepodarilo, domov sa v noci nemali ako dostať. V chatovej oblasti sa im v tom čase nepodarilo nájsť nikoho s telefónom, pevná linka je iba v reštauráciách, no tie boli zatvorené. Zo strachu a šoku zamlčali zmiznutie tvojej dcéry. Súhlasí to?“

	Leo pritakal.

	„Takže obaja majú na krku paragraf za neoznámenie...“

	„Ich nechaj na pokoji! Sú to decká, spanikárili, nevedeli, ako sa majú zachovať v takej situácii. Vystrašení boli viac než dosť a úprimne ich toto celé mrzí.“

	„To ti nemôžem sľúbiť. Ešte sa s nimi porozprávam.“

	Leo odfúkol a stisol pery.

	„Takže,“ pokračoval Greguš, „ešte dnes vytvorím tím. Bezodkladne musíme preveriť všetkých jej spolužiakov, učiteľov, kamarátov, s kým sa stretávala, jednoducho každého, s kým mohla prísť do nejakého sporu. Rovnako musíme vylúčiť, či nešlo zo strany priateľov, eventuálne nejakého žiarlivca o dosť hlúpy žart.“

	„Nešlo o žart.“

	„Dobre. Ak zoberiem do úvahy tvoje argumenty o únose, mala Olívia priateľa?“

	„Pokiaľ viem, nie.“

	„Uhm. Skús sa na to radšej opýtať manželky, predsa len, dievčatá sa s takýmito vecami viac zdôverujú matkám než otcom.“

	„Nemala,“ povedal pevne Leo. „Chceš naznačiť, že odmietla nejakého chalana a ten sa jej z ohrdnutej lásky pomstil?“

	„Aj to treba brať do úvahy.“

	„To je smiešne.“

	„Nie je to smiešne, bývajú aj také prípady, poznáš to.“

	„Iste. Nie však v prípade mojej dcéry.“

	„Často chodievala von do spoločnosti, na diskotéky, do barov? Pila alkohol, fajčila, užívala nejaké drogy?“

	„Už len strieľaš dve na tri. Je to slušné dievča, ničomu z toho neholdovala.“

	„Leo, postupy sú ti známe, preto vieš dobre, že tieto otázky ti musím klásť, nemôžeš sa im vyhnúť ani ty, ani ja.“

	„Pravdaže, ale v drogách nešla, ani cigaretový dym som z nej nikdy necítil.“

	„Fajčíš dvadsať, tridsať denne, nezacítil by si ho.“

	„Čo majú cigarety spoločné s jej únosom?“

	„Únos je krajná možnosť. Zatiaľ sa bavíme o nezvestnosti.“

	„Bol to únos.“

	Greguš si povzdychol.

	„Olívia sa stratila už v sobotu. Dnes je utorok, to sú štyri dni. Doteraz sa nikto neozval s požiadavkou na výkupné, nepadli žiadne vyhrážky, nič. Žiaden telefonát či iné oznámenie ohľadom tvojej dcéry. Zvyčajne to tak chodí, nie?“

	„Zvyčajne hej. Ale pre mňa to nie je ako zvyčajne...“

	„Pozri sa, osobne som to overoval na všetkých oddeleniach, krajských, okresných aj na obvodoch. Nikde nič nezaznamenali. Viem, Leo, že si pod veľkým tlakom, lenže ak tomu podľahneš a pristúpiš na jeho hru...“

	„Na akú hru?! Máš pocit, že únos Olívie je súčasťou nejakej šialenej hry?“

	„Asi som sa zle vyjadril, ale môže to byť jedna z možností.“

	„Jedna z možností,“ zopakoval Leo. „A aké sú podľa teba tie ďalšie? Jedna, a to stopercentne garantovaná možnosť, priam istota je, že ak chytím toho hajzla, ktorý je v tom namočený, na mieste mu vykrútim krk. Na to môžu všetci vziať jed. A rozhodne mi bude u riti, aké sankcie z toho pre mňa vyplynú.“


34.

	Greguš s Halászom sa na seba pozreli. Zamračili sa. Ani jednému sa Leov prístup k prípadu nepáčil.

	„No... pripusťme možnosť,“ prerušil chvíľku mlčania Eman, „že nám tu skutočne pobehuje úchylný maniak, ktorému imponujú mladé dievčatá a...“

	„Nepreháňaj! Aký maniak, prosím ťa?“ podotkol náčelník vyšetrovačky.

	„Nie je na tom nič prehnané, Janko. A povedal som, pripusťme možnosť‘, nie že to tvrdím s istotou. Tak či tak, čo ak to nejako súvisí s prípadom Borskej? A že sa páchateľovi,“ pozrel sa na Legena, „prepáč za výraz, do toho priplietla tvoja dcéra, nemusí byť vecou náhody.“

	„Borská mala štrnásť rokov, jej mŕtve telo sa našlo v lese,“ uvažoval nahlas Leo. „Olívia má šestnásť rokov a stratila sa kde? V lese. Čiže miesto pre trestný čin páchateľ zvolil identické, aj keď v inej lokalite. Obidve dievčatá sú približne v rovnakom veku, vlastne je medzi nimi rozdiel sotva rok a niečo. A tieto dve udalosti sa odohrali v rozpätí jedného týždňa. Jedného!“ zdvihol Legen ukazovák. „Jednoznačná paralela. Rozhodne nemám dojem, vlastne rezolútne odmietam, že ide o hlúpu náhodu. Okrem toho je to podľa mňa volovina. To by musela byť naozaj prekliata náhoda, že kdesi večer uprostred lesa natrafí na osamotené dievča. Teraz mám na mysli Olíviu. Niečo mi vraví, že za jej únosom je čosi iné, oveľa väčšie. A ide o starostlivo pripravenú akciu, plánovanie, stopovanie. Nepochybne ju sledoval, musel jej byť v pätách. Presne vedel, kam a kedy šla, poznal terén, vedel, ako sa rýchlo stratiť, aby ostatné decká, teda Karin a Jakub, nič nespozorovali. Vidieť, že sa na všetko dôkladne pripravil. Takže čo? Ani náhodou to nemá na svedomí nejaký posratý úchyl, čo sa obšmietal okolo. Ide o skúseného a do veľkej miery trpezlivého páchateľa. O to horšie bude vypátrať ho.“

	„Lenže Borská, ako vieme, predsa nebola zavraždená,“ podotkol Halász. „A tu sa veci trochu rozchádzajú.“

	„Borská ušla, údajne. Aj ju mohol sledovať, dakde držať, nechal vyhladovať a potom narafičiť uškrtenie a znásilnenie. Je možné, že sa rád díval, ba ukájal pri pohľade na nemohúcnosť dievčaťa, na to, ako zo dňa na deň chradne. To by bol brutálny úchylák, čo? Preto by sme sa mali obrátiť na súdneho znalca z psychiatrie, aby sme mali v tom o čosi jasnejšie.“

	„Zrejme áno,“ súhlasil Greguš. „A dá sa uvažovať aj nad zhodným modom operandi v prípade Olívie. Takže tvoj konečný verdikt je, že ide vlastne o čo?“

	„Aj keď ide o nemalú zhodu v oboch prípadoch, prikláňam sa k teórii, že čo sa týka mojej dcéry, ide o pomstu.“

	„Tvojím argumentom som, samozrejme, porozumel, Leo,“ povedal Halász, „ale naozaj si presvedčený, že lajtmotívom Olíviinho únosu je práve pomsta?“

	Leo prikývol a pripálil si ďalšiu cigaretu, hoci mu na popolníku dymila predchádzajúca.

	„Je mi jasné,“ pokračoval Eman, „že si do väzenia poslal desiatky zločincov za najrôznejšie delikty a celú škálu trestných činov, ale že by sa daktorý z nich odhodlal k takémuto kroku? Mne sa to nezdá. Musí byť za tým ešte niečo.“

	„Akože čo niečo?!“ vyprskol Leo.

	„V každom prípade,“ vložil sa do toho šéf vyšetrovačky, „preveríme všetkých prepustených recidivistov, ktorých tuná Leo kedy poslal sedieť. Lenže to zaberie fúru času...“

	„... ktorý nemáme,“ dodal Legen. „A nemá ho ani Olívia.“

	Greguš si zahryzol do spodnej pery a zadumane sa zadíval na vyšetrovateľa.

	„Veríš v Boha, Leo?“

	„Vieš predsa, že nie. Mal by som?“

	„Mal by si veriť, že všetko dopadne dobre...“

	„Na to nepotrebujem vieru, ale presvedčenie. A ja som presvedčený, že to dotiahnem do konca a skončí sa to bez ujmy na zdraví. A hlavne na živote.“

	„No je tu ešte jedna vec; takže teraz sa zoberieš a budeš pokračovať vo vyšetrovaní prípadu Borskej.“

	Legen sťažka vydýchol a prikývol.

	„Až zajtra. Dnes som úplne na dne.“

	Greguš sa pozrel na Halásza. „Tvoji chlapi mu s touto vecou pomáhajú?“

	Halász s neochotou pritakal.

	„Tipujem Malusa s Foltánom.“

	Šéf násilnej kriminálky opäť prikývol. Zatiaľ nenachádzal slová na obranu.

	„Pozri, Eman, je to vec tvoja a tvojho oddelenia, ale prvoradé je teraz vyšetriť smrť Borskej.“

	„Do šľaka, viem to až priveľmi dobre,“ nevydržal to Halász. „Olívia je ako moje krstňa, mal som sa vykašľať na pomoc kamarátovi? No uznaj! A vyšetrovanie smrti Borskej by už nemalo trvať dlho, máme zaistené stopy a rôzne indície nás vedú k podozrivému. Budeme si však musieť ešte veľa vecí detailnejšie preveriť. Práve preto som Leovi poskytol svojich chlapov. Sami súhlasili, že zvládnu makať na oboch prípadoch zároveň.“

	„Ak sa toto dozvie riaditeľ... sme vieš kde.“

	„Nič sa nedozvie. A ty mu to nepovieš.“

	Greguš sa uprene zadíval na Halásza. Čo mal robiť? Východisko by našiel pomerne rýchlo, stačilo by vydať jediný rozkaz, ale tým by klesol v očiach svojich podriadených i chlapov z kriminálky. Okrem toho, Halászovi ako vedúcemu úseku násilných trestných činov nemohol nič prikazovať.

	„Z technického hľadiska máte pravdu obaja,“ povedal Ján a pohľadom prešiel z Halásza na Legena. „Poraď mi, priateľu, čo mám s tebou robiť? Hm?“ opýtal sa a pozrel sa znovu na Halásza. „Čo s ním mám robiť? Hm?“

	Odpoveď neprišla ani od jedného. Úkosom pozrel zase na Lea.

	„Tak nech!“ rozhodol sa. „Leo, choď a dostaň ho! Keď budeš potrebovať s niečím pomôcť, dáš mi vedieť. Zatiaľ nič nespisuj. Ak sa niečo zmrví, mal si dovolenku. Vypíšem ti ju dodatočne so starým dátumom. Ale... privedieš mi aj osobu, ktorá je zodpovedná za smrť toho úbožiatka z ústavu. Je ti to jasné?“

	„Áno, je. Ďakujem ti.“

	„Zmizni rýchlo stadeto, lebo sa neudržím.“

	Muži vstali, stoličky zahrkotali na dlážke.

	„Eman, prosím ťa, ty tu ešte zostaň. Pre teba to predsa neplatilo.“

	Halász dosadol späť na stoličku, lakte si vyložil na stôl. Hoci bol dlhodobo šéfom násilných trestných činov, z Greguša predsa len vyžaroval oveľa väčší rešpekt.

	Leo sa zastavil medzi otvorenými dverami.

	„Ako som povedal – paralela.“

	Greguš mávol rukou.

	„A ako som ja povedal, žiadne somariny, nech tu nemáme ďalšie mŕtvoly. Odchod.“


35.

	Fitnes centrum BizGym patrilo medzi najmodernejšie vybavené posilňovne v Nitre. Nachádzalo sa na prvom poschodí zrekonštruovanej budovy na Štúrovej ulici medzi centrom mesta a časťou Mlynárce. Cez veľkú presklenú stenu vnikal dnu dostatok svetla a zákazníci sa počas cvičenia mohli pozerať von. Tónované sklá však nedovolili okoloidúcim nazerať do interiéru budovy. BizGym pozostávalo z dvoch priestranných miestností a príslušných menších priestorov. Prvá, väčšia miestnosť slúžila ako posilňovňa vybavená všetkými nevyhnutnými posilňovacími strojmi, činkami, rotopédmi a bežeckými pásmi. Pozdĺž ľavej steny sa ťahal tehlový barový pult, za ním regály s výživovými doplnkami, bielkovinovými nápojmi, kávou a podobne. Blízko baru viedli široké dvere do šatní a spŕch. V druhej, menšej miestnosti mal základňu miestny súkromný boxerský oddiel. Zároveň v nej trénovali aj bojovníci čoraz obľúbenejšieho silového športu so skratkou MMA.

	Leo Legen vošiel do menšej z miestností, ktorá sa rozlohou podobala školskej telocvični.

	V kúte najväčšieho zo štyroch zápasníckych ringov sa skláňal obrovský chlap v šuštiakových nohaviciach a uterákom ovieval viditeľne polomŕtveho mladého boxera. Dačo nezrozumiteľné naňho reval hlasom ako tur. Mladík odkväcnutý na stoličke ho ledva počúval, akiste bol rád, že vidí aspoň na jedno oko. Leo sa neraz presvedčil, že v tomto „fitku“ berú názov kontaktný šport až príliš doslova.

	Chlapiska s uterákom od nepamäti volali Bizón. A on bol na to pomenovanie priam pyšný. Len málokto vedel, ako sa naozaj volá. Holú hlavu mal takú veľkú, že keby žil v stredoveku, využívali by ho namiesto baranidla pri dobývaní hradov. Malé oči, hlboko zasadené do tváre, sa dívali ostro, nos bez chrupavky zdobili mnohé jazvy a hranatá sánka mu dodávala doslova strašidelný výzor. Mocná šija mu prechádzala do širokánskeho a silného chrbta, na ktorom sa spod červeného tielka černel celý les chlpov. Paže, prifúknuté anabolikami a všemožnými chemickými koncentrátmi, vzbudzovali nemalý rešpekt. A on si to plne uvedomoval. Preto bol zo dňa na deň samoľúbejší. Bizón nebol človek, ale monštrum s ľudskými črtami. Leovi pripomínal Salvatoreho z filmu Meno ruže, ibaže oveľa väčšieho a o pár percent príťažlivejšieho, aj keď príťažlivosť nebolo v jeho prípade práve najpríhodnejšie slovo.

	Hromotĺk v predklone otočil hlavu. Neunikla mu vyšetrovateľova prítomnosť vo fitcentre, ktoré vlastnil osem rokov, odkedy sa jeho predchádzajúci majiteľ záhadne vyparil. Iba pánboh vedel kam. Pánboh a Bizón.

	Narovnal sa a vyšiel mu oproti.

	Podali si ruky.

	„Nazdar, kámo,“ zaburácal, až Legenovi vyskočilo obočie vysoko na čelo. „Si tu, kurva, dlho nebol. Ideš si zacvičiť, trochu vyprášiť vrece, či len na kávu?“ naznačil spodný hák rovno na Leovo brucho. Legen ho reflexne stiahol do seba. Krok vzad však neurobil, ostal stáť na mieste. Ozruta sa zasmiala a uznanlivo prikývla veľkou hlavou.

	„Daj mi len rukavice, prosím ťa,“ povedal Leo a díval sa mu do očí. Nechodieval sem pravidelne, ale čas od času si prišiel zacvičiť, prípadne zaboxovať, najmä keď potreboval zo seba vypustiť vypätie a stres.

	„Chceš sparing partnera? Hlásim sa ako prvý,“ zarehnil sa, až mu nadskakovali veľké prsné svaly. Jeho smiech pripomínal štartovanie starého tanku.

	„Neser sa! Ktoré si teda môžem požičať?“

	„Ktoré len chceš!“ ukázal na tri dlhé rady držiakov na stene, na ktorých viseli desiatky párov boxerských rukavíc. „Budeš sa aj prezliekať? Či zostaneš takto?“

	„Dnes nie.“

	„Ako myslíš, priateľko. Keby si niečo potreboval, zakrič na mňa. Alebo tamto na Ivetu,“ hodil bradou k baru. „Vieš, že ona ti rada splní aj najtajnejšie želania.“

	Leo mu neodpovedal. Vyzliekol si košeľu, prehodil ju cez operadlo stoličky a zostal len v bielom tričku a v rifliach.

	Z radu si vybral jedny čierno-červené rukavice.

	 

	Leo búšil do osemdesiatkilogramového boxerského vreca visiaceho zo stropu ako nepríčetný. Do každého úderu vkladal všetku silu. Pumpoval v ňom adrenalín. Vrece sa kolísalo zo strany na stranu, spredu dozadu a späť. Mlátil doň čoraz razantnejšie, šialenejšie. Potreboval si vybiť hnev, dostať zo seba tú prekliatu zlosť, aby sa dokázal lepšie sústrediť na dva prípady naraz. Jeden z nich bol však preňho podstatnejší, naliehavejší.

	Bizón nikdy predtým Legena nevidel takto zúrivo mlátiť do vreca. Nezamýšľal sa nad tým, len zostal prekvapený, kde sa v policajtovi vzalo toľko nahromadenej agresivity.

	Leovi očervenela tvár, na krku i predlaktiach mu navreli hrubé žily. Lial sa z neho pot, stekal mu po nose, tvári a krku. Videl pred sebou iba vrece a hmlu. A bil ďalej a ďalej. Neprestajne a intenzívne.

	Ubehlo pätnásť minút, kým Legenovi ochabli paže. Zvesil hlavu na prsia, sťažka dýchal. Z ničoho nič uštedril vrecu ešte jednu, poslednú, no o to silnejšiu ranu. Spravil krok vpred, zachytil kolísajúci sa vak, objal ho a oprel si oň spotené čelo.

	Bol na konci so silami. Nohy sa mu triasli, bolelo ho celé telo od prstov nôh až po vrchol hlavy. Aj jazva v pravom boku sa ozvala intenzívnou bolesťou. Odfukoval a z úst mu vytieklo trochu slín. Nevedel, či sa cíti vyčerpaný viac fyzicky alebo psychicky, ale hlavne že vytĺkol zo seba zlosť, ináč by sa mohla prejaviť niekde inde, a toho sa obával.

	Odstúpil od vreca a sadol si na lavičku. Bizón si prisadol k nemu.

	Legen predpažil, aby mu chlap odopol suché zipsy na rukaviciach. Bizón mu stiahol rukavice a položil ich na lavičku vedľa seba.

	„Kurva, človeče, ti poviem, dnes by pred tebou utekal aj Muhammad Ali,“ potľapkal Legena po chrbte. Jeho tľapnutie znelo skôr ako riadny buchnát. „Si normálny diabol. Takúto divočinu som tu ešte nevidel. Musíš byť teda fest nasratý. Kto ťa tak vytočil? Vieš, že ti s tým môžem pomôcť.“

	Leo sa naňho pozrel.

	„Opatrne so slovíčkami, Bizón.“

	Obor sa rozchechtal.

	„Len som žartoval, kámo.“

	„Hej. Ibaže tvoje žartíky zväčša končia problémami.“

	Chlapiskovi sa vytratil úsmev z tváre. Premeral si vyšetrovateľa.

	„Tak čo ťa žerie, Leo?“

	„Nehnevaj sa, Bizón, ale nechce sa mi veľmi o tom hovoriť. Úplne som sa tu odpálil, potrebujem ísť konečne domov, ľahnúť si, odpočinúť.“

	„Iveta!“ zrúkol chlap smerom k baru. „Dones dvojité presso. Hneď!“ Opäť sa obrátil k Leovi. „No povedz mi o tom, vždy sa dá nejako vypomôcť starému kamošovi. Vieš sám najlepšie, že mám svoje páky na problémy. Nechal som ťa voľakedy v štichu?“

	Leo letmo prikývol. Bizóna poznal už od strednej školy. A dobre vedel aj to, v akých kruhoch sa tento chlap pohyboval v deväťdesiatych rokoch.

	Keď Iveta priniesla kávu, Leo priateľovi porozprával o udalostiach posledných dvoch dní. Bizón ho pozorne počúval, neskákal mu do reči zbytočnými otázkami.

	„To je mi ľúto, kamarát. Rozhodím siete, uvidím, čo sa s tým dá robiť. Ak niečo zistím, ozvem sa.“

	„Vďaka. Budeš to mať u mňa.“

	Bizón iba nemo prisvedčil.

	Leo vstal a na spotené telo si obliekol košeľu. V okamihu sa naňho nalepila. Nespokojne sa ošíval.

	„Neosprchuješ sa?“

	„Nie. Až doma.“

	Rozlúčili sa stiskom rúk a Leo Legen vykročil k východu fitnes centra BizGym.

	Streda 12. október 2005

	Bolo pár minút po šiestej, keď ranné ticho prerezal ostrý zvuk železnej závory. Dievča, obrátené tvárou k stene, sa strhlo zo spánku a prudko sa zvrtlo na okraji peľasti. Div nezletelo na zem. Inštinktívne vystrelo ruku, aby zabránilo pádu. Vzápätí sa ťažké dvere začali otvárať.

	Z prítmia chodby nakukla hlava, rozhliadla sa doprava a doľava. Ruka zašmátrala po vypínači, miestnosť sporo osvetlila jedna sliepňajúca žiarovka umiestnená nad dverami.

	Dnu vošla postava.

	Dvere sa zatvorili, človek spravil dva kroky dopredu.

	Dievča na okamih zostalo v polohe s jednou rukou na zemi, stislo viečka pred svetlom a ihneď sa šuchlo ďalej od kraja. Zovrelo jej hruď a rozochvela sa údesom.

	Starší muž v tmavomodrom plážovom klobúčiku, hnedej károvanej košeli a montérkových nohaviciach na traky s náprsenkou pohľadom prebehol holú izbu. Steny boli ošarpané, s mnohými škrabancami, praskliny sa ťahali zhora nadol a ako šípy pretínali opadávajúcu omietku. Múry hrali farbami od čmáraníc oplzlých sloganov a vulgárnych kresieb. Pavučiny viseli, kam sa len pozrel. Do nosa mu udrela zatuchlina a odpudzujúci zápach. V kúte stála jedna stará stolička bez čalúnenia, ostatný inventár tvoril nemocničný plechový nočný stolík na kolieskach, lôžko z neopracovaných dosiek a starý matrac. Na rozodratých miestach z neho vykúkali steblá slamy. Matrac si iste pamätal dávne časy, bol v dezolátnom stave. Viac než izbu miestnosť pripomínala temný žalár na pustom hrade. Nakoniec mu pohľad padol na pohovku, na ktorej sa chúlilo čiernovlasé dievča s krátkym zostrihom, zakryté už na pohľad nevábnou starou dekou. Rukami držalo jej konce a priťahovalo si prikrývku k brade. Jej tvár splývala s popolavým tónom stien.

	Chlap v montérkach zostal prekvapený. Nečakal, že tu niekto bude.

	Vľavo od dverí stála prasknutá záchodová misa, ktorá nesplachovala ani neodtekala. Úzkou trhlinou v keramike presakoval temer po okraj naplnený obsah.

	Keď sa čiernovláska lepšie prizrela mužovi do tváre, prvotné zhrozenie z nej opadlo. Poznala ho, aj tú veľkú montážnu kabelu, čo mu visela cez plece. No i tak bola na pochybách, či jej nehrozí nebezpečenstvo. Pozná ho natoľko dobre, aby sa na to dalo spoľahnúť?

	Chlap položil na zem ošúchanú kabelu a pomaly sa vystrel. Napokon, vždy všetko robil pozvoľna, avšak o to precíznejšie. Nevravel nič, iba ticho stál. Tvárou mu prebehovali chmúry, nie však odtiene zloby. Mal znepokojený a smutný pohľad. Lenže svoju prácu si musí odviesť za každých podmienok, nech by z nej mal akokoľvek neznesiteľné pocity. Vo svojom pokročilom veku nemal veľmi na výber. Poznal to; chlapa len krok od penzie veruže nikto neprivíta s otvorenou náručou, čo by bol naslovovzatý odborník.

	„Dobrý deň, ujo Hoblík.“ Dievčina sa odvážila pozdraviť muža prezývkou a trochu sa uvoľnila, aj keď ostávala v strehu. V skutočnosti sa chlap volal Silvester Hobloň, ibaže deti, dokonca aj podaktorí zamestnanci ústavu ho odjakživa nazývali jednoducho – ujo Hoblík. Nikdy mu to neprekážalo, nesťažoval sa. Prezývka mu prischla aj pre jeho prácu, veď ako údržbár sa musel neraz uchýliť aj k stolárčine, vziať hoblík a opracovať poškodený kus zábradlia, prípadne nábytku. Svojím spôsobom bol rád, že ho aspoň niekto nejako nazve a osloví. Ako bezdetný vdovec sa pretĺkal životom sám ani prst a stránil sa ľudí.

	Tento päťdesiatdeväťročný chlap vyzeral rovnako ako vždy. Zamračený, očividne neustále zadumaný až namosúrený. Ani raz ho nevidela usmievať sa. Vlastne nielen ona, nikto mu nikdy na tvári nezahliadol úsmev, nuž si sem-tam robili žarty, či nie je kyborg. Aj jeho mechanické pohyby s kabelou v ruke by tomu nasvedčovali, pretože počas chôdze nehýbal rukami.

	Hobloň odzdravil len kývnutím hlavy. Skôr to vyzeralo, akoby ju ani nevidel, prípadne sa robil, že ju nevidí.

	„Došiel som prepucovať ten upchatý záchod,“ povedal na vysvetlenie, keď postrehol rozpačitý výraz dievčaťa. „Teda opraviť ho.“ Pohľad mu aj napriek všetkej snahe nedívať sa jej smerom stále priťahovalo k jej tvári.

	Ťarbavo sa obrátil, kľakol si, zašmátral v taške a vybral zmotanú kanalizačnú špirálu.

	Dievča stŕplo. Keď si ju ale muž nevšímal, odohnalo desivé myšlienky.

	„Ty si Evka, všakže?“ prihovoril sa chrbtom k nej, zatiaľ čo do záchodovej misy pomaly strkal špirálu. Zavše odvrátil tvár od obsahu pred sebou.

	„Áno, ujo Hoblík. Som Eva Antolová z osemnástky izby. Odkiaľ viete, ako sa volám?“ osmelila sa k odpovedi a sadla si na okraj postele. Nohy v špinavých bielych ponožkách položila na studenú zem. Nakukla pod posteľ, či tam nenájde zakopnuté tenisky.

	Zdalo sa, že Hobloň ju ani nepočúva, sústredene vsúval špirálu do misy a pomaly ňou otáčal. V skutočnosti ho však jej slová zasiahli. Osemnástka. Prekliata izba. Aj Angelika tam bývala. A on vôbec nevie, kam sa podela. Jedného dňa jej jednoducho nebolo. Angeliku si obľúbil, mala dobré srdce, o tom nepochyboval. A hoci bola samotárka, s utrápenou tvárou a neustále vyľakaná, z času na čas s ním prehodila slovko a usmiala sa naňho.

	„Za čo ťa sem zatvorili, chúďa moje? Niečo zlé si vyviedla? Čím si si, pre božie zmilovanie, toto vykoledovala? Teda, ak mi to môžeš povedať.“ V hlase sa mu ozýval súcit. „Odkedy tu vlastne si?“

	Eva naňho udivene pohliadla. Málokedy Hoblíka niekto počul prehovoriť. A teraz na vlastné uši počula, ako povedal niekoľko viet za sebou. Poväčšine len dačo odmumlal naspäť, keď sa ho človek opýtal.

	„Ja... ja ani sama poriadne neviem,“ vyhla sa jeho priamym otázkam. „Vlastne... možno trošku viem, alebo si myslím, že je to preto. Viete, ujo, asi som tu preto, lebo viem, čo spravila Angelika a prečo ju potrestali. A som tu od včerajšieho rána.“

	Chlap pri záchodovej mise v podrepe zvrtol hlavu. Chvíľu sa díval na Evu. Jej to však pripadalo, akoby sa nepozeral na ňu, ale priamo cez ňu, akoby bola duchom.

	„Ty vieš, za čo potrestali Angeliku?“

	Eva rýchlo prikývla a pár slovami mu povedala, čo vedela.

	„Ujo, a neviete, kde je? Nevidela som ju už tri týždne. Aj keď je to také trdlo, chýba mi,“ dodala.

	„Tiež by som sa to rád dozvedel, dievča zlaté. Ver mi.“

	„Myslíte si, že ju už pustili domov?“

	Údržbár iba bezmocne pokrútil hlavou.

	Dievča na muža vysypalo ešte niekoľko otázok, no odrazu sa zaseklo. Obaja zvrtli hlavy k dverám. Z chodby k nim doľahlo slabé odkašľanie. Vzápätí počuli, ako niečo cinklo o podlahu. Azda kľúče. Následne zachytili duté kroky.

	Hobloň si chytro priložil prst na pery a ukázal dievčaťu, aby ani nemuklo. Oči upínal k dverám. Kľúčová dierka, ktorou prenikalo matné svetlo, na krátky okamih stmavla.

	Eva iba zatajila dych a načúvala vzďaľujúcim sa krokom.

	O krátku chvíľu zaduneli dvere a priestory znova vyplnilo ticho.

	Ešte chvíľu obaja naťahovali uši, ale už sa nič neudialo. Hobloň si len ťažko vzdychol a sklopil oči.

	„Vieš, deje sa tu veľa neprávostí,“ povedal pošepky, veď čertvie, kto za dverami načúva? „Nemali by sa diať takéto veci, teda nemali. Ako ti len... ako by som ti dokázal...?“ zahľadel sa do kúta izby, pohľad sa mu zastrel.

	Eva mu visela na perách.

	„Čo ako by ste?“

	Údržbár sa prebral zo zamyslenia.

	„Čože?“

	„Chceli ste povedať, že ako by ste... len ste nedohovorili. Čo ste tým mienili, ujo Hoblík? Pomôcť mi?“

	Zdvihol hlavu, jeden druhému sa zadívali do očí. Vari prvý raz, odkedy vkročil do miestnosti. Otvoril ústa na odpoveď, už-už to mal na jazyku, v nasledujúcom okamihu si to však rozmyslel.

	„Ale nič!“ mávol rukou. „Nič konkrétne, nechaj to tak.“ Vytiahol špirálu. Na konci boli omotané dve menštruačné vložky a kúsok akejsi handričky. Brečka v mise razom odtiekla. Potom silikónom prešiel prasklinu na keramike.

	Hobloň si zbalil náradie a stisol kľučku dverí. Otvoril ich na malú medzeru. Ešte raz sa zadíval na Evu.

	„Prepáč mi. Je mi to tak ľúto.“ Obrátil sa, poťažkal kabelu a odkráčal von z miestnosti.

	Eva sa ešte chvíľu dívala za ním na zatvorené dvere. Haspra sa zvonka zasunula späť na miesto.


37.

	S príchodom nového dňa sa Leo Legen cítil oddýchnutý, lebo po hektickom včerajšku zaspal ako bábätko. Akoby sa v ňom odrazu prebudila čerstvá sila. Zúrivosť z neho opadla, ostalo miesto na triezve uvažovanie. Ivona sa ho neskoro večer v posteli na nič nepýtala, hoci ju v ústach pálilo mnoho otázok. Keď to napokon skúsila, odpoveďou jej bolo len slabé pochrapkávanie. Videla, v akom zúboženom stave sa manžel dotiahol domov, tak ho radšej nechala na pokoji. Ibaže na rozdiel od neho, ona nedokázala skoro celú noc ani oko zažmúriť.

	O všetkom sa porozprávali ráno pri raňajkách. Leo jej porozprával, aké stopy a dôkazy včera našli na Duchonke, no nález Olíviinej retiazky pred ňou radšej zatajil. Bál sa, aby Ivona neprepadla panike, už aj tak na tom nebola práve najlepšie.

	 

	Silvester Hobloň zamyslene kráčal po schodoch vedúcich zo suterénu. Ani raz sa neobzrel k dverám, za ktorými pred okamihom závorou odrezal od sveta Evu Antolovú. Lenže nemohol inak. Zaplatil by za to. Hlavu mal sklonenú, ťažili ho mnohé myšlienky.

	„Ale, ale, pozrimeže, pán Hobloň!“ zvolal hlas pred ním.

	Údržbár sa preľakol, zaspätkoval a nechýbalo veľa, bol by zletel zo schodov. Zodvihol hlavu. Chodbu zahatala veľká čierna silueta, z ktorej sa vynorila tučná žena.

	Hobloň len nemohúco otvoril ústa a zamrkal utrápenými očami.

	„A čože vy tu? Hm? Kdeže ste boli?“ Žena si založila ruky vbok a zlostne zagánila na údržbára. „Zachcelo sa vám ňuchať po pivniciach, kde by sa našla voľajaká zašantročená butylka? Určite už máte riadne uhnuté.“

	„Nie... ja...“

	„S tým slopaním by ste mali skončiť! A definitívne. Už som vás na to viackrát upozorňovala. Korheľov tu nepotrebujeme.“

	„Ja... nie som opitý. A opraviť som bol... záchod sa upchal,“ vyjachtal Silvester. Nemienil sa púšťať do škriepky. Anna Žgravcová bola robustná agresívna žena s predsunutou bradou, čiernymi fúzikmi nad hornou perou a úzkymi hnedými očami. Bola hlavnou vychovávateľkou, snažila sa ovládať svojich podriadených neustálym ponižovaním a rozkazmi. Namiesto zdravého rešpektu šírila okolo seba strach a odpor. Ťahať sa so Žgravcovou za prsty si každý dobre rozmyslel, aby sa mu neušla od nej facka.

	„Tak!“ odfrkla. „Záchod, vravíte. A už je spravený?“

	„Áno. Potrubie sa upchalo tými... onými... vložkami. Spriechodnil som ho.“ Váhal, či sa spýtať na to, čo ho trápilo. A najmä, ako sa to opýtať. Napokon sa odhodlal. „To dievča v tretích dverách... Eva...?“ Ďalej nevymyslel nič múdre. Netrúfal si pokračovať.

	„Do toho nos nepchajte! Starajte sa v prvom rade o svoje povinnosti, ak tu chcete naďalej pracovať. A vlastne, kto vás poslal?“

	„Veď kto, predsa pani vrchná.“

	„Neklam!“ vykríkla vychovávateľka. „Vrchná tu nie je, zastupuje ju Frťalová, a tá išla ráno k zubárovi.“

	„Kázala mi pozrieť sa na to koncom minulého týždňa, ale mal som veľa roboty s tými pokazenými batériami v sprchách. A čoskoro sa začne kúriť, musel som vymeniť ventily na štyroch radiátoroch.“

	„Ešteže máte výhovorku,“ prešla späť k vykaniu. „Už ste vypratali, vydezinfikovali a vymaľovali tú komoru vzadu?“

	„Hej,“ pritakal. „Ešte začiatkom minulého týždňa, tuším v utorok. Vápnom, ako mi nakázali.“ Silvester si so zimomriavkami spomenul na tesnú izbu s malým oknom takmer pod stropom, plnú zápachu a škvŕn na stenách a podlahe.

	„Matrace a tú starú posteľ ste odviezli na skládku?“

	Údržbár prisvedčil.

	„V poriadku. Ale skontrolujem si to.“

	Hobloň mlčal. Iba mu naprázdno nadskočil ohryzok v krku.

	Vychovávateľka zdvihla varovný prst.

	„Dávajte si pozor, pán Hobloň! Snoriť kade-tade nemusí byť zdraviu prospešné.“

	„Prečo sa mi vyhrážate? Len si robím svoju prácu. A kam ma pošlú, tam idem.“

	„Ja sa nevyhrážam, Hobloň. Len vás upozorňujem.“ Žena odstúpila, aby sa údržbár mohol pretisnúť popri nej.


38.

	Po rannom rozdelení na kriminálke zostali v malej zasadačke okrem šéfa len Malus, Foltán, Hrabovský a Kožár. Onedlho sa k partii operatívcov pridal aj Leo Legen. Pod ľavou pazuchou zvieral hromadu fasciklov, medzi dvoma prstami pravej ruky držal plastový pohár s horúcou kávou, ktorý rýchlo položil na stôl. Hneď nato hodil na stôl dokumenty.

	Zatrepal rukou, pofúkal si prsty a uvelebil sa na stoličke.

	„Páli ako sviňa,“ povedal na vysvetlenie.

	Eman Halász si nasadil okuliare, ktoré mu viseli na čiernej šnúrke na hrudi. Z kôpky pred sebou vylovil niekoľko hárkov papiera. Začal čítať informácie o ústave v Horných Lefantovciach, ale nepovedal im nič zásadné, o čom by ešte nevedeli. Potom prišiel na rad modrý fascikel s kompletnou pitevnou správou. Prvá polovica popisovala odhalenie príčin smrti a potvrdila predbežné výsledky počas autopsie. Rezultát forenznej entomológie určil čas smrti na základe poznatkov o hmyze v tele obete, keďže podľa posmrtných faktorov sa nedal presne určiť. Nasledovali hodnoty orgánov po disekcii a rozsah ich poškodenia. Záver správy obsahoval výsledky krvných vzoriek a súpis laboratórnych testov po histológii a cytológii. V tele Angeliky Borskej sa nenachádzali zložky žiadnych dostupných drog a liečiv, alkoholu či jedov. Ďalšia správa dokazovala, že hladina aminokyselín, glukózy, draslíka, horčíka a iných pre telo nevyhnutných látok bola na veľmi nízkej, až terminálnej úrovni. Klesli všetky alkalické rezervy organizmu a došlo k jeho prekysleniu. Zároveň sa výrazne znížil počet lymfocytov a, naopak, zvýšila sa hladina cholesterolu. Nastal rozvrat metabolizmu minerálov a počiatočná fáza zlyhania obličiek spôsobená dehydratáciou. Vyústilo to do katabolizmu, celkového ochabovania organizmu. Tu Ali poznamenal, že ide o rozklad tkanív a deštrukčnú fázu metabolizmu. Podľa patológovho záznamu začína imunitný systém aj u zdravého človeka zlyhávať už tretí až piaty deň od začiatku hladovania. Ak osoba nemá tekutiny, proces sa značne urýchľuje. Aj tieto faktory mali do veľkej miery vplyv na psychický stav dievčaťa, v dôsledku ktorého mohli vzniknúť mnohopočetné vonkajšie poranenia na rukách i nohách. Patológ usúdil, že sa odniekiaľ snažila vyslobodiť.

	Chlapi nechali šéfa čítať a rozprávať. Mlčky počúvali, klopili pohľady.

	Halász zatvoril modrý fascikel a odložil ho bokom. Povzdychol si. Roztvoril hrubý hnedý obal stiahnutý gumičkou. Vybral z neho správu z technického oddelenia. Prečítal z nej zistenia z trasológie odtlačkov obuvi, ľudskej lokomócie, behúňov plášťov pneumatík, ako aj pohybu a smeru dopravných prostriedkov spod Huntáka, predovšetkým na rozhraní lúky a lesa. Dôležitý bol najmä údaj o pneumatikách Pirelli Scorpion Verde 225/55 R18, ktorých čerstvé odtlačky sa našli na mieste. Podľa dodatočných zistení nemalo žiadne z vozidiel Lesnej správy Tribeč, Topoľčianky, Topoľčany ani Nitra, ako ani Správy povodia Nitry, pamiatkarov či katedry archeológie FF UKF v Nitre a ďalších relevantných inštitúcií rovnaké obutie kolies, ani sa v tom čase nikto zo zamestnancov v danej lokalite oficiálne nenachádzal. Preto existovala domnienka, že tieto stopy pneumatík patria páchateľovi. Zaujímavosť správe dodalo, že technikom sa podľa plošných aj objemových odtlačkov topánok podarilo zistiť spôsob pohybu možného páchateľa. A to, že s deväťdesiatsedempercentnou pravdepodobnosťou kríval na ľavú nohu. Navyše stopy dokázali, že ľavé chodidlo mal vytočené o desať stupňov na stranu oproti pravému. Na inkriminovanom mieste sa, bohužiaľ, nepošťastilo zaistiť nijaké daktyloskopické odtlačky, ani biologická expertíza nepriniesla potešujúce výsledky. Jediné vzorky, ktoré chlapi našli na Angelikiných šatách, boli mikročastice obsahujúce piesok, cement a vápno, čiže zložky malty. Tiež niekoľko stôp charakteristických pre omietku a hydroxid vápenatý, teda hasené vápno, ktorým mohli byť vymaľované steny.

	Policajti uznanlivo prikyvovali nad špičkovo odvedenou prácou technikov. Iba Foltán si ako jediný poctivo zapisoval poznámky, dokonca dvojfarebne. Takže neustále vyrušoval cvakaním pera pri zmene farieb, za čo si po chvíli vyslúžil šéfovo prísne napomenutie.

	„No a čo tá násada, z ktorej úlomok sa našiel v tele Angeliky? Objavila sa niekde?“ opýtal sa Leo, len čo Halász po desiatich minútach zmĺkol.

	„Predstav si, jedna sa našla,“ zareagoval Hrabovský namiesto Emana. „Konkrétne toporisko zo sekery. Máme viacero odtlačkov prstov, no nevieme, komu patria. Zatiaľ ešte prebieha databázová analýza, možno to popoludní bude spracované. Čo sa týka biologického materiálu, tak na násade nebolo nič okrem...“

	„... vtáčieho trusu a nejakého sajrajtu po slimákoch,“ doplnil partnera Kožár. „Poloha toporiska bola sedemdesiatdva metrov diagonálne so zaistenou líniou stôp medzi miestom činu a cestou. Okolie nálezu bolo čisté, bez pachovej stopy, čiže tá rúčka tam musela ležať bohvie odkedy. To znamená, že zaistená násada nie je totožná s predmetom použitým pri znásilnení dievčaťa. A nedokázali to ani rozbory pri mechanoskopii. Z dreva nechýbal žiaden úlomok zhodný s tým, ktorý mala obeť v... skrátka, v sebe.“

	„Jedným slovom, ak sa aj nejakým kusom dreva znásilnenie uskutočnilo,“ konštatoval Hrabovský, „musel ho páchateľ z miesta odniesť preč.“

	Všetci s Hrabovským súhlasili. Logika nepustí.

	Halász obrátil dve stránky v správe a pokračoval: „Aj z hľadiska odorológie máme jasné dôkazy, že pachová stopa sa od úseku nálezu obete ťahala priamou líniou k miestu zaistenia odtlačkov spomenutých pneumatík. Zhodu by sme teda mali preukázateľnú.“

	„Preto stačí iba nájsť niekoho, kto vlastní veľké esúvečko alebo off-road, a, hurá, máme páchateľa,“ zhrnul to Legen. Pravdupovediac, svet naokolo vnímal len sčasti, myšlienky mu zabiehali k Olívii.

	„Odpusť si ten sarkazmus, prosím ťa,“ upozornil ho Eman. „Vieš, že...“

	„Viem! A je mi jasné, že vyšetrovanie tejto stopy, o ktorej ani netušíme, kam nás zavedie, bude veľmi zdĺhavé. Musíme sa sústrediť výlučne na ten prekliaty ústav...“

	„A vari tam vidíš schodnejšiu a kratšiu cestu?“

	„Dá sa to aj tak povedať.“

	„V poriadku,“ pristal Halász a pozrel sa na chlapov. „Ešte dnes sa vrhnete na to a preveríte alibi, dochádzku, péenky, všetko a každého zamestnanca v Lefantovciach.“

	Štyri hlavy prikývli, jedna, Legenova, sa zadívala kamsi von oknom.

	„Viete, že mám pridelenú na zaučenie novú mladú vyšetrovateľku?“ začal odrazu úplne od veci Leo.

	„Nieee,“ ozvalo sa viachlasne navôkol. Eman na to nepovedal nič. Na rozdiel od šéfa Malus ihneď zauvažoval, či sa tým vyšetrovateľ iba vystatuje, alebo im túto novinku proste oznámil, len tak, akoby medzi rečou. Pán major má mladú vyšetrovateľku, blyslo mu, a jemu, Borisovi, pred rokom pridelili Foltána. Pritom odbor kriminalistiky ročne ukončí mnoho súcich dievčat.

	„No a tá... mimochodom, volá sa Klára Králová...“ pokračoval Leo.

	„To je čo za jazykolam?!“ vyprskol Boris.

	„A prečo si nedoviedol aj ju na poradu?“ opýtal sa Tomáš. Už len slová nová a mladá v ňom vzbudzovali mimoriadny záujem. „Myslel som, že nás zoznámiš.“

	„Ty buď ticho!“ zahriakol kolegu Malus. „Máš predsa frajerku, nie?“

	„Už nie.“

	„To sa dalo čakať.“

	„Čo sa dalo čakať? No? Čo ty môžeš vedieť, v akom vzťahu...“

	„Tak dosť!“ zahrmel Halász. „Odpustite si toto handrkovanie. Viete, že to nemám rád. Ste na porade, ak vám to uniklo, a máme pred sebou viacero nevyriešených problémov. Štekať po sebe a vadiť sa o hovadinách môžete pri pive.“

	„To nie sú hovadiny,“ bránil sa Foltán. „A on to začal.“

	„Ticho! A ty, Leo, pokračuj, čo si chcel povedať, lebo už ani neviem...“

	Malus sa zahniezdil na stoličke a bezhlasne mimicky tri razy napodobnil brechanie smerom k mladému kolegovi. Foltán len sklopil zrak na stôl. Nebol vo veku ani v postavení, aby sa pred šéfom staval na zadné. Lenže Halász, hoci ho trápil slabší zrak, mal veľmi dobrý sluch, a správanie staršieho kriminalistu mu neuniklo. Bezradne pokrútil hlavou a pomyslel si, že Boris ako starý cap by sa už mohol správať ako... starý cap.

	„Takže,“ nadviazal Legen, „počas včerajška a dnešného rána Králová zistila, že v ústave v Horných Lefantovciach v rokoch 1990 až 2004 zaznamenali sedemdesiatštyri útekov. Od januára tohto roka do dnešného dátumu ďalších šesť. To je dosť. Až priveľa. Deti, ktoré ušli, sa zakaždým sťažovali najmä na strach z trestov, šikanovanie a správanie zamestnancov.“

	„Ktovie, koľko z toho si tie decká vymysleli, aby zamestnancom narobili problémy,“ poznamenal Eman.

	„Iste. Lenže osemnásť detí uviedlo, že vychovávatelia, dokonca aj niektoré sestry používajú telesné tresty – facky, päste, kopance, a vulgárne ich urážajú. Iba jeden príklad: Súd v roku 2001 uznal jedného vychovávateľa za vinného z ťažkého ublíženia na zdraví. Bitkou a kopancami chovancovi spôsobil natrhnutie sleziny, brušné krvácanie, zlomeniny rebier a ďalšie zranenia. Prokuratúra o rok neskôr preverovala podozrenia z bitky hadicou a týranie bránením prístupu na WC. Celkovo tri ďalšie oznámenia za týranie a ublíženie na zdraví polícia prešetruje aj v tomto roku.“ Leo ukladal na stôl správu za správou. „Podľa doloženého hlásenia zariadenie vôbec nespolupracovalo s rodičmi detí, neoboznamovalo ich so školským prospechom. Rodičia sa nemôžu dovolať deťom, pretože personál nedvíha telefón, platí tam prísny zákaz návštev. Zaviedli akýsi bodovací systém za prehrešky, v ktorom sa uplatňuje princíp kolektívnej viny, nevenujú sa rozvíjaniu sociálnej činnosti, jednoducho tie decká kompletne izolovali a odrezali od sveta.“

	„To hádam nie je ani možné,“ poznamenal Foltán. „Môžu si takéto čosi dovoliť?“

	„Hlavne to znamená, že Horná nám klamala,“ povedal Malus. „Väčšina z detí sa tam však dostala za drogy, výtržníctvo, krádeže či záškoláctvo. Takže je otázne, či sa im dá veriť. Tiež by som sa z takého pekla snažil zdrhnúť, jasné, ale svedectvá a výpovede môžu byť vymyslené. Takéto deti sú zvyknuté klamať, sú vypočítavé, ťažko im uveriť čo len slovo.“

	„Nech ide o hocijakých gaunerov, podobné zverstvá sa nemôžu diať,“ podotkol Leo a na kôpku položil ďalšiu správu. „Napríklad v tejto jeden chovanec uvádza, že deti po úteku či za bitky medzi sebou zatvárajú do ochrannej väzby. Tak to nazývajú oficiálne. Môžu tam stráviť najviac dvadsaťštyri hodín. No údajne tam podaktorých držali aj týždeň.“

	„Nuž, neviem, neviem, či je toto celkom legálne,“ zapochyboval Hrabovský.

	Eman Halász vykukol spoza okuliarov. „Tak tento ústav ma začína celkom zaujímať.“ Potom požiadal Legena, aby mu nechal na stole všetky dokumenty o zariadení. Vraj si ich podrobnejšie preštuduje. Následne zo štósu svojich fasciklov vybral žltý.

	„Mám tu ešte jednu zaujímavú vec,“ zamával spisom vo vzduchu a položil ho na stôl. „Dnes sa mi do rúk dostala táto dokumentácia z okresu.“

	„Ďalší prípad? Veď máme roboty vyše hlavy,“ ozval sa Malus.

	Halász prešiel jeho slová mlčaním.

	„Ide o samovraždu mladého muža na Krškanskej ulici.“

	„Ale veď samovraždy predsa nevyšetrujeme,“ nedal sa Boris.

	„Túto áno. A vieš prečo?“

	„Tak to by ma zaujímalo,“ povedal starý policajt a skrížil ruky na prsiach.

	„Chlapec sa volal Peter Borský, bol to brat Angeliky.“


39.

	Prebudila sa s dráždivým kašľom. V hrdle a nose ju pálilo, žalúdok sa jej obracal naruby. Striasla ju zima a do brucha sa jej zarezali kŕče ako nabrúsené píly. Začalo ju naprázdno dáviť, no hneď si uvedomila, že aj tak by zo seba nič nedostala. Odprisahala by, že včera jej do tej odpornej polievky, alebo čo to bolo za gebuzinu, ktorú doniesol v špinavom hliníkovom obedári, primiešal nejaké svinstvo. Keď vydýchla, cítila pach podobný lepidlu. Hej. Určite tam muselo niečo byť, ináč by jej teraz nebolo tak strašne zle.

	Vonku bol opäť jasný deň. Temne sivú oblohu vystriedala modrá, mraky uvoľnili priestor slnku. Dovnútra prenikol tenký vejár lúčov a trochu osvietil priestor.

	Až teraz začala podrobnejšie skúmať svoje väzenie. Studená a vlhká miestnosť merala podľa jej odhadu asi dva a pol krát štyri metre. Steny boli hrubé, iba tehly a malta, podlaha z hrboľatého betónu, tu a tam pokrytá slamou a hlinou. Nízke dvere z ťažkých dosiek držali dovedna štyri železné pláty, dva z nich skrížené do písmena X, s masívnymi skrutkami. Žiadne okno ani vetrací otvor, nič, čím by zvládla prekĺznuť a utiecť. Strop bol zo silných neopracovaných trámov, drevo páchlo starinou, muselo tu byť celé desaťročia. V celej miestnosti nebola žiadna žiarovka, aj pri slnečnom počasí tu panovalo prítmie. Pár medzier medzi vrchnou časťou steny a trámami púšťalo dnu iba málo svetla.

	Na dlážke ležala modrá zodratá karimatka, ktorá nedokázala zadržať chlad betónovej dlážky. Na karimatke bola prehodená stará drapľavá plachta. Namiesto podhlavníka si musela vystačiť s detským nafukovacím kolesom na plávanie s motívom kvietkov. Aspoňže nebolo prederavené. Na zakrytie jej doniesol veľký kus akejsi červenej látky. Keď ju rozprestrela, zbadala na nej žlté symboly. Natočila látku viac do svetla. Kladivo sa krížilo s kosákom, nad nimi svietila päťramenná hviezda. Ktovie, odkedy a načo ten chlap doteraz opatroval sovietsku vlajku. Preložila ju dvojmo, nato ešte raz a prehodila si ju cez nohy a trup. Mala nepríjemný pocit, že ju svrbí celé telo.

	Z vedra sa šíril pach tej trochy moču, ktorý zo seba horko-ťažko dostala. Odvčera jej väzniteľ neprišiel vedro vyliať, vlastne sa tu približne od obeda neukázal vôbec. Našťastie jej zatiaľ nijakým spôsobom neublížil.

	Spoza dverí sa ozvalo zakašľanie, silné, fajčiarske. Potom odpľutie. Taký kašeľ poznala, aj jej otec mával niekedy podobné chvíľky, kedy ho cigarety doslova zadúšali. Rodičia sa pre otcove fajčenie niekedy hádali. Hneď po hádke si otec vždy išiel – vraj na upokojenie – zapáliť.

	Chlap vošiel dnu. V jednej ruke držal misku varených zemiakov, v druhej plastovú fľašu s vodou. Ktovie, zauvažovalo dievča, či je tá voda z vodovodu alebo zo studne? Nech už však pochádzala skadekoľvek, nevedela sa dočkať, kedy jej ju podá. Veď ani netušila, ako dlho tu ešte bude a aký zámer s ňou ten chlap vlastne má.

	„Ááá, bábika je už hore, pekne vyspinkaná,“ zašušlal, akoby sa prihováral malému dieťaťu. K jeho odpudivému výzoru to ani trochu nepasovalo. Zalomcoval ňou hnus. „Veď už je vlastne čas obeda, srdiečko,“ podával jej misku. Fľašu položil na nerovnú dlážku, no hneď sa prevrátila. „Tu máš.“

	Zdvihla fľašu a zovrela ju kolenami. Potom vzala misku, prstami si do úst vložila dva kúsky zemiakov. Boli presolené, trochu ju striaslo. Neuniklo mu to.

	„Čo je?! Nechutí ti? Ma neštvi, bohatstvo! Si myslíš, že mám na vyhadzovanie? Mladej dáme by zaiste šmakovala pečená kačka na striebornom podnose. Ňuňuňuňu!“ Škaredo na dievča zazrel. „Všetko zjedz a nevymýšľaj, tu nie si v hoteli. Keď sa ti neľúbi, hodím to sliepkam a ty môžeš obhrýzať steny.“

	Dievča hneď začalo prstami pchať zemiaky hltavo do seba. O minútu bola miska prázdna.

	„No vidíš! Takto sa mi to páči. Ak budeš rozumná a poslušná, budem sa aj ja k tebe správať, ako treba na tak urodzenú dámu. Keď začneš vzdorovať, potom...“ pohrozil jej rukou na výstrahu.

	„Je mi zima,“ šepla.

	„Zima?“ začudoval sa, akoby bol vrchol horúceho leta. „Vari len dačo vydržíš, nie? Hádam len nie si z kvetu makového! Či hej?“

	Pokrútila hlavou.

	„Ako sme sa to učili? Dajako rýchlo zabúdaš!“

	„Nie, nie som z kvetu makového.“

	„Tak vidíš, že sa to dá, ak chceš. A zvykaj si na chlad. Pánbohvie, dokedy tu budeš trčať.“

	Pánbohvie, dokedy tu budeš trčať.

	Nemá v pláne ju zabiť, zahriala ju myšlienka, možno jej ani nijako ublížiť. Bezpochyby bude za ňu požadovať výkupné. Keby jej skrivil čo len vlások na hlave, nevyplatilo by sa mu to. Musí teda v sebe nájsť silu a odvahu, aby to tu, ktovie dokedy, vydržala. Musí premôcť strach i odpor z tohto nevábneho miesta plného plesne a smradu, obklopená štyrmi schátranými stenami, z ktorých niet úniku. Buď teraz statočná, vravela si v duchu. Len ver, ver, ver!

	„V poriadku,“ pretrhol jej niť myšlienok. „Niečo teplejšie na zakrytie ti prinesiem, aby ti nebodaj zadok nenachladol. Mal by som len starosti navyše. Nikam nechoď! Počkaj tu,“ povedal posmešne a odišiel.

	Vrátil sa o niekoľko minút. V ruke držal starý pracovný prešívaný kabát zelenej farby, boli na ňom fľaky od malty a farby. Hodil kabát na ňu. Chytila ho a položila na stehná.

	„Obleč si ho, keď si taká strašne uzimená!“ vyzval ju a pošúchal si ramená.

	Dievča si kľaklo a navlieklo sa do prešiváka. Plecia kabáta malo bezmála na lakťoch, navyše páchol dymom a zatuchlinou.

	Poďakovala, pretože vedela, že keby to nespravila, nahneval by sa. A provokovať ho nemienila ani omylom.

	„No aha, padne ti ako uliaty. Fakt ti náramne sekne.“

	Nereagovala na jeho posmešky. Kabát mal iba jeden gombík, zvyšné chýbali, nuž si ho pritiahla tesnejšie k telu. Možno sa v ňom dokonca cítila o málo viac chránená než predtým.


40.

	Všetci policajti vyvalili oči na Halásza. Leo, ktorý si práve odpíjal z pohára, vyprskol kávu pred seba a rozkašľal sa.

	„Čože?!“ vyhŕkol a utrel si ústa.

	„Dobre ste počuli,“ povedal Halász. „Telo Petra Borského sa našlo zachytené o priepust pri Mlyne na konci Dolných Krškian, približne dvesto metrov od mosta, z ktorého skočil. Dnes sa má uskutočniť jeho pitva, ale už pri prvotnej obhliadke Ali na jeho tele nenašiel viditeľné známky cudzieho zavinenia, len malé odreniny a pomliaždeniny, ktoré pripísal kameňom a konárom pozdĺž brehu rieky, keď telo unášal prúd.“

	„No do riti!“ vydýchol Kožár.

	„To nie je všetko. O zábradlie mosta na Krškanskej ulici bolo priviazané igelitové vrecko. Vnútri sa nachádzali jeho doklady a obálka s listom.“

	„List na rozlúčku?“ spýtal sa Tomáš.

	„Nepovedal by som. V liste boli iba tri slová: Zabil som ju.“ Halász podal Borisovi hárok kancelárskeho papiera, obálku odložil na stôl. Malus si prečítal krátky obsah, list posunul Foltánovi, a tak koloval ďalej, až skončil u Legena.

	Leo sa zadíval na papier. Tri slová. Nič viac. Obrátil ho, druhá strana bola čistá. Pomrvil sa na stoličke.

	„Čo to je? Koho zabil? A kedy? Vari len nie vlastnú sestru tým, že ju dakde nechal vyhladovať? A písal to vôbec on?“

	„Na domovú prehliadku u Borského môžeme zabudnúť. Dom zhorel temer do tla. Podľa vyšetrovateľa požiaru bol objekt zapálený úmyselne. Hasiči našli kanister od benzínu uprostred kuchyne. Musíme vziať do úvahy možnosť, že išlo o zničenie stôp.“

	„Stôp po čom?“ chcel vedieť Legen. „Nemám pocit, že by on mal prsty v smrti svojej sestry.“

	„Tie tvoje pocity! Vraždy sa stávajú aj v rodinnom kruhu predsa. Štatisticky vari najčastejšie. Tak či tak, Hrabovský s Kožárom preveria o Borskom aj o požiari všetko, čo sa bude dať.“

	Policajti pritakali a pozreli sa na seba.

	„Videl niekto, že išlo o samovraždu?“ vŕtalo Borisovi v hlave. „Čo ak mu k tomu voľakto pomohol a list je len podstrčený?“

	„Kedy k tomu došlo?“ chcel vedieť Legen.

	„Stalo sa to včera v dopoludňajších hodinách,“ objasňoval šéf. „Svedkovia uviedli...“

	„Počkať! Máme svedkov činu?“

	„Hej. Jeden mladý pár.“ Eman prečítal ich mená a bydlisko. „Boli si ráno zabehať pri rieke a práve sa vracali domov, keď si všimli, ako cez zábradlie mosta prelieza nejaký chalan. Údajne chvíľu posedel na zábradlí, následne strmhlav skočil do prúdu rieky. Ani jeden z nich nemal pri sebe mobilný telefón, a kým sa dostali k najbližšiemu domu a zavolali záchranku...“

	„Chalan to mal už za sebou,“ šprihol Hrabovský.

	„Tak fajn. Kožár a Hrabovský, ako som povedal, Malus s Foltánom do Lefantoviec. Vztyk a hor sa na to, panstvo! Popoludní od vás očakávam podrobnú správu.“

	Zahrmeli stoličky, operatívci postupne odchádzali.

	V zasadačke zostal sedieť len Leo.

	„A čo ty?“ opýtal sa ho Eman. „Ako si na tom?“

	„Skočím tiež do toho ústavu, veľa vecí je tam nejasných až podozrivých. Potom však sústredím všetky sily na hľadanie dcéry.“

	Emanuel Halász sa na vyšetrovateľa súcitne pozrel a s pochopením prikývol.

	 

	Páchnuci muž odišiel, dievča sa o chvíľu presunulo na karimatku a zaujalo svoju obvyklú polohu v klbku. Hlavou sa jej odznova začali preháňať myšlienky obrovským tempom. Čo asi teraz robí jej mama? Mamííí! chcela zakričať. Pripadalo jej, že cíti mamine obavy až vo svojom vnútri, vypĺňajú jej dušu, akoby sa na ňu na diaľku preniesli. A čo otec? Istotne ju neprestal hľadať, o tom ani trochu nepochybovala, verila mu, vždy bol vytrvalý. Azda sa mu podarilo nájsť retiazku so štvorlístkom, ktorú odhodila, keď sa prebrala z mrákot a našla sa chrbtom opretá o koleso veľkého auta.Bola to skôr spontánna reakcia. Našťastie si to ten chlap, čo ju hneď nato zdvihol a nešetrne vhodil do auta, nevšimol.

	Znenazdania sa jej do uší dostali hlasy.

	Ľudské hlasy. Rozhovor doliehal zneďaleka.

	Pozviechala sa z karimatky a priložila ucho k dverám. Zapichla sa jej doň drobná trieska.

	Sykla.

	Áno, dobre počula. Kdesi nablízku sa niekto rozpráva.

	Načúvala pozornejšie, temer nedýchala, srdce sa jej prudko rozbúšilo.

	Dokázala rozlíšiť, že ide iba o dva hlasy, mužské.

	Jeden z nich musí teda patriť únoscovi.

	Čí je ten druhý hlas? Žeby ju konečne otec našiel? Podarilo sa mu to? Vtom chlapík prehovoril znova. Farba hlasu aj intonácia sa jej odrazu nepozdávali. Nie, otec nemá takýto hlas.

	Nedalo jej to však a ešte silnejšie pritisla ucho k drsnej doske.

	Nie je to jej otec. Skoro jej vyhŕkli slzy od sklamania.

	Preniklo k nej niekoľko slov, pár počuteľných viet. Chlapi sa bavili o nejakých kľúčoch – jeden požadoval vrátiť akúsi vidlicovú trinástku a očkovú jedenástku, plus hasák. Druhý (podľa hlasu únosca) mu opakoval, že on si nič také od neho nepožičal, takých kľúčov má plnú riť. Nech sa vraj spýta akéhosi Chovanca. Potom prešla reč na kotúče do karbobrúsky a postup s výhovorkami sa opakoval. Rozhovor naberal na intenzite a začal sa podobať skôr na hádku.

	Musí sa rozhodnúť – teraz alebo nikdy. Má len jednu šancu a ktovie, kedy sa jej naskytne ďalšia. Ak vôbec.

	„Pomóóóc!“ zakričala z plného hrdla a začala päsťou búchať na dvere. „Pomôžte mi, prosím! Prosím, prosím, som tu zatvorená. Haló! Pomôžte mi!“

	Hnal ju pud sebazáchovy. Neprestajne búšila do dverí a kričala z plného hrdla.

	„Čo je to za kravál?“ opýtal sa jeden z chlapov.

	„Ale nič. Nevšímaj si to. Asi susedove decká od vedľa sa jašia. Nie je tu kľud ani na minútu. Stopercentne sa tam naháňajú,“ kývol hlavou k menšej drevenej stodole na priľahlom pozemku.

	„Susedove decká?“ začudoval sa chlap. „Veď Jožo nemá malé decká, dávno sú z domu het.“

	Pravdepodobne podišli bližšie, lebo dievča počulo hlasy zreteľnejšie.

	„Tak vnúčence! Alebo krstňatá. Čože ja viem?“ odvrkol pohotovo únosca. „Záleží na tom? Zasran ako zasran, žiaden sa nevie zmestiť do kože. Keď som ja bol malý fagan, otec ma mlátil jedna radosť, za každú lotrovinu.“

	Buchot z nízkeho chlieva na zadnom dvore neutíchal.

	Druhý muž súhlasne prikývol, ale nedalo mu to.

	„Ja ti neviem, mne sa to zdá bližšie.“

	„Tebe sa, Rudo môj, už zrejme kadečo zdá, mám dojem. Poď, zájdeme radšej dovnútra, dáme si panáka. Minulý týždeň som pálil hrušky, päťdesiatdvojkou vypálime bacily. Predtým som sa každý rok terigal až do Chynorian a len tuná v Jelšovciach je ti taká pálenica! Ani nie sú drahí. Pálenka je doslova fantastická. Tak sa neser, Rudo, ideme si dať.“

	Rudo vďačne pozvanie prijal.

	Chlapi vykročili k domu, na niečom sa smiali.

	Dievča počulo, ako sa ich kroky vzďaľujú. Ešte tri razy zabúchala na dvere, potom to vzdala. Do očí sa jej natisli slzy, zotrela si ich rukávom kabáta. Sadla si na studenú podlahu, bezradne sa dívala na drevenú stenu, ktorá bola hranicou medzi väzením a slobodou.

	Dlhú chvíľu ostala sedieť pri dverách, s nohami pod sebou. Bola vyčerpaná. Ľahla si znova na karimatku a zakrátko zaspala.

	 

	Keď sa prudko rozleteli dvere, div jej srdce nevyskočilo z hrude. Bleskovo sa vystrela do sedu. Kým si stihla niečo uvedomiť, na ľavé líce jej dopadla obrovská dlaň. Suchá, mozoľnatá. Facka bola veľmi silná. Odhodilo jej hlavu, prevrátila sa na bok. Hlavu si udrela o hranu vedra, ktoré sa s cinknutím prevrhlo. Moč sa rozlial po podlahe. Zmáčal jej vlasy a pár kvapiek jej pristálo na perách. Vyhŕkli jej slzy, líce mala ani v ohni, pošúchala si ho, no nepomohlo.

	„Teraz ma dobre počúvaj! Toto si spravila prvý raz a naposledy!“ zreval muž, schmatol ju za mokré vlasy a rozohnal sa k ďalšej facke.

	Dievča pevne stislo viečka a snažilo sa vytrhnúť si vlasy zo zovretia mocných prstov, lenže beznádejne. Iba čo si privodila ďalšiu bolesť.

	Chlap však druhý raz neudrel. Rozhodol sa inak. Ruka mu klesla, chytil dievča za ramená a prudko ju odsotil k stene. Čupol si a namieril na ňu prst. Skoro jej vypichol oko.

	„Nemysli si, že tu budeš hulákať a trieskať na dvere, ako sa ti zachce. Dostaneš trest. Bol som na teba až príliš dobrý, ty nevďačné šteňa. Už aj vyzleč ten kabát! A zajtra zabudni na jedlo a vodu. Nedostaneš nič.“

	Chlap sa rýchlo otočil a zabuchol dvere.


41.

	Po porade sa Leo Legen dohodol s kriminalistami, že sa stretnú pred bránou ústavu v Horných Lefantovciach presne o dvanástej. Predtým ešte potreboval zájsť na dve miesta. Zatelefonoval manželke a opýtal sa jej, či nevolal alebo nepísal niekto neznámy, alebo či si nevšimla nejakú podozrivú osobu motať sa okolo ich domu. Po Ivoniných záporných odpovediach ju manžel upokojil s prísľubom, že všetko dopadne dobre a on urobí pre záchranu Olívie všetko. Snažila sa uveriť, no s každou hodinou to bolo ťažšie a ťažšie.

	Len čo Leo dotelefonoval, vybral sa navštíviť detskú lekárku Angeliky Borskej. Mala ordináciu na Hviezdoslavovej ulici. V čakárni sedelo zopár detí s rodičmi. Jedno dievčatko s vlasmi zapletenými do dvoch vrkočov a v ružových šatôčkach sa naňho široko usmialo a pyšne mu ukázalo plyšového macíka. Leo jej úsmev opätoval. No hneď ako sa jej otočil chrbtom, tvár mu zvážnela. Vynorili sa mu spomienky na Olíviu. Akoby ju zrazu pred sebou videl ako malé dievčatko.

	Lekárka mu vyšla v ústrety a po krátkom rozhovore o zdravotnom stave Angeliky sa ako jedinú zaujímavú skutočnosť dozvedel to, že dievča navštevovalo psychiatrickú ambulanciu, preto by sa mal radšej obrátiť tam.

	Leo si poznačil niekoľko údajov a rozlúčil sa s lekárkou. Cestou cez čakáreň vyhľadal očami dievčatko s vrkočmi. Sústredene sa zhovárala s rovesníčkou vedľa seba, pričom škrabkala svojho plyšáka za uchom. Cudziemu mužovi už nevenovala ani pohľad.

	Detská psychiatrická ambulancia sídlila v komplexe Fakultnej nemocnice na Špitálskej ulici a patrila pod Psychiatrickú kliniku. Leovi nebolo toto miesto neznáme. V rámci vyšetrovania na kliniku občas zavítal.

	Zaklopal, vstúpil, predstavil sa. Staršiu lekárku poznal z videnia, nič sa tu nezmenilo. Nebolo to tak dávno, keď sa jej vypytoval na jedného mladého narkomana, ktorého našli v Nitrianskych Hrnčiarovciach v zbedačenom stave. V jeho tele sa našli okrem stôp pervitínu aj zvyšky liekov na bolesť, spanie a depresiu, a navyše masívne krvácal z mnohopočetných rezných rán na oboch zápästiach. Aby toho nebolo málo, keď ho našli, visel na lane pol metra nad zemou na starej čerešni a na hlave mal igelitové vrecko stiahnuté tenkým motúzom.

	Leo sa usadil na nepohodlnú pohovku naľavo od stola, za ktorým sedela psychiatrička.

	Po úvodných formálnych otázkach o stave Angeliky lekárka poprela, že by pacientka trpela bulímiou alebo anorexiou. Vraj na svoj vek bola chudá a drobná, ale to skôr pripisovala génom po matke, nie zanedbanou starostlivosťou. Nemala poruchy príjmu potravy, ambulantne sa liečila na neurotické a psychosomatické ťažkosti. Tie sa u nej objavili, keď prišla o oboch rodičov. Časom sa jej stav zlepšoval. Lenže pár rokov nato jej zomrela stará mama a dievča po citovej rozkolísanosti upadlo do ťažkej depresie. Na sedeniach spoločne riešili jej problémy, no stále viac a viac sa uzatvárala do seba, akoby s niečím bojovala. Lekárka vraj u nej nebadala žiadne zlepšenie. K tomu prispeli aj neharmonické vzťahy v náhradnej rodine. Podľa jej vlastných slov nebola Angelika u Ráczových spokojná, dalo by sa povedať, že bola až nešťastná. Nad vodou ju držal iba brat, s ktorým mala veľmi srdečný vzťah, milovala ho. Peter bol jediným členom rodiny, ktorý jej zostal.

	Leo sa doktorky spýtal, prečo vlastne Angeliku umiestnili do zariadenia. Psychiatrička mu vysvetlila, že dievča bolo bystré a šikovné, nezvládalo však prekonať problematické obdobie puberty, k čomu prispel aj jej duševný stav. Sociálna klíma v škole jej tiež neprospievala, odmietala tam chodievať. Údajne sa jej spolužiaci ustavične posmievali za to, že chodí na terapie. Doma vzdorovala, utekala z domova.

	„A čo jej brat? Nijako jej nepomáhal?“ opýtal sa Leo.

	„Ale áno, snažil sa, ako mohol, no nemal veľa možností. No pokiaľ je mi známe, Peter len pár dní po dovŕšení osemnástich rokov od Ráczových odišiel. Tvrdil, že u nich robil takpovediac poskoka. Manželia na obidve deti kládli neprimerané požiadavky, neustále sa vyhrocovali konflikty, nedokázal to vydržať.“

	„Sestru nedostal do starostlivosti?“

	„Tam to bolo dosť komplikované. Rodina sa jej nechcela vzdať, robili všetko možné i nemožné, aby Angelika zostala v ich poručníctve. Peter nezmohol vôbec nič. Nakoniec to dospelo do štádia, že Angelika prestala chodiť na terapie a nikto nevie, či jej vôbec zabezpečovali lieky. V každom prípade, bez medikamentóznej liečby bolo dievča celkom vyradené z bežného života, ak to mám takto zjednodušene povedať.“

	Čím dlhšie Leo počúval psychiatričku, tým viac mu myšlienky zabiehali k dcére. Olívia bola tiež v pubertálnom veku, niekedy sa s ňou nedalo vydržať. Ale keď to prehnala, prišla sa ospravedlniť. Nie. Toto nemohla byť príčina jej zmiznutia. Ako by to narafičila? A pod akou zámienkou? A hlavne, prečo mu to vlastne behá po rozume? Objavili predsa stopy po únose, jednoznačné dôkazy.

	V ambulancii zostal ešte zopár minút, potom zatvoril zápisník, vstal a dal sa na odchod.

	Pri dverách, s rukou na kľučke, sa ešte raz pozrel na psychiatričku.

	„Posledná otázka a už vás nebudem otravovať.“

	„Počúvam. A neotravujete,“ odpovedala lekárka.

	„Čo by ste mi vedeli povedať o reedukačnom zariadení v Horných Lefantovciach?“

	Žena sa Leovi zahľadela do očí a bezradne nadvihla a spustila plecia.

	„Bohužiaľ, neviem o tom nič bližšie.“

	Vyšetrovateľ jej dosiaľ veril každé slovo, teraz však zapochyboval. Takúto odpoveď nečakal a mal dojem, že psychiatrička pred ním niečo tají.

	„Kde je Boris?“ opýtal sa Leo Foltána stojaceho pred vysokou železnou bránou reedukačného zariadenia. Ich služobnú Fabiu nikde nevidel, iba dve označené policajné autá, zaparkované prednými časťami vo vysokej žihľave pod múrom.

	„Musel odísť. Len čo sme prišli, volali mu z nemocnice, že jeho otca doviezla záchranka. Infarkt,“ vysvetľoval mladý kriminalista.

	Leo sa zamračil. Starého pána Malusa poznal dlhé roky. Aj keď už mal svoje roky, bol to stále chlap na pravom mieste, úprimný, priamočiary, slušný. Jednoducho stará škola.

	„Povedal to Emanovi?“

	„Nie, nestihol. Ja som volal šéfovi. Halász súhlasil a dal mu na dnes voľno.“

	Legen prejavil súhlas slabým zabručaním a zazvonil na zvonček pod poštovou schránkou na múre pri bráne. Dlho sa nič nedialo, nuž zazvonil znova a dlhšie. Počas čakania si obzeral ručne kovanú bránu, na ktorej bolo z hrubých železných prútov vytvorené priam umelecké dielo. Na vrchu krídiel brány boli špicaté bodce s dĺžkou tridsať centimetrov, ktoré už prežrala hrdza. Musela tu byť osadená aspoň sto rokov, ak nie dlhšie. Biely kábel ťahajúci sa od zámky stredom brány smerom k zvončeku a dve vývesné tabule z plechu kazili ukážku dávneho majstrovstva. Väčšia ceduľa uvádzala názov a adresu inštitúcie, druhá, menšia, informovala o prísnom zákaze vstupu.

	Legenovi padol pohľad na trojmetrový betónový múr, do ktorého boli osadené masívne prehrdzavené pánty. Vtom si všimol, že ho zvrchu pozoruje čierne oko malej kamery. Aj zo zeme zbadal, že hneď vedľa sú do hornej časti múra hrotmi nahor husto zabetónované farebné sklené črepiny, klince a skrutky pretŕčajúce cez okraj. Nezdolateľná, no najmä nebezpečná bariéra sa ťahala po celej dĺžke múra oboma smermi. Foltán si všimol, kam sa vyšetrovateľ díva.

	„Hotové nedobytné hradby,“ povedal mladý kriminalista. „Na toto je, tuším, zákon, nie?“

	„Som presvedčený, že áno.“

	„Tak ja neviem, či to má zabrániť niekomu preliezť dnu, alebo inému von. Rozhodne si však na tom niekto dokáže poriadne ublížiť.“

	Práve vtedy v zámke zabzučalo. Tomáš roztvoril jedno krídlo brány.

	Leo so svojím autom vošiel do areálu. Počkal, kým Foltán nasadne a pomaly prešiel na malé parkovisko v blízkosti hlavnej budovy. O niekoľko sekúnd vedľa neho zaparkovali dve policajné vozidlá.

	 

	Areál štvorcového pôdorysu lemoval z prednej časti policajtom už známy betónový múr. Zvyšné tri strany ohraničovalo drôtené pletivo. Pozdĺž neho bol vysadený živý plot z krušpánu vo výške človeka, tu a tam prepletený rozrastenými ružovými krami, na ktorých sa červeneli dozreté šípky.

	Leo dvoch technikov a štyroch uniformovaných policajtov informoval o možnej diere v plote a vydal im príkazy. Mali zistiť, či Horná hovorila pravdu, a zaistiť akúkoľvek, i tú najmenšiu možnú únikovú cestu v oplotení.

	Policajti si rozdelili úseky a šli skontrolovať pletivo okolo celého pozemku. Už vopred sa javilo ako nesplniteľná úloha predrať sa cez nepriechodné kroviny a tŕne. Preto sa radšej dohodli, že prehľadajú plot z vonkajšej strany, odkiaľ bol prístupnejší.

	Keď sa chlapi rozpŕchli, Leo zatelefonoval Halászovi aj Gregušovi. Nepotešili ho žiadnou novinkou. Po Olívii sa akoby zľahla zem. Leo sa zachmúril a vytočil číslo na veliteľa pátračky. Avšak ani Bobocký mu nevedel nič nové povedať. Leo fajčil jednu od druhej a nervózne sa prechádzal popred budovu, až kým policajti neskončili ohliadku. Ani po opätovnom hľadaní však neobjavili nijakú dieru, ktorou by sa človek dokázal prepchať. Našli len jediný otvor, avšak taký malý a úzky, že by sa ním ledva mačka pretiahla. Leo vyslal na miesto technika, aby otvor v ohrade fotograficky zadokumentoval. Po tom, čo vyslal chlapov prehľadávať areál, vybral sa s Foltánom do budovy.

	Už pri vychádzaní po schodoch sa mu videlo čudné, že ho tentoraz pred dverami nevíta vrchná sestra ani žiadni iní zamestnanci. Pohyb policajtov pod oknami predsa nikomu uniknúť nemohol.

	Vstupná hala zívala až podozrivým tichom. Iba so záclonou v pootvorenom okne sa pohrával prievan.

	Onedlho však zo zadných dverí napravo vyšiel muž. Skôr ozruta, pomyslel si Legen pri pohľade naňho. Na zlomok sekundy sa im stretli pohľady, no chlap rýchlo odvrátil oči a ďalej kráčal svojou cestou.

	„Počkajte!“ zavolal za ním vyšetrovateľ.

	Obor síce spomalil, no nezastal. Nepatrne zakášal nohou. Akustika tu veru nie je ktovieaká, napadlo Leovi, keď sa vo vysokej hale jeho hlas tri razy odrazil od stien. Chlap ho musel počuť, aj keby bol nahluchlý.

	„Hej, pane! Môžete na chvíľu?“

	Až teraz sa chlap zastavil. Ťažkopádne sa otočil tvárou k návštevníkovi a dal si ruky vbok. Spredu vyzeral ešte gigantickejší.

	„No? Potrebujete niečo?“ Hlas mal ako hrom.

	Leo si muža premeral, videl sa mu povedomý. Odprisahal by, že jeho tvár už niekde videl.

	„Nepoznáme sa odniekiaľ?“

	„Pochybujem!“ odvrkol muž, no hneď dodal: „Ale vlastne hej. Boli ste tu, tuším, predvčerom, nie?“

	„Ja som Legen z oddelenia vyšetrovania,“ predstavil sa Leo. „Toto je podporučík Foltán z kriminálky. Máme na vás niekoľko otázok.“

	„Práve mám dosť naponáhlo.“

	„Ani sa mi nezdá,“ uzemnil ho Leo.

	Chlapovi sa zúžili oči, pohľadom vyšetrovateľa doslova prebodol.

	„No dobre teda,“ zamumlal. „Ale nie som oprávnený podávať akékoľvek informácie. Som tu len na výpomoc. Mali by ste zájsť za pani riaditeľkou.“

	„To máme v pláne. Ale rád by som sa aj vás na niečo opýtal.“

	V mužovom výraze sa zračila nedôvera, ale súčasne ho lákalo dozvedieť sa viac.

	„Na začiatok by sme radi poznali vaše meno a pracovné zaradenie.“ Leo z vrecka vytiahol zápisník a klikol perom.

	„Zaradenie? Divné slovo. Volám sa Norbert Čimo, pracujem tu ako sanitár...“

	„Odkedy tu pracujete?“

	„Štyri roky.“

	„Takže veľmi dobre poznáte podmienky a vlastne celý život v tomto zariadení.“

	„Povedal by som, že áno.“

	„Koľko vás tu pracuje?“

	„Máte na mysli celkovo zamestnancov či nás sanitárov?“

	„Aj, aj.“

	„Nemám to spočítané.“

	„Predsa len to skúste. Stačí zaokrúhlene,“ vyzval ho Legen.

	„Nuž, ak počítam sestry, vychovávateľky, sanitárky, kuchárky a upratovačky, tých je dovedna devätnásť. Pardon, s riaditeľkou a ekonómkou je to dvadsaťjeden. My sanitári sme tu šiesti, vždy sú v robote dvaja, dvaja sú po nočnej službe doma a ďalší dvaja idú do nočnej.“

	„Čiže dvadsaťsedem. Hej?“

	Letmo prikývol.

	„Tak predsa len viete počítať. A s kým ste mali službu v nedeľu druhého októbra?“

	„Sú to dva týždne, nespomínam si.“

	„Preveríme si to v rozpise služieb,“ zapojil sa Tomáš.

	„V pohode. Kľudne si to overte, ak chcete.“

	„Chceme,“ utvrdil ho Legen. „Nemajte obavy.“

	„Ja sa rozhodne nemám prečo obávať,“ riekol chlap sebavedome. „Z takých vecí som dávno vyrástol.“

	V tomto mu musel dať Leo za pravdu, stačilo sa naňho pozrieť. Vyzeral ako majster sveta v ohýbaní železných prútov. Zdalo sa však, že jeho sebaistotu neohne nič.

	„Teraz už musím ísť. Nikto to za mňa nespraví,“ povedal Čimo.

	Leo na okamih zaváhal. Chcel sa ešte niečo opýtať, no napokon mu otvorenou dlaňou naznačil, že môže ísť. Koniec koncov, pomyslel si, skôr či neskôr budú mať s týmto chlapom ešte dočinenia.

	„Čimo, Norbert Čimo,“ šomral si pod nos Legen, keď sa sanitár stratil za dverami. To meno mu bolo povedomé, no za ten svet ho nevedel nikam priradiť. V každom prípade, len čo sa vráti do kancelárie, vyhľadá si o ňom všetko, čo bude možné.

	Policajti sa vydali k dreveným schodom uprostred haly.

	Kancelária riaditeľky sa nachádzala, celkom netradične, na najvyššom, treťom poschodí. Riaditeľka chcela mať zrejme pokoj na prácu bez toho, aby jej celý deň nad hlavou dupotali desiatky nôh. A možno si umiestnenie pracovne zvolila len pre pekný výhľad na okolitú prírodu ponad vrcholky stromov. A pretože sa dom týčil na kopci, mohla sa kochať pohľadom na veľkú časť východnej strany Tribeča, od vzdialenej ruiny hradu Gýmeš cez Veľký Lysec až po Ostrý vrch nad Babovou dolinou.

	Policajti si prečítali štítok na dverách: Mgr. Aneta Kuruczová – riaditeľka. Tomáš Foltán zaklopal, na pozvanie dnu nečakali.

	Dvere ticho zašuchotali na hnedom koberci.

	Len čo sa ocitli v priestrannej kancelárii s vysokým stropom, do každého z nich sa zavŕtal pár hnedých očí spoza moderných okuliarov.

	„No nehnevajte sa, sem nemôžete len tak vojsť!“ ohradila sa upravená štyridsiatnička v modrosivom kostýme za širokým vylešteným stolom, keď zbadala dvoch neznámych mužov vkročiť do pracovne. Ruku mala položenú na počítačovej myši, v tvári sa jej zračilo pohoršenie.

	„Klopali sme,“ stroho povedal Legen. Podišiel bližšie k stolu a riaditeľke pred oči strčil služobný preukaz. Foltán ho napodobnil.

	„Polícia?“ neskrývala údiv. „Kriminálna polícia? Neboli ste tu náhodou v pondelok?“

	„Máte pravdu, boli sme tu. Ale nie náhodou,“ začal Legen zostra. „A keď to budeme považovať za nevyhnutné, pokojne sem zavítame aj šesťkrát denne. Hlavne máme na vás niekoľko otázok a istú požiadavku.“

	„Nepotrpím si na sarkastické poznámky,“ rozčúlene sa ohradila riaditeľka. „A vyprosujem si takýto tón v mojej kancelárii.“

	„Ospravedlňujem sa,“ snažil sa ju Leo upokojiť, no nie celkom bez ironického podtónu. „Pozrite sa, pani riaditeľka, nepochybne viete, prečo sme tu už raz boli. A z toho istého dôvodu, teda pre úmrtie Angeliky Borskej, sme tu zase. Aby som to spresnil; už minule sme požadovali menný zoznam všetkých zamestnancov aj chovancov zariadenia. Pani vrchná sestra Horná nás vtedy informovala, že tieto dokumenty nám môžete poskytnúť iba vy osobne, aj keď ja mám na to odlišný názor. Upovedomila vás vôbec o tom? Dúfam, že tie zoznamy máte pre nás už prichystané.“

	„Nie, o ničom takom mi vrchná nevravela. Asi zabudla. Dokedy to potrebujete?“

	„Čo najskôr. Najlepšie ihneď.“

	„Už včera bolo neskoro,“ dodal Foltán a rozpačito sa pozrel z jedného na druhého. Nikto si ho však nevšímal.

	„Ja teraz naozaj nemôžem,“ zaprotestovala Kuruczová. „Práve odchádzam do ženského ústavu na výkon trestu na stretnutie s riaditeľkou...“

	„Do nášho, v Nitre na Vašinovej?“ vyzvedal Legen a prehrabol si vrecká na bunde. Zápisník našiel v pravom vonkajšom, kam si ho zvyčajne nedával, pero vo vnútornom vrecku.

	„Iste. Potrebujete poznať aj podrobnosti stretnutia?“

	„Nie.“

	„Zoznam vybavím, keď sa vrátim. Nemala by som sa tam zdržať dlho. Pošlem vám ho zajtra na krajské riaditeľstvo.“

	Leo sa na riaditeľku neveriacky pozrel.

	„Nie, neprichádza do úvahy. Už sme premrhali dosť času. Poprosím vás o ten zoznam hneď teraz. My sa tu ešte chvíľu zdržíme, zatiaľ nám ho pripravte. A stretnutie buď zrušte, alebo preložte na neskôr. Pokojne sa pri tom odvolajte na mňa.“

	„Schôdzku mám dohovorenú už dva týždne, nemôžem ju teraz len tak odrieknuť!“

	„Môžete! Keďže ste vypočúvaná ako svedkyňa.“

	„Svedkyňa?“ zarazila sa šéfka.

	„Presne tak. Keď sme už spomenuli Hornú, zavolajte ju. Potrebujeme si s ňou prebrať pár nejasností.“ Ak nie hneď klamstiev, mal na jazyku.

	„Obávam sa, že to v tejto chvíli, vlastne dnes celkom určite nepôjde.“

	„Nie?“ začudoval sa. „A prečo? Už od nášho príchodu sa mi zdá, že tu dnes nejde nič, ako by malo. Samé prekážky.“

	„Hotový parkúr,“ pridal sa opäť Tomáš.

	Riaditeľka prehltla neprístojné poznámky policajtov.

	„Podpísala som jej dva týždne dovolenky. Údajne má chorú sestru, starú dievku, kdesi na Liptove, a musí sa o ňu postarať.“

	„Zvláštna náhoda!“ zvolal Leo. „Odcestuje presne vtedy, keď sa vyšetruje prípad, v ktorom možno aj ona zohráva nemalú rolu.“

	„Čo myslíte tou rolou? Presne vám nerozumiem.“

	„Nateraz by som to širšie nerozvádzal, ak dovolíte. No postupne sa dostaneme aj k tomu. Od ktorého dňa má dovolenku?“

	„Od včera.“

	„Zvláštne. Celkom rýchly útek od zodpovednosti.“ Poslednú vetu si zašomral iba pod nos.

	„Prosím?“

	„Ale nič. Tak či onak, nech sa Horná momentálne zdržuje kdekoľvek, nájdeme si ju. Bude mať čo vysvetľovať.“

	„Pán vyšetrovateľ, nerozumiem, prečo na ňu tak útočíte. Horná si svoju prácu odvádza svedomito, je síce ráznejšia, ale v našom zariadení je to viac-menej nutné.“

	Leo radšej rozhovor o Hornej ukončil. Obrátil sa k Foltánovi a potichu ho požiadal, aby sa spojil s Hrabovským a Kožárom, nech preveria všetky miesta, na ktorých by sa Horná mohla zdržiavať. Tomáš vyšiel na chodbu s mobilom pri uchu.

	„Pani riaditeľka,“ začal Leo a sadol si na stoličku oproti nej. „Vyskytli sa nám určité nezrovnalosti v údajoch. A povedal by som, že v pomerne širokom rozsahu.“

	„O rozsah akých vecí vám ide?“

	„Vysvetlím vám. Podľa našich zistení a záznamov na polícii došlo pod touto strechou za ostatných štrnásť rokov presne k osemdesiatim útekom. Pani Horná nám však tvrdila, že išlo len o štyri takéto prípady. Viete to nejako rozumne vysvetliť? Niežeby som bol matematický génius, ale počítať viem.“

	Riaditeľka sa po jeho slovách trochu stiahla.

	„Netuším, prečo vám niečo také povedala. Predsa vie o každom úteku. Budem si ju musieť predvolať na koberec. Ešte dnes jej zatelefonujem a stiahnem ju z dovolenky.“

	„Fajn. To rád počujem. A čo sa týka vášho zariadenia, radi by sme sa o ňom dozvedeli o čosi viac.“

	„Čo konkrétne?“

	„Konkrétne všetko. Bez výnimky.“

	Riaditeľka povzdychla, no napokon sa pustila do obšírneho rozprávania očividne naučených fráz. Policajti sa dozvedeli, že umiestniť neplnoletú osobu s problematickým správaním do zariadenia je možné dvoma spôsobmi: na základe súdneho rozhodnutia o výchovnom opatrení, zvyčajne na návrh sociálneho kurátora, alebo formou dohody o dobrovoľnom diagnostickom pobyte, uzavretej so zákonným zástupcom dieťaťa. Inými slovami, zariadenie bolo určené pre mladých, ktorí vlastnými silami nedokázali prekonať obdobie dospievania, našli si nevhodnú partiu či odmietali chodiť do školy, prípadne utekali z domu alebo experimentovali s drogami. Tiež im vysvetlila, že dĺžka pobytu v ústave je orientačne tri až šesť mesiacov. Čo sa týka umiestnenia detí s mentálnym postihnutím, dĺžka pobytu závisí od liečby. Veľké percento chovancov vraj tvoria negramotné deti, ktoré však majú možnosť navštevovať alfabetizačný kurz, na ktorom sa učia základy čítania a písania, ako aj základné poznatky z oblasti prírodných a spoločenských vied. Kuruczová nezabudla dodať, že sa snažia viesť chovancov k správnym hodnotám, samostatnosti a najmä zodpovednosti.

	Medzitým sa Foltán vrátil späť do kancelárie a kývnutím hlavy dal kolegovi najavo, že vec je vybavená.

	„Kto poskytuje zdravotnú starostlivosť?“ obrátil sa Leo späť k riaditeľke.

	„Všeobecný pediater, stomatológ a gynekológ. Tu v zariadení majú svoje ambulancie aj psychológ a psychiater. Pomáhame mladistvým osobnostne dozrieť, nájsť si cestu k rodičom či priateľom.“

	„Viete, že Angelika Borská bola totálne podvyživená, priam v terminálnom stave?“

	Kuruczová neskrývala údiv. Pokývala hlavou zo strany na stranu a ukazovákom si pritlačila mostík rámu okuliarov.

	„V termi... Prosím? To vari nemyslíte vážne!?“

	„Myslím.“

	„To... to som nevedela,“ začala jachtať. „Ani to nie je možné. Chovanci predsa majú pravidelnú stravu.“

	„Angelika však jedlo rozhodne pravidelne nedostávala,“ povedal Legen. „V skutočnosti skoro vôbec.“

	„To vari nie! Som si istá, že také niečo by sa mi dostalo do uší už dávno a vyvodila by som z toho dôsledky.“

	„Niečo podobné naznačovala aj Horná. Až mám pocit, že tu naozaj nikto o ničom nevie, respektíve vedieť nechce.“

	„No tak toto je už vrchol!“ rozčúlene zvolala Kuruczová.

	„Dobre, tak inak: podľa jednej správy striháte v rámci trestu dievčatám vlasy.“

	„To je výmysel! Chovankyne striháme preto, že sa z času na čas u nich vyskytnú vši. Dobrá tretina sem z domova príde v zanedbanom stave, preto musia byť ostrihané všetky dievčatá, nech sa kontaminácia nerozširuje.“

	„Teraz tu nemáte vši?“ Leo si spomenul na Angelikine polodlhé vlasy.

	„Teraz nie.“

	„A čo prehnaná prísnosť až násilie?“

	„Ale choďte! Násilie? Zásadne odmietam akékoľvek špekulácie o násilí, či dokonca týraní mladistvých, ak narážate na to. Toto je reedukačné centrum, nie letný tábor, režim tu musí byť prísny, o tom niet pochýb. Vychovávateľ môže podľa predpisu použiť fyzickú silu len v mimoriadnom prípade, keď ho niektorá chovankyňa napadne, aby nedošlo k nešťastiu.“

	„A napadla už niekedy?“

	„Stalo sa to neraz.“

	„Čo potom?“

	„Ide do ochrannej miestnosti.“

	„Ochrannej? Pred čím ju má chrániť?“

	„V prvom rade majú byť chránení ostatní chovanci pred ňou a jej agresivitou. V tomto ústave nie sú žiadne neviniatka, ale problémové deti a mládež. Rovnako deti mentálne zaostalé. Samozrejme, obe skupiny sú jedna od druhej separované. Neprispôsobivé deti sú vo východnom krídle, tie choré v západnom. Nie je im dovolené sa spolu stýkať, ani sa fakticky nemajú ako k sebe dostať. Určite ste si všimli mreže...“

	Leo letmo pritakal. Mreže dole v hale úplne naľavo neunikli jeho zraku. Za nimi sa však nachádzali ťažké dvere, preto netušil, čo je za nimi. A pri minulej návšteve sa na to nestihol spýtať.

	„Taktiež neexistuje žiadny program či spoločenská akcia,“ pokračovala riaditeľka, „pri ktorej by prišli navzájom do styku.“

	„Kedy mládež môže opustiť ústav?“

	„Máte na mysli niečo ako vychádzku, či celkové prepustenie?“

	„Myslel som to konečné.“

	„Hneď ako im uplynie trest, to predsa viete. A maximálne do dovŕšenia osemnástich rokov, potom je to už záležitosť ústavov na výkon väzby pre dospelých. Hovorím o tých problémových. Ale to isté sa, pravdaže, týka aj chorých detí, tie sú potom preložené do ústavov pre dospelých, pokým si niektorých z nich nevezmú do domácej opatery rodičia, čo sa zase tak často nestáva.“

	„Naozaj sem rodičia deti šupnú a hotovo?!“ začudoval sa Leo. Foltán len pohoršene pokrútil hlavou. V podbruší ho už desať minút tlačilo, nutne si potreboval odskočiť, ale nechcel odbiehať od vypočúvania. Tiež sa mu zdalo trápne vypýtať sa na záchod.

	„Viac-menej áno,“ odvetila Kuruczová. „Presne ako ste povedali. Sú rodičia, ktorým na svojich deťoch nie veľmi záleží a sú radi, že sa ich zbavili a odpadli im starosti. Navyše ich takto roky živí štát.“

	„Hrozné,“ konštatoval vyšetrovateľ. Pred očami mu preletel obraz Olívie.

	„Áno, je to hrozné, ale s tým nič nezmôžeme. My sa tým deťom nesnažíme vybudovať akúsi novú rodinu, nie sme detský domov. Skôr sa k nim snažíme pristupovať kamarátsky, aby sa necítili osamotené, mali okolo seba priateľov.“

	Na to Legen nereagoval, aj keď mal na jazyku veľmi pichľavú odpoveď. Iba čo by riaditeľku znovu podráždil.

	„Ako môžu byť tieto dve rozdielne inštitúcie v jednej budove?“ zaujímal sa Tomáš a niekoľkokrát prestúpil na mieste.

	Riaditeľka rozhodila rukami.

	„Legislatíva. Nie sú priestory, aby sa pre obe skupiny detí vytvorili priaznivé podmienky a samostatné ústavy. Neviem, či si spomínate, pred desiatimi rokmi tu bol iba ústav pre deti s mentálnym postihnutím, ale odkedy reštituentovi z Kanady vrátili späť vilu v Kolíňanoch, deti stade presťahovali sem. Viem, je to hlúposť a nezodpovedá to sociálnym ani zdravotným podmienkam obidvoch skupín, no bohužiaľ...“

	„Pri bráne je umiestnená kamera. Je funkčná, alebo ide iba o atrapu?“ zmenil tému Leo.

	„Pochopiteľne, že je funkčná,“ odpovedala riaditeľka.

	„Teda mi môžete poskytnúť kamerové záznamy od druhého do piateho októbra. A kde sa nachádza monitorovacia miestnosť?“

	„Záznamy uchovávame iba desať dní na klasických VHS kazetách. Ako môžete vidieť, nemáme tu žiadne servery ani nič podobné. A monitorovacia miestnosť? Tu nič také nie je. Všetko sa nahráva na tamtie dva videorekordéry,“ ukázala na čierne skrinky pod televízorom. „Pokúsim sa tie záznamy vyhľadať, no neviem, či sa už nepremazali novými.“

	„Išlo o mimoriadnu udalosť, to by ste mali vedieť, že takéto záznamy treba uchovávať pre následné vyšetrovanie.“

	„Ja som nepovedala, že tie záznamy nemám, len že sa ich pokúsim vyhľadať,“ zvýšila riaditeľka hlas. „Odvtedy ešte neuplynulo desať dní, takže... Viete čo?“ Vstala, prešla k veľkej škatuli zastrčenej medzi skriňou a postaršou obývacou stenou a vysunula ju von. „Tu sú. Môžete si to vziať celé, nech sa u vás na to pozrú tí vaši experti. Ja nemám na takéto veci čas. Viete, čo je to riadiť tento ústav?“

	Foltán sa zohol, uchopil škatuľu, zakňučal, s námahou ju zodvihol z podlahy a veľmi rýchlym krokom sa pratal z kancelárie. Leo sa rozlúčil s riaditeľkou s tým, že celkom určite sa dnes ešte stretnú, keďže sa vráti po ten zoznam zamestnancov. Keď vyšiel z kancelárie, Tomáš sa mu už stratil z dohľadu, počul len jeho nohy dupotajúce po schodoch.


44.

	Leo zišiel o poschodie nižšie. Aby sa dostal k ďalším schodom, musel prejsť dlhou chodbou. Jediným úzkym, no vysokým oknom na konci chodby, ktoré vyzeralo ako pôvodné, prenikali slnečné lúče. Cez zamrežovaný oblok kreslili na linoleu štvorce, postupne sa zužujúce do čoraz kratších obdĺžnikov, až sa napokon v strede uličky stratili. Na oboch stranách chodby sa nachádzalo troje dvier s malým preskleným okienkom. Pripevnená tabuľka na každých dverách prezrádzala číslo izby a mená ľudí za nimi.

	Spoza prostredných dverí napravo sa ozývali tiché vzlyky a takmer nečujný rytmický vrzgot. Leovi to nedalo a zvedavo nazrel cez okienko.

	Stiahlo mu obočie.

	Skúsil stlačiť kľučku. Dvere neboli zamknuté.

	Opatrne vošiel dnu.

	Izba bola veľmi skromne zariadená, ale čistá a priestranná. Oproti sebe stáli štyri ustlané postele, pri nich nočné stolíky a dve veľké skrine. Za dverami stojanový drevený vešiak.

	Na jednej z postelí v predklone sedelo dievča. Drobná červenovláska mala ruky položené v lone, poťahovala nosom a kalnými očami hľadela do zeme. V pravidelných intervaloch sa pokyvovala spredu dozadu. Jej dlhá ofina kopírovala pohyby tela, posteľ pri každom pohybe zavŕzgala. Nevyrušil ju ani Leov príchod.

	Leo mal pocit, že ju už raz videl. Iste, bola jednou z dievčat, ktoré sa minule škriepili v spoločenskej miestnosti. Prikročil k nej a spýtal sa, prečo je tu sama a kde sú ostatní. Neodpovedala, stále sa pokyvkávala v rovnomernom rytme. Dal jej ešte zopár krátkych otázok, no ani na jednu sa nedočkal odpovede, preto sa napokon obrátil a tak ako potichu vošiel, tak aj odišiel.

	Dievča s nosom a lícami posiatymi pehami sa naďalej kývalo hore a dole bez toho, aby sa čo len obzrelo.

	 

	Cestou po schodoch si Leo všimol, že vo výklenku na medziposchodí sedí na širokom parapete dievča. Dlhé čierne vlasy jej siahali do pol chrbta, boli však neupravené a leskli sa mastnotou. Tínedžerka zamyslene hľadela von oknom. V skle sa odrážala jej pekná tvár.

	„Ahoj,“ oslovil ju Leo, vopchal si ruky do zadných vreciek džínsov a obzeral si farebné tetovanie, nápadne sa vynímajúce na jej krku. Ťahalo sa až k hlbokému výstrihu na tielku pod rozopnutou košeľou a zobrazovalo draka chrliaceho oheň z rozďavenej papule. V zovretých pazúroch držal injekčnú striekačku s ihlou. Nevšedný motív, no v živote sa už stretol s oveľa horšími výtvormi, pomyslel si. Tento aspoň vyzerá, že ho vytvoril profesionál v štúdiu, kým väčšina z tých, ktoré videl predtým, vznikla doslova tušom na kolene počas pobytu v krimináli.

	Pozdrav ostal bez odozvy, dievčina stále pozorovala vysoké stromy za oknom, s korunami ktorých sa pohrával slabý vietor. Musela ho predsa počuť, a preto si Legen pomyslel, že ho zámerne ignoruje.

	„Ahoj,“ skúsil to ešte raz.

	V tom okamihu sa objavil na schodoch Tomáš.

	Mladý kriminalista zastal o tri schody nižšie a sledoval vyšetrovateľovo počínanie.

	Až teraz čiernovláska odvrátila zrak od okna a pozrela sa na Lea. Jej oči ho znepokojili. Najskôr sa mu zazdalo, že v nich vidí smútok a akúsi clivotu, možno dokonca strach, ale bol to len klam. Boli to oči narkomanky, ľahostajné a prázdne.

	„Nemáš jednu cigu?“ drzo a s pomalou artikuláciou oslovila staršieho z mužov. „Alebo aj dve.“

	„A už môžeš fajčiť?“ prehodil Leo.

	Skúmavo sa naňho pozrela a vyzývavo sa usmiala.

	„Cigarety,“ dodal pohotovo, aby nedošlo k nedorozumeniu.

	„Mám šestnásť. A je to moja vec,“ odvrkla. „A ty, fešák?“ obrátila sa na Foltána. „Ty by si mi jednu nemohol dať?“

	Tomáš jej neodpovedal, stále lapal po dychu. A nefajčil.

	„Čo? Vari nemáš jazyk? Odvďačila by som sa ti,“ žmurkla na kriminalistu.

	„Počúvaj, mladá...“ vyhŕklo z policajta.

	Leo kolegu zastavil gestom ruky. Poobzeral sa, či sa niekto nedíva, vybral škatuľku s cigaretami a ponúkol jej. Bezostyšne si vzala hneď tri.

	Platí tu prísny zákaz fajčenia, začul Legen v hlave hlas Heleny Hornej. Tiež o tom informovala okrúhla samolepka na vchodových dverách.

	„Dík.“ Jednu cigaretu si založila za ucho, ďalšie dve jemne vsunula do ponožky. Zoskočila z parapetu a chcela odísť.

	„Počkaj!“ zadržal ju. „Ako sa voláš?“

	„A ty?“ odpovedala mu otázkou a oprela sa zadkom o stenu.

	„Ja som Leo, som policajt,“ pristúpil na jej hru.

	„Mňa volajú Saša, som sprostá krava.“

	„Takže si Alexandra...“

	Letmo mykla plecom. Očividne jej bolo jedno, ako ju kto volá.

	„Vravíš, že máš šestnásť. Keď som ja mal šestnásť, všetko bolo iné. Mali sme jeden čiernobiely televízor, na ktorom sa dali chytiť iba dva programy...“

	„Len dva programy? Ti jebe?“

	„Áno, len dva.“ Usmial sa. „Neboli počítače, internet, mobily...“

	„Ani počítače? Ty kokos. To z akej doby ťa sem dovialo? Z praveku?“

	„Veru, svojím spôsobom. Ako dlho si tu?“

	„Dva a pol mesiaca.“

	„Za čo?“

	„Odvykačka. Piko, tráva a tak ďalej. Sračky.“

	„V šestnástich? A na odvykačky sú iné liečebne.“

	„No a? Serie voľakoho? Som z Petržalky. A prisámvačku neviem, prečo ma strčili tak ďaleko, až do tejto diery. Okolo len zasratá džungľa. A že som tu... no, občas som dačo lopla. Chápeš, nie? Na fet potrebuješ prachy.“

	„Aha. Si pekné dievča, nepristane ti takto rozprávať. Čo ťa tak trápi a štve?“

	„Sranduješ?! Vyzerá to tu ako v rozprávke?“

	„Nepovedal by som.“

	Strčila si malíček medzi zuby a začala si obhrýzať necht. Potom si ukazovákom prešla po perách.

	„Vyfajčím ti, ak chceš. Za dve stovky. Dobrá cena.“

	Leo zostal v pomykove.

	„Tak čo? Máš záujem?“ pokračovalo dievča, keď videlo policajtov výraz.

	„Nie, nemám záujem. Kašli na to, dobre? Si mladá a sympatická baba, nezhadzuj sa, život máš pred sebou,“ vychrlil zo seba, až sa sám divil, akých klišé je schopný.

	„Čo by som sa zhadzovala!? Aj tak som v peknej riti. A nechaj si tie trápne kecy pre iných.“ Natiahla ruku a chcela sa ho dotknúť v rozkroku. Leo cúvol.

	„Prestaň! Nesprávaj sa fakt ako krava. Na toto skutočne nemám náladu, ani na to nie som, tak sa ukľudni.“

	Oči mu padli na roztvorenú knihu na parapete.

	„Čo čítaš?“

	Vzala knihu do rúk, zatvorila ju, aby videl prednú stranu.

	„Ty si čítaš zákony?“ začudoval sa Leo.

	„A čo má byť?! Musím poznať svoje práva. Či mám akože čítať rozprávky? Dívaj, policajt, chcem byť právnička. Takýmto hyenám, ako sú tu, treba ukázať.“

	„Akým hyenám? Deje sa tu niečo?“ Lea začínal tento rozhovor zaujímať. Dievča vyzeralo rozumné, možno z nej dostane zopár odpovedí a niekam ho to posunie.

	„Ježišmária, sa len robíš? Kokos. Furt sa tu niečo deje.“

	„Napríklad?“

	Mávla rukou do prázdna.

	„Nezapisujem si.“

	Leo jej položil niekoľko otázok o šikanovaní a trestoch. Dievča mu viac-menej potvrdilo to, čo už poznal z výpovedí detí, ktoré sa v minulosti dopustili útekov.

	„Medzi nami, nevieš, čo je to za dievča na druhom poschodí? V izbe číslo šestnásť?“

	„Ktorá presne?“

	„Taká chudá, ryšavá.“

	„Jááj, Vierka. Čo je s ňou?“

	„Zdala sa mi dosť... otupená.“

	„Bodaj by nie. Pchajú do nej stále tie sračky.“

	„Lieky?“

	„Midazolam a Diazepam. Aj na mňa to skúšali, ale vždy sa mi tie pilule podarilo vypľuť. Vierke to občas prepne a háda sa s každým o každú sprostosť. Ale myslím, že v poslednom čase to dosť preháňajú a dávajú jej toho viac, než je zdravé. Veď Viera už vyzerá ako mátoha, chodí ako mátoha, rozpráva ako mátoha. Vieš, ona je v zásade dobrá baba, aj psina s ňou bývala. No a teraz? Totálna zelenina.“

	„Vedela by si mi povedať niečo o korekciách?“

	„O čom?“

	„Či tu máte samotky, kde sa nachádzajú, koľko dní a za čo vás do nich dávajú? Bola si tam aj ty?“

	„Ale hej. Dole v pivnici sú také miestnosti. Ja som tam ešte nebola, a dúfam, že sa tam ani nikdy nedostanem. Ale poznám baby, ktoré stade vyšli úplne na kašu.“

	Leo si zaznamenal niekoľko postrehov do notesa. Potom zvrtol tému na Angeliku.

	„Poznala si ju?“

	Prikývla a rukami naznačila úvodzovky.

	„Obťažoval ju niekto? Myslím, obchytkával a tak podobne.“

	„Akože či ju chytali za kozy a riť?“

	„No... áno,“ pritakal. „Aj tak sa to dá povedať. Ale skôr som mal na mysli niekoho z personálu.“

	Nahlas sa zasmiala. Keď však videla jeho vážnu tvár, stíchla.

	„Soráč. Len som si to predstavila. Nie, nikto ju neobchytkával, aspoň o ničom neviem, ani som nič také nevidela. Kto by už len na nej čo chytal? Však bola len kosť a koža, taká vyžla vycivená. Niektoré baby ju volali Špageta.“

	„Aj ty si ju tak volala?“

	Pokrútila hlavou.

	„Ja nie. Netvrdím, že som ju mala obzvlášť v láske, ale nevadila mi. Proste som na ňu srala, aj tak mala problémov viac než dosť.“

	„Problémov? Akých? Tvrdili mi, že v tomto ústave žiadne problémy ani konflikty neexistujú.“

	Dievča zaklonilo hlavu a znova sa schuti zasmialo.

	„Naozaj neexistujú?“ Zadkom sa odrazila od steny a zbehla dole schodmi. „Musím ísť na obed. A neverte všetkému, čo vidíte!“ zakričala a stratila sa za rohom.

	Leo sa ešte naposledy pozrel na miesto, kde sa dievča stratilo, ale nezostal po nej už ani tieň. Vyhrnul si ľavý rukáv na bunde. Pohľad na hodinky ho upozornil, že je najvyšší čas prezrieť aj iné priestory tohto pozoruhodného domu. Niečo mu navrávalo, že tajomstiev ukrýva oveľa viac, ako si dovtedy predstavoval.


45.

	Leo Legen s Tomášom Foltánom sa vybrali po rovnakom schodisku ako dievča s tetovaním, až sa opäť ocitli vo vstupnej hale na prízemí. Bol čas obeda, no miestnosť zívala prázdnotou.

	Odrazu k nim od schodiska doľahol dupot nôh. Chovankyne schádzali nadol, nevšímavo prešli povedľa policajtov. Tvorili dlhú súbežnú reťaz až do priestrannej jedálne s dvoma okienkami na vydávanie stravy. Išli v tichosti, žiadna ani len nemukla. Akoby sa báli vydať zo seba čo i len hláska, úplne oddané tvrdej, takmer vojenskej disciplíne. Čiernovlásku Sašu zbadal na začiatku radu, ryšavku však nikde nevidel. Vychovávateľky a sanitári stáli bokom a prísnym pohľadom na všetko dozerali.

	Dievčatá si pri okienku vyzdvihli stravu a s podnosmi sa usadili za stoly, každá na svoje miesto. Jedáleň tvorilo šesť dlhých stolov, ku každému prináležalo šesť stoličiek. Tri miesta však boli neobsadené. Leo si domyslel, že jedno z nich patrilo Angelike. Vpravo od najbližšej voľnej stoličky do seba s chuťou ládovalo polievku počerné dievča. Dievča naľavo však bolo iné. Útla, asi dvanásťročná blondínka iba sedela s rukami pod stolom, nejedla. Vyzerala stŕpnuto, ba až vystrašene. Oči jej sústavne behali na všetky strany. Azda jej strach nedovolil obzerať sa, nuž iba nenápadne zazerala. Akiste je tu nová, napadlo Legenovi.

	 

	Policajti vyšli z jedálne, odkiaľ k nim doliehalo už len tlmené cinkanie príborov. Opäť prechádzali vstupnou halou, k dverám vedúcim do suterénu mali už iba pár krokov. Než sa k nim dostali, ticho preťala ako blesk z čistého neba ohlušujúca rana. Pripomínalo to výstrel z pušky. Ozvena sa rozliala po stenách a dunela ešte niekoľko sekúnd.

	Leovi skoro vypadol mobil z ruky. Práve sa chystal stlačiť rýchlu voľbu, pod číslom 1 si uložil manželku. Konečne sa s ňou chcel zase spojiť, aspoň na diaľku jej dodať trochu síl a nádeje. A pritom sa dozvedieť, či ju v priebehu dňa nik nekontaktoval.

	Leo zrušil hovor a mobil si rýchlo vložil do vrecka. S Tomášom sa rozbehli smerom, odkiaľ zaznel zvuk. Prebehli halou a vleteli do jedálne, obaja s rukou položenou na puzdre so zbraňou. Všetky chovankyne civeli na scénu v zadnom kúte miestnosti.

	Sanitár Čimo držal v každej ruke za krk po jednom dievčati. Tie sa vzájomne kopali a naťahovali po sebe ruky, pričom sa častovali vybranými oplzlosťami. Aj tak mal čo robiť, aby ich udržal od seba. Vzápätí mu na pomoc dobehol kolega a bitkárky si rozdelili. Teraz ich obaja držali pred sebou s rukami vykrútenými dozadu a odvádzali ich von z jedálne. Chovankyne sa v ich zovretí zvíjali ako prišliapnuté háďatá.

	„Hej, hej, hej!“ zakričal Leo a pobehol k nim. Tomáš tiež pridal do kroku. „Počkajte! Tak stojte!“

	Silnejší zo sanitárov obrátil hlavu k policajtom.

	„Čo je?!“

	„Čo to bolo za ranu? Čo sa to tu deje?“

	„Nestarajte sa!“ zavrčal a dievčaťu silnejšie vykrútil ruky v lakťoch. Hlasno zjojkla. Druhé dievča sa upokojilo, no z očí neprestala na súperku metať blesky.

	„Pustite ich!“ prikázal Leo. „Aj vy,“ otočil sa k druhému mužovi. Ten v rozpakoch pozrel na kolegu. Čimo mu hlavou naznačil, aby si robil svoju prácu.

	„To je naša vec,“ odpovedal hromotĺk. „Vyriešime si to sami, nepotrebujeme k tomu fíz... políciu.“

	„Povedal som, aby ste ich okamžite pustili!“ zahrmel Legen. „A vysvetlite mi ten výstrel.“

	„Aký výstrel?“ podivil sa menší ošetrovateľ. „Dievčiská sa pohádali kvôli tomu, že jedna dostala k obedu menšiu porciu ako druhá. Tu si závidia aj nos medzi očami. Keď sa začali biť, zhodili tamten regál,“ ukázal na prevrátený temer dvojmetrový kovový regál na odkladanie použitého riadu a podnosov.

	„Rozumiem. A kam ste ich brali?“

	„Nikam. Len von za dvere, nech sa upokoja. Obed si dojedia neskôr.“

	Vtedy sa k nim priblížila obézna žena v bielom pletenom svetri a širokej naškrobenej sukni. V rukách držala písanku. Keď ju obe dievčatá spozorovali, akoby švihom čarovného prútika sa zmenili na krotké ovečky. Aj celá jedáleň sa v okamihu ponorila do úplného ticha. Ustala vrava i cinkanie príborov, chovankyne si posadali.

	„No to som si mohla myslieť!“ zasipela, „Šarköziová a Balogová. Neviete sa vpratať do kože?!“ osopila sa na ne. Vzápätí si od sanitárov vypýtala objasnenie incidentu. Čimo jej podal veľmi skrátenú verziu.

	„Už mám tých vašich manierov dosť!“ zvreskla znova na tínedžerky. Chcela ešte niečo dodať, ale vtom si všimla prítomnosť dvoch cudzích mužov postávajúcich bokom. „Vy tu čo robíte? V zariadení sa nemôže promenádovať kadekto ako na korze.“

	„Oni sú...“ začal menší z sanitárov, no nedokončil.

	„Som major Legen, vyšetrovateľ krajskej polície,“ predstavil sa Leo. „Toto je podporučík Foltán z kriminálky. Vaše meno?“

	„Anna Žgravcová. Pracujem ako vedúca vychovávateliek.“

	„Aha. Vidím, že tu máte dosť svojrázne metódy.“

	Žgravcová očervenela srdom, ale policajtovu pripomienku prešla mlčaním.

	„Pustite ich!“ nakázala chlapom. „Nech si idú dojesť obed. Preberieme to potom.“

	Sanitári uvoľnili ruky, dievčatá vykĺzli z ich zovretia a so sklonenými hlavami odišli. Sadli si na svoje miesta za stolom vedľa seba, no ani raz sa na seba nepozreli a už ani nemukli.

	„A s vami sa ešte porozprávame,“ oznámil Leo vychovávateľke, „hneď potom, ako si prehliadneme určité priestory. Zdržiavajte sa nablízku.“

	Žena vykrivila ústa a prepichla ho pohľadom.

	Čas obeda rýchlo uplynul, chovankyne sa pomaly odoberali do svojich izieb.

	Leo vyslal Foltána na dvor, aby od policajtov zistil možné stopy, ak vôbec nejaké našli.

	Legen sa postavil do stredu haly a založil si ruky vbok, aby sa porozhliadal.

	Po chvíli sa rozhodol, že si predsa len prezrie zamrežované dvere vedúce do krídla pre mentálne postihnutú mládež. Tentoraz boli dvere otvorené, no železné mreže pred nimi boli zamknuté. Ovil prsty okolo tyčí a zahľadel sa na deti tmoliace sa ponurou chodbou, ktorú osvetľovali iba dve tlmené svietidlá pod drôteným krytom. Niektorým z úst vytekali sliny a na pyžamách a modrých županoch im vytvárali lepkavé škvrny. Kráčali po chodbe z nohy na nohu, tupo hľadeli pred seba. Občas do seba vrazili ramenami či sa potkli o vlastné chodidlá. Jediné, čo ich dokázalo zastaviť, bola zelená stena naproti. Leovi prišlo zaťažko dívať sa na tieto ľudské prízraky, ktorých vedomie balansovalo na hranici medzi skutočnosťou a ich vlastnými svetmi. Pustil mreže a obrátil sa chrbtom k smutnému výjavu.

	Pohľad sa mu na okamih stretol s mladou zdravotnou sestrou, ktorá sa odrazu objavila v jeho blízkosti. V rukách sa jej leskol nerezový podnos s niekoľkými injekciami.

	Žena však pohľad nesklonila. Sebavedome mu hľadela do očí, ani nežmurkla.

	„Preboha, koľko toho v sebe majú?“ Leo položil otázku ani nie tak jej, ako skôr sám sebe.

	„Dosť na to, aby sa to tu celé nezvrhlo na zverinec.“

	Jej odpoveď sa mu vôbec nepáčila.

	„Aby ste mi rozumeli,“ dodala na vysvetlenie, „dôležité je presné dávkovanie a je nevyhnutné, aby pacienti lieky užili ako treba.“

	Leov pohľad znovu pritiahla tmavá chodba.

	„Je možné ísť dnu?“

	„Len so súhlasom pani riaditeľky. Ale tá práve odišla na...“

	„Viem. Mám na vás jednu požiadavku.“

	Sestrička sa pochybovačne pozrela na policajta.

	„No dobre, tak prosbu,“ opravil sa.

	„No, mhm, nerada by som sa dostala do problémov,“ povedala potichu a očami kmitala na strany.

	„Prečo hneď do problémov? Z mojej strany vám predsa nijaké nehrozia. Či mali by?“

	Neodpovedala.

	„Vrchná sestra je neprítomná a ja si potrebujem obzrieť pivničné priestory aj priestory pod strechou. Preto by som uvítal, keby by ste ma sprevádzali vy, aby nedošlo k nedorozumeniu, že si tu len tak pobehujem, kde sa mi zachce. A poznáte to takmer policajné porekadlo o marení priebehu vyšetrovania a spravodlivosti, nie?“ nezabudol jej pripomenúť. „Autori trestného zákona mu venovali celú jednu stranu.“

	Posledné vety viditeľne zaúčinkovali. Sestra potichu pritakala a zamumlala, nech ide za ňou. Celá jej bytosť vyžarovala, že by sa radšej videla hocikde inde. Cítila na sebe príliš veľa očí.

	„Hneď som nazad,“ oznámila vyšetrovateľovi a odbehla.

	Vrátila sa rýchlo a bez tácky s liekmi.

	Naposledy sa poobzerala po vestibule.

	 

	Spoločne zliezli po úzkom točitom schodisku do suterénu, kde sa široká chodba rozvetvovala v tvare písmena T. Nevýrazné béžové steny sa farebne zlievali s linoleom, na mnohých úsekoch značne poškodeným. Iba biely strop ako-tak presvetľoval potemnenú chodbu.

	„Napravo je kotolňa,“ povedala žena a ukázala rukou ako turistický sprievodca. „Vľavo je údržbárska dielňa, práčovňa a sklad opotrebovaného zariadenia a tuto rovno sú pivnice,“ pokračovala vo výklade.

	„Čo takto otvoriť jednu z nich?“ navrhol vyšetrovateľ. „Napríklad túto,“ ukázal na prvé dvere naľavo a postavil sa pred ne.

	Sestrička sa poobzerala, nikde ani živej duše. Vytiahla zväzok kľúčov a našla ten správny.

	Zvnútra ich ovanul zápach zhnitých zemiakov, cibule a potuchliny. V kútoch stien sa černela pleseň.

	Leo si pomyslel, že keby túto miestnosť navštívili zamestnanci z hygieny, ústav by sa raz-dva stal minulosťou. Nato sa obrátil chrbtom k pivničke a zaostril hlbšie do chodby. Tvorilo ju osmoro dverí.

	Pomalými krokmi prechádzal chodbou a prezeral si zámky. Dva mali cylindrickú vložku, ďalšie dva zámky boli na kostrový kľúč, jedny boli s petlicou a visiacim zámkom a na zvyšných troch dverách bola iba masívna haspra.

	„Čo je v týchto ostatných miestnostiach?“

	„Nič zvláštne, ďalší sklad zeleniny a ovocia...“

	„Dúfam, že tentoraz čerstvých.“

	Vyšetrovateľovu poznámku žena nekomentovala.

	„No a v tejto,“ ukázala na susedné dvere, „ sú len staré rárohy ako matrace, žinenky a tak.“

	„V poriadku,“ riekol Leo. „Teraz tieto.“ Prstom poklopal na dvere so závorou.

	Sestrička potiahla za haspru, otvorila. V očiach sa jej odrážalo prekvapenie.

	„Ach!“

	„Čo? Stalo sa niečo?“

	„A... ale nič.“

	Vyšetrovateľ nakukol dnu.

	„Je všetko v poriadku?“

	„Isteže.“

	„Načo je tu ten záchod a posteľ?“

	„Zašiváreň pre kuriča,“ prehodila ľahostajne. „Občas, hlavne počas horúčav si sem ide dať šlofíka, je tu predsa len o poznanie chladnejšie než v kotolni. Tam je ako v peci.“

	Zacapila dvere.

	Prešli štyri kroky k ďalším dverám.

	„Môžete otvoriť tieto?“ pozrel sa na dvere s visiacim zámkom.

	„Tam nie je nič zaujímavé. Prázdna miestnosť.“

	„O tom sa sám presvedčím, ak dovolíte.“

	„Naozaj tam nič nie je.“

	„Otvoríte ich, či nie? Alebo mám zvoliť iný prístup?“

	Trochu sa zháčila, veľmi sa jej do toho nechcelo. Napokon vsunula kľúčik do zámku.

	„Keď sa vrchná dozvie, že som vám otvárala všetky pivnice, mám po chlebe.“

	„A to už prečo? Schovávate tu niečo nelegálne?“

	„Nie, to nie. Ale cudzí ľudia tu nemajú čo robiť.“

	„Cudzí možno. Ibaže ja som od polície. Zabudli ste?“

	Leo vošiel dnu. V malej miestnosti si hneď všimol vnútornú časť dverí, na ktorých sa črtali drobné ryhy. Vyzeralo to ako od vidličky... alebo nechtov. Ináč komôrka vyzerala ako nová, dokonca voňala.

	„Od čoho sú tie ryhy?“

	Pomykala plecami.

	Leo priložil ukazovák na stenu a zľahka potiahol prst nadol. Pozrel sa naň. „Nedávno sa tu maľovalo?“

	„O tom neviem. Som zdravotná sestra, nie údržbár.“

	„Takže sa mám opýtať koho?“

	„Zrejme údržbára. Alebo vrchnej, keď sa vráti.“

	„Na niečo sa vás ešte opýtam. Kto všetko má prístup a povolenie vstupu do ústavu? Myslím zásobovanie, lekári, kurátori, návštevy rodinných príslušníkov a podobne. Pýtam sa preto, lebo stále mi nie je jasné, ako mohla Angelika vykĺznuť z areálu. Či ju niekto neodviezol, prípadne sa neukryla v aute. Poznáte to.“

	„Nepoznám. Som tu len krátko a počas mojich služieb sa ešte nikto nestratil. Teda až na Borskú. Ale k vašej otázke: je tu frmol od skorého rána. O desať pol šiestej sem denne chodievajú mliekari, hneď po nich prichádza pekárenské auto...“

	„Moment,“ zastavil ju. „Pekárenské auto? Dodávka či nákladné skriňové?“

	„Dodávka. Je niečo čudné na tom, že sem chodia pekári?“

	„Nie. Ale mňa to zaujíma. Dokázali by ste mi povedať, o aký typ auta ide?“

	„Ale hej. Citroën Jumper.“

	„Vy sa vyznáte v autách?“

	„Otec aj obaja bratia sú automechanici, od malička som sa na iné nedívala, iba na autá na večne zapratanom dvore.“

	„Z ktorej pekárne objednávate?“

	„Petran.“

	„Poznám.“ Napadlo mu, že táto pekáreň sídli len o dve ulice od jeho domu, medzi Mlynárcami a Kynekom v Nitre, nemal však potrebu jej to hovoriť. „Takže na bočnej strane má logo a nápis Čerstvý chlieb a pečivo?“

	„Nie som si istá, ale myslím, že áno. To je obyčajné pekárenské auto pre vás také dôležité?“

	„Viac ako si dokážete predstaviť.“

	Leo stál na prahu neveľkej kotolne a neveriaco civel dnu. Nezaujala ho však spleť rúr, čerpadiel, vykurovacích telies ani celý rad budíkových meračov. Oči nespúšťal z kuriča. Mozog mu zapracoval na plné obrátky a v pamäti selektoval tváre a mená. Akoby rýchlo listoval v rozsiahlom katalógu. Katalógu zločincov.

	Spoznal toho chlapa. Dúfal, že ho už nikdy nestretne. Vonkoncom nie tu a teraz. Pred sestrou, nervózne prestupujúcou za jeho chrbtom, nedal nič najavo. Vlastne úplne zabudol, že za ním postáva.

	V porovnateľnej situácii sa ocitol aj samotný kurič. Trvalo mu len dve sekundy, kým vyhodnotil tvár pred sebou. Trochu sa zmenila, zostarla, ale bola nezameniteľná. Prinajmenšom preňho. V okamihu, ako sa jeho pohľad stretol s Legenovým, chlap sa premenil na sochu. V ruke držal otlčenú šálku s menom Marta, v kútiku úst mu dymila cigareta bez filtra. Nehýbal sa. Mohlo by sa zdať, že ani nedýcha. Popol mu odpadol na prsia, no nevyviedlo ho to z hypnotického stavu.

	„Viete, že tu sa nefajčí!“ okríkla sestrička živú sochu a prešuchla sa dnu popri mlčiacom vyšetrovateľovi.

	Oboch mužov jej hlas prebral. Kurič si vybral z úst cigaretu a hodil ju do zaváraninového pohára medzi ostatné. Ani sa neobťažoval ju zahasiť. Na pohár nasadil viečko. Robil to tak vždy. Čo by sa mohlo stať?! A zvládol to iba jednou rukou, v druhej neustále držal šálku. Nohy mal však prikované k dlážke. Hýbala sa mu len horná polovica tela.

	Žena prebehovala očami z jedného na druhého. Nebola hlúpa a došlo jej, že títo dvaja sa už kdesi stretli. V skutočnosti k tomu došlo dvakrát.

	„Vidím, že sa poznáte,“ povedala do ticha.

	„Mohli by ste nás tu na chvíľu nechať osamote, prosím?“ požiadal ju Leo bez toho, že by jej postreh nejako komentoval, a urobil tri kroky dopredu.

	Muž cúvol a sadol si na stoličku medzi vysokým kotlom a veľmi starým stolom.

	Sestrička stisla pery a vypochodovala z miestnosti.

	„Zatvorte dvere!“ zavolal Legen, keď odišla.

	Dvere silno buchli, dvaja muži zostali sami.

	Kurič Alojz Korbela bol len o niečo málo mladší od Legena. Šľachovitý chlap stredne vysokej postavy s týždňovým striebristým strniskom na tvári i hlave až po chvíli sklopil zrak. Tetovania na jeho tele sa nedali prehliadnuť. Zdobili mu krk a vonkajšiu stranu rúk vykúkajúcich spod vyhrnutých rukávov modrej krepovej košele. Zvyšok tetovacieho umenia niektorého odsúdenca z Leopoldova, kde Korbela strávil časť svojho života, bol zahalený. Avšak Leo vedel, že mu pokrýva takmer celé telo vrátane nôh.

	Kurič sa však rýchlo spamätal, mrkol na náramkové hodinky s prasknutým sklíčkom a vstal. Tvárou sa otočil k najbližšiemu kotlu, štyri razy otočil kolieskom na ventile potrubia a nastavil potrebný tlak. Noci už začali byť chladnejšie, preto na príkaz riaditeľky musel začať s kúrením. Medzitým si pripálil druhú cigaretu a zahundral, keď ho dym zaštípal v oku. Prstom poklepal po ciferníku merača.

	 

	Leo pracoval vo funkcii vyšetrovateľa iba krátko, keď mu pridelili prípad Anastázie Bilenej. Písal sa rok 1990 a na políciu prišlo oznámenie o znásilnení štrnásťročného dievčaťa. Alojz Korbela sa vtedy práve vrátil zo základnej vojenskej služby. Iba on sám vedel, či pociťoval potrebu zúčtovať so sexuálnou zdržanlivosťou počas vojenčiny, alebo to v ňom vrelo už dlhšiu dobu. Tak či onak, našli sa svedkovia, ktorí ho jasne identifikovali, všetky stopy a dôkazy viedli k jeho osobe. Práve Leo Legen ho svojím dôvtipom a rôznymi kľučkami nakoniec primäl k priznaniu a vzniesol obvinenie. Za tento prípad vtedy dostal hodnosť poručíka. Korbela, naopak, vyfasoval osem rokov v druhej nápravnovýchovnej skupine. Najmä pre zvrhlú brutalitu, akou bol samotný akt znásilnenia uskutočnený. Neskôr sa ich cesty skrížili ešte raz. Vo veku tridsaťjeden rokov, a len dva mesiace nato, ako ho prepustili z väzenia, bol Korbela usvedčený z ďalšieho sexuálneho násilia na mladistvej. Tentoraz mu priťažila skutočnosť, že dievča otehotnelo a muselo podstúpiť interrupciu. Chlapovi vymerali sedem rokov nepodmienečne.

	„Nazdar, Lojzo.“ Leo si skrížil ruky na prsiach a rozkročil sa. Zostával však ostražitý. Nerozumel, ako môže človek s jeho trestnou minulosťou pracovať v takomto zariadení. „Vidím, že si poslúchal, keď si už vonku. Alebo žeby sa nedajbože vyskytla dajaká zázračná amnestia, o ktorej by som nevedel?“

	„Pán inšpektor, sem nemá nikto prístup,“ vyhýbavo prehovoril kurič. „A áno, za dobré správanie mi znížili trest.“

	„Predstav si!“ zvolal Leo. „To sú mi dneska veci. A nie som žiadny inšpektor, to dobre vieš. Ale keď si to už nadhodil, považuj moju prítomnosť za istú formu inšpekcie. Ozaj, môžem ti tykať, nie?“

	„Nie.“

	„Fakt ti to nevadí?“

	„Áno.“

	„Fajn, správna odpoveď. Tak teda, Lojzo, povedz mi na rovinu: máš niečo proti mne, v horšom prípade proti mojim blízkym? Pýtam sa preto, lebo sa mi prihodila jedna veľmi nepríjemná vec. Vieš, nepríjemné veci nemám rád, priam ich nenávidím, dokážu ma celkom rozhodiť. A keď som rozhodený, bývam podráždený a robím určité veci, ktoré by som za bežných okolností nerobil. Nepáčia sa nikomu, ani mne, tomu ver, ale ja som už raz taký. Takže...?“

	Korbela chvíľu váhal s odpoveďou. „Nie, nemám nič proti vám. Naozaj. Neviem, čo sa vám prihodilo. A popravde, je mi to fuk.“

	„Si si absolútne istý svojou odpoveďou?“

	„Určite.“

	„Lebo ak máš v tejto záležitosti namočený čo len malíček, práve si sa začal ponárať do veľmi hlbokého hovna. A s obrovským balvanom na krku.“

	„Aj tak nerozumiem, o čo vám tentoraz ide. Hovorím pravdu.“

	„Nedrístaj! Apropo, ako bolo vo väzení? Nepochybne si si to tam náramne užil. Chlapi vnútri majú obzvlášť radi spoluväzňov, ktorí sa vonku hrávali,“ pritom prstami pred sebou naznačil úvodzovky, „s neplnoletými dievčatami či chlapcami. Priam sa v tom vyžívajú...“

	„Čo už len vy o tom môžete vedieť?!“ zasipel Alojz a stvrdol mu pohľad.

	„Priznávam, že nie toľko ako ty, hlavne čo sa sexuálnych skúseností týka. No dosť na to, aby som si to dokázal predstaviť. A veľmi ma teší, že som ti osviežil pamäť. Odpovedz mi, Lojzo, na čo si tie roky v krimináli myslel? Na zadosťučinenie? Na pomstu? Spriadal si plány?“

	„Nemyslel som na nič. Iba ak na to, aby som si trest čo najrýchlejšie odsedel.“

	„A? Napravilo ťa to? Viem, že z basy vychádzajú ešte väčšie ohavy, ako do nej vchádzajú. Prezraď mi, si stále taká veľká ohava, ako keď ťa zatvorili?“

	„Pán vyšetrovateľ, snažím sa žiť pokojný život, nepliesť sa do ničoho. Spravil som, čo som spravil, odpykal som si to. Bodka. Odvtedy ubehlo už veľa rokov. Celkom som si odsedel štrnásť. Je to málo za skrat zúfalého človeka?“

	„Netrep! Aký skrat? Štrnásť, pätnásť alebo sto. Tie dievčatá sú poznačené už na celý život. A len vďaka tebe.“

	„Veľmi ma to mrzí.“

	„Asi sa rozplačem.“

	„Pozrite sa, celý čas som sa snažil polepšiť a nebojím sa povedať, že sa mi to podarilo.“

	„To rád počujem, Lojzo. Lenže stále ma hryzú isté pochybnosti. A ako sa vraví: raz lump, naveky lump.“

	„To nie je pravda. Človek sa dokáže zmeniť.“

	„Hlúposť. Leda ak k horšiemu.“

	„Odsedel som si svoje, teraz sekám dobrotu.“

	Leo si ho prísne premeral.

	„Ešte sa uvidí.“

	„Naozaj. Živím sa poctivo, bývam poctivo, správam sa...“

	„... poctivo,“ doplnil ho Leo. „Hotový samaritán. Normálne ťa navrhnem na medailu za ľudskosť. Ale vážne, Lojzo. Ani sám nechápem, ako si mi takto mohol padnúť do rany. A keď sme už pekne pospolu, mám na teba hromadu otázok. A bude iba na tebe, ako ich zodpovieš, a či ja budem s tvojimi odpoveďami spokojný.“

	„Môžete dôjsť ku mne domov. Viete, ako mi dalo zabrať a čo ma to stálo, kým som si zohnal aspoň akú-takú robotu? Neničte ma, pán vyšetrovateľ.“

	„Mlátiš prázdnu slamu! Robotu si si našiel, aby ti po krku nešliapal sociálny kurátor. Tiež aby si sa nepridal ku kumpánom kdesi pod mostom, neuchľastal sa a neskapal tam. Ale aspoň niečo pozitívne v tvojom živote. Mimochodom, zamýšľam sa nad tým, ako je možné, že ťa zamestnali práve tu, kde sa to hemží neplnoletými dievčatami. Vie riaditeľka o tvojej minulosti?“

	Korbela mlčal.

	„Jasne, chápem. Tejto skutočnosti si sa pri nástupe do zamestnania nejako zázračne vyhol. Mimochodom, kde teraz vlastne bývaš? Hovoril si, že som mal prísť k tebe domov. Čoskoro ťa nepochybne poctím návštevou. A nech ti ani nenapadne dakde sa zdekovať.“

	„Bývam u sestry vo Výčapoch. Zdá sa vám, že si touto prácou zarobím na vlastné bývanie? Kam by som utekal? Opakujem, som čistý.“

	„Uhm, čiže u sestry. A to ťa len tak zo samej lásky prichýlila? Nehanbí sa pred susedmi či celou dedinou? Veď všetci musia vedieť, čo si zač.“

	„Je vdova. Chlapská ruka sa jej v dome zíde, preto je rada, že som tam. A či sa hanbí? Ako ona hovorí, môže sa na každého zvysoka vyprdnúť.“

	„Takže do práce dochádzaš.“

	„Áno, autobusom. Keď je pekne, tak na bicykli.“

	„Auto nemáš, že? Dajme tomu dodávku, furgon.“

	„Nie. Ani vodičák nemám.“

	„Teraz ma dobre počúvaj. Kde si bol v sobotu prvého októbra približne od obeda až do druhého októbra popoludnia až večerných hodín?“

	Lojzo sa zapozeral do stropu, provokatívne si podoprel päsťou bradu a tváril sa, že sústredene premýšľa. Nechal vyšetrovateľa čakať asi minútu, potom sa ozval.

	„Neviem, nepamätám sa.“

	„Neštvi ma! Druhýkrát sa už pýtať nebudem. Rovno ťa zbalím ako podozrivého. A nevyhováraj sa, sú to necelé dva týždne. To si musíš pamätať.“

	„Naozaj si nespomínam. A nemáte dôvod ma odviesť.“

	„Radil by som ti, aby si si veľmi rýchlo osviežil pamäť.“

	Kurič podišiel k plechovej skrinke. Lepiacou páskou bol na nej pripevnený rozpis služieb.

	„Prvého októbra som mal dennú službu,“ povedal kurič po dlhej chvíli. „Takže som bol tu od šiestej rána do šiestej večer.“

	Leo pristúpil ku skrinke, aby sa pozrel aj on.

	„Druhého...“

	„Si mal zase dennú,“ doplnil ho vyšetrovateľ. „Vidím. Ukáž mi dochádzkovú knihu, či si tu bol aj naozaj, aj keď všetko sa dá sfalšovať.“

	„Také veci nerobievam.“

	„A ja budem čoskoro minister vnútra. Tak daj tú knihu!“

	Lojzo vybral zo zásuvky stola dochádzkovú knihu. V skutočnosti to bola riadkovaná červená písanka. Prelistoval sa k dátumu a zošit podal Legenovi. Leo pozrel na dátum a podpis. Pokrčil nosom.

	„Takže si presvedčený, že si oba dni strávil v zamestnaní? Vieš, papier znesie všetko.“

	„Som. Môžete sa opýtať údržbára Hobloňa. Dosvedčí mi to.“

	„Buď si istý, že si preverím detaily. Ozaj, počul som, že si vášnivý hubár, rád chodíš do lesov.“

	„By ma zaujímalo, od koho ste počuli takú debilinu.“

	„Na tom nezáleží.“

	„Nie som hubár a neznášam huby. Nerozoznám ani muchotrávku od dubáka.“

	„Práve si však dokázal, že poznáš dva druhy húb, takže to s tým rozpoznávaním nebude až také biedne.“

	„Ale no tak, pán vyšetrovateľ...“

	„No dobre. Napriek tomu si z času na čas rád vybehneš na výlet do hory, všakže?“

	„Ani veľmi nie.“

	„Fakt? A čo takto do Huntáckej doliny alebo na Duchonku? Poznáš to tam, nie? Autokemping, stany, veľa chát, hlboké lesy, dievčatá na stanovačke...“

	„V živote som tam nebol. Ani tam, ani tam. Veď kedy aj. V Leopoldove nám takéto výlety neorganizovali. Aha, jasné. Narážate na vraždu toho dievčaťa z ústavu.“

	„Okrem iného aj na to. A ako vieš, že išlo o vraždu? Nič také som nevyslovil. Alebo vieš o tom viac ako ja?“

	„Každý tu o tom hovorí.“

	„Kto každý? Tvrdil si, že sa tu s nikým nestretávaš.“

	„Dostalo sa mi to do uší, keď som bol na obede.“

	„Vtáčiky štebotali... Prestaň s tým!“

	„A vy si myslíte, že som... Chcete to hodiť na mňa? Ja s tým nemám nič spoločné. Toto mi teda nenašijete! Toto teda nie!“

	„Čo budem komu našívať, nechaj na mne, dobre? Keď sme pri tom, vtedy, veď vieš, si dievčaťu uviazal nohavičky okolo krku a škrtil ju. Dobre si pamätám, pravda?“

	Korbela opäť mlčal.

	„No a presne takto sme našli aj toto dievča. Bolo rovnako staré a čuduj sa svete, okolo krku mala omotané vlastné nohavičky. Mne to strašne niečo pripomína. Nevieš náhodou o tom nič?“

	„Vôbec nič. Ani nechcem.“

	„Nechceš. Zvláštne. A k sobote ôsmeho by si mi vedel čo povedať?“

	Alojz sa na Lea uprene zadíval. Potom sa znovu zvrtol k plánu služieb na skrinke.

	„Bol som v práci až do večera. Tu to máte,“ pichol prstom do papiera. „Aj hen v písanke.“

	Leo si údaje overil na vlastné oči. Súhlasili.

	„Predpokladám, že si potom išiel rovno domov.“

	„Kam inam? Autobus mi odchádza o desať sedem z dediny. Mám čo robiť, aby som ho nezmeškal.“

	„Potom už nejde žiadny?“

	„O dvadsať dvadsaťpäť. Ale to je neskoro. Čo by som tu dovtedy vyčkával?“

	„Nikdy nie je na nič neskoro, tobôž na vraždu. Mám pravdu? A času máš fúru, neponáhľaš sa domov za rodinou.“

	Lojzo neodpovedal. Nepatrne mu však začalo pošklbávať pravým okom. Očividne mal Legenových otázok i jeho prítomnosti plné zuby.

	„Môžeš mi svoje tvrdenie doložiť cestovnými lístkami?“

	„Zahodil som ich. Načo by som si ich nechával? Nepreplácajú mi cestovné.“

	„Aj som si myslel,“ povedal Legen a pripálil si cigaretu. Spotenému chlapovi oproti naznačil, že si pokojne môže pofajčiť aj on. Korbela nezaváhal.

	„Môžem sa už venovať robote?“ opýtal sa Alojz a vtiahol do seba hlboký šluk.

	Leo nemal pocit, že by sa kurič v tejto malej kotolni od práce pretrhol.

	„Nie. Zatiaľ sme spolu neskončili.“


48.

	Leo vyťukal na mobile číslo na operatívne oddelenie. Signál pod zemou bol mizerný, ale dovolal sa. Po krátkom rozhovore mu potvrdili, že autobus z Horných Lefantoviec smerom na Nitru, so zastávkou vo Výčapoch-Opatovciach, skutočne odchádza v čase, aký uviedol Korbela. Potom si dal zistiť ešte jeden, nemenej dôležitý údaj. Na výsledok si počkal o čosi dlhšie.

	„Akú máš krvnú skupinu, Lojzo?“ odrazu sa opýtal Leo.

	„Nemám potuchy.“

	„Vážne?! Tak ti to prezradím. Máš áčko negatív.“

	„No a? Nie som darca.“

	„Krvi rozhodne nie. So spermiami je to inak, čo?“

	Alojz sklopil oči. No nedalo sa nevidieť, ako stisol sánku a len silou vôle sa ovládol.

	„Teraz ti znovu ešte niečo prezradím, dobre? Jedno tajomstvo,“ pokračoval Legen. „Máš rád tajomstvá, všakže? Určite ich ukrývaš celú fúru. Krvou skupiny A negatív bolo pofŕkaných niekoľko listov na rozmedzí lesa a cesty v oblasti Duchonky. Presné miesto ti nebudem hovoriť. No a tie stopy krvi sa zhodou okolností nachádzali v mieste, kde zmizla moja dcéra a kde zápasila s únoscom.“

	Korbela sa zhlboka nadýchol. „Už som povedal, v živote som tam nebol. A o vašej dcére neviem nič. Je mi ukradnutá, rovnako ako aj vy, aj všetci ostatní. Mám po krk tejto buzerácie,“ nahnevane začal, ale vtom mu tvárou preletel zloprajný úškrn. Síce letmý, no stačil na to, aby si ho Legen všimol.

	Leovi v zlomku sekundy vyletela ruka. Otvorenou dlaňou mocne udrel do kovovej skrinky tesne za Lojzovou hlavou. Až mu zazvonilo v ušiach. Skriňa sa slabo zakolísala a dosadla na pôvodné miesto. Zalomcoval ním hrozný hnev. Kurič však nepohol brvou. Stál ako prikovaný, len sa naďalej drzo škľabil.

	„Kurva, nezahrávaj sa a neklam! A neusmievaj sa ako debil! Myslíš si, že som taký idiot, aby som ti takú kravinu uveril?“ Na okamih sa odmlčal, aby nabral dych. „Teda ty sa domnievaš, že ťa buzerujem. Toto je, Lojzo, zatiaľ iba priateľský rozhovor. V najbližších dňoch budeš denne stáť pred bránou domu a vyzerať poštárku. Poprosím ju, aby ti už z diaľky mávala predvolaním na vypočúvanie. Ak neprídeš alebo si ho nepreberieš, prídem si po teba s celým komandom kukláčov. Narobíme humbuk, aby aj v susedným dedinách vedeli, že Korbelu, toho starého kriminálnika, opäť zbalili policajti.“

	Lojzov úškrn šmahom zmizol. Jeho tvár opäť nadobudla neurčitý výraz.

	„To je vaša vec, či mi veríte alebo nie, ja viem svoje. A ako by ste mohli vedieť, akú mám skupinu?“

	„To ťa nemusí zaujímať! Ale nebolo ťažké si to overiť v záznamoch. Pred troma rokmi ti operovali zlomeninu ľavej nohy, ktorú si utrpel vo výkone trestu. Dali ti tam dajaké skrutky či čo, to je jedno.“ Vtom mu napadlo, že páchateľ s deväťdesiatsedempercentnou pravdepodobnosťou kríva na ľavú nohu. Navyše má ľavé chodidlo vytočené o desať stupňov na stranu.

	Leo sa zadíval kuričovi na nohy.

	„Rovnakú krvnú skupinu môže mať miliarda iných ľudí,“ poznamenal Alojz. „Čo mi to tu chcete nahovoriť?“

	„Hej, môže. Ale ani tisícina percenta z nich nebola za mrežami pre pedofíliu a sexuálne násilie. Tak mi povedz, aká sprostá náhoda by to musela byť?“

	„Stále nerozumiem, prečo sa ma silou-mocou snažíte...“

	„Moja dcéra s veľkou pravdepodobnosťou pohrýzla útočníka. Už keď som sem prišiel, zaujala ma tvoja ruka. Prečo ju máš obviazanú?“

	„Štrajchol som sa o drôt.“

	„Ale figu! Skús lepšiu výhovorku. Pravdivejšiu.“

	„Naozaj. Tamto vzadu, pri tom najväčšom odvzdušňovacom ventile,“ ukázal na spleť potrubí a koliesok.

	Leo podišiel bližšie.

	„Ja tu žiaden trčiaci drôt nevidím.“

	„Už som ho odcvikol. Aby som sa oň viackrát neškrabol.“

	„Hlásil si to ako pracovný úraz? Spísal to niekto s tebou?“

	„Načo? Ruka mi moc nekrvácala, išlo len o škrabnutie. A pracovný úraz by mi tu aj tak neuznali. Len čo by som mal opletačky.“

	„Mám sem zavolať technikov, aby ten ventil prehliadli a odobrali z neho stery?“

	„Pokojne.“

	„Čiže ti nebude vadiť, ak ťa odvezú do nemocnice, aby ti prehliadli ranu, či nie sú na nej stopy po zuboch.“

	„Nedbám. Robte si, čo chcete.“

	Leo k nemu prikročil a zdrapil ho za golier blúzy.

	„Aby ti bolo jasné, ty zmrd...“

	Kurič mal sto chutí jednu mu vraziť do toho špicľovského nosa. Náhle mu myseľ zahalilo ťažké mračno, svet okolo sa rozmazal a v pravej ruke mu dva razy zašklbalo, no zázračne sa ovládol. Usúdil, že vyšetrovateľ je v službe, nuž by to bol útok na verejného činiteľa. A o ďalší pobyt v base rozhodne nestál, nuž iba zaťal zuby a pretrpel to.

	„Nemáte právo takto sa so mnou rozprávať ani mi tykať.“

	Legena jeho odpor veľmi prekvapil. Už-už mu išiel odpovedať, keď sa otvorili dvere a dnu nakukla ženská hlava. Sestrička, ktorá predtým sprevádzala Lea do suterénu, požiadala kuriča, aby okamžite šiel hore k výmenníkovej stanici, lebo z nej dačo vyteká. Leo sa zamyslel, či je to pravda, alebo si to sestra, možnože na príkaz dakoho iného, vymyslela, aby odviedla Korbelu od policajta a ten sa ho nemohol naďalej vypytovať. Už to sa im nepochybne javilo podozrivé, že v kotolni strávil skoro hodinu.

	Alojz prikývol a úkosom pozrel na Legena. Leo mykol hlavou a naznačil mu, že môže ísť. Lojzo uchopil tašku s náradím a vypochodoval z kotolne. Sestrička počkala, kým odíde aj vyšetrovateľ, a nasledovala kuriča.

	 

	Leo neprešiel ani pätnásť metrov, keď mu zrak pritiahla škára, z ktorej vychádzal tenký pás svetla. Spomenul si, že do miestnosti už predtým nahliadol, ale nesvietilo sa v nej, ani tam nikto nebol. Korbela so sestričkou sa medzitým stratili na schodisku, v suteréne zostal sám.

	Dvoma prstami potisol dvere.

	Miestnosť zaplavovalo jasné svetlo voľne visiacej žiarovky na kábli. Po ľavej strane steny stáli tri práčky, pred nimi päť hlbokých košov na šatstvo a bielizeň. Upútalo ho však dačo iné – zadok. Ženský, útly, v bielych nohaviciach, vystrčený rovno k nemu. Nad hromadou znečistenej bielizne navrstvenej na podlahe sa skláňala mladá žena a triedila ju do viacerých kôpok. Posteľné obliečky a plachty tam, oblečenie inam, uteráky na ďalšiu hromadu.

	Leo spravil tri kroky do miestnosti.

	Žena postrehla príchod inej osoby. Zvrtla hlavu, nato sa rýchlo vystrela čelom k nemu. Pôsobila vystrašene. Tvár mala peknú, dlhé blond vlasy, stiahnuté do chvosta gumičkou, jej padali až k zadku. No jeden hrubší prameň vykĺzol von a zakrýval jej pravé oko. Pomalým pohybom si ho zastrčila za ucho.

	„Sem je vstup zakázaný!“ povedala neisto. Hlas mala mäkký, príjemný, nešla z neho podráždenosť ani hnev. Skôr obavy.

	„Iste. Ospravedlňujem sa, ak som vás vydesil,“ povedal jej tak milo, ako len dokázal. „A už ste dnes tretia, čo mi to pripomína. Koniec koncov, všimol som si nápis na dverách. Obávam sa však, že pre mňa neplatí. Volám sa Leo Legen, pracujem ako vyšetrovateľ na kraji,“ usmial sa, aby na ňu hneď nezapôsobil odstrašujúco. „Som tu kvôli vyšetrovaniu prípadu smr... nezvestnosti Angeliky Borskej.“

	„Ja... ja o tom nič neviem.“ Otvorenou dlaňou si pošúchala chrbát druhej.

	„Naozaj nič?“

	Rýchlo prikývla.

	„To je mi ľúto. Už som mal pocit, že som v tomto dome konečne našiel niekoho, kto by dokázal zodpovedať zopár otázok bez toho, aby sa nezačal vykrúcať. Na prvý pohľad sa mi zdáte ako sympatická osoba, nuž by som ocenil, keby ste mi boli nápomocná.“ Rozhodol sa zahrať dobrého policajta. V skutočnosti sa ani nemusel pretvarovať, žena naňho skutočne pôsobila príjemným dojmom. Páčila sa mu.

	„Prisahám, že o ničom neviem.“

	„Prisahať nemusíte. Stačí mi pravda,“ dodal.

	„Ja...“ myšlienku nedokončila. Vykročila Leovi oproti, chcela ho obísť a vykĺznuť von.

	Chytil ju za ľavé zápästie.

	Blondína sa zháčila.

	Nepokúsila sa mu vytrhnúť, zasekla sa na mieste, hlava jej klesla. Akoby z nej razom opadla všetka doterajšia odvaha. Po celý čas sa vyhýbala pohľadu do Leových očí. Iba raz vyzrela spod jemného obočia, no pohľady sa im stretli len na zlomok sekundy. Leo by sa však stavil, že sa jej oči zazrkadlili slzami.

	„Počkajte, prosím. Ja nie som ten, kto vám chce ublížiť. Potrebujem iba vašu pomoc. Nehnevajte sa, ale vidíte sa mi akási... smutná. Súvisí to s prácou, ktorú robíte, či niečím iným?“

	Neodpovedala. Nepozná tohto chlapa, nemôže mu len tak povedať o veciach, ktoré by aj pre ňu samu mali byť tabu. Mali by byť! No nie sú.

	Napokon sa jej predsa len podarilo vymaniť si ruku z policajtovho zovretia a vykĺznuť von.

	Leo zostal stáť v maličkej práčovni bez odpovedí. Doliehalo k nemu iba rýchle cupotanie.


49.

	Bolo neskoré popoludnie, na oblohe sa podozrivo začali sťahovať mračná. Leo Legen hnal auto po okresnej ceste číslo päťdesiatjeden. Stromy sa rýchlo mihali popri ceste, zlievali sa do dlhočizného radu hnedých šmúh.

	Prešiel iba tri kilometre, keď sa kopovité oblaky s rachotom zhrčili dovedna. Oblohu preťal blesk, krajinu zaplavil prudký lejak.

	Leo zapol stierače, ktoré takmer nestíhali z čelného skla stierať litre vody. To však nebolo najhoršie. Letné horúčavy pokrivili vozovku a na asfalte sa vytvorili bubliny. No teraz na jeseň katastrofálnu situáciu nebude nikto riešiť, aj tak by to do zimy nestihli, napadlo mu a vedome spomalil. Tlmiče na jeho aute si neodkladne žiadali výmenu už dlhší čas, na každom výmole mu cvakli zuby.

	Aby sa odrosilo čelné sklo, pootvoril okienko. Dážď mu razom zmáčal ľavé plece na bunde. Nevenoval tomu pozornosť, trápili ho iné, bolestnejšie veci. Odrazu si pripadal nesvoj, akoby bol v koži medvedice, ktorá musí chrániť vlastné mláďa. Ibaže to mláďa držia na reťazi rovno pred matkinými očami. Nemôže sa k nemu dostať, je zatvorená v primalej klietke so silnými mrežami. Leo sa presne tak cítil – ako tá medvedica. Momentálne nezmohol nič, nemal poňatia, kde hľadať Olíviu, ako sa k nej dostať a ochrániť ju. S Ivonou telefonoval, len čo vyšiel zo suterénu ústavu na čerstvý vzduch, no nič nové sa od nej nedozvedel. Následne sa znova spojil s Halászom aj Gregušom, ale ani oni ho nepotešili. Nato Leo zanechal kolegov v ústave, nech dokončia robotu. On musel odísť, mal ešte nejaké plány.

	Cesta nebola dlhá, no monotónny pohyb stieračov a únava mu začali zatvárať oči. V mysli sa vrátil opäť k Olívii. Tak veľmi mu chýbala. Predstavoval si, ako teraz sedí vedľa neho a vyrážajú na výlet, na nejaký hrad. Vždy sa jej hrady páčili a on nechápal, čo na tých starých ruinách vidí. Ale neprotestoval, tešilo ho, že je s ňou. A to mu stačilo. Olívia sedí na mieste spolujazdca. Už môže, nedávno mala dvanásť rokov. Neprší. Je krásny slnečný deň, teplota tak akurát. Vyrazili si len naľahko, veď do večera budú doma, na Beckov to po diaľnici nie je ďaleko. Po ceste si rozprávajú vtipy (Olívia detské, smiešne, Leo detinské, trápne. Okrem takých poznal iba neslušné a o policajtoch). Radujú sa zo spoločných chvíľ, ktorých prežívajú prekliato málo. Všetko vyzerá ideálne, presne tak ako pred rokmi, keď bola Olívia úplne malá. Prelozili spolu mnoho hradov, kaštieľov, zoologických záhrad. Navštívili celý rad kúpalísk aj vodných nádrží, cez zimu chodievali lyžovať.

	Leo sa vnáral do rozpomienok, voda mu stále padala na plece, cez zarosené okná otupene hľadel na cestu.

	 

	Bubnovanie dažďa na strechu auta prehlušilo hlasné trúbenie.

	Leo sa strhol, zdvihol pohľad. Vyvalil oči.

	Oproti nemu sa s neprestajným trúbením rútil veľký červený kamión.

	Až teraz Leo zistil, že riadi auto v protismere. Bleskurýchlo strhol volant doprava. Kamión iba o centimetre minul Legenovu starú renaultku, vyjavenému vodičovi chrstol na ľavú stranu tváre príval vody. Auto sa rozkývalo, zatancovalo na mokrej vozovke, nato prešlo do šmyku. Leo zápasil s volantom, ako vládal, aby udržal vozidlo na ceste.

	Zvrtlo ho na ľavý bok, stihol vyrovnať. V mihu auto šmyklo na pravý bok, ale Leovi sa podarilo vozidlo naviesť do rovného smeru.

	Celé to netrvalo dlhšie než štyri sekundy, napokon sa mu podarilo auto ovládnuť.

	Zastavil na krajnici. Motor bežal ďalej, stierače mu kmitali pred tvárou, po ktorej mu stekala voda. Rukami stále pevne zvieral volant. Pozrel do spätného zrkadla. Cez zarosené zadné okno videl už len dve malé červené bodky. Vodič kamióna sa neobťažoval zastaviť a zistiť, či je šofér bordového auta v poriadku.

	Od istej smrti ho delil iba kratučký okamih.

	Pustil volant, rukou si z čela zotrel pot, z pleca vodu. Vlhkými dlaňami si pošúchal tvár. Srdce mu šlo z hrude vyskočiť, nohy sa mu triasli ako novonarodenému žriebäťu. Nenašiel v sebe ani silu, aby zanadával. Jednoducho mĺkvo sedel v aute a predýchaval predchádzajúce okamihy.

	Leo až po hodnej chvíli zošliapol spojku, zaradil rýchlosť a pomaly sa odlepil od krajnice. Dážď ustával, prešiel do drobného mrholenia. Na konci Veľkého Lapáša stočil volant doprava a o pár minút uvidel pred sebou ceduľu s názvom obce. Golianovo.

	Dážď úplne ustal, no obloha zostala sivá. Dom, na ktorý sa Leo práve pozeral, mal už najlepšie roky za sebou. Z poštovej schránky vytŕčali mokré reklamné letáky, bránu aj plot už dávno nikto neošetril novým náterom. Po dvore práve prechádzala žena s barlou pod pazuchou. Vlasy mala polodlhé, kučeravé, odfarbené na peroxidový blond. Leovi na prvý pohľad pripomenula ovcu. Na ženu bola pomerne vysoká, mala široké plecia, skôr mužský typ. Príroda ju neobdarila peknou tvárou, z očí jej blčal akýsi divný chlad. A vypočítavosť.

	Domáca si všimla muža stojaceho za plotom.

	Leo rýchlo poťahoval z cigarety. Ešte stále sa neupokojil z uplynulého zážitku. Bolo to očividné z jeho roztržitosti. Aj z toho dôvodu si za ten svet nevedel spomenúť, či adoptívnych rodičov Angeliky Borskej už vypočúvali chlapi z kriminálky. Usúdil však, že pre pokoj v duši aj ducha zákona sa tejto úlohy zhostí on osobne. Koniec koncov, preto do Golianova vyrazil. A keby sa na to díval z inej perspektívy, takmer ho to stálo život.

	„Hľadáte niekoho?“ zavolala odfarbená blondína a prišuchtala sa k bráničke.

	„Áno, rodinu Ráczových. Dúfam, že som tu správne.“ Leo znova očami preletel fasádu domu. Žiadna sláva. Popisné číslo však sedelo.

	„Vy ste ten servisný technik od plynárov? No konečne. To teda trvalo.“

	„Nie. Ja som...“

	„Teda nie ste? Moje nervy! Furt voľajaké problémy,“ nenechala ho dokončiť. „Už ráno tu mal byť a zapojiť ten nový bojler. Dohovorili sme sa na ôsmu. Čo sa mám až do Všetkých svätých máčať v studenej vode? Aj náhradné voľno som si kvôli tomu vybrala. A zbytočne. Budem sa sťažovať...“

	„Pani Ráczová, som z...“

	„Aha, už viem. Vy ste pán Beňačka z Veľkých Bielic. Tak tie jablká máme nachystané vzadu v šope. Presne dvesto kíl, ako sme sa predvčerom dohodli po telefóne. Chcete ich ešte, všakže? Lebo ak nie, nemáme problém ich predať. Len včera nám volali štyria záujemcovia. Poviem manželovi, nech vám to pomôže naložiť.“ Vykukla spoza plota na ulicu. Žiadny prívesný vozík za bordovým autom nevidela. „No tak tie debničky hádam pomestíte aj do kufra a na zadné sedačky...“

	„Počkajte, pani,“ prerušil ju a rukou zamával vo vzduchu. Ešte stále mu srdce búšilo v hrudi. „Nevolám sa Beňačka, nie som z Veľkých Bielic. Som major Legen, policajný vyšetrovateľ. Pevne verím, že niekto z kriminálky za vami už bol ohľadom Angeliky a informoval vás o tom, čo sa stalo.“

	Žena sa zarazila. Ani náhodou nečakala, že k nim zase prídu policajti. A je po jablkách! Aj po zapojenom bojleri. Barla jej vypadla z podpazušia, len o centimeter minula kocúra obšmietajúceho sa okolo nôh gazdinej. Zviera stihlo uskočiť a bleskom zmizlo za blízkym orechom.

	„Hej. Už tu boli policajti. Takí tí v uniformách. Tuším minulý týždeň. Či predminulý?“

	„Môžem vojsť dnu?“

	Ráczová sa zohla a zdvihla barlu. Prešla k bráničke, odomkla a vpustila policajta do dvora. Medzitým očami rýchlo preletela okolie. Nemusí každý vidieť, že k nim ide policajt, hoci tento bol v civile. Ako to povedal? Že je z kriminálky? zamyslela sa v duchu. Vlastne nie, nie je z kriminálky. Tak skade? To je jedno. Je to policajt a basta.

	Bránka zaškrípala a zatvorila sa. Či mala silnú pružinu, alebo zlý sklon, bolo nepodstatné, no tresla, až vyšetrovateľom myklo.

	 

	Žena zaviedla návštevníka do kuchyne. Už počas chôdze Leo pobadal, že Ráczová kríva na ľavú nohu. Barlou však narábala pomerne neobratne, akoby ju držala pod pazuchou prvýkrát. Opýtal sa jej na to. Odvrkla len, že pred pár dňami si spôsobila výron členka, keď jej pod nohy podbehla mačka a ona spadla. Leo si čisto zo zvedavosti vyžiadal lekársku správu z pohotovosti. Ráczová mu vysvetlila, že s každou somarinou do špitála behať nebude. Dala si na členok octanovú masť a elastický obväz, čo majú doma ešte po svokre.

	Usadili sa za stôl. Kuchyňa odzrkadľovala starostlivú ruku, bola čistá a útulná.

	„Miro! Hybaj sem!“ zakričala smerom do spálne, ktorá sa nachádzala hneď vo vedľajších dverách.

	O chvíľu sa z izby vyšuchtal chlap vo vyťahanej teplákovej súprave. Viditeľne rozospatý, zarastený, strapatý, s kruhmi pod očami.

	„Čo buntošíš? To je už sedem? A kto je, do anciáša, henten tu?“ mykol hlavou k Leovi za stolom.

	„Policajt,“ oznámila stroho manželovi. „Oný... ako sa to...?“

	Chlapovi stvrdol výraz, zarazil sa na mieste.

	„Legen. Leo Legen,“ doplnil ju Leo a legitimoval sa služobným preukazom. „Sadnite si k nám,“ navrhol mužovi a pravicou zľahka poklopal po doske stola.

	Rácz na okamih zaváhal. Potom odsunul stoličku a posadil sa. Lakte si vyložil na stôl, spod zvrašteného obočia gánil na policajta.

	„Nuž teda, čo by ste od nás potrebovali?“ opýtala sa až príliš nahlas domáca. Zvedavo a takmer drzo sa zahľadela na vyšetrovateľa.

	„Ozaj, nedáte si segedínsky?“ ponúkla Lea skôr, ako mohol odpovedať.

	Leo pokrútil hlavou. Žalúdok mal ako na kolotoči.

	„Ide o vašu dcéru Angeliku.“

	„Áno. Vieme, čo sa jej stalo. Úbožiatko naše,“ povedala žena ľútostivo a z oka jej vypadla slza. „Čo teraz budeme bez nej robiť?“

	Leo jej neveril ani červený nos, ani slzy. Aj klamať treba vedieť, povedal by jej najradšej.

	„Nechajte tak tú komédiu, pani Ráczová,“ povedal namiesto toho.

	Zdvihla hlavu a pozrela sa naňho.

	„Prosím?“

	„Už po príchode som na vás nebadal ani náznak smútku. Odrazu máte plné oči sĺz. Tiež mám dcéru... No nič. Takže...“

	„A... už ste chytili toho, kto jej to urobil?“ rýchlo zahovoril situáciu Rácz. Vstal, prešiel k chladničke, vylovil nedopité pivo. Pretože mali návštevu, nalial si do pohára. Pena mu stiekla po prstoch, otrepal ju nad drezom. Potichu zabohoval a uvelebil sa znovu za stolom. Napil sa a nenápadne, ako slušnosť káže, si odgrgol do dlane.

	„Urobil čo?“ zaujímal sa Legen.

	„No... však Angelike. Hovorili mi, že ju zahrdúsili v hore.“

	„Kto vám to hovoril?“

	„No... však poliši. Takí dvaja frkani, čo tu boli minule.“

	„Nie je to celkom tak. Prípad je však zatiaľ len vo fáze vyšetrovania...“

	„Je predsa vaša robota chytiť toho... úkladného vraha.“

	„Nikto netvrdí, že sa vaša dcéra stala obeťou úkladnej vraždy.“

	„Nie? Tak potom ako zomrela?“

	Legena začínalo znervózňovať, že sa ho chlap stále vypytuje. V jeho správaní sa navyše neodrážala ani štipka súcitu či žiaľu za osvojeným dieťaťom. Leovi pritom napadlo, či sa už manželia dozvedeli aj o tragickom úmrtí Petra Borského. Nakoniec sa rozhodol, že túto správu nateraz odsunie bokom.

	„Pozrite sa, nerád by som predbiehal. Vyšetrovanie nie je jednoduchá a krátkodobá záležitosť. Záver sa, samozrejme, dozviete po ukončení celého vyšetrovania. V tejto chvíli vám skutočne nemôžem poskytnúť akékoľvek bližšie informácie.“

	„Ale ako rodičia by sme to mali vedieť,“ pokračoval neodbytne muž.

	„Už som vám to vysvetlil. Mrzí ma to,“ povedal Leo rezervovane a považoval túto tému za uzavretú.

	Pri pohľade na policajtov výraz to aj Rácz nechal tak.

	„Prejdem k inej veci,“ pokračoval vyšetrovateľ. „Biologickí rodičia Angeliky zahynuli pri autonehode. Následne bola aj s bratom umiestnená v detskom domove, odkiaľ ste si v roku 1997 oboch súrodencov adoptovali. Poviete mi prečo?“

	„Nemohli sme mať vlastné deti,“ odpovedala Ráczová. „Potrebujete vidieť všetky papiere?“

	„Určite nie. Nie som zo sociálky. Verím, že tieto veci máte v poriadku...“

	„Ale čo by sme nemohli!“ ozval sa Rácz a škaredo zazrel na ženu. „Ty si nemohla!“

	Manželka ťažko prehltla. Výčitka ju zabolela aj po rokoch. Sklopila pohľad a z oka sa jej vykotúľala slza. Tentoraz nefalšovaná. Za tie dlhé roky s ním sa naučila, že odporovať mu sa neoplatí. Bála sa jeho hnevu. Väčšinou sa potom hanbila ísť do obchodu či kostola.

	„To ste si hádam mohli odpustiť, pán Rácz,“ upozornil ho Leo s prísnym pohľadom.

	„Čo, čo, čo?! Doma si môžem vyprávať, ako sa mi zachce. Aj pred policajtom.“

	Leo mal na jazyku štipľavú odpoveď, ale ovládol sa.

	„Nuž teda,“ nadviazal na predchádzajúce, „súrodenci žili u vás, strávili tu istú dobu. Teraz by ma zaujímalo, prečo ste Angeliku vlastne poslali do ústavu?“

	„Už sme si s ňou nevedeli dať rady,“ vyštekol Rácz. „Neposlúchala, stále si robila, čo sa jej zachcelo. Nevedela sa spratať do kože. A čo s takým dievčiskom doma, že?“

	„To sú v puberte normálne veci. Aj ja mám dcéru, viem, o čom hovorím,“ namietol Leo. Vlastne ani netušil, prečo im o svojej dcére hovorí.

	„Ale ona skúšala našu trpezlivosť. Flákala sa sama po uliciach, prestala sa učiť, dokonca blicovala. Veď sa len choďte opýtať učiteľky na jej prospech.“

	„Ten mi predsa môžete povedať aj vy, nie? Napríklad z matematiky mala aké známky?“

	„No aké? Akéže by mala mať?! Veď samé štvorky. Lajdáčka.“

	Ráczová nenápadne štuchla manžela lakťom. Vymenili si pohľady.

	„No tak možno aj zopár trojok by sa našlo,“ už menej isto povedal Rácz a opäť mrkol na ženu. Letmo pokývala hlavou.

	„No tak dobre. Sem-tam doniesla domov aj dvojku, keď sa jej pošťastilo. Ale len veľmi výnimočne.“

	Leovi bolo jasné, že Rácz nemal ani potuchy o školskom prospechu Angeliky. Pritom si však uvedomil, že aj on sa zaujímal o Olíviine výsledky vari raz za uhorský rok. Možno dvakrát. Prenechával to na Ivonu už od začiatku, kedy Olívia prvý raz zasadla do školskej lavice.

	„Prečo sa jej správanie tak radikálne zmenilo?“ vypytoval sa Leo ďalej.

	„Netuším.“ Rácz pozrel na ženu. „Ty áno?“

	Zavrtela hlavou.

	„Ale podľa vyjadrenia psychiatričky, u ktorej má vedené záznamy,“ povedal Leo, „bola Angelika skôr utiahnutá, stránila sa spoločnosti. Vraj ani kamarátky nemala. Taktiež viem, že ste s ňou prestali chodievať na terapie aj po lieky.“

	„Hej, to sedí. A poviem vám prečo. Z tých pilúl, čo jej tá cvokárka predpisovala, bola Angelika ešte viac osprostenejšia. Videli ste tú ženskú? Vždy mi pripadala, že sa tými tabletkami kŕmi ona sama. Angelika sa už motala ako mátoha, všetko jej trvalo večnosť, furt jej všetko padalo z rúk. Kto to mal vydržať?! Okrem toho lieky, ktoré jej predpisovala tá bláznivá doktorka, stoja nemalé peniaze. Žijeme z ruky do huby, nie sme nijakí baróni.“

	Ale na pivo a cigarety máš, pomyslel si Leo. „Vašou povinnosťou bolo jej pomôcť...“

	„Tak to zas pŕŕŕ,“ ohradil sa Rácz. „Starali sme sa o ňu podľa možností a prostriedkov. Som polovičný invalid, pracujem v zberných surovinách, žena predáva u Číňanov...“

	„To sú Vietnamci,“ opravila ho manželka.

	„To je jedno. Obraciame každý šesták. A napriek tomu sme jej dávali všetko. Už len jej umiestnenie v ústave nás stálo celý majetok. Dohodli sme sa, že to tam bude pre ňu najlepšie. No a jedno s druhým, poslali sme ju do polepšovne. Nebolo to ľahké rozhodnutie, to mi verte. Ale v ústave mala byť pod lepším dohľadom. Očividne to bola chyba. Nezvládli ju ani tam.“

	„Uhm. Chápem. A čo chlapec?“ zmenil Leo tému.

	„Peter sa od nás...“ začala pani domáca. Dokončiť vetu však nestihla. Jej manžel už pri počutí chlapcovho mena vybuchol.

	„Ten galgan nepodarený! Len čo dovŕšil osemnásť, zmizol ako gáfor. Ani nevieme, kde je. Doteraz sa nám ani neozval. Nevďačník! Dali sme mu všetko, aj učňovku som mu vybavil, aj na futbal som ho brával. A ako sa zachoval?“ Rácz od rozčúlenia vstal, z parapetu vzal pokrčenú škatuľku cigariet v mäkkom balení a zapálil si. Vrátil sa na svoje miesto na stoličke a dym vyfúkol rovno doprostred stola. Jeho manželka slabo zakašľala a rozohnala oblak pred sebou.

	„Tak dobre, pán Rácz. Petra našli pred niekoľkými dňami pri vodnej hrádzi poniže Dolných Krškian.“

	„Ja som vedel, že raz skončí pod mostom!“

	„Ako to myslíte?“

	„Že keď od nás odíde, nebude mať ani fuka a dopadne ako bezdomovec.“

	„Nie je to tak, pán Rácz. Neskončil ako bezdomovec, býval v rodinnom dome po svojej starej mame v Krškanoch. Zarábal si ako predavač v stavebninách. Petrovo telo sa našlo bez známok života. Utopil sa.“

	„Božemôj!“ vyhŕkla žena. Zakryla si otvorené ústa a vytreštila oči na policajta. „Božemôj!“ zopakovala.

	„A... dakto ho... akože... mu pomohol?“ neisto sa opýtal Rácz a v ťažkom popolníku zadusil cigaretu.

	„Nie. Pravdepodobne šlo o samovraždu. Neviem vám však k tomu povedať nič bližšie, riešia to na okrese.“

	„Na akom okrese?“

	„Okresná kriminálna polícia. Toto nespadá pod krajskú. Fakticky vás oni mali upovedomiť o tejto udalosti.“

	Obaja manželia mlčali. Vyzerali ako dva sadrové odliatky, chladné, bez emócií. Premýšľal, čo sa im momentálne preháňa v mysliach.

	„Pán Rácz,“ začal po chvíli absolútneho ticha Leo, „viem, že ste pred rokmi boli odsúdený a trest ste si odpykávali v nápravnovýchovnom ústave v Želiezovciach. Ide mi o násilný delikt. Viem aj o inom vyšetrovaní vašej osoby, ale to ma nezaujíma.“

	„Ale prosím vás, to už bolo dávno, bol som mladý a sprostý. Mal som sotva dvadsaťtri rokov. Nechápem, prečo mi to pripomínate.“

	„Nejde mi ani tak o pripomínanie, ako o konštatovanie vašej minulosti. Trest ste si odsedeli za ťažké ublíženie na zdraví a v tomto prípade, priznajme si, nešlo o žiadnu krčmovú bitku. Išlo o veľmi ťažké ublíženie mladému dievčaťu.“

	„Nemusíte tieto veci vyťahovať pred mojou manželkou.“

	„Ty si sedel v krimináli?“ vyjavene sa zadívala na muža.

	„No, keď je to už vonku... Áno, sedel som. Mám sa teraz akože kajať? Alebo sa ospravedlňovať pred celým svetom?“

	„Miro, prečo si mi o tom celú dobu...?“ nechápala Ráczová.

	„A čo by sa zmenilo? Teraz už na tom hovno záleží.“ Pohľadom prešiel na vyšetrovateľa. „Nuž dobre. O čo vám ide, keď vyťahujete moju minulosť?“

	„Dievča, ktoré ste brutálne zbili, malo krvácanie do mozgu. Našťastie sa z toho vystrábilo.“

	„Prekrista! Už ste ako ten prokurátor vtedy. Nič som jej nechcel urobiť, išlo o hlúpu náhodu. Jednoducho sa priplietla do bitky na zábave a počas toho utŕžila ranu do hlavy. Nebolo to naschvál.“

	„Fúra svedkov to však videla ináč.“

	„Hej. Pretože všetci boli jedna ruka s tým chalanom zo susednej dediny, tak svedčili proti mne. Ale už viem. Myslíte si, že som agresívne hovädo, čo bilo Angeliku. Mám pravdu? Kuknite, odpykal som si svoje, oľutoval som tú vec, a Angelike by som, dopekla, nikdy neublížil.“

	Leo si chlapa premeral vážnym pohľadom.

	„Napriek tomu ste s adopciou problém nemali. Úrady neprešetrovali vašu minulosť?“

	„Nebolo to jednoduché, verte. A celý proces trval dlho. Ale oboch súrodencov sa nám nakoniec podarilo, hoci s veľkými ťažkosťami, osvojiť.“

	„Dnes je všetko možné,“ zahundral si policajt pod nos.

	Rácz stisol pery.

	Leo manželom položil ešte niekoľko otázok o oboch súrodencoch, ale ich strohé odpovede ho nikam neposunuli. Nakoniec im iba oznámil, že ak to bude nevyhnutné, môžu počítať s predvolaním na vypočúvanie.

	„Môžem vidieť jej izbu?“

	„Ale áno,“ pristala Ráczová. „Len nerozumiem, čo také by vás v nej mohlo zaujať.“

	„Čudovali by ste sa.“

	Legen si obzeral malú izbu. Bola útulná, v strede starší koberec, jedna posteľ, skriňa, na poličke niekoľko zarovnaných detských kníh, dve porcelánové bábiky, v malom rámiku fotka Petra Borského. Nevidelo sa mu tam nič podozrivé. Izbu ešte raz prešiel pohľadom, nato z nej pomaly vyšiel späť do kuchyne.

	Nad krajinu už sadal súmrak, sivá obloha rýchlo tmavla. Leo pozrel na nástenné kukučkové hodiny. Až teraz mu napadlo, že ani raz ich nepočul zakukať. Vyhrnul si rukáv a mrkol na svoje náramkové. Najvyšší čas sa pobrať.


51.

	Vo večerných hodinách zívala budova krajskej polície temer prázdnotou.

	V kancelárii Lea Legena svietila len malá stolová lampa, tlmené teplé svetlo jemne ožarovalo tvár vyšetrovateľa ohýbajúceho chrbát nad horou spisov. Leo sa z Golianova nevydal domov, spomenul si, že si musí preveriť dôležité dokumenty, ku ktorým sa doposiaľ nedostal.

	Už hodinu prehadzoval stránky a starostlivo si prezeral spisy, ktoré mu nedávno vyhľadala archivárka Gibová. Z pôvodnej hromady zostalo len tridsaťosem. Tie ho zaujímali kvôli Olívii, ostatné spisy prenechal na starosť kriminalistom. Práve týchto tridsaťosem spisov obsahovalo mená všetkých obvinených, odsúdených, či aspoň vyšetrovaných ľudí, ktorí v priebehu posledných rokov sedeli v Legenovej kancelárii. Na druhej strane stola, so zmučeným výrazom a väčšinou s putami na rukách. Podchvíľou nahliadol aj do počítača, no štvalo ho, že prípady staršie ako desať rokov ešte nestihli všetky digitálne spracovať v elektronickej databáze. Preto nemal v súboroch k dispozícii ani tretinu prípadov, na ktorých pracoval. Rozladene vypol počítač a znova sa začítal do dokumentov v zakladačoch.

	Kôpky vytriedených hárkov začínali pomaly narastať. Napravo si odkladal spisy ľudí, ktorí sedeli stále vo väzení. Ďalšia kôpka patrila páchateľom, ktorých už prepustili z výkonu väzby, ale aktuálne sa zdržiavajú mimo územia kraja, či dokonca republiky. Tretí štós na ľavej strane stola čnel najvyššie. Nachádzalo sa v ňom šestnásť spisov.

	Keď sa prelúskal všetkými papiermi, bolo osem hodín. Za dverami sa ozvali kroky. Chlapi zrejme vyrazili na výjazd, pomyslel si a povystieral si chrbát. Nepotrebné zakladače odpratal zo stola, aby si mal kam položiť šálku s kávou a popolník.

	Znova sa pustil do práce. Podrobnejšie sa zahĺbil do šestnástich spisov, ktoré ho najviac zaujali. Vylučovacou metódou, s prihliadnutím na spôsob spáchania trestných činov, fyzické rozmery páchateľa, a najmä veľkosti nôh s číslom štyridsaťpäť, sa dopracoval k siedmim spisom. Sedem mužov. Sedem úchylných beštií, ktoré sa vybúrili na bezbranných dievčatách. Sedem ľudí zhruba podobnej výšky a hmotnosti. A voči všetkým siedmim práve on vzniesol obvinenie zo spáchaných skutkov.

	Rozložil si otvorené fascikle na stôl jeden vedľa druhého. Staviť na intuíciu by mohlo byť riskantné, ale musel toto riziko podstúpiť. Po dôslednom zvážení štyri spisy vylúčil. Tak či onak ich dá ešte preveriť. Odložil ich do zásuvky.

	Díval sa na tri zvyšné spisy. Z fotografií naňho mraštili tváre ľudské monštrá. Medzi nimi aj muž s menom Alojz Korbela.

	„Takže traja,“ zamrmlal si popod nos a usrkol zo šálky. Káva už nadobro vychladla. „To nie je tak veľa.“


52.

	Leo sedel pred domom na malej terase a fajčil, popolník povedľa bol už takmer plný. Nohy mal vyložené na stoličke oproti, odpočíval po hektickom dni. A dnes sa teda nalietal až hrôza, povedal si v duchu. V kontraste k nočnému tichu sa v ňom rovnakou mierou striedali nervozita, zlosť a bezmocnosť.

	Zrak upieral na bránku, akoby ňou každým okamihom mala prejsť jeho dcéra.

	Po chvíli to nevydržal a musel vstať, aby sa poprechádzal sem a tam po terase. Ako lev v klietke. Krátkymi šlukmi poťahoval z cigarety. Po chvíli znova zaujal miesto na ratanovej stoličke a civel na bránu. Občas okolo prešlo auto a osvietilo chodník, ale inak bola ulica pustá.

	Pomrvil sa, nalial si víno. Trochu si odpil, skrivilo mu ústa. Nato vyprázdnil celý pohár. Zvyčajne uprednostňoval červené. Z bieleho suchého vína mu tŕpol jazyk. Kupoval ho len pre návštevy. Teraz mu však na tom nezáležalo. Z pivnice vzal prvú fľašu, čo mu prišla pod ruku.

	Na stolíku vedľa fľaše vína ticho ležal mobilný telefón. Nevdojak ho vzal do ruky a mrkol na displej.

	Nikto nevolá.

	Nikto nechce výkupné, nemá žiadne požiadavky. Nikto sa mu nevyhráža, nikto... Nikto nič. O čo, dočerta, únoscovi ide? Nedal mu ani len vedieť, či je Olívia v poriadku, nažive, alebo, nedajbože, mŕtva. Potichu zanadával a dožičil si poriadny dúšok.

	NÁJDI JU!

	Ale kde? Kde?

	Cigareta mu dymila medzi prstami. Horela až pri filtri, opálila mu prsty. Sykol a odhodil ohorok na zem. Zlostne naň dupol.

	Ako si toto, doriti, mohol niekto dovoliť? nešlo mu stále do hlavy. A prečo si vybral práve jeho rodinu? Je to náhoda, či ide o osobnú záležitosť? Náhoda predsa pri únosoch nejestvuje. Kto by z toho čo mal? Nie je bohatý podnikateľ ani politik. Toto bude osobné. Prekliato osobná vec. Ale komu leží natoľko v žalúdku, že prekročil hranicu? Olívia je dobré dievča, nikdy nikomu neublížila. Prečo sa nestal terčom on sám? Vlastne... vie o nej úplne všetko? Priznal si, že v posledných mesiacoch sa s dcérou stretával iba veľmi zriedkakedy.

	Rozbolela ho hlava. Víno mu pomaly začalo do nej stúpať, nikotín v ňom vyvolával nevoľnosť.

	Kto? Kto?

	Akože kto? odpovedal mu otázkou hlas v jeho hlave. Hej, prebuď sa! Predsa všetci. Každý prekliaty vagabund, ktorého si kedy poslal za mreže. Lenže keby to tak aj bolo, čo si nepripúšťal, tak ktorý z nich? Musel by byť teraz už vonku, spoza múrov väznice by nezmohol nič. Napokon, dopracoval sa k trom, ktorí by k podobnému skutku mohli mať najbližšie.

	„Veď sa len tešte!“ zamrmlal a priložil si fľašu k ústam. Dopil víno a bez toho, aby sa pozrel, postavil ju na stôl, rovno na hranu popolníka. Skotúľala sa a rozbila na dlažbe pri jeho nohách. Bez slova nohou zmietol črepiny pod stôl. Uprace to ráno. Teraz sa na to môže vysrať.

	Striaslo ho od zimy, oči sa mu zatvárali od vína a únavy.

	Do vrcholu pyramídy v popolníku zapichol ohorok, vstal a pobral sa dnu.


53.

	Za oknami veľkého domu na kopci bola noc. Ťažké mraky nedovolili zažiariť jedinej hviezde. Bolo pár minút pred polnocou, izby na poschodiach vypĺňala hustá tma, pivnice v suteréne jej najčernejší odtieň. Len kľúčovou dierkou do jednej z miestností pod zemou prenikal tenký prúžok svetla.

	Dva razy cvakla zámka.

	Dievča spiace na tvrdej posteli precitlo. Niekoľkokrát zaklipkalo rozospatými očami.

	Ležmo načúvalo tichu prerušovanému jemným bzukotom neónovej lampy na chodbe za dverami.

	Bola v tejto diere už tri dni, ale v noci sem nikto nechodieval. Aj počas dňa bol suterén, až na pár chvíľ, podozrivo mŕtvy. Dnes popoludní tu počula neznámy mužský hlas. Určite sa jej to nezdalo. Naisto vedela, že nepatrí údržbárovi ani kuričovi, vôbec nie jednému zo sanitárov. Počula otvárať susedné dvere, ale do tejto miestnosti nikto nenahliadol. Mala nutkanie zabúchať na dvere, ale uvedomila si, čo by ju potom čakalo, nuž ani nemukla. S tou tučnou vychovávateľkou sa neradno zahrávať.

	Kto by tu čo teraz hľadal? A vlastne načo by odomykal? Večeru jej predsa doniesli. Žltá prekorenená gebuzina s pár kúskami mäsa a trochou zemiakovej kaše nestála za nič, no zhltla ju, ani nevedela ako.

	V hrdle jej navrela guča. Netrúfla si odhadnúť, kto stojí na opačnej strane dverí. Pohľad upierala do temnoty k pásiku bledomodrého svetla, no nič sa nedialo. Ani po chvíli nik nevošiel dnu. Že by sa jej to len prisnilo? Možnože z tej opustenosti už dočista blúzni.

	Viečka jej znova oťažievali, keď ju prebralo tlmené šuchotanie topánok po podlahe. Zvuk sa k nej doplazil miniatúrnou škárou pod dverami. Malá pružina na kľučke letmo zaškrípala. A potom ešte raz.

	Dievča sa obratom zošuchlo z postele a natlačilo sa do úzkeho priestoru pod ňou. Na tvár sa jej nalepili pavučiny, do očí vnikol prach. Zadržala dych, triasla sa jej brada. V bruchu pocítila chvenie.

	Dvere sa otvorili, biele svetlo z chodby ožiarilo vnútrajšok.

	Ťažké čierne topánky ťarbavo vkročili do stredu miestnosti. Tam sa zastavili.

	Ubehlo iba niekoľko sekúnd, keď sa náhle kroky dali do pohybu a začali sa približovať k posteli.

	Už takmer nedýchala.

	Civela na topánky s hrubou podrážkou.

	Nepomohlo, že sa rýchlo ako lasička schovala. Šikovne ju našiel. Vlastne sa ani nemala kam inam skryť.

	Muž pokľakol na jedno koleno tesne pri posteli. Oprel sa o ňu rukou. Matrac sa prehol a pritlačil jej líce. V otvorených očiach ju nepríjemne pichal zvírený prach. Silno zažmurkala, nemala priestor, aby si ich pretrela.

	Pred tvárou sa jej ocitla veľká otvorená dlaň.

	„Poď odtiaľ von, Eva,“ zašepkal mužský hlas.

	Preboha! Dokonca vie, ako sa volá. Pritisla sa bližšie k stene, ďalej od mocnej ruky. Srdce sa jej rozbúšilo silnejšie, cítila každý jeho úder v spánkoch.

	„Neblázni! Vylez stade! To som ja.“

	Spoznala jeho hlas, dnes skoro ráno k nej prehovoril. No nevyliezla.

	„Ja ti nechcem ublížiť, chcem ti pomôcť.“

	Neverila mu. Neverila nikomu odtiaľto. A mužom už vôbec. Nikdy never žiadnemu chlapovi, Evička. Mama ju tak učila, jednostaj jej túto vetu vštepovala do hlavy už od útleho detstva.

	„No tak už vylez, lebo ma tu niekto nájde a bude zle. Naozaj ti chcem pomôcť.“

	„Ako?“ rozhodla sa napokon placho ozvať. Triasol sa jej hlas aj celé telo. Čo ak je to úskok a ublíži jej? Ani za nič nevylezie. Lenže... keby chcel, vytiahne ju spod postele násilím.

	Nikdy never žiadnemu chlapovi, Evička.

	„Prosím ťa, poď von, nemám na to celú noc. Pohni si! Ak chceš žiť, budeš mi musieť veriť.“

	On to vedel. Vedel, že mu neverí. A nerozumela mu. Prečo vraví také veci? Prečo by nemala žiť?

	Čo s ňou zamýšľa spraviť?

	„Evka, švihni. Voľakto sem môže nečakane prísť a obaja budeme mať po chlebe. Beztak tu kadekomu ležím v žalúdku.“

	„To ste vy, ujo?“

	„Áno, ja.“

	Odhodlala sa. Pomaly sa po chrbte začala súkať spod postele.

	Pomohol jej vstať. Videl, ako sa dievča chveje.

	„Buď statočná,“ snažil sa ju upokojiť. „Neboj, všetko dobre dopadne. Daj mi ruku. Musíme padať!“

	Váhala. Prečo by ho mala držať za ruku? Bola mozoľnatá, drsná, z tých klieští by sa nevytrhla.

	„Čo ste mysleli tým, že ak chcem žiť?“ spýtala sa vystrašene.

	„O tom neskôr. Poďme už!“

	Chytil ju za rukáv a ťahal von z miestnosti.

	Neochotne vykročila za ním.

	„Čo ak nás niekto zbadá?“ prehovorila potichu medzi dverami a zrakom kmitala po chodbe zaplavenej modrastým svetlom. Tu a tam zablikotalo. Ulička bola prázdna, len z neďalekej kotolne sa ozýval slabý klapot.

	„Musíme byť úplne potichu.“

	Nesmelo pritakala, no báť sa neprestala.

	Vykĺzli z pivničných priestorov. Po špičkách prešli skromne osvetlenou halou a cez presklenú verandu sa dostali k zadnému východu.

	„Tu máš,“ podal jej obnosený teplý sveter na gombíky, ktorý mal dovtedy uviazaný okolo pása. „Je chladno, vonku sa ti zíde.“

	Dievča si ponúknutý kus odevu nevzalo. Iba bez slova hľadelo na muža.

	„Ježiši, nezdržuj! Zober si ho! Niekto nás môže vidieť a obidvom nám bude beda.“ Prehodil jej sveter cez plecia, zapol vrchný gombík.

	Vlna ju príjemne hriala.

	„Ako vám ho vrátim?“

	„Nevrátiš. Nechaj si ho. Ja ho nepotrebujem. Ber to ako darček na rozlúčku.“

	Obrátil sa k dverám a vsunul do zámky kľúč. K dierke priložil aj druhú ruku, aby stlmil cvaknutie.

	Na dvakrát pomaly odomkol, kľúč nechal v zámke.

	Veľmi opatrne otvoril dvere. Nevydali žiaden zvuk, pretože cez deň prezieravo olejom namazal pánty.

	Doslova ju musel postrčiť von z dverí.

	„Kam mám ísť?“ opýtala sa bojazlivo.

	„Ja... ja neviem. Jednoducho utekaj odtiaľto čo najďalej. K rodine... kamkoľvek chceš.“

	„Ale kam? K mame nejdem ani za svet,“ povedala nervózne. „Veď tu zablúdim, nepoznám lesy. A bojím sa tmy.“

	„Tmy sa nemusíš báť,“ posmelil ju. „Práveže pod jej rúškom sa ti lepšie podarí prekĺznuť z tohto pekla. A les ti neublíži, iba ľudia môžu.“

	Do ruky jej vtisol dvadsať korún. Nehýbala sa, civela na peniaze v hrsti ako na zjavenie.

	„Keby si potrebovala na vlak alebo autobus. Viac ti nemôžem dať.“ Chytil dievča za lakeť a cez zadný dvor ju ťahal k plotu. Na svoj vek kráčal prekvapivo rýchlo.

	Eva v dlani stále žmolila dve desaťkorunáčky.

	„Schovaj si tie peniaze! Ešte ich dakde stratíš.“

	Bankovky si vložila do vrecka a potľapkala po ňom.

	„Tadeto opatrne prelez,“ prikázal jej a rozhrnul husté krovie. Za kríkmi sa dvíhal pletivový plot. „A pozor na tŕne!“ Tridsaťcentimetrová medzera v živom plote bola vskutku priúzka. Ale Eva už nemohla cúvnuť. Zvrtla sa bokom, ruky pripažila k telu a začala sa pomaly preťahovať cez tesný otvor. O pletený sveter sa jej ako pazúry dravca zachytávali ostne šípových ruží, škriabali ju vo vlasoch, na lícach i krku. Zakaždým sa mykla, aby sa vyslobodila zo zachytenia. Na svetri pribúdala dierka za dierkou. Kruhovou náušnicou zavadila o tŕň z prevísajúcej halúzky.

	Trhla hlavou. Ostrý hrot odviedol svoje, Eve vytrhol náušnicu a rozškľabil ušný lalok. Z pravého ucha vytryskol pramienok krvi, za ním vyfrkli ďalšie. Vždyzelené listy krušpánu pokropili červené kvapky.

	Skríkla od bolesti, dlaň si v mihu priložila na poranené miesto. Medzi prstami jej tiekla krv a farbila rukáv svetra.

	Muž na ňu zasyčal, aby zmĺkla.

	Keď sa Eva s ťažkosťami a doráňaná dostala k plotu, predral sa k nej aj starý chlap. Pokľakol a nadvihol časť oceľového pletiva uprostred žihľavy, ktorá otvor spoľahlivo zakrývala.

	„Podlez!“ ukázal prstom na dobre maskované miesto.

	Videl, že dievča otáľa.

	„Preboha, vari sa len nezľakneš trošky pŕhľavy?! Poď!“

	V dome na poschodí niečo zarinčalo, ozval sa hlasný smiech. Nočná služba zrejme nezostala len pri pití kávy.

	„Tak už choď! Nestrácaj čas.“

	Eva si ľahla na brucho a začala podliezať pletivo. Žihľava jej popálila tvár a ruky, oblizla čerstvú ranu na uchu. Potichu zamrnčala. Než stihla vytiahnuť nohu z otvoru, začula, ako za ňou drôty ostro zarezonovali. Keď otočila pohľad, na druhej strane už nikto nestál.

	Vstala, poškriabala si popŕhlené čelo i dlane, z rozdrapeného laloka jej stále crčala krv na krk aj plece.

	Zostala sama ako prst, obklopená nocou, plná neistoty.

	Poobzerala sa okolo seba. Všetko sa javilo navlas rovnaké – čierne ako z hororu.

	Rozbehla sa.


54.

	Modré svetlo televízora tu i tam ožiarilo ustaranú tvár muža rozvaleného na rozkladacom gauči. Apaticky hľadel na obrazovku spod privretých viečok. Reprízovali akúsi vedomostnú súťaž, no on nevnímal, čo práve vysielajú. Nechcel byť v úplnej tme, potreboval aspoň tlmené svetlo. Aj zvuk na televízore bol stlmený, aby nerušil ženu, ktorá spala vo vedľajšej izbe. Leo sedel s nohami vyloženými na konferenčnom stolíku, ruky mal položené na bruchu, hlavu zakláňal dozadu. Trochu sa mu točila po vypitej fľaši vína a veľkej dávke nikotínu.

	Najviac však naňho tlačila vyčerpanosť. Viečka sa mu úplne zatvorili, mozog dal priestor predstavám.

	Ocitol sa v hlbokom čiernom lese. Stromy rástli tak nahusto, že sa nimi ledva prepchal. Uprostred divočiny bola malá čistina so starou polorozpadnutou chajdou. Spráchnivené dosky ledva držali dohromady. V silnom víchre sa jemne kývala zo strany na stranu, akoby sa mala každým okamihom zrútiť.

	Vedel, že Olívia je dnu.

	Vetrisko silnel. Zavýjal ako celá pekelná légia počas najtemnejších orgií.

	Pritláčal si ruky na uši, predkláňal sa, bojoval s ľadovým vetrom i hvízdavými zvukmi. Okolo neho lietali zhnité šindle, drobné i väčšie úlomky z chatrče, malé obrázky s podobizňami ľudí zo spisov, ktoré si predtým prezeral. Občas sa im nestačil vyhnúť. Víchor mu z kože na tvári modeloval rôzne strašidelné tvary, naťahoval mu ústa do príšerných grimás, vlasy mu viali. Leo reval z plného hrdla. Do toho sa spustil hrozný lejak. Bičoval mu tvár i telo. Víchrica každou sekundou silnela, blesky udierali všade naokolo, stromy za chatrčou začali horieť. Všetko sa zmenilo na číre inferno.

	Zakaždým, keď sa mu podarilo urobiť krok dopredu, chatrč akoby sa o kus vzdialila. Cez rozpadnuté steny videl svoju dcéru. Sedela schúlená, s rukami prosebne natiahnutými k nemu. Leo sa však k nej nemohol dostať – ten víchor stále silnel.

	Zapieral sa nohami do blatistej pôdy, posúval sa po centimetroch. Svaly na tele sa mu chveli, zuby mal zatnuté. Strecha sa začínala rúcať. Olívia stále k nemu naťahovala ruky, v očiach mala prosby o záchranu.

	A dom s Olíviou sa vzďaľoval.

	Už nemal síl, ale nevzdával sa.

	Odrazu čosi buchlo a sprava k nemu doliehal ženský hlas. Viackrát volal jeho meno.

	Leo otvoril oči, zlý sen sa stratil.

	„Čo...?“

	„Poď do postele, prosím,“ unaveným hlasom mu povedala Ivona, ktorá práve potichu vyšla zo spálne. Rozpustené gaštanové vlasy jej padali na chrbát. Na sebe mala tyrkysový ľahký župan, v očiach bolesť.

	Sadla si na operadlo pohovky po manželovom pravom boku. Oviala ho príjemná vôňa šampónu. Zložil nohy zo stolíka a jednu ruku ovinul okolo Ivoninho drieku. Presadla si nižšie, nohy stiahla pod seba a stúlila sa v manželovom náručí. Hlavu si pomaly položila na jeho plece. Hľadela do prázdna utrápenými očami na strhanej tvári. Chcela by z neho načerpať istotu a silu, ale pochopila, že aj on je na dne.

	Hoci sa Leo chcel prinútiť do úsmevu, aspoň trochu manželku povzbudiť, nedokázal to. V tvári mal len nepokoj a smútok. Ivona si hneď v pondelok vybrala mimoriadnu dovolenku, nebola schopná sa sústrediť v práci. Ešte v ten deň zašla za lekárkou, ktorá jej predpísala lieky na upokojenie. A Ivona ich užívala azda častejšie, než bolo vhodné. Leo začínal mať o ňu obavy.

	„Vyzeráš veľmi unavene,“ zašepkala Ivona po dlhej chvíli a pohladila manžela po rukách. „Občas musíš odpočívať, lebo ťa to zloží.“ Náhle si uvedomila, že zmiznutie dcéry ich zase spojilo dovedna. Prečo si až takto dokázali nájsť opäť cestu k sebe? Premýšľala, kedy sa to zmenilo. Videla ho pred sebou ako mladého začínajúceho policajta. Vtedy sa spoznali, len pár mesiacov po Leových promóciách na právnickej fakulte. Mal peknú tvár, výrazné modré oči, dlhé hnedé vlasy a podmanivý úsmev. Niežeby jej na tom až tak záležalo, ale jednoducho nedokázala od neho odtrhnúť oči. O rok prišla svadba. Zrejme bola príliš mladá a navyše hlúpa, že si vzala policajta, aj rodičia jej to nepriamo vytýkali. Čo sa vlastne medzi nimi zmenilo? Skoro všetko, premýšľala. Leova pekná tvár viditeľne zostarla. Modré oči sa postupne zakalili a stratili svoj pôvab i podmanivosť, hnedé vlasy dostali striebristý nádych a jeho čarovný úsmev sa teraz zmenil na grimasu. Nechápala, kde sa v posledných rokoch v ňom vzalo toľko podráždenosti a nevrlosti. Akoby nechápal zásadné veci v manželskom zväzku. Stojí ešte vôbec o ňu? A stojí vlastne ona o neho?

	„Som... unavený. Veľmi vyčerpaný.“ Leo pretrhol jej niť myšlienok a unavene si pretrel oči. Je neskoro, mal by ísť čo najrýchlejšie do postele a vyspať sa.

	„Nechceš mi niečo povedať?“ opýtala sa Ivona.

	„Mrzí ma to, ale veľmi sme nepokročili...“ zamumlal a privoňal k jej vlasom. Vôňa mäty a citróna mu pošteklila nos.

	„Nie, to som nemyslela.“

	Pozrel sa na ňu, svitlo mu.

	„Ľúbim ťa, miláčik,“ povedal jemne a nahol sa, aby ju pobozkal najskôr na krk, potom na líce.

	Práve toto potrebovala počuť. Že ju stále ľúbi. Privrela oči. Oddávala sa tomuto okamihu. No mysľou jednostaj zabiehala k Olívii.

	„Tak veľmi mi chýba.“

	Ustarostene sa na ňu pozrel, poláskal ju po rozpustených vlasoch.

	„Aj mne, Ivonka. Aj mne.“

	V objatí sedeli ďalšiu hodinu. Potom sa Ivona sa vymanila z manželovej náruče a odišla do postele.

	Leo osamel. Už ho nebrali ani driemoty. Natiahol sa na gauči, vzal do ruky ovládač a začal prepínať kanály. Pripadalo mu, akoby sa všetky stanice dohodli vysielať reklamu naraz. Nasrdene šmaril ovládač do kresla oproti. Ľahký plast sa odrazil od mäkkého operadla a s tresknutím dopadol na dlážku, kde z neho odpadol zadný kryt a batérie sa rozkotúľali po izbe. Leo zafučal od zlosti a otočil sa chrbtom k televízoru.

	Strhol sa na hlučnú streľbu. V prvom momente nevedel, odkiaľ sa ozýva. Obklopovalo ho modré blikajúce svetlo, rany a výbuchy neprestávali.

	Obrátil tvár od steny, pozrel na digitálne hodiny. Pol druhej a päť minút. Zaostril na televízor. Práve vysielali nejaký akčný film.

	Leo sa postavil zo sedačky, zažal malú lampu a našiel diaľkový ovládač. Nájsť zapadnuté batérie mu trvalo o poznanie dlhšie. Vypol televízor a pokrútil hlavou nad scénami z filmu. „Už len toto by tu chýbalo...“ zahundral a ovládač položil na stolík.

	Keď prechádzal cez chodbu, pristavil sa pri zrkadle. Zadíval sa na muža v odraze. Pošúchal si tvár. Naozaj vyzeral hrozne. Potreboval odpočinok. Akútne. Nie chvíľkový šlofík, ale ozajstný oddych. Samozrejme, od posledného prípadu vraha zo Zobora si na istý čas oddýchol, keď sa zotavoval zo zranenia, avšak tentoraz to bolo náročnejšie než kedykoľvek predtým.

	Vošiel do spálne, kde Ivona jemne odfukovala. Zakryl ju paplónom a zvalil sa do postele na svojej strane.

	Nočný chlad sa do nej zahryzol. Našťastie mala na sebe tepláky, mikinu a pletený sveter, čo jej dal ujo Hoblík. No aj tak ju podchvíľou striaslo. Azda to ani nebolo samotnou zimou, skôr strachom a zúfalými pochybnosťami o vlastných silách. Hlboko v nej sa však mihotala nepatrná nádej, že sa jej naskytne možnosť a dostane sa z tejto nekonečnej černe a spleti navlas rovnakých stromov kamsi do civilizácie. Azda narazí na slušných ľudí, ktorí jej pomôžu. Ani za nič na svete im však nesmie prezradiť, kto je a odkiaľ prichádza. Bude sa robiť hlúpa. Nie, nie. Bolo by to podozrivé a mysleli by si, že ušla z nejakého blázinca. Isto by privolali políciu a zase ju odviezli do ústavu.

	Oblapila sa rukami, hlavu stiahla medzi plecia. Doľahla na ňu bezradnosť. Čo si počne?!

	Občas pobehla, potom už len kráčala. No ani na okamih sa nezastavila, hoci už nevládala. Nemala najmenšiu predstavu, koľko kilometrov má za sebou. Miestami rukami šmátrala pred sebou, aby do niečoho nenarazila. Sem-tam sa potkla o vytŕčajúci koreň či skalu a spadla. Najhoršie však bolo, že nevedela, kam ide. Nedokázala sa orientovať. Jakživ v lese nebola, a vonkoncom nie potme. Vyrastala medzi panelákmi a jediné veľké stromy videla z okna auta a v parku neďaleko ich domu. Stŕpnutá obavami ukladala nohu pred nohu. Hlavne sa čo najrýchlejšie vzdialiť od kopca s tým veľkým diabolským domom.

	Netušila, koľko je hodín ani ako dlho je na úteku. Postupne ju otupovala malátnosť.

	Tma bola stále nepreniknuteľná.

	A navyše sa začínala pri zemi tvoriť hmla.

	Je stratená, napadlo jej. V tomto lese zomrie.

	„Preber sa, koza!“ povzbudila sa nahlas. „Vari to len nechceš vzdať?!“

	No pekne. Už sa rozpráva sama so sebou.

	Prečo to vlastne urobila? Sprostaňa sprostá. Prečo zdrhla z ústavu? Hobloň ju nahovoril, to áno, ale nemala ho poslúchnuť. Ak ju chytia, škaredo si to odskáče. V tej pivnici ju nechajú zhniť ako... Angeliku. Pykala iba preto, že sa v jednu nestráženú chvíľu prešmykla do kancelárie vrchnej sestry a telefonovala svojmu bratovi. Jedinej blízkej osobe, ktorá jej zostala. Tá tučná mrcha Žgravcová ju tam našla a hneď bonzovala Hornej. Aby dievčaťu viac zavarila, obvinila ju ešte aj z krádeže pozláteného pera a pozerania nemravných stránok na internete. Darmo Angelika vysvetľovala, že nič nevzala a s počítačom nevie pracovať ani si nič neprezerala. Strčili ju do samotky, hoci sa medzi jej osobnými vecami ani nikde inde nenašlo žiadne pero. A ona? Mala radšej držať jazyk za zubami. Zamkli ju do pivnice len preto, že sa niekedy opýtala na Angeliku. Bolo na tom niečo zlé? Chýbala jej, bývali spolu, zvykli si na seba. Navyše poznala dôvod, pre ktorý Angeliku doslova odvliekli z izby a hodili do tej smradľavej kobky na konci chodby. Hej, nemala byť až taká prostoreká a ustavične sa na ňu pýtať. Ale za to si nezaslúžila taký trest.

	 

	Už nevládala. Nohy sa jej triasli od únavy. Na okamih sa zastavila a zvalila sa do mokrej trávy. Vlhkosť prešla cez oblečenie a chladila jej zadok i chrbát, ale bolo jej to jedno. Hmla už bola hustejšia ako kaša, nedovidela si ani na koniec predpaženej ruky. Premýšľala, či sa nemá vrátiť. Lenže kadiaľ? Počká do úsvitu, hmla opadne, potom uvidí. Hlúposť. Veď sa stratila, totálne zablúdila. Ako by asi tak trafila naspäť z tohto lesa, kde všetky stromy a každý kopec vyzerajú rovnako?

	Oči jej zatláčala únava. Napadané lístie bolo mäkké ako posteľ. Povedala si však, že nesmie zaspať. Bála sa v čiernom lese. Nad jej hlavou sa ohýbali bezlisté konáre ako strašidelné pahýle kostlivcov. Akoby sa párili, ako vyziabnuté telá nejakých príšer.

	Stisla viečka a pokúšala sa v mysli nájsť niečo pekné, len kúsok spomienky, kedy sa cítila šťastná.

	Nenašla nič.

	Keď si chvíľku odpočinula, pokračovala ďalej.

	Po veľmi dlhom čase a úmornom pochode vyšla z lesa. Sama nevedela, akým zázrakom sa jej to podarilo. Hmla tu bola redšia, akoby sa od nej vzďaľovala. Oči si privykli na tmu a na voľnom priestranstve konečne začala rozoznávať tvary. Na veľké prekvapenie pred sebou zbadala asfaltovú cestu. Takmer jej zaplesalo srdce. Hoci ju pálili chodidlá a v stehnách cítila pichanie, predsa len pobehla. Kam, to netušila.

	V diaľke za sebou začula vrčanie motora. Zastala a obzrela sa. Zo zákruty sa vyrútilo auto a oslepilo jej oči. Zakryla si ich dlaňou.

	Vozidlo sa rýchlo približovalo, zvuk motora silnel.

	Už bolo takmer pri nej.

	Nevedela sa v rýchlosti rozhodnúť, čo má robiť.

	Ani sa nepohla. A keby aj, už to nestihne. Je neskoro.

	Šofér auta nečakal na jej rozhodnutie a bez záujmu prefrčal popri nej. V skutočnosti si ju ani nevšimol a takmer ju zrazil spätným zrkadlom.

	Červené svetlá sa rozplynuli v diaľke.

	Sklamane zvesila hlavu a vyšiel z nej trpký povzdych.

	Rozhodla sa, že pôjde smerom, kde sa stratilo auto.

	Unavene a neisto sa pomaly uberala ďalej. Začal ju sužovať hlad a smäd, v ústach mala ako na púšti.

	V chodidle zacítila ostrú bolesť. Zjajkla a sadla si na kraj cesty. Prehmatala si tenisku. Tenkú gumenú podrážku jej prerazil zahrotený kamienok a zostal v nej zapichnutý. Opatrne ho vytiahla. Vyzula si tenisku aj ponožku, pritlačila si prst na ranku a rozplakala sa. Myšlienky jej zalietli do jej detskej izby, videla mäkký vankúš, paplón a hlavne cítila teplo sálajúce z radiátora. Ale vzápätí v duchu uvidela aj svoju mamu, s hlavou položenou na kuchynskom stole vedľa prázdnej fľaše vodky a prevráteného pohárika. Pod sebou mala žltú mláčku.

	Chvíľu si zase posedela a naberala silu. Krv už netiekla, obula sa a krivkajúc vykročila po krajnici cesty.

	Znenazdajky za ňou dačo zarachotilo. Cesta sa ocitla v jasnej žiare diaľkových reflektorov, ktoré postupne ustrnuli na mieste. Z okna dodávky sa ozval šofér.

	„Chceš sladkosť, dievčatko?“ oslovil ju chrapľavý hlas.

	Otočila hlavu.

	Postarší muž mohol byť zhruba vo veku jej otca. Aspoň podľa toho, čo spomínala mama, keď bola triezva. Čo nebývalo často. Svojho otca nikdy nevidela, ani na fotke, dokonca ani nevie, ako sa volá. Mama ho vždy nazývala odporným niktošom, sviňou či kurevníkom.

	Civela na chlapa, nezmohla sa na slovo. Úplne ju zaskočil.

	Okolo prechádzal autobus. Asi prvý ranný spoj, onedlho sa rozvidnie, napadlo jej. Šofér autobusu sa musel pohotovo vyhnúť dodávke, čo zapratala polovicu cesty, inak by zrejme došlo k zrážke. Neušlo jej, že z prítmia autobusu vykukla zamračená tvár starej panej. Na zlomok sekundy sa im stretli pohľady.

	Muž sa hlasno zasmial. Autobus sa stratil v tme za zákrutou.

	„Len žartujem, žabka. Potrebuješ odviezť?“

	Pozrela sa opäť na neho. Poznala príbehy o dodávkach, ktoré unášajú ľudí. V prvom okamihu sa chcela rozbehnúť a ujsť, ale zostala stáť ako priklincovaná. Triedila si myšlienky, zatiaľ čo sa chlap nepríjemne uškŕňal z okna. Nevládala však pokračovať, tak sa rozhodla, že to riskne a rýchlo prikývla na ponuku.

	„Tak si naskoč!“

	Nasadla. Chlap zaradil rýchlosť, auto sa rozbehlo.

	„Čo sa tu takto ponevieraš v noci a sama na kraji lesa?“ oslovil ju, len čo sa uvelebila na mieste spolujazdca. „Vonku je zima, navyše ťa tu môže niekto zraziť. Tiež som ťa v tej tme ledva zbadal.“

	Dievčina iba strnulo hľadela pred seba na osvetlenú cestu. Nechcela sa s ním rozprávať, túžila sa len dostať preč z tmavého lesa. Popri okne sa mihali siluety stromov ako nekonečný a stále sa opakujúci film. Pripadalo jej, že prechádza najtmavším tunelom a nie a nie dosiahnuť svetlo na jeho konci.

	„No čo, nemáš jazyk?“ znova sa zachechtal. „A zapni si pás! Nepotrebujem dostať pokutu.“ Preradil rýchlosť. Jeho ruka skĺzla z radiacej páky a nepatrne sa dotkla jej stehna.

	Pritiahla si nohy k sebe a natlačila sa viac na dvere.

	V diaľke uvidela malé svetielka. To musí byť nejaká dedina, blyslo jej hlavou. Práve v tom okamihu dodávka prudko zabočila doľava na lesnú cestu a zmizla v hlbokej hore.

	Štvrtok 13. október 2005

	Chodbou sa ozývalo dunivé klopkanie opätkov. Do pracovne vyšetrovateľa prenikalo aj cez zatvorené dvere ako tupá a rytmická ozvena baníckej klopačky. Leo sa nemusel ani príliš namáhať, aby zvuk okamžite dokázal spojiť s konkrétnou osobou. Iba jedna šelma na svete má tento štýl chôdze – pravidelný, súmerný a plavný, bez vychýlenia z rytmu.

	Zadkom sa opieral o hranu stola a mladej vyšetrovateľke práve čítal zo svojich poznámok, ktoré ona prepisovala do počítača. Nepasoval ju za zapisovateľku, sama sa ponúkla. Nespokojne sa zamrvil, oči podvedome uprel na dvere.

	Kroky stíchli, Leo sa vrátil k čítaniu.

	Rýchle a krátke zaklopanie neveštilo nič dobré.

	Legen nestihol zakričať ani slovko, keď sa dvere na kancelárii rozleteli a ona vtrhla dnu ako veľká voda. Postála medzi naširoko otvorenými dverami, očami preskúmala miestnosť. Ani nemusel zdvihnúť hlavu od papierov, aby zistil, koho k nemu vyslalo peklo. Akoby aj bez toho nemal málo starostí.

	Prokurátorka Ingrid Kanská. Sukuba a poldémon v podobe krásnej ženy, vyciciavajúcej energiu z nevinných duší.

	Od dverí ho ovanul ľahký závan jej parfumu. Alebo to bola ústna voda? Asi niečo medzi tým. Urážala ho jej drzosť. Priveľmi okato prejavovala svoje pohŕdanie ostatným policajným (a nie len tým) personálom, a preto sa netešila veľkej popularite. Ibaže prokurátorka zvysoka opovrhovala obľúbenosťou medzi policajtmi, mala svoje ciele a celé svoje úsilie venovala ich dosiahutiu.

	Leo sa naoko snažil ignorovať jej bezočivý vpád. Dobre vedel, že Ingrid nie je navyknutá, aby ju niekto nebral na vedomie, a jemu to robilo veľkú radosť.

	Pomalým mačacím krokom sa približovala k nemu – jej parfum bol taký intenzívny, až sa mu zakrútila hlava. Kanská bojovne vzpriamila každý milimeter svojej stosedemdesiatpäťcentimetrovej výšky, ku ktorým pridala ďalších osem v lodičkách na extra tenkých podpätkoch. Mahagónové vlasy si zmyselným pohybom hlavy odhodila na chrbát, čím odhalila veľké kruhové náušnice.

	Leo očakával prudký útok. Kanská nedbala na intímnu zónu, tento pojem si odjakživa vysvetľovala po svojom. Nemal kam pred ňou ustúpiť. A ani nechcel. Ešte to tak! Samopašná a zhýralá nymfomanka, kliesniaca si cestu kariérou bez chrbtovej kosti. A nohavičiek.

	Stále mu pripadala sexi, možno pekná, možno pekne sexi. Vzdelaná a inteligentná, o tom nebolo pochýb. Práve krása a inteligencia boli jej najsilnejšími zbraňami, jej oficiálnym logom, ktoré s hrdosťou a všade (okrem darov prírody) pretŕčala. On ju však aj tak vnímal iba ako múdru a šialene sexi prostitútku, obdarenú dokonalým štýlom. Mala na to, aby si vyberala, a využívala to v plnej miere. Ideálna pasca pre každého nadržaného samca so zlatou kreditkou.

	„To sú k nám hostia!“ privítal ju konečne. „Že sa aj ukážeš,“ dodal štipľavo.

	Jeho sarkastické narážky jej, prirodzene, neušli. Ale zdržala sa komentára. Vlastne jej ušlo iba máločo, preto už pri vkročení do kancelárie ihneď zaregistrovala peknú mladú ženu v zelenkavom svetríku za stolom zapisovateľky.

	Leo začal tušiť, že lepšie bude, keď Kanská nedostane ani príležitosť predstaviť sa mladej.

	„Klárka,“ oslovil asistentku, „nechceš si odskočiť na chvíľu do bufetu na kávu?“

	Králová na okamih zaváhala. Veď len pred štvrťhodinou jednu kávu dopila. On sám jej ju zalial. Ale pochopila.

	Keď sa za ňou zatvorili dvere, Kanskej sa rozšírili oči.

	„Klárka? To už takto familiárne? Dokonca ste si potykali, ako počujem. To sú mi veci. Mimochodom, je veľmi pekná. Až na tie handry, čo má na sebe. Ale v truhliciach na povale sa dá objaviť hocičo. Vyberal si si ju spomedzi uchádzačiek?“

	„Že ťa toto baví!“ povzdychol si Legen. „Nuž teda, prečo si prišla?“ Leo radšej zvrtol kormidlo do pokojnejších vôd.

	„Že by som bez teba nedokázala žiť, tým to asi nebude, všakže?“

	„S tým súhlasím.“

	„Tak aspoň v niečom sa zhodneme. Som tu kvôli prípadu Angeliky Borskej.“

	Legen mal chuť capnúť sa po čele. Ako mohol na túto podstatnú vec zabudnúť? Skutočnosť, že nad prípadom bude vykonávať dozor Kanská, mu v priebehu uplynulých vypätých dní úplne vyfúkalo z hlavy. Už-už otváral ústa, aby jej na to niečo povedal, no Ingrid ho predbehla.

	„Nie, nepridelili mi ho, ak si sa chcel toto spýtať. Viem chlapom čítať myšlienky. Zabudol si? Sama som si tento prípad vypýtala.“

	„Z akého dôvodu?“

	„Považujem ťa za výborného vyšetrovateľa, nerada by som pracovala s niekým slabším, menej skúseným. Starí machri sú v dôchodku, mladí nie sú nič moc, ty si tak niekde medzi, azda nadpriemer.“

	„Vďaka za dôveru. Ale prezraď mi ozajstný dôvod, prečo si vzala práve prípad Borskej? Predsa je fúra iných prípadov, komplikovanejších, ktoré mohli upútať tvoju zvedavosť. Je tento pre teba v niečom osobný?“

	„Do toho ťa nemienim zasväcovať.“

	„No pripusťme. Aby sme si niečo na začiatok vyjasnili, Ingrid. Nevideli sme sa pol roka, a ak sa dobre pamätám, lebo som nebol postrelený do hlavy, ale do boku, naposledy, keď sme sa spolu stretli, uzavreli sme mier.“

	„Celkom živo si to vybavujem. Ty tiež?“ usmiala sa a prehrnula si vlasy. „Nepochybne si nemáš na čo sťažovať.“ Vyzývavo naňho žmurkla.

	„Detaily by som, ak dovolíš, vynechal,“ poznamenal rozpačito a trocha sa zapýril. Možnože očervenel skôr od hnevu. „A medzi nami, až tak veľa si z tej noci nepamätám,“ schladil ju. „No a to znamená,“ pokračoval v načatom, „že nemám v úmysle vyvolávať žiadne lacné konflikty medzi nami a spoluprácu chcem považovať za otvorenú a účelnú. Od teba požadujem iba jednu vec: nemala by si sa miešať do toho, ako povediem vyšetrovanie. Informovať ťa, pochopiteľne, o vývine budem priebežne.“

	„Tak v to pevne dúfam.“ Zahryzla si do spodnej pery, okamih rozmýšľala. „Okej. Beriem na vedomie a súhlasím.“

	Kanská sa v kancelárii zdržala ešte pol hodiny. Prezerala si zozbierané dôkazy, ktoré si potom vzala so sebou na podrobnejšie preštudovanie a sľúbila, že zajtra mu ich vráti naspäť. Až do jej odchodu Leo stále otáľal, či jej má povedať o únose Olívie. Nakoniec sa rozhodol pomlčať o tom. Ingrid nemusí predsa vedieť o všetkom, hoci neveril, že sa jej to v dohľadnej dobe nedostane do uší.

	 

	Kanská odišla, Králová sa vrátila. Priniesla si čipsy, dva croissanty a škatuľu jablkového džúsu. Jeden croissant ponúkla Legenovi. Odmietol.

	Leo otvoril okno, zapálil si cigaretu. Ľahostajne sa díval na ľudí prechádzajúcich po chodníku. Chodili hore-dole, farby ich odevov sa miešali ako pri pohľade do detského kaleidoskopu. Podaktorí sa tvárili, akoby ich nič netrápilo, niektorí sa smiali, iní energicky komunikovali s priateľmi. Hlasy ženské, mužské aj detské splývali do chaotickej disharmónie, stúpali vyššie a začínali mu trhať uši.

	Ešte raz si potiahol, ohorok zadusil o vonkajší parapet a zahodil ho na ulicu. Zabuchol okno.

	Zavolal Klčovi do labáku, či má niečo nové. Milan sa začudoval – všetko, čo zaistili na Duchonke, už preskúmal, opätovná expertíza by ich nikam neposunula. Leo to vedel, výsledky mu technik poslal už minule. O novinky sa zaujímal skôr zo zúfalstva, veď čo keby sa objavila ďalšia, doteraz prehliadnutá stopa. Dostal výsledky krvi z listov, ktoré našli pri ceste na Duchonke. Krvná skupina 0. Leo vedel, že Olívia má skupinu A-negatív, preto nebolo pochýb, že krv patrí únoscovi. Expertíza handričky nepotvrdila acetón, ale dietyléter, ktorý má anestetické účinky. Dá sa poľahky získať z Hoffmanových kvapiek, ktoré voľne predávajú v lekárni. V kombinácii s etanolom uspáva rýchlejšie a spoľahlivejšie. Kriminalisti už zistili, že niekto nakúpil väčšie množstvo týchto kvapiek v Topoľčanoch v pobočke jedného z reťazca lekární. Lekárnička si vedela vybaviť okolnosti, lebo predaj tohto lieku a v takomto množstve sa jej zdal ojedinelý. Išlo o päť balení. Pýtala sa zákazníka, na čo mu bude toľko kvapiek. Odvetil len, že má veľmi početnú rodinu a všetci majú silný kašeľ. Zákazníka opísala ako vysokého pevného chlapa, ktorý páchol po cigaretách. Okrem Hoffmanových kvapiek vraj nekúpil nič iné. Predaj denaturovaného liehu sa nepodarilo vypátrať, keďže ho môže doma skladovať ktokoľvek, nevynímajúc tucty majiteľov domácich páleníc alkoholu. Trasológiu páchateľa Leo poznal naspamäť. Nič nové. A stále žiadne požiadavky ani vyhrážky. Ako nájsť Olíviu?

	Na stole mu zavibroval mobil.

	Zodvihol.

	Bizón vyšetrovateľovi rozpovedal, že rozhodil siete a zahral sa na detektíva. Vraj sa chcel pozrieť na tieto veci aj z druhej strany. Prezradil mu, že preklepol pár úchylov. Dokonca doslova, s oceľovým boxerom na prstoch. Nikto však nič nevedel, ani za cenu niekoľkých zlomenín a doživotného šušlania. Leovi napadlo, či Bizón nemá lepší zoznam sexuálnych delikventov ako polícia. Naostatok mu chlap s čapatým nosom prisľúbil, že ak sa dozvie nejaké novinky, dá mu vedieť. Leo poďakoval a mobil hodil na stôl. Klára sa na vyšetrovateľa pozerala spýtavými očami, prečo odrazu tak zosmutnel.

	Zapadajúce slnko sa stretávalo s obzorom. Ľudia pomaly usadali k večernému stolu. Všade panoval pokoj. V Huntáckej doline však bolo až priveľmi rušno. Nikto nesedel, nikto nemyslel na večeru. Ani najmenej pri pohľade na bezduché obnažené telo, na ktorom hodoval hmyz.

	Zachmúrená tvár Lea Legena všetkým naokolo prezrádzala, čo si o tejto situácii myslí. Stál rozkročmo s rukami vbok a nespúšťal zrak zo sinavej tváre dievčaťa s krátkymi čiernymi vlasmi. Vyhasnuté hnedé oči upieralo kamsi do prázdnych korún stromov. Neveriacky krútil hlavou.

	Napriek tomu, že každú drobnosť miesta činu už kriminalistickí technici nafotili a označili, Leo vytiahol z vrecka malý digitálny fotoaparát. Kúpil si ho len nedávno, aby mal zábery zaobstarané skôr, ako oficiálne dostane fotky z technického oddelenia.

	V rýchlosti urobil niekoľko záberov mŕtvoly dievčaťa. Bola polonahá. Nohavičky na bucľatých nohách jej ostali stiahnuté pod jedným kolenom, tričko roztrhnuté od krku až po pás. Z obnaženého hrudníka sa dvíhali drobné prsníky s tmavými bradavkami. Sivé teplákové nohavice a pletený sveter našli pohodené neďaleko v kroví, zahrabané pod haldou lístia. Rozmery svetra však nezodpovedali veľkosti obete a bolo očividné, že patrí dospelému mužovi. Našťastie pre kriminalistov, páchateľ neodniesol šaty preč a nezničil ich. Policajti nateraz nedokázali pôvod svetra prisúdiť vrahovi. Veď prečo by ho takto ľahostajne nechal na mieste činu? Skôr premýšľali, kde sa dievča k nemu dostalo.

	Policajný pes oňuchal sveter a pustil sa do hľadania. Ibaže stále sa točil v kruhu, stopa ho nikam nezaviedla. Kriminalistom z toho vyplynulo, že musel byť súčasťou oblečenia obete.

	„Eva Antolová,“ začal Boris Malus, stojaci oproti vyšetrovateľovi. Od Legena ho delilo mŕtve telo. „Pätnásťročná, trvalý pobyt má na Murániho ulici na Klokočine. Nesporne je to ona, popis detailne sedí s tým, ktorý sme získali. Jej matka je s úmrtím dcéry už oboznámená, no nevyhne sa zákonnej identifikácii na súdno-lekárskom pracovisku. Bohvie, či jej toto nešťastné oznámenie vlastne docvaklo.“

	„Prečo? Je duševne zaostalá?“ Leo si na malom displeji fotoaparátu prezrel snímky a prístroj schoval do vrecka bundy.

	„V hlásení hliadky sa uvádza, že bola na mol. Dobíjali sa k nej skoro pol hodiny, a keď im konečne otvorila, ledva stála na nohách. Pred šiestimi týždňami dievča umiestnili do pre nás známeho zariadenia za Hornými Lefantovcami. Práve stadiaľ dnes ráno presne o 7.45 ohlásili na obvode na Chrenovej jej nezvestnosť. Neviem, aký blbec tam slúžil, to si ešte zistím a uši mu vytrhám, ale prepojil ich na obvod do Lužianok s argumentom, že Lefantovce spadajú pod nich.“

	„Čo mu šibe?“ zašomral Legen a zakrútil si ukazovákom pri spánkoch.

	„Hm. Budem musieť hodiť reč s ich náčelníkom. Ešteže v Lužiankach mal službu niekto schopnejší a hneď informoval nadriadeného a ten okamžite nás. No a v správe sa uvádza, že po budíčku, tesne pred nástupom na raňajky a počítaní zverencov Antolová chýbala. Uisťovali nás, že dievča začali hľadať po ústave i areáli, nikde sa im to nepodarilo, tak urýchlene nahlásili jej stratu. Nie ako minule, aby... Počuj, myslíš, že to zvládne?“ kývol hlavou ku Kláre Královej, ktorá pišťavo dávila pár krokov od nich. Ďalej dobehnúť nestihla. Ľavú ruku si opierala o koleno, pravou si držala dlhé vlasy. V pravouhlom predklone vystavovala na obdiv svoj zadok v obtiahnutých rifliach rovno na policajtov. Keby z nej v pravidelných intervaloch neprýštilo všetko, čo v ten deň do seba dostala, bolo by sa na čo dívať.

	Leo si povzdychol. Prišlo mu jej ľúto. Najmä nepredpokladal, že ju pohľad na prvú obeť násilia v jej živote takto zlomí. Na výjazd ju vzal s vyjadrením, že zaučiť sa priamo v teréne bude mať pre ňu cenu zlata. Zrejme to zle odhadol.

	„Hádam hej,“ pripustil a odvrátil pohľad od kolegyne.

	„Je nejaká zelená. Netreba k nej privolať lekára?“

	„Ali už odišiel?“ prerušil ich rozhovor Tomáš Foltán s otázkou na celej čiare nevhodnou. Oči mu pristáli na Královej zadku a zostali tam prilepené.

	Legen s Malusom si najskôr vymenili pohľady medzi sebou, potom obaja zazreli na mladého operatívca, nakoniec všetci traja na vyšetrovateľku. Ešte stále ju napínalo, hoci už len naprázdno.

	„To si, dúfam, nemyslel vážne, kamarát?“ precedil Boris.

	„Čo? Jáááj. Nie,“ Tomáš si uvedomil neprimeranosť svojej otázky. „Potreboval som od neho vedieť čas pitvy.“

	Leo sa poobzeral naokolo. Súdny lekár čupel dobrých dvadsať metrov bokom a na kufríku vypisoval papiere.

	„Zajtra ráno o ôsmej,“ oznámil mu Legen. „Už sme sa dohovorili. Prečo? Máš v pláne niečo dôležitejšie?“

	„Nie, nie. To len aby som si vedel rozvrhnúť harmonogram dňa.“

	Vyšetrovateľ so starým kriminalistom naňho vyvalili oči. Malus už-už chcel dačo povedať, no Leo mu nepatrným pokývaním hlavy naznačil, nech si komentár nechá pre seba.

	Klára sa narovnala a papierovou vreckovkou si poutierala ústa. Pošmátrala vo vrecku nohavíc a do úst si vložila žuvačku. Podišla k starším kolegom s ospravedlnením, zaslzenými očami a rumencom na tvári. Leo sa jej spýtal, či je v pohode a zvládne aj zvyšok obhliadky, lebo ak nie, hliadka ju odvezie na riaditeľstvo, prípadne do nemocnice. Králová zavrtela hlavou a potvrdila, že je okej, čo jej nikto neveril. Iba Tomáš, ktorý ju stále röntgenoval zamilovaným pohľadom.

	Leovi sa zdalo, že Tomáš sa ku Kláre akosi snaží priblížiť. Iba pred chvíľou stál od nej dobré tri metre, teraz len na dĺžku predpaženej ruky.

	„Kde som to prestal?“ ozval sa Boris a Foltánove harmonogramy dočasne vypustil z hlavy. Tie mu aj tak svojimi vlastnými rozvrhmi práce preseká Halász. „Aha. S nahlásením nezvestnosti tentoraz neotáľali ako minule, aby zas nebol, ako sa vyjadrili riaditeľka aj Horná, problém. Problém však evidentne vznikol, a to priam kolosálny. Zamestnanci budú mať čo vysvetľovať. Šéf tam vyslal Hrabovského s Kožárom. Overujú to.“

	„Horná je už naspäť?“ opýtal sa Legen. „Riaditeľka si očividne vzala moje slová k srdcu a stiahla ju z dovolenky. Ako to, že ma o tom neupovedomila? Vlastne nikto.“ Vyčítavo sa pozrel na kriminalistov.

	„Akiste nemala iné východisko,“ zahovoril starý policajt. „Nadriadená od nej už zrejme požadovala adekvátne vysvetlenie situácie. Rád by som vedel, ako sa Horná vykrúcala.“

	„Sám si ju povykrúcam,“ precedil Leo. „A baba sa bude mať čo oháňať. A takisto Žgravcová. Ani trochu sa mi nepáči.“

	Malus sa na sekundu pozastavil nad jeho výrokom, no radšej mlčal. Foltán ešte lietal v oblakoch, pozvoľna už však pristával na zem.

	„Horná nemusela poslúchnuť a mohla sa zatajiť alebo sa ukryť a stratiť,“ dodal Tomáš a konečne odtrhol zrak od Kláry. „Môžeme byť radi, že po nej nemusíme vyhlasovať pátranie a máme ju tu pod nosom. Ak je skutočne v tom namočená, mali by sme ju okamžite zbaliť aj s celým tým podivuhodným ansámblom z ústavu.“

	„To nechaj na mňa,“ brzdil ho Leo. Ohľadom zajtrajška mal jasno. Lenže nech by sa akokoľvek z toho snažil vybŕdnuť, stretnutiu s Kanskou sa nevyhne. Dúfal však, že túto záležitosť vybaví. Zatýkací rozkaz na viacero osôb neznesie odklad.

	Pohľadom sa vrátil k nehybnému telu. Dievčaťu sa na tvári, krku i na chrbtoch dlaní červenelo mnoho už zaschnutých poranení. Malé podlhovasté chrasty hyzdili jej sivastú pokožku. Ušný lalok mala úplne roztrhnutý. Podľa Aliho vyjadrenia poranenia vznikli ešte pred časom úmrtia. Tento fakt mohli kriminalisti pripísať ako nočnému úteku dievčiny lesom, tak aj boju o život s páchateľom. Svetlofialové podliatiny na oboch stranách krku svedčili o silnom škrtení. Chĺpky na prirodzení mala zlepené uschnutou krvou, vnútorné strany stehien sa tiež červeneli. V tejto súvislosti Ali policajtom oznámil, že dievča bolo možno ešte pannou, no túto skutočnosť spresní až počas pitvy. Modus operandi sa javil zhodný ako pri Angelike Borskej. Avšak s tým rozdielom, že podľa prvotnej ohliadky bola Eva Antolová znásilnená a zavraždená práve na tomto mieste. A preukázala to trasológia početných stôp, ako aj miesto po zápase. Nebolo pochýb, že dievča sa bránilo, azda násilníka aj poranilo, pováľaná tráva navôkol to jasne dokazovala.

	Zabolelo ho pri srdci. Po Olívii ani chýru a vrah im podhodí ďalšie dievča. Nepochybne nejde o náhodu a páchateľ spustil veľmi diabolskú hru. Stal sa on, Leo, jej súčasťou?

	„Prečo si vybral zase to isté miesto? Aký môže mať motív?“ vŕtalo Legenovi v hlave a pošúchal si ústa. Ani v zlom sne by neočakával, že ich privolajú k ďalšej neplnoletej obeti. Nie v takom krátkom čase od nálezu Angeliky Borskej. A už vôbec nie v tej istej lokalite pod úpätím Huntáka. Rozdielom oproti prvej vražde bolo len to, že telo Evy Antolovej sa nachádzalo v tesnej blízkosti západného brehu rybníka. Kriminalistický technik po zmeraní uviedol údaj 5,28 metra. Borskej telo ale ležalo 120 metrov od východného brehu na rozmedzí lesa a malej lúky. Priamka od jedného miesta činu k druhému, ktorú technici zamerali, tvorila dovedna 206,5 metra. „V určitých bodoch tu máme jasné nezhody. Antolová nevyzerá tak vychudnuto a chorľavo ako Borská. Taktiež situovanie vraždy. Keby išlo o totožného páchateľa, prečo čin neuskutočnil na rovnakom mieste, tamto na okraji lesa,“ ukázal prstom, „ale tu? Priklonil by som sa k názoru, že obidva skutky majú na svedomí dvaja odlišní ľudia.“

	„Ľudia?“ začudoval sa Foltán. „Perverzné svine. Iba chorý mozog dokáže vyplodiť takúto zvrhlosť, k tomu ju ešte zrealizovať.“ Úkosom pozrel na Královú, ale pohľady sa im nestretli. Klára upínala zrak na Legena. „Policajti, záchranári aj vrtuľník s termovíziou pátrali po nej od rána,“ objasňoval ďalej, „avšak bezvýsledne, aj navzdory tomu, že prehľadávali terén takmer do neskorého popoludnia. Do pátrania sa zapojila aj hŕba dobrovoľníkov, rozdelili si zóny, prešli desiatky kilometrov. Mali štvorkolky, na pomoc si prizvali aj ľudí z miestneho kynologického klubu. Nič. Nakoniec ju tu našli dvaja mladíci.“ Tomáš ukázal na označené policajné auto. Za sklom sa černeli siluety dvoch hláv.

	„Pýtali sme sa ľudí po dedinách v oblasti, či Antolovú nezazreli,“ nadviazal Boris na kolegu. „Zväčša len civeli na fotku a vrteli hlavami. Nikomu jej tvár nič nehovorila. Iba istá pani Štaclová potvrdila, že z autobusu videla dajaké dievča alebo mladú slečnu pri ceste medzi Dolnými Lefantovcami a Bádicami. Stálo pri nej auto. Akási biela alebo sivá dodávka. Vraj v tej tme to poriadne nerozoznala. Ale zaujalo ju čosi iné. Dievča sa zhováralo so šoférom. Aspoň si myslí, že sa rozprávali, lebo ona odmietavo krútila hlavou, potom zase pritakávala. Svedkyňa vraví, že cestovala skorým autobusom do Nitry, aby bola u doktora medzi prvými. No a že šofér autobusu hrozne klial, že ten idiot v dodávke stojí v protismere a svieti mu do očí. Tiež sa jej zdalo divné, že sa také mladé dievča nebojí v noci chodiť samo a tmolí sa medzi dedinami, kde ľudia jazdia ako blázni.“

	„Všimla si tá Štaclová, či dievča nastúpilo do auta?“

	„Nie. Keď autobus prešiel popri nich, už sa o dievča nezaujímala.“

	Leo prikývol, do zápisníka si poznačil meno svedkyne.

	 

	Legen otvoril dvere na aute a prikázal osobám, aby vyšli von. Zo zadných sedadiel sa vysúkali dvaja rómski mladíci.

	Marcel Žigo a Kevin Žigo. Šestnásť a sedemnásťroční bratranci z Orechového dvora. Známe firmy. Podobali sa ako vajce vajcu.

	Leo s nimi už prišiel do styku. Vyšetroval ich dvakrát – za vlámačku do chaty a krádež oblečenia v známom nákupnom centre. Starší z nich, Kevin, sedel koncom predchádzajúcej zimy uňho v kancelárii dokonca za znásilnenie. Žalobu však neskôr poškodená stiahla.

	Po krátkej sérii otázok sa Leo dozvedel, že mladíci si vyšli pod Hunták na huby. Údajne ich chceli potom predávať. Košíky vyšetrovateľ nikde nevidel, len za autom sa povaľovali tri väčšie škatule. Na dne ležalo niekoľko pochybných, azda nejedlých hríbov.

	„Nevymýšľajte si a skúste mi ešte raz vysvetliť, prečo ste sa túlali práve tu, rovno na inkriminovanom mieste,“ Legen zvýšil hlas.

	„Jakom kriminálnom?“ oponoval Kevin.

	„Odpovedaj, na čo sa ťa pýtam! A mimochodom, aký idiot by od vás kúpil takýto rozmočený a jedovatý odpad?“ zatriasol jednou zo škatúľ a odhodil ju na zem. Huby sa rozsypali pod auto.

	Obaja chlapci len pomykali plecami.

	„Vždy sa dakto nájde.“

	„Podľa mňa ste hríby narýchlo nazbierali až po oznámení nálezu mŕtvej. Je to tak?“

	Bez odozvy.

	„Počujte, mládež, ja sa rozprávam s vami, netrpím samovravou. Ale zrejme vám nie je moc do reči, všakže? Ktorý z vás volal políciu?“

	„On,“ Kevin pohotovo ukázal na bratranca. Ten ho počastoval zlostným pohľadom.

	„Kde si vzal mobil?“ Leo zavrčal na mladšieho hubára.

	„Kúpil som,“ odpovedal Marcel.

	„Bezpochyby. Máš od neho aj pokladničný blok?“

	„Mal som, pán veliteľ, pravdaže mal. Jááj, kures, spadol mi na zem a pes ho zožral.“

	„Chceš zaucho?! Vysyp pravdu! Ukradol si ho, že?“

	„So hin tut andro oda, gádžo?“

	„Čo ma je do toho?! Nebuď drzý. Na mňa s rómčinou nevyzreješ, šuhajko. Mal som vašich u seba za stolom toľko, že to neviem ani spočítať. A z tej vašej hatlaniny som pochytil dosť.“

	„Marcel čhankerlas, mengisajija,“ ozval sa Kevin.

	„Zvracal a omdlel? To sa stáva, nemáš fetovať,“ povedal Leo Marcelovi. „Nuž teda, čo ste robili tu pri rybníku?“

	„Soske? Me nadžanav. Bisterdžam. Toluén mi úplne pomútil hlavu.“

	„Ale vieš. Nezabudol si. Bolo to len nedávno. A nevyhováraj sa na toluén.“

	„Veď hríby sme hľadali.“

	„To už viem. No povedzme, že áno. Popritom ste natrafili na dievča. Čo ste pri nej pohľadávali?“

	„Ništ. Len zďaleka sme videli, že dajaká gadžovka sa váľa v tráve.“

	„Hovorím ti, neklam! Okolo nej je celá fúra vašich stôp. Šacovali ste ju, že? Peňaženka alebo mobil by sa hodili na predaj do záložne, no nie?“

	„My nekradneme,“ obhajoval oboch Marcel a očami lietal sprava doľava. „My sme slušní cigáni, nie degeši.“

	„Povedz mi, pripadám ti ako kretén?“

	„Nie, nie. Vy ste zlatý človek, pán Legen. Boh vás žehnaj! Aj manželku a deti...“

	„Tieto reči si strč, vieš kam. Hlavne, že vy obaja ste stelesnenie dobra, že? Obchytkávali ste ju?“

	„Bola už mŕtva,“ odvážil sa starší Kevin. „Prisahám.“ Vystrel dva prsty. „Nech mi brat ešte dneska umrie, ak klamem.“

	Marcel naňho udivene zazrel. Rozmýšľal, že ktorého z piatich bratov by Kevin obetoval.

	„Máme vám odobrať vzorku slín a semena, aby ste boli v obraze, vy smradi?“

	„Načo? My sme nič neurobili.“

	„Ak ste sa jej čo len dotkli... Tak sa tu, do psej matere, nehrajte na neviniatka, lebo prisámbohu vám nakopem zadky, až vám sčernejú.“

	Mladíci sa už nezdali takí odvážni ako zozačiatku. Rozpovedali Legenovi o všetkom, čo vedeli, aj o tom, čo ani sami netušili. Napokon ich Leo natlačil naspäť do auta a policajtom prikázal, nech ich odvezú na riaditeľstvo. On už niekomu zavolá, aby s nimi spísal výpovede.


58.

	Piatok 14. október 2005

	„Vrátila sa už vrchná sestra, však?“ adresoval otázku Silvester Hobloň hneď ráno vedúcej vychovávateliek. „Musím sa s ňou súrne porozprávať.“ Prehodil si kabelu z ľavého pleca na pravé a neisto prestúpil.

	„Naozaj?“ zavrčala Žgravcová. „A o čom? Čo by ste už len vy od nej mohli chcieť? To nemáte nič iné na práci, len ju v jednom kuse otravovať?“

	„Tak je tu, či nie, no?“ nespokojne sa dožadoval odpovede údržbár.

	„Isteže je. Ale ak máte niečo na srdci, pokojne sa s tým zverte mne.“

	Tebe? Ježibaba protivná. Ani za tri cisterny borovičky, pomyslel si Silvester.

	„Alebo mám lepší nápad,“ povedal starý pán až príliš trúfalo. „Pôjdem prehodiť pár slov s pani riaditeľkou, pretože to, čo sa tu deje, už zachádza priďaleko.“

	„A čo také, podľa vás, sa tu deje? Hm? No von s tým!“

	„Len sa nerobte. Dobre to viete.“

	„Tak kuknite, Hobloň. Nepchajte ten svoj prechľastaný rypák, kam nemáte, do frasa! Nešťastie nechodí len po horách.“

	„Mne sa už vyhrážať nebudete. Mám toho akurát dosť! Idem za riaditeľkou a hotovo! A nech mi je Pán Boh svedkom, keď to nepôjde inak, zájdem aj na políciu. Tie nevinné duše...“

	„Dosť!“ zrúkla babizňa a zafučala zlosťou. „Zmizni mi z očí, ty starý korheľ! A dávaj si sakramentský pozor na jazyk.“

	Údržbár sa tak preľakol, že sa nezmohol na slovo. Radšej ustúpil a rýchlo vykročil cez halu ku schodisku. V brašni mu cengalo kovové náradie, pracovné topánky duneli na dlaždiciach.

	Žgravcová ho od chrbta prepaľovala pohľadom. Oči jej blčali ako dračici. Keby sa Hobloň chytro nezvrtol na odchod, určite by ho teraz už držala pod krkom svojimi tučnými prstami.

	„Len si choď, ty ošumelý chruňo. Však to už máš zrátané,“ zašomrala si popod nos a odpochodovala do kuchyne.

	 

	V novinách vyšiel rozsiahly článok o záhadných útekoch z ústavu za Hornými Lefantovcami. Redaktor ho okorenil tým, že dve z chovankýň polícia našla mŕtve a na identickom mieste v lesoch pohoria Tribeč. Ich smrť je opradená rúškom záhady, pretože ani jeden z prípadov zástupcovia orgánov činných v trestnom konaní nechcú bližšie komentovať. Niekoľkými krátkymi vetami sa k veci vyjadrila riaditeľka ústavu, ktorá síce potvrdila úteky a svojvoľné opustenie areálu, no oboznámená so smrťou do jej starostlivosti zverených dievčat bola iba včera políciou. Zároveň dementovala akúkoľvek spojitosť medzi útekmi a násilím páchaným na mládeži. Vraj k vyfabulovaným a nepodloženým špekuláciám nemieni podávať akékoľvek vysvetlenie. Pri príspevku sa nachádzali aj dve fotografie ústavu – z interiéru aj exteriéru. Fotografie dievčat sa novinárom našťastie nepodarilo získať.

	Po vyjdení článku telefón na polícii vyzváňal v jednom kuse. Volali ľudia, že videli dievčatá tam aj tam, vtedy alebo onehdy, s tým alebo s oným. Pripomínalo to skôr lov na čarodejnice než vierohodné oznámenia hodné preverenia. No prešetriť to policajti musia, hoci ich to bude stáť nemálo úsilia a času.

	Leo sa pomrvil v papieroch na stole a vykutral jeden hárok. Zoznam zamestnancov ústavu v Horných Lefantovciach obsahoval dvadsaťsedem mien. Riaditeľka si, napodiv, dala záležať a zostavila ho podľa akejsi hierarchie – ako prvé v zozname figurovalo jej meno aj s titulom, nasledovali ostatní až po kuriča. Korbelovo meno sa uvádzalo až na úplnom konci zoznamu. Leo premýšľal, či je v tom dajaká symbolika, že takýto človek patrí naozaj až na dno spoločnosti, do hlbokej smradľavej žumpy.

	Hobloň sa rozhodoval dlho. Nakoniec sa prekonal a odhodlal sa dnes ráno postaviť pred Žgravcovú. Bili sa v ňom najrôznejšie pocity. Silvester si dobre uvedomoval, že veci sa šmahom môžu na zlé obrátiť, ale cúvnuť už nemohol. Riaditeľku nezastihol, odišla na dáky seminár. Vrchná s ním nemienila dlho diskutovať. V skutočnosti sa ani riadne nedostal k slovu. Nakoniec ho prísne napomenula a osočila z dotieravosti. Vraj nech sa nezahráva, lebo si sám pod sebou podpiľuje konár. Nenašiel v sebe toľko potrebnej smelosti, aby jej povedal, čo si o nej myslí, nuž mu len viackrát podskočil ohryzok v hrdle a pratal sa jej z očí.

	„Veď len počkaj, ty ochechula naničhodná!“ zašomral a zahrozil päsťou vo vzduchu, sediac na záchodovej mise medzi plechovými stenami kabínky spoločných toaliet pre personál. Tam ho nikto nevidel a mal chvíľu premyslieť si, čo ďalej.

	Na krátky okamih sa mu chmúry a rozrušenie podarili pritlmiť lacnou vodkou. Práve pre kritické situácie ju nosieval v malej plastovej fľaške od minerálky na dne svojej údržbárskej kabely. Odvahu si dodal tromi malými dúškami. Pre istotu k nim pridal ešte dva – väčšie. Prehltol, zafŕkal ako kôň, zamľaskal. Fľašku ukryl do tašky. Teraz nemal v úmysle opiť sa. V hlave si už formoval prehovor.

	Či už v tom hrala rolu vodka, alebo nie, odrazu sa v ňom odvaha priam zhmotnila. Musel predsa upozorniť na bezcitnosť, podnietiť inštancie k ďalším krokom, varovať trebárs aj celý svet pred zlobou.

	Zašiel na políciu.

	„Chcel by som hovoriť s človekom, čo má na starosti prípad tých mŕtvych dievčat,“ dožadoval sa hneď po vstupe do budovy obvodného oddelenia. „Je to naliehavé.“

	„Pane, musíte ísť na krajské riaditeľstvo, vyšetrovanie prebieha u nich,“ vysvetlil mu policajt. „Toto je obvodné oddelenie. A dnes ste už asi desiaty.“

	A tak Hobloň nadvihol klobúčik, poďakoval a sklonil hlavu. Nasadol do svojho starého Oltcitu a vydal sa na krajské riaditeľstvo. Tam položil navlas rovnakú požiadavku.

	„Vy o tom viete niečo bližšie?“ opýtal sa so zdvihnutým obočím policajt za zamrežovaným okienkom na vrátnici. „Myslím ozaj bližšie. Lebo dnes tu máme frmol. Rozumiete. Aby ste zbytočne nezdržiavali vyšetrovateľa. Tak von s tým!“

	„No... uhm... pán príslušník, prepáčte, ale rád by som to povedal rovno jemu, ak sa nenahneváte.“

	Policajt sa nenahneval. Toto išlo mimo jeho kompetencie a aspoň nemusel vypisovať hŕbu lajstier. Preto ochotne zaviedol Silvestra Hobloňa na druhé poschodie.

	 

	Uprostred kancelárie stál strnulo. Zavše nervózne prestúpil z nohy na nohu. V rukách žmolil klobúk a ostýchavo klopil zrak. Doterajšia rozhodnosť v ňom pred policajnou autoritou zľahka opadla. Na sebe mal dvojradové sako a nohavice s mimoriadne ostrými pukmi. V práci povedal, že je objednaný k zubárovi, nech si o tom mysleli, čo chceli.

	Sotva ho policajt sediaci za stolom vyzval, muž sa úctivo predstavil a postupne rozpovedal, čo ho už dlhší čas ťažilo na srdci. Podchvíľou mu zakolísal hlas.

	Leo údržbára pozorne počúval, tvár mal sústredenú a letmo prikyvoval. No nepretržite visel chlapovi na perách. Kláre lietali prsty po klávesnici a zaznamenávala každé slovo. Občas sa pristavila a udivene, so sotva badateľným smútkom v očiach, vzhliadla na rozprávača.

	Keď Hobloň skončil, Legen niekoľkokrát poklopkal prstami po stole. Dumal. Mužova výpoveď sa mu javila pravdivá, veľa vecí zapadalo do seba. Obraz skladačky dostával určitú podobu. Ibaže mnoho z jednotlivých dielcov bude nevyhnutné čo najskôr overiť. Predovšetkým konanie istých osôb vo vedení ústavu.

	„Dobre ste urobili, pán Hobloň, že ste nám to nahlásili,“ ozval sa po chvíli. „Vaše svedectvo len spečatilo naše doterajšie predpoklady. Kiežby sa každý správal takto príkladne ako vy.“

	Údržbár sa zľahka zapýril.

	„Bolo to mojou občianskou povinnosťou. Už som sa na tie zverstvá naďalej nedokázal dívať. Tých dievčat mi prišlo naskutku ľúto.“

	„A prečo ste tieto udalosti nenahlásili už skôr? Mohlo sa predísť ďalšej tragédii.“

	„Bál som sa. Dnes sa človek strachuje postaviť voči zamestnávateľovi. Doba je ťažká, mám len rok do dôchodku, iné zamestnanie by som si zrejme už nenašiel.“

	„Rozumiem... Takže Eve Antolovej, ako ste práve vypovedali, ste dopomohli k úteku vy sám. Myslím, celý útek ste naplánovali a uskutočnili iba vy, nikto ďalší vám nepomáhal ani o tom nevedel.“

	Údržbár prisvedčil a prestúpil z nohy na nohu.

	Leo si spojil prsty na stole ako pri modlitbe. Zahľadel sa na muža. Na jednej strane napomáhal k úteku zverenej osoby, no na druhej strane Hobloň vytrhol Antolovú z pekla. Netrúfol si odhadnúť, či je to dobré, alebo nie. Lebo aj keď sa dievča dostalo z pazúrov možnej smrti, zubatá si ho predsa len našla, ani jej to dlho netrvalo.

	Vyšetrovateľ si odfúkol. Tento prečin nateraz nemienil riešiť. Vlastne ani neskôr. Údržbár urobil, čo považoval za najlepšie pre Antolovú, nemohol ani len tušiť, akú dohru to bude mať. On, Leo, by zrejme v jeho koži spravil to isté.

	Spod stola vytiahol cigarety, ponúkol svedkovi. Hobloň zdvorilo odmietol. Pred Leovou tvárou sa zablyskol zapaľovač. Opýtal sa Hobloňa, či mu to neprekáža, starší pán odpovedal, že nie a kútikom úst nenápadne odfúkol dym.

	„Prepáčte,“ ospravedlnil sa Legen. Mužovo rozprávanie ho natoľko zaujalo, že mu zabudol ponúknuť miesto a Hobloň sa sám neosmelil. Leo to rýchlo napravil. Ponúkol mu kávu aj minerálku, no svedok s poďakovaním odmietol. Napriek tomu Klára pred neho položila aspoň pohár vody a malý tanierik s dvoma domácimi jablkovými koláčikmi, čo jej zostali. Ráno doniesla plnú dózu, no naozaj netušila, že Legenovi tak zachutia.

	„Teda dopredu ste prichystali dieru v plote, namazali pánty v dome a Eve ste darovali svoj pletený sveter.“

	„Áno.“

	Leo vstal, odomkol kovovú skriňu. Pred Hobloňa položil priehľadný balíček.

	„Je to tento sveter?“

	„Áno, to je on.“ Mužovi pri pohľade na kus odevu prišlo nevoľno.

	Klára vyskočila a ihneď údržbárovi podávala pohár vody.

	Hobloň ho vzal do oboch rúk, ale roztriasli sa mu natoľko, že si trochu vody vylial do lona. Pomaly si odpil a pohár položil na stôl pred sebou.

	„Lepšie?“ zaujímal sa Legen.

	Silvester prikývol.

	Klára mu podala servítku. Muž sa začervenal od studu, zľahka si pretrel rozkrok a servítku zhúžval v dlani. Vyšetrovateľka opäť zaujala svoje miesto, rozopla si vrchné dva gombíky a fúkla si do výstrihu. Celkom sa preľakla, či im tu ten chlap neodpadne. Aj z radiátora sálalo väčšie teplo než zvyčajne.

	Sveter a vyšetrovateľova zmienka v Silvestrovi opäť vyvolali pocit viny.

	„Za to môžem ja. Nemal som jej pomáhať. Ja hlupák, mohla ešte žiť.“

	„Nevzťahujte si vinu na seba, pán Hobloň,“ upokojoval ho Leo. „Predsa vy za to nemôžete. Mysleli ste to dobre. Chceli ste Eve pomôcť, aj keď, dajme tomu, protizákonne. O to viac ľudsky. A to je dnes vzácne.“

	Potom sa ho vyšetrovateľ opýtal, či s ňou náhodou nehovoril o tom, ako a za čo sa vlastne dostala do samotky. Hobloň prisvedčil a odvetil, že mu nakázali opraviť upchatý záchod a vtedy tam na Evu natrafil. Možno pozabudli, že je tam, alebo bohvie prečo, inak by ho do tej miestnosti neposlali. Pri pohľade na dievča sa v ňom niečo zlomilo a už to ďalej nevydržal. Musel s tým dačo urobiť. O tom, že dole väznili Angeliku, sa vraj dozvedel, až keď bolo neskoro.

	Leo si tieto nové informácie zapísal. Preveriť to nechá Královej.

	„Čo viete o samotkách dole v suteréne?“

	„Zatvárajú do nich každého, keď niečo vyparatí. Niekedy iba tak, akože v rámci prevýchovy. Ani nemusia nič zlé spraviť. Najčastejšie ich tam posiela Anča Žgravcová. Poviem vám, pán vyšetrovateľ, tá žena je strašná fúria, hotový diabol.“

	„Už som s ňou mal tú česť. Nepríjemná ženská. Mimochodom, tie miestnosti v pivniciach ma celkom zaujímajú. Dosť sa to podobá na väzenský režim. Čo sa tam ešte deje?“

	„Napríklad, za deťmi na samotkách nechodí psychológ ani lekár. Jednoducho ich tam strčia a hotovo!“

	„Viem, že v apríli tam zavreli dievčinu so známkami depresie,“ rozviedol Hobloň predchádzajúce. „Chápete to? S depresiami ju šupnú do samotky? Keď som bol v pracovni vrchnej sestry opravovať vodovodnú batériu, nechtiac som nahliadol do papierov na stole. Chápete, nechtiac. Písalo sa v nich, kedy dievča dostávalo pravidelne jedlo a sprchovalo sa. Figu borovú! Naisto viem, však som poväčšine dole v dielni, že si ju niekoľko dní nikto ani len nevšimol. Hrozné. Rovnako to bolo s Evkou.“

	„To ich vôbec nepúšťali von? Minimálne hodinu pobytu vonku denne prikazuje zákon.“

	„Ani náhodou. Na nejakú vychádzku mohli zabudnúť.“ Hobloň zaťal zuby a stisol ústa. Očividne bol naozaj nehnevaný.

	„Dobre, pán Hobloň. Teraz spíšeme vaše svedectvo ešte raz do zápisnice. Keď sa vaše slová potvrdia ako pravdivé a doložíme ich dôkazmi, budete ochotný svedčiť v súdnom procese?“

	„Samozrejme,“ vystrel sa muž. „O tom ani nepochybujte. Tým obludám v ľudskej koži sa to nemôže iba tak prepiecť. Stratené životy Angeliky a Evy si zaslúžia, aby zlo bolo potrestané.“


60.

	„Mám brutálne novinky, brácho,“ spustil Foltán dostatočne nahlas, len čo vošiel do Legenovej kancelárie.

	Klára Králová, ktorá si práve prikladala k perám šálku s mätovým čajom, sa ticho zachechtala.

	„Aby som tú novinu upresnil,“ pokračoval kriminalista, „máme exkluzívneho svedka. Bude ťa mimoriadne zaujímať.“ Aj teba, kočka, dodal by na adresu peknej vyšetrovateľky, ale iba nenápadne očkom šibol po jej výstrihu. Neuniklo mu, že Klára, či už schválne alebo nie, si akosi pozabudla zapnúť horné dva gombíky na blúzke. Nemohol za to, mal to v sebe.

	„Brutálne? Brácho? Exkluzívny? Udrel si sa do hlavy?“ Leo nadvihol obočie a vyvalil naňho oči. Oslovenie brácho ho v prvej chvíli zaskočilo viac ako správa o ďalšom svedkovi. A na dôvažok sa zhrozil. S brutalitou by bol radšej opatrný, beztak vyšetrujú dve vraždy, netreba im tretiu.

	Tretie dievča.

	Okamžite mu napadla Olívia a na rukách sa mu postavili chlpy. Stále o nej nevie nič nové, hoci Halász už zapojil do pátrania všetkých voľných chlapov, dokonca zopár vydrankal aj z okresného riaditeľstva. Uniformovaní policajti z Nitry i Topoľčian tiež prečesávali vytipované miesta, ktoré by mohli pripadať do úvahy ako možný úkryt. Pýtali sa, hľadali, no bez výsledkov. Greguš tiež iba bezradne krútil hlavou nad Leovou otázkou, ako postúpil v prípade jeho dcéry. A tak Leo predvčerom privolil, aby fotografiu Olívie zverejnili nie len v lokálnej, ale aj vo verejnoprávnej televízii. Aj tak sa už o tom začalo šuškať medzi novinármi. Krajského vyšetrovateľa poznali z mnohých prípadov i tlačových konferencií, preto zmiznutie policajtovej dcéry videli ako veľkú senzáciu pre stránky novín aj televízneho vysielania. Niekoľkí sa Legena pokúšali atakovať priamo v budove polície, dvaja ho dokonca čakali pred jeho vlastným domom. Leo sa však „novinárskych supov“ dokázal zbaviť pár úsečnými vetami.

	Leo zostával bezmocný. Čím ďalej, tým viac ho obopínal ťažký mrak pochybností a vlastnej slabosti nájsť dcéru. Manželka naňho už ani netlačila, postupne upadala do letargie, akoby sa dopredu zmierila s bolestnou stratou jediného dieťaťa.

	„Tak sorry, no,“ zaškľabil sa kriminalista a vytrhol Legena zo zamyslenia. Trochu sa mu zažiadalo predviesť sa pred Královou, že aký je veľký kamoš s Legenom a čo si k nemu môže dovoliť. V skutočnosti bežali veci do značnej miery inak a dovoliť si mohol iba to, čo mu Leo sám umožnil. Čiže len máločo. Skoro nič.

	„Už sme ho vypočúvali my dole,“ pokračoval Tomáš, akoby výsluch svedka viedol on sám. „Ale jeho svedectvo by si mal počuť čo najskôr na vlastné uši.“ Podal mu zápisnicu z výsluchu. Leo ju iba zbežne preletel očami. To mu však stačilo.

	„No a kde máš toho svedka, ty brácho? Teraz nemám kedy utekať k vám. Doveď ho sem.“

	„Už sa stalo. Sedí za dverami,“ ukázal palcom cez plece.

	„Klári? Môžeš, prosím, pána zavolať dnu?“

	Králová prikývla, vstala a otvorila dvere. Tomáš nezaváhal a popri nej vykĺzol von. Legenovi neuniklo, že sa o vyšetrovateľku nenápadne obtrel, za čo mladému kriminalistovi venoval medzi dverami karhavý pohľad. Klára sa pozrela na vyšetrovateľa, potom sa jej oči stretli s Foltánovými. Zdal sa jej celkom milý, hoci trochu roztržitý. V každom prípade, o bližší vzťah momentálne nestála.

	Foltán džentlmensky predbehol Kláru a pozval dnu čakajúceho.

	Na červenej koženkovej lavičke sedel šesťdesiatnik s hustými šedivými fúzami a obrovským bruchom. Po vyzvaní sa sťažka postavil a kolísavým krokom vykročil do kancelárie. Cestou si utieral orosené čelo a hundral na dusno v nevetranej a prekúrenej chodbe.

	„Ty môžeš ísť. Určite máš dosť svojej roboty,“ povedal Legen Tomášovi, ktorý sa znovu tisol dnu aj navzdory tomu, že Klára už zatvárala dvere. Stihol však na svoju bohyňu hodiť ešte jeden náruživý pohľad. Neopätovala ho a dvere mu zacapila rovno pred nosom.

	Muž s fúzami hneď po príchode zalovil vo vnútornom vrecku tmavomodrej vetrovky. Bez vyzvania podal občiansky preukaz vyšetrovateľovi za stolom. Aká dôslednosť, zamyslel sa Legen, alebo skôr skúsenosť s policajtmi? Na kartičke si prečítal meno a adresu.

	„Nuž, pán Jurovčík,“ Leo odložil doklad totožnosti na stôl, „údajne ste priamy svedok udalosti v prípade vraždy Evy Antolovej z rána dňa trinásteho októbra, to jest zo včerajška.“

	„Áno!“ pohotovo odpovedal niekdajší majster odborného výcviku mladých sústružníkov, dnes penzista. Vzápätí si však uvedomil inú vec. „Prepáčte, prečo údajne? A Antolová je to dievča od rybníka? Ja len, aby nedošlo k omylu.“

	„Presne.“ Leo letmo pokrútil hlavou a povzdychol si. Dnes bude dlhý a ťažký deň! Ani netušil, ako blízko je k pravde.

	„Aj keď som po porážke, hlava mi ešte stále funguje. No nikdy som nemal dobrú pamäť na mená.“

	„Takže nám nezostáva iné, len spoliehať sa, že na všetko ostatné a podstatné si dokážete spomenúť.“

	„Hej. Čiže dievča. Prípad. Tak, tak. Veď preto som došiel. Hlavne... videl som, čo som videl, oči mi ešte slúžia dobre.“

	„Vypovedali ste už dole na úseku násilných trestných činov, ale skúste teraz všetko odznova rozpovedať mne.“ Leo otvoril zápisnicu z kriminálky a nazrel do nej.

	„Ja viem, ako to chodí,“ Jurovčík zvolal hlasnejšie, než bolo nutné.

	„Viete. Aha. A čo také... viete?“

	„Nie, nie. Aby ste si to nesprávne nevysvetlili, súdr... pán vyšetrovateľ. Ja nie som žiadny gauner, ale...“

	„To predsa nikto netvrdí, pán Jurovčík. Ste svedok. Predovšetkým sa však pokúsme ísť k veci, stručne a priamo, lebo dnes mám toho pred sebou ešte veľa.“

	„Máte veľa pred sebou,“ zopakoval Jurovčík a utrel si čelo i krk. „Áno, áno, poznám to a nerád by som vás príliš zdržiaval. Je piatok, každý chce byť skôr doma.“ Vyšetrovateľovo krátke zaiskrenie v oku mu uniklo. „Nuž takto, začnem pekne od piky, ako sa vraví. Čiže, najprv som nemal ani potuchy, že tam prebieha akýsi akt vraždy. Išlo o vraždu, nie?“

	„Kvalifikovanie činu nechajte láskavo na nás.“

	„Jasné. Čiže ináč, viete, ja som starý rybár, aby ste rozumeli.“

	„Rozumiem.“

	„Priznám sa bez mučenia, málokedy sa domov vrátim s úlovkom, ale baví ma to. Každý má predsa dajaké koníčky.“

	Leo zvraštil čelo. On nemal žiaden.

	„Chodievam ešte za tmy, aby som vystriehol prvé okamihy, keď rybky vstávajú a majú hlad. Vtedy najlepšie berú. Iným. Mne málokedy. Ja už mávam ten spánok taký nejaký rozhádzaný, buntoším už od pol štvrtej.“

	„Dobre, dobre, pán Jurovčík, ako som už povedal, skúste k veci.“

	„Chápem.“

	„To ma teší.“

	„No, čiže, nosievam si takú malú rybársku stoličku... Pardon! To vás asi nezaujíma.“

	„Trafili ste. Pokračujte.“ Trpezlivosti nemal Leo nikdy nadbytok, ale na chlapíka nechcel príliš tlačiť a súriť ho.

	„Aby som teda neodbočoval... Na šesťdesiatku mi syn daroval nový Magnum...“

	„Magnum?“ Leo spozornel. „Pevne verím, že máte aj preukaz.“

	„Samozrejme, že mám. Skoro tridsať rokov som členom rybárskeho združenia...“

	„Zbrojný preukaz.“

	„Nie. Ten, prosím, nemám. Načo?“

	„Na Magnum.“

	„Jááj! Zle sme sa pochopili.“

	„Určite?“

	„Magnum je rybársky prút. Teleskopický, štvormetrový.“

	„Aha.“ Legen zauvažoval, čím tento názov tak drasticky prilákal výrobcov vari čohokoľvek – od zbraní cez nože, traktory, rybárske pomôcky, manikúrové súpravy, nanuky, nápoje až po kondómy.

	„Čiže, ako zvyčajne, mal som nahodené dve udice. Vždy nosievam dve. Starú šejkspírku a tento nový Magnum. Takže... uhm... sedel som a pofajčieval...“

	„Iste, iste,“ otrávene precedil Leo.

	„... keď tu z ničoho nič som z diaľky začul vrčanie motora. V rannom tichu je všetko niekoľkonásobne lepšie počuť, to viete...“

	„Viem. Prosím vás!“ Legen hodil na chlapa zúfalý pohľad.

	„Aha. Pravda, pravda. Čiže, hneď som vedel, že je to dízel. Ten hravo rozoznám podľa typického hrkotania. Tiež mám taký starý...“

	„Ja tiež,“ skočil mu do reči Leo a mrkol na hodiny nad dverami za chrbtom svedka. „Pokračujte.“

	„Tento motor bol vybúchaný až beda, to vám veru poviem. Aj klinový remeň mu pískal. Aj som si zanadával, že aký somár sa sem trepe, všetky ryby mi odplaší. Bolo síce ešte šero ako v psej... v komore, ale aj tak som na cestičke dole pod rybníkom zahliadol prichádzať autiak. Nemal ani len svetlá zapnuté. A to ti... prepáčte, to vám na celej veci bolo podozrivé. Takveru. Celé roky, čo k tomu rybníku chodievam chytať, nikdy som v tej lokalite nevidel prechádzať dodávku.“

	„Dodávku?“ Legen zbystril. „Hovoríte, že ste videli dodávku?“

	„Hej. Predsa rozlíšim dodávku od osobného auta, nie som hotentot.“

	„Božechráň!“ Legen chvatne prehodil dva listy v zápisnici z kriminálky a začítal sa. Svedok neuvádzal typ vozidla. Žeby sa ho Malus nebol na to pýtal? napadlo mu.

	„Ešte povedzte, že mala nápis Čerstvý chlieb a pečivo a rovno vás tu vybozkávam.“

	Starký sa zarazil, zľahka sa odtiahol a nechápavo civel na vyšetrovateľa.

	„Nejako som si to celkom nevšimol, ale možné to je.“

	„Čo sa dialo potom?“

	„Auto zišlo z cesty, prešlo po lúke a zastavilo pri opačnom brehu rybníka. Od Podhorian. Rybári sem nechodievajú na dodávkach, nanajvýš na bicykli či mopede. Tak čo tu dotyčný môže chcieť? pomyslel som si. Azda do rybníka nahádzať odpad?“

	„Vy ste tam boli tiež na aute?“

	„Ja mám starú babetu, s ňou sa dostanem všade.“

	„Pochopiteľne.“

	„Nuž teda, išiel som sa tam pozrieť. Aj tak som mal už úplne drevené kolená a ryby nebrali.“

	„Čo nasledovalo?“ vyšetrovateľ očividne ožil. Dokonca sa predklonil, aby mu neušlo ani slovo.

	„Ono, pri mojej váhe a boľavých kĺboch to nie je žiadna slasť prejsť taký kus popri brehu, je to dobrých stopäťdesiat metrov, ale tlačila ma zvedavosť. Pozdĺž vody rastie husté krovie, z auta ma nemohlo byť vidieť. Došiel som k dodávke vari na takých dvadsať, možno tridsať metrov, bližšie som nechcel riskovať.“

	„Určite. Hovorte ďalej.“

	„A predstavte si, neďaleko auta, kúsok od vody, súložili dvaja ľudia. Pokým som tam došiel, medzitým zrejme stihli vyliezť z dodávky a friško sa začať... to... no muchlovať.“

	„Ako súložili?“

	„No akoby!? Normálne. Ona dole, on hore na nej.“

	„To je mi jasné. Myslel som, či žena vydávala pri tom zvuky, kričala, volala o pomoc, kopala, bránila sa.“

	Jurovčík sa zadumal.

	„Máte na mysli znásilnenie? A veruže nič také. Aj som si tak pomyslel, že ju to ani veľmi nebaví, hoci ten chlap, a bol to riadny chlapina, vydával zvuky ako diviak pri chrutí.“

	„Pri čom?“

	„Pri ruji. Pri párení.“

	„Iste. Viem, čo je ruja.“

	„Keď skončili, muž vstal, zapol si gate, poobzeral sa okolo, nasadol do auta a jednoducho odišiel. Ju tam nechal len tak ležať v tráve.“

	„Videl vás?“

	„Nie. Čušal som ako zajac v chrasti. Stále sa celkom nerozvidnelo a viem sa maskovať. V šesťdesiatom druhom až štvrtom som slúžil u paragánov v dvadsiatom druhom výsadkovom prápore v Holešove. Ostalo mi aj tetovanie parašutistu. Tuná na predlaktí. Chcete ho vidieť?“

	Leo sa pousmial.

	„To nie je potrebné. Dobre. Potom čo prišlo?“

	„Žena stále nepohnuto ležala, ani nezamňaukala, ako hovorieva moja žena. Povedal som si, že tuto nebude všetko kóšer. No a trklo mi, že čo ak ju ten kanec zmárnil.“

	„Dokázali by ste mi toho človeka opísať?“

	„Taký bujak veľký. Vyše stoosemdesiat, možno stodeväťdesiat centimetrov, silnejšia postava, chrbát, že by na ňom mohol práčky v mrakodrapoch vynášať. Tvár som mu nevidel, na hlave mal šiltovku.“

	„Prečo ste okamžite neprivolali záchranku a políciu?“

	„Ako?! Ja nemám taký ten moderný telefón do vačku. A nemohol som vedieť, či po tom... styku iba nezaspala. Však ani nemukla.“

	„Verte, že po tomto styku zaspala. Bohužiaľ navždy.“

	„No ale to som ja mal ako rozpoznať? Dnes už nie je hodno strkať nos do cudzích vecí. Nuž som sa zvrtol a odišiel naspäť k udiciam.“

	„Nevravte mi, že ste ďalej pokračovali v chytaní rýb.“

	„Hej.“

	„No nič. Prejdime späť k tej dodávke. Akej bola farby?“

	„Biela. Nie snehobiela. Skorej taká špinavobiela. Možnože krémová. Ťažko odhadnúť, nestála pod lampou.“

	„Uhm. Špinavobiela. Čírou náhodou ste si nevšimli evidenčnú značku?“

	Fúzač sa zatváril dôležito.

	„Mala nitriansku ešpézetku.“ Nadiktoval mu prvé dve písmená a dve čísla. „Viac som, bohužiaľ, nevidel, lebo značku osvetľovala iba jedna žiarovka vľavo, keď odchádzal.“

	Leo si zapísal údaje.

	„Ale zrak máte v poriadku, predpokladám.“

	„Mám.“ Jurovčík sa predklonil a zaklopal o dosku stola. „Prečo?“

	„To iba tak, do budúcna. Aby sa v prípade súdneho pojednávania toho nechytil nejaký advokátsky mudrlant, čo by bolo viac než pravdepodobné. A medzi nami, to si bežne všímate evidenčné značky áut?“

	„Asi pracovná deformácia,“ dusene sa zachechtal popod fúzy.

	„Čomu ste sa, preboha, kedysi venovali? Špionáži?“ Ešte to tak, aby mal pred sebou vyslúžilého eštebáka.

	„To priamo nie, ale... ale veď my sme vlastne kolegovia.“

	„Vážne? Ako to?“

	Muž pookrial. „Bol som pomocník vébé,“ povedal pyšne.

	„Teraz už chápem.“

	Keď Legen s Jurovčíkom prebrali všetky dôležité skutočnosti, Klára priniesla zápisnicu, ktorú súbežne s výpoveďou svedka písala. Svedok ju podpísal a konečne odišiel. Leo si s úľavou vydýchol a zvalil sa do operadla kresla.

	Ubehlo iba päť minút a vo dverách sa zjavila nakrátko ostrihaná hlava so šibalskými očami.

	„Ešte som na niečo dôležité zabudol,“ začal Foltán a zastal na prahu otvorených dverí. V ruke držal fascikel.

	Jesenný vietor zafúkal do poodchýleného obloka a prehnal sa miestnosťou.

	Klára duchaprítomne zachytila rozlietané papiere na svojom stole. Legen pridusene zabohoval.

	„Vieš, že ma to vôbec neprekvapuje?“ zabručal Leo a vymotal si hlavu zo záclony, s ktorou sa divoko pohral prievan. Už dávno sa jej chcel zbaviť, ale zapisovateľku Helenku nepresvedčil. Vraj nech sa aj v robote cíti ako doma. Necítil sa. Doma je doma. V práci je... v robote. „A chytro zatvor!“

	Než Tomáš stihol siahnuť po kľučke, ďalší závan prievanu treskol dverami, sklo na okne zarezonovalo, v kancelárii a na chodbe zadunelo. Legen veľavravne pokrútil hlavou.

	„Tak akými novinkami ma ohúriš tentoraz?“

	„Mám pre teba dve správy.“

	„Nechaj si tie frázy! Ale dobre. Skúsim tipovať; jedna je dobrá, druhá zlá.“

	„No... ani nie tak celkom. Skôr mám jednu zlú a druhú ešte horšiu.“

	Leo sa zatváril ustarostene. Vari len... myšlienky mu opäť odbehli k Olívii.

	„Tak ich vysyp!“

	„Preverovali sme pekáreň Petran. Firma vlastní deväť dodávok, z toho tri skriňové. Medzi nimi dve vozidlá Citroën Jumper. Podľa knihy jázd ani jedno z áut v sobotu ôsmeho októbra na Duchonke, ako ani včera ráno na trase Nitra – Topoľčany, nemalo čo pohľadávať.“ Tomáš mu zo zápisnice, ktorú dostali z okresného riaditeľstva, prečítal časy odchodov a príchodov jednotlivých vozidiel i hlavné smery zásobovania. „Lenže raz v noci im jedna dodávka zmizla.“

	„Budem hádať. Citroën Jumper.“

	Foltán nemo prisvedčil.

	„A šoféri boli všetci?“

	„V plnom počte. Ide o vozidlo, ktoré má pridelené istý Jaroslav Chomiščák. Jeho žena potvrdila, že v noci bol doma. Vstával o 3.00, do práce došiel o 4.00. To už jeho služobné auto na dvore nestálo.“

	„Nemohol si niekto z vodičov auto vziať bez povolenia?“

	„Majiteľ sa dušoval, že to nie je možné. Ani sa to dosiaľ nestalo. Navyše chlapi z majetkovej overili alibi u všetkých. Všetko v poriadku.“

	„Majú v Petrane kamery?“

	„Bohužiaľ len jednu. Tá je však nasmerovaná iba na vchod do hlavnej budovy. Vrátnica aj parkovisko sú mimo.“

	Leo si len dačo neurčité zašomral popod nos. Neznelo to dobre.

	„Pracovníci nočnej zmeny nič nepočuli ani nevideli? Ak išlo o dodávku, ktorú mi pred chvíľou popisoval svedok, motor muselo byť počuť doďaleka.“

	„Vraj o ničom netušili. Podľa ich výpovedí mali kopu roboty – slušne povedané, lebo sa vyjadrili nadmieru vulgárne. Teda dvaja chlapi, ženy nevraveli nič. Kvôli krádeži vozidla jeden z pracovníkov ihneď volal šéfovi a na políciu. Hlásenie prijali na obvode. Včera dopoludnia dodávku našli péemječkári, do tla zhorenú v blízkosti kameňolomu pri Pohraniciach. Obhliadka vraku dokázala úmyselné zapálenie.“

	„No skvelé!“ zasipel ironicky Leo. „Všetky stopy zničené. Do riti!“ Hneď mu však čosi blyslo. „Zachovala sa evidenčná značka?“

	„Áno. Napriek značnému poškodeniu ju bolo možné určiť.“ Vyšetrovateľovi prečítal evidenčné číslo.

	„A kurva!“ Leo vyvalil oči a požiadal Tomáša, nech mu to zopakuje. Foltán zopakoval. O čosi pomalšie, ako predtým. Leo mal sto chutí mu jednu vraziť.

	„Veru tak,“ skonštatoval kriminalista. „Značka aj typ vozidla sú zhodujúce ako v prípade Evy Antolovej.“

	Leo pevne stisol pery. Kútiky úst sa mu skrivili nadol.

	„Taktiež dodávku s nitrianskou značkou videl svedok na Duchonke,“ zašemotil skôr pre seba. Ako by mohli oba prípady spolu súvisieť? Čo by, do pekla, mali spoločné vražda Antolovej s únosom Olívie? To nie je možné, musí to byť dajaká hlúposť, vírilo mu hlavou.

	„Ten Lacika vypovedal u nás minulý týždeň. Zápisnicu ti dal predsa Boris.“

	„Iste, isteže.“ Až teraz si Leo uvedomil, že do nej ani len nenahliadol.

	Od stola sa dvihla Klára s fasciklom. Podala ho Legenovi s ospravedlnením. Keďže Leo bol práve vtedy v teréne, Malus nechal protokol u Královej, aby mu ho odovzdala. Klára si ho vložila do zásuvky stola a potom naň pozabudla. Teraz si vari prvý raz vykoledovala Legenov veľmi vyčítavý a prísny pohľad.

	„Toto bolo zlé,“ nadviazal Foltán, aby stlmil emócie medzi nimi. „Teraz príde tá o dosť horšia novina. Vlastne zistenie.“

	„Ešte niečo ďalšie? Vari je toho málo?“ Leo neskrýval údiv.

	„Nočnú zmenu na vrátnici pekárne ťahal istý Bohumil Laca. Invalidný dôchodca, onedlho by mal...“

	„Prečo by mal?“

	„Poviem ti. Vyčkaj. Mal by päťdesiatdva, býva vo Veľkom Lapáši. Vedúci pekárne potvrdil aj dokumentoval v knihe príchodov, že Laca trinásteho večer o 17.50 síce nastúpil do práce, ale ráno, keď ho striedal iný vrátnik do služby, už tam nebol. Vrátnica nebola zamknutá, zo skrinky chýbal kľúč od Jumpera. Laca je rozvedený, býva sám, domov sa mu nedovolali. Nemali poňatia, prečo nedokončil zmenu. Podľa vyjadrenia bol v tomto smere spoľahlivý a nikdy s ním nemali problémy. O 6.25 ho našli ležať za kríkmi, zahádzaného doskami a paletami sotva desať metrov za vrátnicou, v bezvedomí a dobitého na nepoznanie. Ihneď volali záchranku. Laca je teraz hospitalizovaný vo Fakultnej nemocnici na intenzívke neurochirurgie s rozsiahlym opuchom mozgu, kraniotraumou a početnými fraktúrami tvárových kostí. Podľa vyjadrenia lekára, ak tieto závažné zranenia pacient vôbec prežije, poriadne dlho nebude schopný vypovedať. Ak vôbec.“

	Leo nahlas do seba vtiahol vzduch a pomaly ho nosom vypustil. Dával si dohromady súvislosti. Táto vážna udalosť sa javila ako nový, jasný dôkaz.

	„Čiže zo všetkého vychádza, že dodávka bola z areálu ukradnutá za účelom trestného činu a niekto sa zbavil svedka. Do prípadu sa nám de facto priplietlo ťažké ublíženie na zdraví a krádež vozidla,“ zrekapituloval vyšetrovateľ. „Pritom môžeme počítať s tým, že skutky sa stali medzi polnocou a štvrtou hodinou ráno. Kto tam bol na výjazde?“

	„Iba okresáci zo všeobecnej kriminálky. Aj s technikmi a vyšetrovateľom, pochopiteľne.“

	„Spojím sa s Halászom, nech tam pošle aj váš výjazd. Vzhľadom na predpokladaný vzťah s naším prípadom to teraz spadá pod nás.“

	„Halász je už informovaný. Náš výjazd je na mieste, šéfuje mu Malus.“

	Legen súhlasne pritakal a Tomášovi oznámil, že miesto činu si čo najskôr pôjde prezrieť aj on sám. Konečne to vyzerá, že sa ľady pohli.

	 

	Tesne po poludní Leo Legen spokojne vychádzal z budovy krajského súdu na Štúrovej ulici. Stihol všetko, čo chcel. Po vypočutí svedkov, zhrnutí dostupných a zodpovedajúcich faktov a dôkazov poslal Leo protokol so žiadosťami obratom na prokuratúru. Pre istotu však osobne vopred a celkom strategicky zatelefonoval dračici. S Kanskou sa napočudovanie dalo dohovoriť. Vari prvý raz nemala zbytočné námietky, čo Lea priam zaskočilo. Za ďalšie dve hodiny materiály preštudoval sudca a bezvýhradne ich schválil. Ingrid sa ani nemusela príliš premáhať, aby od neho potrebné potvrdenia zaobstarala. Čo inokedy trvá niekoľko dní, teraz sa v krátkom čase a temer zázračne zmenilo na skutočnosť.

	Teraz si Leo pod pazuchou niesol fascikel so štyrmi súdnymi rozkazmi na zatknutie a povolenie na prehliadku dvoch objektov – ústavu za Hornými Lefantovcami a pekárne Petran. Najradšej by si počas chôdze pískal, no stále ho neopúšťal zlý dojem. Prípad, ktorý sa mal podľa všetkého pomaly rozuzľovať a byť zavŕšený zatknutím ľudí zodpovedných za smrť Angeliky Borskej, sa v skutočnosti ešte viac zauzľoval. Navyše mu myseľ jednostaj rozleptávali ťaživé myšlienky na Olíviu. A skutočnosť, že ju doteraz nenašiel, mu napĺňala srdce bolesťou i hnevom.

	„Dobrý den, pane Leo,“ preťal mu myšlienky ženský hlas. Už ho niekde počul. Takmer mu spis vypadol z ruky. Obrátil sa za ním. Šťúple žieňa, na ktoré sa práve díval, ho úplne zaskočilo.

	„Pani doktorka.“ Viac zo seba nedostal.

	Súdna lekárka Jiřina Opletalová zablikala očami a zazubila sa. Trojštvrťový kabát zelenkavej farby mala v páse stiahnutý širokým opaskom, čo zvýraznilo jej štíhly driek. A bohaté dary nad ním.

	„To je ale překvapivé setkání. Co vy tady?“

	Leo sa obzrel za seba, aby skontroloval, či je tu vlastne správne. Dve biele tabuľky naľavo od hlavného vchodu s nápisom Krajský súd Nitra a Okresný súd Nitra mu však správnosť situácie potvrdili.

	„Vybavovačky na súde. Poznáte to,“ zaševelil vyšším hlasom než zvyčajne. Sám sa tomu začudoval.

	„Jo, znám. Hodně důvěrně. Tomu věřte. Nezajdeme někam na kafe? Máte snad chvíli čas. Že jo?“

	„No... vlastne... ani veľmi nie. Teda nie že by som takéto pozvanie odmietol, ale skutočne mi to momentálne nevyhovuje.“ Čo to, preboha, trepe? napadlo mu. Ona ho pozýva na kávu!

	„Nehnevajte sa, ale asi to necháme na inokedy. Súhlasíte?“ Debil. To už rovno a otvorene mohol pristať. Tie jej oči. A prsia. „Ja naozaj musím bežať.“ Otvoril dvere na aute, na sedadlo spolujazdca pohodil fascikel.

	„Nuže, co se dá dělat? Tak snad někdy příště, sporťáku.“ Žmurkla orieškovým okom, zvrtla sa na vysokom podpätku a bez toho, aby sa obzrela, odkráčala preč.

	Leo sa po nej ešte chvíľu pozeral. Sporťáku?

	Pripálil si cigaretu, naštartoval a vyrazil do pekárne.

	 

	Leo sa v pekárni Petran zdržal presne hodinu. Nedozvedel sa však nič, čo by už predtým nevedel. Krajskí technici i kriminalisti zbierali stopy, vypočúvali zamestnancov, prehŕňali sa horou dokumentácie v kanceláriách manažéra, personálneho aj ekonomického oddelenia. V skutočnosti iba opätovne spracovávali údaje, ktoré pred nimi zozbierali a dôkazmi doložili chlapci z okresu.

	Cestou do kancelárie sa zastavil v nemocnici. Predsa len potreboval presnejšie informácie o zdravotnom stave starého vrátnika, ako mu poskytol Foltán. Najmä, čo keby sa Bohumil Laca medzičasom prebral?

	Na neurochirurgii sa dozvedel, že Laca je umiestnený na oddelení OAIM, na jednotke ARO.

	„Kedy ste ho preložili?“

	„V noci,“ povedala žena.

	„Túto noc?“

	„Včera. Skúste sa opýtať na anestéziologickom, ja som nastúpila dnes ráno, nemám bližšie informácie.“

	Po ceste Leo uvažoval, že to nevyzerá dobre. Už len samotný názov oddelenia neznačil nič dobré.

	„Podľa záznamov z urgentu aj neurochirurgie pacienta priviezli v sopore...“ začal vysvetľovať lekár.

	„To je čo?“

	„Je to druhý stupeň poruchy vedomia, ťažší ako somnolencia, ľahší než kóma.“

	„Iste.“

	„Operovali ho pre subdurálne krvácanie...“

	„To už viem,“ prerušil ho Leo. „Zaujíma ma, prečo skončil u vás.“

	„Nenechali ste ma dohovoriť,“ ohradil sa doktor.

	„Ospravedlňujem sa.“

	„Pacientovi sa zhoršil stav. Výrazne zhoršil. K úrazu hlavy má aj sériovú fraktúru rebier, celkovo ich má zlomených šesť. Ako sa ukázalo, jedno z nich prepichlo ľavý pľúcny lalok, takže ku komplikáciám sa pridal aj pneumotorax a jednostranný hemotorax. To sme dočasne vyriešili hrudnou drenážou. Uvidíme, ako sa to vyvinie ďalej. Ale nie je to dobré.“

	„Je nejaká šanca, že by Laca mohol byť vypočutý? Nemyslím teraz ani zajtra, chápem, že je v umelom spánku. Ale aj tak... dá sa aspoň približne povedať kedy?“

	„Nedá. Pozrite, pán je v takom kritickom stave, že bude úplný zázrak, ak to vôbec prežije.“

	„Čiže rátať s tým nemusím.“

	„Nemusíte.“

	Legen si od doktora vypýtal všetky lekárske správy a nálezy o Lacovi a rozlúčil sa.

	 

	Riaditeľ krajskej kriminálky Valigura zvolal mimoriadnu poradu o tretej. Že sa blížil fajront síce niektorým nebolo obzvlášť po chuti, ale z taktických dôvodov to na sebe nedali poznať. Na porade sa zišli velitelia všetkých policajných zložiek, ktoré mali byť nasadené na akciu. Leo na porade hovoril o dôkazoch, subjektoch trestného činu i prípadných nebezpečenstvách. Práve pre blízkosť hrozby sa akcie ako krytie mala zúčastniť aj jednotka pohotovostného policajného útvaru. Najmä kvôli dvom osobám, ktoré už v minulosti páchali trestnú činnosť, a teda sa v celkovom obraze stali nebezpečnými. S profilmi týchto ľudí Leo v krátkosti oboznámil všetkých zúčastnených, v prvom rade veliteľa zásahovej jednotky.

	Akciu „Dom“ naplánovali na pondelok ráno o 7.30. Nechceli nič uponáhľať a potrebovali zaistiť, aby boli v objekte prítomní všetci zamestnanci.

	Sobota 15. október 2005

	Prebudenie bolo náhle a nepríjemné. Olívii sa do hlavy zarezal ostrý, v pravidelných intervaloch prerušovaný zvuk. Jeho vysoká škrípavá frekvencia sa nedala zniesť. Doliehal niekde zblízka a zarýval sa jej do ušných bubienkov i mozgu ako rozžeravené klince do masla. Dlaňami si chcela zakryť uši, ale nedokázala pohnúť rukami. Paže mala zviazané za chrbtom tenkým špagátom.

	Z hrdla sa jej vydral výkrik, zanikol však ešte pred perami. S hrôzou zistila, že má zalepené ústa.

	Vyľakala sa. Jemné bledé chĺpky na predlaktiach sa jej vztýčili ako na povel. V panike nezrozumiteľne mumlala.

	Príšerné škrípanie zvonka neprestávalo.

	Vŕŕŕŕŕ. Ticho. Vŕŕŕŕŕ. Ticho. Vŕŕŕŕŕ...

	Do toho všetkého sa miešal spev. Falošný. Odpudzujúci. Akoby z posledných síl krákal skapínajúci krkavec. Ostrými pazúrmi sa ešte snaží zachytiť dušu, ktorá už cez naširoko otvorený zobák opúšťa jeho čierne telo a on po nej škrieka, aby sa vrátila.

	Je neslýchané, aby si ten chlap pospevoval! Ak sa to tak dá nazvať.

	Úplne nepremyslene a neopatrne zašklbala spútanými rukami. Silno a v nádeji, že azda špagát povolí, iba čo sa však stiahol oveľa pevnejšie. Bolestne zjojkla a pocítila, ako jej po prstoch steká teplá krv. Štípalo to a ona sa rozplakala. Po koľký raz už? Predsavzala si, že bude silná, nebude plakať, neukáže slabosť, nech sa deje, čo sa deje. Lenže už nevládala.

	Odvtedy, ako sem zavítal ten chlap a dožadoval sa svojej brúsky (lebo viac sa nablízku nikto neukázal), neurobila nič, čím by svojho väzniteľa provokovala. Iba bojazlivo čušala ako voš pod chrastou. Až dovčera jej ruky nechával voľné.

	 

	Mohlo byť popoludnie, kdesi za stenou začula detský smiech. Spočiatku to považovala za klam zmyslov po tom všetkom. Lenže hlasy neutíchali ani po chvíli. Obrátila sa tvárou k stene oproti dverám a najskôr dlaňami, potom päsťami do nej búchala. Hrubý múr však vydával iba tupý zvuk a miestnosť ho celkom pohltila. Iba čo ju boleli ruky. Začala kričať, prosiť aj nadávať, len aby upútala pozornosť detí vonku. Lenže pozornosti sa jej dostalo z iného smeru. Do miestnosti vošiel jej väzniteľ a bez váhania jej fľaskol riadne zaucho. Facka bola taká silná, až ju šuchlo po podlahe.

	„Si myslíš čo, ty protivné dievčisko?!“ varovne na ňu namieril prst. „Toto bolo veľmi, veľmi nerozumné. Už minule som ťa vystríhal. Keď si sprostá, tak ti treba!“ Ako pierko ju nadvihol a zvrtol na brucho. Nestihla sa ani brániť. Chrbticu jej pritlačil kolenom. Zašmátral vo vrecku, vylovil kus špagáta a silno jej zviazal ruky. Nato ju otočil tvárou nahor a ústa jej prelepil širokou textilnou páskou.

	„Máš, čo si chcela. Ťa ocko rozmaznával, namiesto, aby ti sem-tam jednu struhol. Všetko sa raz každému vráti. Nezabúdaj! Teraz si tu bárs aj zgegni vo vlastných šťankách a hovnách! Mňa už neuvidíš.“

	Hľadela naňho s doširoka otvorenými očami. Jeho pričupená silueta vo svetle dopadajúcom zozadu vyzerala hrôzostrašne. Rýchlo zatvorila oči. Líce ju pálilo, rýchlo dýchala nosom.

	Chlap sa trochu upokojil. Skúmavo si prezeral jej ufúľanú tvár. Potom očami pomaly kĺzal po jej tele, až sa mu zrak zastavil medzi jej nohami. Dych sa mu zrýchlil.

	Všimla si to. Pevne stisla stehná a kolená si pritiahla takmer k brade.

	Dva razy potiahol nosom. Odpľul si.

	„Smrdíš ako prasa. Mal by som si ťa trošku obriadiť. Musíš sa dať dokopy, čoskoro príde deň dé. A netras sa ako zmoknutá kura! Sama si môžeš za tú facku, mala si držať zobák. Počúvaj ma pozorne. Počúvaš?!“ skríkol.

	Olívia rýchlo pritakala.

	„Dobre. Je ti jasné, že si s tebou môžem robiť, čo sa mi zachce? Čokoľvek. Uvedomuješ si to, že?“

	Znova prikývla.

	„Záleží, ako sa budeš správať. Neboj, čas sa kráti. Všetko je, ako má byť. Chvíľu budeš musieť vydržať. Hlavne ma nenúť k najhoršiemu.“

	Odmlčal sa. V miestnosti zavládlo ticho.

	„Viem, čo si myslíš,“ prehovoril po chvíli. „Chcela by si vedieť, prečo si tu? Chceš to vedieť?“

	Nevedela, či má prikývnuť, alebo radšej nie. Isté však bolo, že po tejto odpovedi túžila od prvého dňa.

	„Dozvieš sa.“ So smiechom sa otočil a opustil jej väzenie.

	 

	Toto nie je dobré! Nie je, nie je. NIE JE!

	Rezavý zvuk cirkulárky sa už nedal vydržať. Mozog jej išiel explodovať.

	Otočila hlavu nabok a líce si začala trieť o plece. Najskôr pomaly, potom rýchlejšie. Na ľavom líci ešte stále cítila včerajšiu facku, teraz ju od intenzívneho šúchania bolelo už aj pravé. Avšak nepoľavila.

	Páska sa pomaly začínala odliepať.

	Olívia pokračovala, hoci jej na líci a kútiku pier zostávali malé ranky.

	Už mala voľné ústa, aj keď páska ešte na jednom konci držala.

	Zhlboka sa nadýchla.

	„Prestaňte! Skončite už s tým! Tak prestaňteeeee!“ vrieskala z plného hrdla. Sotva však počula svoje vlastné slová, cirkulárku neprekričala.

	Už je tu strašne dlho. Prečo ju otec stále nenašiel? Určite ju hľadá. Možno je iba kúsok odtiaľto, s ním aj ujo Boris, ako volala Malusa. Mala ho rada, bol taký... taký smiešny. Vždy, keď sa stretli, povedal jej nejaký vtip. Niekedy aj o policajtoch. Keď bola malá, väčšinou jej dával sladkosti.

	Bola čoraz zúfalejšia.

	„Ocííí! Ocíííí!“ zakričala znova. Skúsila to ešte niekoľkokrát, no iba čo ju začalo škriabať v hrdle. Rozkašľala sa. Vzápätí ju naplo na vracanie a rozbolela ju hlava. Odtiahla sa od dverí do kúta na karimatku. Bola presvedčená, že ten chlap jej musel znova čosi nasypať do jedla. Krútila sa jej hlava a ten neprestávajúci hluk sa jej zarezával do nej rovnako ako kotúč píly do dreva.

	Pondelok 17. október 2005

	V pondelok ráno sa nad Nitrou vznášala jesenná hmla. Vo vlhkých chumáčoch sa lepila na všetko okolo a zaliezala pod kožu. Chlad zastihol ľudí nepripravených. Aj policajti nastúpení k zásahu pred budovou krajského riaditeľstva prestupovali na mieste s rukami vo vreckách, z úst im vychádzali obláčiky pary.

	Zaistenie operatívnej činnosti bolo naplánované ešte v piatok. Zoskupenie členov útvarov netrvalo dlho a do tridsiatich minút vozidlá vyrazili z garáží.

	Sotva sa rozvidnelo, kolóna áut po tom, ako ich vpustili cez hlavnú bránu, zapratala nádvorie ústavu v lese za Hornými Lefantovcami. Povyskakovala z nich celá armáda policajtov v civile aj uniformách. Pred čiernou dodávkou s tmavými sklami sa zoradilo osem členov zásahovej jednotky v plnej zbroji pre prípad, keby sa zomlelo niečo nepredvídané. Legen ani ostatní policajti nechceli nechať nič na náhodu, verili však v hladký priebeh akcie. Z poverenia riaditeľa kriminálky ju viedol práve krajský vyšetrovateľ.

	Policajti sa zhlukli na nádvorí. Hmla tu bola oveľa hustejšia než v meste, chlapi ledva dovideli na niekoľko metrov.

	Legen rozdal kolegom príkazy, usmernil ich, rozdelil úseky prehliadky objektu a pozemku. Len čo sa húf policajtov nahrnul do vstupnej haly, Leo zamieril rovno na druhé poschodie. Riaditeľku Kuruczovú vyzval, aby pred budovu zvolala všetkých zamestnancov, ktorí sú momentálne v práci.

	Zakrátko sa s nespokojným šomraním zišlo na dvore pätnásť ľudí vrátane troch kuchárok.

	„Raňajky dnes budú musieť počkať,“ pošepla jedna druhej.

	„Zdá sa, že aj obed,“ odvetila kolegyňa.

	Tretia iba rozmýšľala, či vypla všetky sporáky a kde si vo svojom veku bude hľadať nové zamestnanie, keď to tu definitívne zatvoria.

	V skupinke zamestnancov, trochu v úzadí, stáli bok po boku Helena Horná, Anna Žgravcová a Alojz Korbela. Na rozdiel od ostatných, všetci traja s putami založenými na zápästiach. Hornú naskutku opustilo sebavedomie. Plecia mala zvesené, tvár zmraštenú, vystrašene civela do zeme. Pripomínala uvädnutú slnečnicu. Zato Žgravcová naplno prejavila svoj charakter a hromžila na všetky strany. Ani spútané ruky a viacnásobné napomenutie od jedného z policajtov, aby sa krotila a nehulákala, na tom nič nezmenili. Korbela iba ticho stál a díval sa do zeme na jeden bod. Nedalo sa však prehliadnuť, ako mu nepatrne šklbe sánkou. Putá na rukách nemal prvý raz, no nijako nechcel prejaviť svoje pocity.

	Medzičasom sa okná oboch krídel niekdajšieho kaštieľa zaplnili hlavami zverencov, tu a tam s nosmi prilepenými k zadýchanému sklu. Niektorí mali v tvárach zvláštne obavy, iní zase výraz úľavy. No v nejednej tvári sa objavil pobavený, až zloprajný úškrn.

	Technici skontrolovali pneumatiky odstavených áut na malom provizórnom parkovisku pod radom vysokánskych borovíc. S dezénom, zaisteným v blízkosti miesta činu pod Huntákom, sa nezhodovali ani jedny.

	Kým kriminalisti v kanceláriách prezerali dokumentáciu, Leo s jedným technikom a v sprievode mladej vychovávateľky, ktorú nedávno stretol v práčovni, zašli do suterénu. Údržbárska dielňa bola zamknutá. Legen sa spýtal vychovávateľky, či dnes videla Silvestra Hobloňa v práci. Pokrútila hlavou a vystrašene odvetila, že by rada pomohla, ale ona nekontroluje dochádzku technického personálu.

	Leo požiadal vychovávateľku o kľúč. Dievčina v bielych nohaviciach a bielej flísovej mikine mu vysvetlila, že kľúč vlastní iba Hobloň a ona naozaj nemá tušenie, kde by mohol byť náhradný.

	Vykročili do dlhej chodby.

	Posledná miestnosť napravo Legena zaujala. Odprisahal by, že keď tu bol naposledy, dvere boli zamknuté visiacim zámkom. Teraz na petlici neviselo nič.

	 

	Miestnosť s jedným malým oknom bola úplne prázdna. Pôsobila upratane, čisto, bez plesní i čmáraníc po stenách. Už prvý raz, keď tu bol, mal z nej čudný dojem, ten poriadok až príliš bil do očí v kontraste s ostatnými miestnosťami.

	Kriminalistický technik sa pustil do práce. Ultrafialovým svetlom preskúmal každý múr, strop i podlahu. Netrvalo dlho a dospel k záveru, že miestnosť je nanovo premaľovaná vápnom. Keď odoberal vzorky omietky, v hornej časti steny pod oknom objavil nepatrné tmavohnedé stopy. Predbežne ich definoval ako stopy krvi, no správny výsledok zistia až v laboratóriu. Opatrne oškriabal väčšiu časť vrchnej vrstvy farby a objav ukázal vyšetrovateľovi. Leo uznanlivo prikývol a do notesa si zapísal poznámku.

	„Toto bude niekoho hnusne mrzieť,“ zavrčal. Technik s ním súhlasil.

	O krátku chvíľu sa mu podarilo nájsť a zaistiť zopár bledých vlasov zachytených v kúte a dva úlomky nechtov spod prahu dverí. Všetko fotograficky zadokumentoval, označil a v uzatvárateľných vreckách uschoval do kufríka.

	 

	Do policajných áut si odvádzali celkovo deväť ľudí. Medzi nimi nechýbala ani riaditeľka.

	Kuruczová protestovala. Vyhrážala sa, že sa bude sťažovať a poženie to až na ministerstvo. Vychovávateľky kráčali k autám pokorne, so sklonenými hlavami a strachom v očiach. Sanitári hundrali a na policajtov hádzali nevraživé pohľady. Žgravcová sa stále neupokojila, no tým si len sama podkurovala.

	„Počkať!“ zavolal Leo na práporčíka, ktorý viedol Hornú k autu. „Tejto pani sa potrebujem niečo opýtať.“

	Prikročil k nej, schmatol Hornú pod pazuchu a odviedol ju kúsok nabok. Pridal sa k nim Boris Malus.

	„Kde je Norbert Čimo?“ zaburácal na vrchnú sestru.

	Žena sa strhla a zdvihla zrak. Nepozrela sa však vyšetrovateľovi do očí, zastavila sa kdesi na jeho hrudníku.

	„Ja... neviem,“ zamumlala do zeme.

	„Ale viete. Až priveľmi dobre. Ste jeho teta z maminej strany, isto sa vám občas zdôverí. Pred piatimi rokmi ste mu v ústave vybavili legálne zamestnanie. O jeho dovtedajších, nazvime to nelegitímnych aktivitách sa nebudem zmieňovať, sama ich poznáte. On sa potreboval kamsi zašiť, vy ste tu potrebovali mocné ruky, tvrdý bič nad zverencami. Jedno s druhým. Vieme o všetkom, nuž zbytočne nezapierajte. Čima nájdeme tak či tak. Tak kde je?“ Legen opäť na ňu nepekne zazrel.

	„Ale... prisahám, že neviem. Dva dni sa tu neukázal. Verte mi.“

	„Prisahať zatiaľ nemusíte. Na to príde rad neskôr.“

	Leo si pošúchal bradu. „Pani Horná, nezahrávajte sa so mnou. Ak viete, kde je, nezatajujte nám to. Iba čo si prihoršíte.“

	„Vážne netuším, kde teraz je.“

	Legen sa naklonil k Borisovi.

	„Myslíš, že ho mohol niekto dopredu vystríhať?“

	„Akože od nás? Ťažko povedať.“

	„Ako inak by sa dozvedel o utajenej akcii a zmizol?“

	„Ale toto by bolo veľmi závažné. Inšpekcia by neminula ani jedného z nás.“

	„My sa teda rozhodne o svoje krky báť nemusíme. Ale ak to, kurva, vypustil dakto z našich radov... Odveď ju!“ zavelil najbližšie stojacemu policajtovi.

	Potom pobehol k dvom sanitárom, ktorých už príslušníci strkali do auta. Leo ich zadržal a chlapom položil rovnakú otázku ako Hornej. Jeden sa tváril, že jeho sa to netýka, druhý bol o poznanie zhovorčivejší.

	„Dnes mal mať Čimo službu, ale v piatok mi volal, že si ju nutne potrebuje vymeniť.“

	Jeho kolega naňho zlostne zagánil. Legenovi neuniklo, ako ho štuchol do lakťa.

	„Uviedol dôvod?“

	„Iba spomenul, že si musí dačo vybaviť. Mne to bolo jedno, aspoň som mal voľnú nedeľu. Ibaže Noro, teda Čimo, nenastúpil včera za mňa do služby.“

	„Aha. Čiže včera mal byť v práci za vás, ale neukázal sa.“

	„Áno. Ani nikomu nedal nič vedieť.“

	„A čo vy? Máte o tom nejaké bližšie informácie?“ obrátil sa na druhého sanitára.

	Zaryto mlčal.

	Leo sa pozrel na Malusa. Boris prikývol. Pochopil, že vypočúvanie tohto chlapa nepôjde ľahko.

	Vozidlá polície opustili areál. V ústave zostala len malá hŕstka zamestnancov, aby sa mohla postarať o chovancov. Štyria pridelení policajti v uniforme mali za úlohu na všetko dohliadnuť. Najmä ustrážiť, aby sa nikto nedostal do areálu ústavu ani z neho von.

	Ranný záťah so zatýkaním prebehol bez komplikácií. K žiadnemu vážnejšiemu incidentu nedošlo. Rozbory vlasov a nechtov zatiaľ neboli zanalyzované, ale každému z policajtov bolo jasné, komu patria. Kriminalisti si zatiaľ podali vedúcu vychovávateliek. Vo vypočúvacej miestnosti bez okien a s jedným priskrutkovaným stolom uprostred sa ocitla ako prvá.

	Malus aj Foltán jej striedavo a v rýchlom slede kládli celé série otázok. Najskôr sa pýtali na udalosti nasledujúce jedna po druhej. Keď to však nikam neviedlo, začali na ňu chrliť ďalšie otázky v náhodnom poradí, v snahe úplne ju zmiasť a zneistiť.

	Lenže Anna Žgravcová zatĺkala, koľko vládala. Jačala, vyhrážala sa, smiala sa, žalovala sa i nariekala. Keby nemala spútané ruky, naisto by sa ako tigrica vrhla na vypočúvajúcich. Nech už výsluch prebiehal akokoľvek, doznanie viny z nej nevytriasli.

	Legen s ňou pochodil podobne. Sem-tam ju dostal do slepej uličky, no akýmsi zázrakom sa jej z nej podarilo vykľučkovať. Leo nemal čas ani nervy sa s ňou dlhšie naťahovať, čakali ho dve ďalšie dôležité vypočúvania. Narýchlo spísal protokol a Žgravcovú rovno odšikoval Kanskej na Damborského ulicu, kde sídlila krajská prokuratúra.

	Nikto sa nedozvedel, ako a čím Kanská Žgravcovú dostala. Mala svoj osvedčený postup. A Žgravcová bola pre ňu len malinou. Vychovávateľka už po niekoľkých minútach nebola taká suverénna ako dovtedy, hoci sa svojej role nevzdávala. Lenže nie nadlho. Do hodiny všetko vyzvonila. Dokonca sa neštítila celú vinu hodiť na Hornú. Po predložení fotografií a zozbieraných dôkazov nakoniec podľahla.

	Čoskoro ju z prokuratúry odvádzali späť do vyšetrovacej väzby. Kráčala v záplave sĺz a s takou malou dušičkou, že by sa zmestila do zápalkovej škatuľky. Kanskej tvár hrala spokojným úsmevom.

	Po Žgravcovej sa u Kanskej ocitla aj Horná. Vrchná sestra zmäkla ešte na poludnie na kriminálke pri krížovom výsluchu a k všetkému sa priznala. Leo a neskôr aj Ingrid ju už iba dotlačili, kam potrebovali. Či už vrchná sestra chcela mať všetko za sebou, alebo ju ťažilo svedomie, neprezradila. Vo výpovedi dosvedčila, že vedela o násilí páchanom na chovankyniach. Odvolávala sa však na zodpovedajúci proces prevýchovy k lepšiemu. K prípadu Angeliky Borskej uviedla, že s jej vyhladovaním na smrť nemá nič spoločné. Celé to kočírovala Žgravcová. S roztrasenou bradou však pripustila, že časť viny na tom nesie aj ona, i keď nepriamu. Fyzické týranie, čo i len jedinú facku či akékoľvek iné telesné ublíženie chovankyni však rázne odmietla. Keď Hornej vysvetlili, že jej hrozia okrem iného ďalšie tresty za neoznámenie trestného činu, ako aj za neprekazenie tohto skutku, čo mala zo svojho povolania nadriadenej povinnosť učiniť, a trestná sadzba je až osem rokov, úplne sa zosypala.

	Keď sa Horná ako-tak pozviechala, celá roztrasená prezradila, že telo už mŕtvej Angeliky do lesa pod Huntákom odviezol Norbert Čimo. Tam sa ho mal zbaviť. Čimo to navrhol aj urobil. Či už mu ktosi pomáhal, alebo to zrealizoval sám, ona netuší. Čimo sa vraj vyjadril, že vie, ako sa najlepšie zbaviť dôkazov. Mala zlú predtuchu, že to nedopadne dobre, ale bála sa odporovať. Leo dobre vedel, do akej kategórie ľudí Čimo spadá. Sprvoti mu bola jeho tvár povedomá. Neskôr si ho vyhľadal v databáze. A pamäť ho neklamala. Čimo v deväťdesiatych rokoch patril k miestnemu podsvetiu. Jeho spis obsahoval oznámenia za hrubý nátlak, vydieranie a ublíženie na zdraví. Poškodení aj svedkovia však zakaždým stiahli výpovede.

	 

	Ako to už v radoch polície chodí, aj Leo Legen mal v zálohe pár donášačov. Než kontaktoval prvého z nich, spojil sa s Bizónom. Ten o ľuďoch z podsvetia vedel až-až. Akoby aj nie! Keď sa Leo opýtal Bizóna na Čima, chlapisko s čapatým nosom sa začal vykrúcať. Odbil ho krátko s tým, že o Norovi už roky nič nepočul, a či sedí v base, alebo kdesi zdochol, má hlboko v zadku. Leo pochopil, že s jeho pomocou rátať nemôže. Kriminálne živly prosto držia spolu.

	Potom v mobile vyhľadal kontakt skrývajúci sa pod písmenom Z. Nič nie je zadarmo. A zadarmo neboli ani informácie o Norbertovi Čimovi.

	 

	Leo a Z sa stretli ešte v ten večer o deviatej pri kostolíku na skalnatom kopci nad obcou Dražovce. Legen nechal auto na Mrázovej ulici pri plote záhradkárskej osady. Ku kostolíku na miernom kopci vyšiel peši po štrkom vysypanej cestičke.

	Z tam už čakal. Len čo uzrel približujúcu sa tmavú siluetu, za ktorou sa ťahal kúdol dymu, vystúpil spoza rohu kostolíka.

	Leo zašliapol cigaretu špičkou topánky, Z sa tri razy obzrel. Ruky si nepodali. Až tak veľmi sa nebratali.

	Legen vytiahol škatuľku cigariet a ponúkol chlapa v čiernej bunde s kapucňou na hlave.

	Z odmietol s tvrdením, že to musia vybaviť bleskurýchlo. Leo si vybral nezapálenú cigaretu z úst a vrátil ju naspäť do škatuľky.

	Ešte predtým, ako sa dostali k veci, Z od Lea vymámil sľub, že zariadi vymazanie všetkých jeho pokút, hoci najskôr požadoval zmazanie celého registra trestov. A ten nebol ani trochu skromný.

	Utorok 18. október 2005

	Hneď ráno Leo zašiel za svojím šéfom so žiadosťou o pátranie a sledovanie Norberta Čima. Greguš mu žiadosť odobril, podpísal a nasmeroval ho k riaditeľovi po ďalšiu pečiatku. Valigura nebol podrobne zoznámený s výsledkom vyšetrovania. Legen mu v kocke odrecitoval závery a na stôl položil kópie zápisníc. Riaditeľ sa ani neobťažoval do nich nazrieť.

	Hneď nato Legen osobne zaniesol riaditeľom potvrdené žiadosti náčelníkom oddelenia pátrania i úseku sledovania osôb.

	Už o tridsať minút opäť sedel vo svojej kancelárii a pripravoval sa na vypočúvanie ďalšej zadržanej osoby, na ktorú sa mimoriadne tešil.

	 

	Na úseku násilných trestných činov z Alojza Korbelu nevytiahli veľa. Vlastne nič. Hneď po príchode do vypočúvacej miestnosti využil svoje právo nevypovedať a držal sa ho až do konca vypočúvania. Iba na úvod povedal, že s prípadom nemá dočinenia, a teda sa s policajtmi nehodlá o ničom baviť. Potom sa zaťal. Boris Malus muža po takmer dvoch zabitých hodinách doviedol rovno pred vyšetrovateľa. Na stôl položil iba veľmi skúpu zápisnicu.

	Boris a Leo si vymenili pohľady, ktorými si povedali všetko. Legen si povzdychol, Malus sa rozvalil do kresla pri stene. Leo navrhol Kláre, že môže ísť pokojne domov alebo kam bude chcieť. Pri tomto výsluchu jej účasť nebude nutná.

	Králová vypla počítač, cez plece si prehodila kabelku a rozlúčila sa. Leo ešte chvíľu pre istotu pozeral na dvere, či sa náhodou po niečo nevráti.

	 

	„Nazdar, Lojzo,“ privítal Legen Korbelu, ktorý si sadol na kraj stoličky na pol zadku. Ani čo by očakával, že sa tu zdrží iba chvíľu a hneď ho pustia.

	„Prečo ste ma zbalili?“ opýtal sa rovno kurič. „Už týmto tu,“ kývol hlavou smerom k Malusovi, „som vysvetľoval, že s vaším prípadom nemám nič spoločné. Čo to tu nikto nechápe? Od včera rána tu zbytočne a navyše protiprávne trčím ako blbec. Ničoho zlého som sa nedopustil. Buzerujete ma, kam sa pohnem.“

	Boris za jeho chrbtom zaškrípal zubami.

	„Ale pozrimeže! Dajako ste sa nám rozrečnili, pán Korbela. U nás dole ani muk, ledva ste nám vyzradili meno a adresu, a tu hotový Cicero.“

	Korbela sa tváril, akoby nič nepočul. Iba stolička pod ním slabo vrzla. Leo dlaňou Borisovi naznačil, aby nechal tak.

	„Práveže si im nič nevysvetlil, Lojzko,“ Leo mu zamával tenučkým fasciklom pred nosom. Potom spis hodil na stôl. „A my dvaja sa zaručene máme o čom pozhovárať.“

	„Nepovedal by som. A nehovorte mi Lojzko, neznášam to. Vravela mi tak mama, ale to som ešte šťal do piesku.“

	„Mal som dojem, že sme sa naposledy tak trochu spriatelili. Čiže aj tentoraz bude náš rozhovor plynúť v priateľskom duchu.“

	„Nie som váš priateľ. Ani nikdy nebudem.“

	„Takže si môj nepriateľ? Ale Lojzo! Nechci sa ním naozaj stať. Pozri, správam sa k tebe priateľsky, normálne sa rozprávame, nekričím po tebe, nenapádam ťa. Tak prečo toľká nevraživosť z tvojej strany?“

	„Načo tieto reči?“

	„Načo tieto reči? Tebe sa zdá, že tu len zabíjame čas tliachaním do vetra? Sklamal si ma, Lojzo, sklamal. Veril som, že sa vrúcnejšie zapojíš do našej vzájomnej spolupráce, odkryješ nám, povedzme, nový pohľad na vec. Tvoj pohľad.“

	„Do spolupráce? Vy ste ma sem dotiahli. Nasilu. Už minule v kotolni som vám povedal, čo som vedel. Pýtali ste sa ma vari na všetko. Viac neviem. Ani nechcem vedieť.“

	„Lenže minule si mi, Alojz, nepovedal dokopy nič. Áno, mlieť hubou ako Palacký dokáže každý, ale fakticky som sa od teba nedozvedel nič. Zarmútilo ma to, lebo som dosť citlivý človek. Všakže som citlivý, pán kolega?“ pozrel na Borisa.

	„Uhm,“ Malus laxne prisvedčil. „Veľmi citlivý.“

	„A prázdne reči ma skôr unavujú,“ dokončil vyšetrovateľ.

	„Počúvate ma vôbec? Ja skutočne nič neviem. A nemáte na mňa ani prd baraní, tak ma nechajte na pokoji. Už takto ste mi narobili dosť problémov.“

	„My nevytvárame problémy, riešime ich. Hlavne mi nehovor, že si si za celú dobu nevšimol, ako Žgravcová vláči dievčatá do pivníc. Vieme s istotou, že tam väznili nejednu.“

	„Do istých vecí sa nestarám. Do tohto ma nenavlečiete. Podľa paragrafu...“

	„Podľa paragrafu bla-bla-bla. Hotový právnik je z teba,“ prerušil ho Leo. „Viem, že v krimináli si mal dostatok času naštudovať si ich dopodrobna. Aby sme si to vyjasnili, kamarát...“

	„Nie som váš kamarát. Pred chvíľou som vám to povedal.“

	„Nie?“ začudoval sa Leo a znova sa pozrel na Borisa. „Počul si? On nechce byť môj kamarát. Ty si môj kamarát, všakže, Boris?“ Malus s úsmevom pritakal. „No vidíš, a tuto Lojzo nechce byť.“ Leo sa prísnejšie zadíval na Korbelu. „No to je škoda. Keby sme sa skamarátili, mohol som byť k tebe prívetivejší a ty ku mne otvorenejší, a náš rozhovor by sa potom niesol v oveľa dôvernejšej rovine. Takto to budeme musieť zobrať z inej stránky.“

	„Nič mi nemôžete urobiť. Na to sú zákony.“

	Leo sa nahlas zasmial.

	„Isteže. Zákony. Takže, pán mudrlant, keďže, ako tvrdíš, si totálne zbehlý v práve a zvládneš sa obracať medzi paragrafmi, tak určite vieš, aká sadzba je za hanobenie tela zosnulého, únos a ukrývanie obete násilného činu. Len si to pekne zrátaj. Posedíš si v base hromsky dlhú dobu. No a pri tvojom veku sa z nej možno ani nedostaneš, iba ak nohami napred. Je ti to jasné, však? Stíhaš?“

	„O čom to tu hovoríte? Nikoho som nezhanobil ani neuniesol.“

	Korbela na Legena škaredo zazeral. Ani na okamih nesklopil zrak, takmer nežmurkal.

	„Tak mi to už konečne dokáž, ináč sa...!“

	Vtom mu na stole zabzučal mobil. Na displeji sa objavilo meno volajúceho. Z.

	Legen vyšiel na chodbu s telefónom priloženým k uchu, nedbajúc na Borisov spýtavý pohľad. Alojz iba mlčky hľadel pred seba.

	 

	Leo prijal hovor. Napriek tomu, že ho nové informácie potešili, z kamennej tváre by mu náhodný okoloidúci nevyčítal nič. Poďakoval volajúcemu a zložil. Vzápätí uskutočnil iný telefonát.

	Do kancelárie sa vrátil vari po piatich minútach. Usadil sa späť za stôl a zamyslel sa, zahľadený do neznáma. Bolo toho viac, čo mu chodilo po rozume. Stroboskop myšlienok, milisekundových vnuknutí, čiernobielych zábleskov. Videl tváre, mužské, dievčenské, krásne aj škaredé. Videl zbraň namierenú rovno na seba. Hlaveň mal tesne pri čele, dopadali na ňu kvapky jeho potu, aj keď chladila. Videl starý dom, pred ním muža s kosou. Alebo to bola ona? Smrť? Nedalo sa jej vidieť do tváre zahalenej pod čiernou kapucňou. Tiahlo prechádzala oslou po dlhej čepeli. Pri každom ťahu ostrie hvízdavo zacvendžalo. Isto už bol nástroj dokonale nabrúsený, no Smrť neprestávala v ostrení.

	Dvaja muži naňho stále civeli. Malus to už nevydržal a odkašľal si.

	Leov duch sa vrátil do kancelárie.

	„No,“ tleskol. „Aby sme pokračovali v začatom... Poznáš Norberta Čima?“ opýtal sa kuriča.

	„Iste. Predsa pracuje tam kde ja.“

	„Ako často ste sa stretávali?“

	„Raz za uhorský rok som ho stretol v jedálni, inak nie.“

	„Inde nie? Napríklad, či nechodieval dole do suterénu.“

	„Neviem. Možno áno. Nekontrolujem ostatných.“

	„Možno áno? Čiže dá sa povedať, že tam chodieval. Kedy si ho v pivniciach videl naposledy?“

	„No dobre. Bolo to nedávno. Zastavil sa v kotolni s takou somarinou. Chcel, aby som starú násadu od motyky hodil do kotla a spálil, že je lepšie drevo použiť na kúrenie, ako ho iba tak vyhodiť.“

	„Máte tam plynové kotle, nie?“

	„Pravdaže. Ale pre prípad výpadku dodávky plynu sú tam umiestnené dva kotle na tuhé palivo.“

	„Čiže si si absolútne istý, že Čimo priniesol násadu z motyky?“

	„Hej. Ako som povedal, nikdy sa v kotolni neukázal a zrazu príde a chce, aby som spálil kus dreva. Na to sa nezabúda.“

	„A to ti nebolo divné?“

	„Keby aj, s hentakými len zadobre.“

	„Akými hentakými?“

	„S ľuďmi ako on. Čimo je agresívny primitív. Nemal som ho rád a bál som sa ho. Ako všetci. Bez váhania vám roztrhne hubu od ucha k uchu. Podobné typy som už v živote zažil a netúžim si s takými zase skrížiť cestu.“

	„No a ty si tú násadu spálil, alebo by sme ju ešte dakde dokázali nájsť?“

	„Isteže som ju hodil do kotla. Načo by komu bola? Navyše mi Čimo povedal, že si počká, kým úplne zhorí. Čo som mal robiť?“

	Leo zaklial. „Kedy sa to stalo?“

	„Nuž, nevediem si denník, ale nejako začiatkom októbra. Nebolo treba púšťať plynové kotle, počasie bolo obstojné, iba na noc som prikuroval uhlím.“

	„Dobre, Lojzo. To by sme mali. Pripusťme, že smrť Angeliky Borskej sa ťa netýka, ale museli sme ťa trochu potrápiť. Ako sa u nás vraví – rozklepať si ťa. Pravdupovediac, nie si tu kvôli skutku súvisiacemu priamo s ňou. Takže môžeš byť pokojný. Spadol ti kameň zo srdca, že? No a toto tvoje svedectvo si veľmi vážim. Fakt si nám pomohol. Tak či onak, si tu pre inú, oveľa závažnejšiu vec.“

	Leo otvoril zväzok spisov a vybral z neho kôpku fotografií. Jednu po druhej ich zvoľna začal ukladať na stôl tak, aby Korbela na ne dobre videl. Nevravel nič, mlčky vyčkával na jeho reakciu. Pritom však nespúšťal oči z kuriča.

	Nech sa Alojz tváril akokoľvek ľahostajne, predsa len sa mu jemne zachveli svaly na tvári.

	„Dívaš sa dobre, Lojzo?“ spustil po chvíli vyšetrovateľ. „Pekné dievča, však? Bolo pekné, mladé, milé, s havraními vlasmi a veľkými hnedými očami. Všetko malo pred sebou – život, školu, deti. Hovorím v minulom čase, všimol si si, že? Prečo tak hovorím? Aj sám vidíš na týchto fotkách,“ poklepal po dvoch z nich, „že už pre ňu neexistuje prítomný čas. Volala sa Eva.“

	„Chcete na mňa hodiť vraždu ďalšieho dievčaťa? Nikoho som nezabil.“

	„Viem, viem, nikdy si nikoho nezabil, božechráň, nie si vrah, iba si občas nedokázal udržať vtáka v gatiach. Si len zneužitá obeť systému, ako sa zvykne medzi vami vagabundmi vravieť. Lojzo, neukazujem ti tieto fotky iba tak. Všetko má svoj dôvod.“ Fotografie na stole pozbieral a vložil ich naspäť do spisu.

	Lojzo pomaly odvrátil hlavu a zadíval sa kamsi do kúta.

	„Ukážem ti teda ešte niečo,“ dodal Legen.

	V ruke sa mu objavila iná fotka, ktorú mal položenú bokom od ostatných. Bolo na nej iné dievča, o niečo staršie od Angeliky. Tínedžerka stála odetá v plážových šatách, rukami si nadvihujúc ich spodok. Jemné morské vlny jej obmývali kolená. Svetlohnedé dlhé vlasy jej rozvieval vietor. Vyzerala šťastná, usmievala sa priamo do objektívu fotoaparátu.

	Leo otrčil fotku kuričovi tesne pred oči, držiac ju medzi dvoma prstami.

	„Teraz mi povedz pravdu, Lojzo. Nič iné okrem pravdy od teba nechcem počuť. Takže, videl si, respektíve stretol si už toto dievča?“

	Korbela presunul pohľad na fotku.

	„Nie.“

	„Pravdu, Lojzo.“

	„Nie, nikdy som ju nevidel.“ Ale nie je na zahodenie, dodal by, no vysloviť sa neodvážil.

	„Pozri sa, Alojz, chcem ti veriť. Fakt chcem. Takže ma skús presvedčiť, aby som ti skutočne uveril.“

	„Čo je vlastne toto za maškarádu?“

	„Toto nie je žiadna maškaráda.“

	Leo chvíľu prepichoval Korbelu pohľadom. Fotku odložil do zásuvky.

	„Tak fajn.“ Zdvihol sa, obišiel Korbelu a sňal mu putá. Pohodil ich na stôl. Lojzo prekvapene pozrel na vyšetrovateľa a pomasíroval si zápästia.

	Vyšetrovateľ sa vrátil k stolu, klikol myšou a vytlačil zápisnicu.

	„Tu mi to podpíš.“

	„Čo je to?“

	„Zápisnica z výsluchu. Nevidíš takú prvý raz predsa.“

	„Môžem si ju prečítať?“

	„Ty mi neveríš? Ale no! Bez obáv, je tam všetko, čo tam má byť. Nič sme ti nedokázali, ani s jednou vraždou a únosom nemáš nič spoločné.“

	Kurič sa začítal. Po pár minútach položil zápisnicu späť na stôl.

	„Čiže... som voľný?“

	„Ako pierko. Môžeš ísť.“

	Lojzovi sa to stále nepozdávalo. Chvíľu váhal.

	„No na čo čakáš? Zober sa a choď!“

	Korbela vstal, Malus ho vyprevadil z kancelárie aj budovy.

	 

	Leo si zas a znova prezeral tri spisy, ktoré nedávno vyčlenil pre prípad únosu Olívie. Dva z nich už neboli podstatné. Korbelu vylúčil ako prvého. Taktiež kriminalisti už preverili všetkých ľudí zo spisov, ktoré im nedávno prenechal Legen v prípade Angeliky Borskej. Avšak buď mali alibi, žili v zahraničí, alebo boli už po smrti.

	Druhého podozrivého, Stanislava Bočeka, pre malé očká, nafúknuté líca a veľký predhryz prezývaného Bobor, polícia našla medzi bezdomovcami až v Žiline, v takzvanom mestečku bezdomovcov pri odbočke od Celulózky smerom na sídlisko Vlčince. Chlap bol v takom zúboženom stave, a práve v niekoľkodňovom delíriu tremens, že žilinskí kriminalisti z neho nedostali ani slovo. Bolo zjavné, že tento chlap v ostatnom období nedokázal udržať ani vlastnú stolicu, nieto ešte uniesť a ukrývať dievča. Vonkoncom nie celé to zosnovať a uskutočniť. A tak spis druhého podozrivého putoval do zásuvky stola.

	Leo sa uprene díval na fotografiu muža v treťom spise, do tváre poslednej kreatúry zo svojho osobného zoznamu.

	Streda 19. október 2005

	Na Špitálskej ulici v Nitre sídli vykričaná krčma Pod Kalváriou, známa skôr pod menom U troch mŕtvol. Nie preto, že by v nej za tragických okolností vyhasli tri ľudské životy, čo by však vzhľadom na jej klientelu nebolo nič prekvapivé. Podnik susedí s múrom areálu nemocnice, za ktorým sa nachádza pavilón patológie.

	Leo navštívil toto pohostinstvo najviac štyrikrát. Zakaždým služobne. Ktovie, prečo si teraz, na prahu putiky, spomenul na jednu dávnu príhodu. Raz pred Vianocami sa tu dvaja chlapíci pokúšali opiť kapra, ktorého jeden z nich doniesol v plátennej taške cestou z tržnice. Liali doňho pivo, borovičku aj rum. Sotva muži aj kapor dopili tretiu rundu, ryba naposledy švihla chvostom a zdochla. Pijan ju potom daroval krčmárovi, nech mu žena uvarí halászlé. Ten ju obratom a s prianím pekných Vianoc posunul starému Rómovi v kúte. Chlapík aj zabudol vychloptať zvetrané pivo, ktoré mu krčmár pozlieval z nedopitých krígľov, a s mŕtvou rybou rozradostene frčal domov. V každom prípade, pivo tu podávali síce správne chladené, lež bez obsluhy a nie v práve ligotavých pohároch. A hlavne krčma verne odrážala svoj názov. Smrdela až hrôza. Ako mŕtvola. Nielen vznášajúcim sa cigaretovým dymom a vôňou pivných kvasiniek šíriacich sa veľkou miestnosťou, ale aj od záchodov sa ťahal odporný zápach moču.

	Interiér tvorilo desať stolov, o tomto skorom čase deväť z nich do miesta obsadených. Jediný voľný bol stôl hneď pri dverách. Ten patril výlučne kalvarským cigáňom, ako ich všetci volali. Nikto iný si zaň netrúfol usadiť sa. Extra drahý alkohol ani odrodové víno tu nedržali. Načo aj? Pravidelne sa tu schádzali indivíduá pochybnej minulosti, bol to ich podnik, ich hrad. Normálny človek tento lokál obišiel na sto honov, nech by akokoľvek zomieral od smädu. Isteže, pred mnohými rokmi bola krčma U troch mŕtvol podnikom s bezúhonnou povesťou, navštevovali ju ľudia z okolitých ulíc, ale po totálnej amnestii sa tu postupne začala zliezať tá najničomnejšia zberba z celého regiónu. A tak Legen presne vedel, kde má „svojho“ muža hľadať, v iných podradných putikách sa obvykle nezdržiaval.

	 

	Leo z kroka na krok prechádzal pomedzi stoly. Hýbal len očami. Musel však byť ostražitý, nejedného z týchto chlapov už dostal pred sudcu. Pohľad mu padol na hodiny na stene za výčapom. Ukazovali 9:50.

	Oproti nemu sa potácal chlapík v ošúchanej bunde. Rozhadzoval rukami a sám so sebou viedol akýsi rozhovor. Legen sa mu šikovne vyhol, inak by si zrejme padli do náručia. A po tom rozhodne nebažil. Od dymu ho štípali oči, v krku ho pálilo. Nikto sa neobťažoval s vetraním, krčmár ani najmenej.

	Náhle mu zrak utkvel na partii štyroch štamgastov v strede pohostinstva. Oddávali sa partičke mariášu. Ich hru sprevádzali salvy výkrikov a nadávok. Leo sa však zameral na jedného z nich. Ubehlo už viac než štrnásť rokov, odkedy stáli tvárou v tvár a ten muž sa teraz navidomoči zmenil, ešte viac zmohutnel. No aj keď bol obrátený chrbtom, Leo si bol istý, že je to on – Bohdan Hagara alias Maco. Odmlada mu táto prezývka prischla pre jeho extrémne zarastené telo a statnú postavu.

	Chlapovi pri stole dopadla na plece dlaň.

	„Švihom daj dole tú hnusnú paprču, lebo ti ju od krku odtrhnem a vyfliaskam ťa ňou!“ zachripel bez toho, aby sa obzrel na opovážlivca. Pomykal plecom. Dlaň však zostala na mieste.

	Zaťal päsť a pokúsil sa vstať. Zvrtol hlavu, pohľad sa mu skrížil s Legenovým.

	„A kurva azapád!“ skonštatoval a dosadol späť na stoličku.

	Mužova prešedivená hlava, vystrihaná na krátko, pripomínala desaťkilový medicinbal vrazený do obrovského kvádra, ktorý tvorili široké hranaté plecia a rozložitý chrbát. V hrubých prstoch držal do vejára roztiahnuté karty. Pohľad mal prenikavý a chladný, a prekvapivo v túto hodinu už zakalený.

	„Nazdar, Maco,“ pousmial sa Leo a očami preletel zvyšnú trojicu podivínov za stolom. „Dlho sme sa nevideli.“

	„No nazdar,“ zamumlal si chlap popod nos a zložil karty na hnedý zafúľaný obrus medzi dva pivové poháre.

	Ibaže Bohdan Hagara nebol jediný, kto Legena spoznal. Od susedného stola vyskočil chlap s tetovaním kvapiek sĺz pod každým okom, v ruke držal ťažký sklený popolník. Ohorky aj popol sa vysypali na obrus, trochu aj do piva jeho kamošovi. Ten to šťavnato okomentoval.

	„Čo máš za problém?!“ Legen obrátil pozornosť na trúfalca.

	„Ty si môj problém, posratý hajzel. Už sa nepamätáš?“ zahnal sa popolníkom, no nehodil. „Len si prezri môj ksicht. Lebo z toho tvojho narobím sekanú.“

	„Jano, prestaň!“ zahrmel Hagara.

	„Rozdrbem mu tú fízlovskú fasádu.“

	„Sadni si na riť a seď, boha ti!“

	Chlapík chvíľu zaváhal. Napokon odložil popolník na stôl a sadol si. Gániť na vyšetrovateľa však neprestal. Bolo zjavné, že Hagara má v podniku veľký rešpekt.

	Leo si vydýchol.

	„Rád by som s tebou prehodil pár slov,“ oslovil Bohdana.

	„Ja tiež,“ precedil Maco. Po malom incidente zostalo vo výčape podozrivé ticho. Všetci vyčkávali, čo sa stane. Iba jedného muža vzadu to nezaujímalo, momentálne by ho nezobudil ani silvestrovský ohňostroj.

	„Hovoril si niečo?! Bolo tu celkom rušno, nepočul som dobre.“

	Bohdan neodvetil. Najprv mu napadlo, či má chytiť policajta pod krk, otrepať mu hlavu o stôl a vyraziť ho cez zatvorené okno na ulicu. Určite by tým pobavil celú osádku putiky. Problémov mal však v živote dosť, nuž sa tohto nápadu radšej vzdal. Nateraz. Priložil si k ústam polliter s pivom. Leo začul slabé zavŕzganie. Buď chlap zaškrípal zubami, alebo odhryzol z pohára. Najskôr oboje zároveň. Už to raz videl, kedysi dávno, keď Bohdana sledoval v inom pohostinstve. Na Chrenovej. Volalo sa Papuča. Obaja boli v tom čase mladí, no niektoré zvyky sa nemenia. Hagara vtedy zjedol temer celý pivový pohár, a to sa stavil len o jedno poldeci.

	„Chlapi, nechajte nás na chvíľu,“ skôr prikázal, než požiadal kamarátov z mokrej štvrte. Chlapi si vzali pivá a stoličky a utiahli sa k inej partii pri vedľajšom stole.

	„Jednu tu nechaj!“ zavelil Bohdan bradatému chlapovi v montérkach.

	Leo si prisadol.

	„Nemôžeš ma takto prepadnúť!“ vyčítal Hagara Leovi.

	Zuby sa mu zaligotali ako vyleštené perly. Leo si spomenul, že keď ho naposledy videl a vypočúval, veľa zubov mu chýbalo, fakticky mal iba zadné stoličky. Navyše, Leo si nepamätal, kedy si potykali. V skutočnosti mu tykal vždy len on, lebo podobným lotrom nikdy vykať nemienil.

	„Priznajme si, kto by si už len dovolil teba prepadnúť!?“

	Okrem iného mal Maco za sebou dva dlhodobejšie pobyty v Leopoldove. Prvý za sexuálne zneužitie a ťažké ublíženie na zdraví vlastnej manželke, z ktorého sa liečila dva mesiace. Druhý tesne po prepustení za to isté. Len už v tom nehrala rolu jeho manželka, ale nová družka. Ako vtedy tvrdil, prvý raz išlo o nedorozumenie, žena chcela sex dobrovoľne a bitku mala rada. Dostal päť rokov. Pri druhom skutku použil všetky praktiky, na ktoré si akurát spomenul – znásilnenie vaginálne, análne, orálne (presne v tomto poradí), bitka, kopance, škrtenie, pálenie cigaretou, pomočenie. Nakoniec priateľku zbitú, krvavú a poníženú ťahal za vlasy dolu schodmi a nahú vyhodil pred činžiak. Bolo to začiatkom februára, vonku mínus dvanásť. Pred súdom všetko priznal. Tvrdil, že sa potreboval odreagovať. Sudca mu naparil deväť rokov bez možnosti podmienečného prepustenia. Ale Hagara si podobným štýlom vybíjal svoj sexuálny apetít aj vo väzení. Veď kto by mu tam odporoval? Stačilo, ak sa na niekoho krivo pozrel. Leo mal vtedy na stole oba jeho prípady.

	„Nie je vhodné, aby sme tu takto spolu sedeli,“ zašepkal Maco. „Poznajú ťa, kazí mi to reputáciu. A čo vlastne odo mňa chceš?“

	„Akú už len ty môžeš mať reputáciu?!“

	„Nevyrývaj!“ upozornil ho golem s vytrčeným ukazovákom. „Tu si v mojom rajóne.“

	„Lenže tento tvoj smradľavý rajón je celý v mojom rajóne. Pozerávaš westerny? Síce si bandita šéfujúci salónu, ale ja som ten šerif mesta, v ktorom sa ten salón nachádza. Rozumieš tomu, že? Pozri sa, Bohdan, nie som tu náhodou. A rozhodne nie preto, že by si mi chýbal. Mám na teba kopu otázok.“

	Hagara si odchlipol z piva.

	Pri okne zahrmotali stoličky.

	„Tamto vzadu je voľný stôl,“ navrhol Leo, keď si všimol, že jedna partia podgurážených chlapov odchádza. „Poďme si presadnúť. Budeme mať väčší pokoj. Poď, pozývam ťa na jeden.“

	„Pozývaš. Hej? Nikam nejdem a od teba nechcem ani hovno!“

	Po chvíli však Bohdan zmenil názor. Bol aj trochu zvedavý, prečo si ho vyšetrovateľ vyhľadal.

	Prešli k voľnému stolu vzadu pod oknom.

	Sadli si. Leo chrbtom k oknu, aby mal lepší prehľad o tom, čo sa deje v miestnosti. Nerád by dostal popolníkom alebo pohárom po hlave.

	„Začnem pozvoľna, tak sa aj ty uvoľni. Vyzeráš trochu strnulo.“

	Bohdan však ani brvou nepohol. Vyhrnuté rukávy a rozopnuté vrchné gombíky na flanelovej košeli odhaľovali početné tetovania pod hustými čiernymi chlpmi. Leo sa zahľadel práve na tieto miesta.

	„Vidím, že ti pribudli nové modré obrázky, odkedy sme sa naposledy stretli.“

	„A čo je teba do mojich kérok?“ odvrkol a dopil pivo. V druhej ruke mu medzi prstami horela cigareta.

	„No fajn. Pozri, Maco, je desať hodín dopoludnia, ty nikde nepracuješ?“

	„Čo je to za otázku? Také som počúval pred osemdesiatym deviatym, teraz stráca význam.“

	„Význam určite nestráca nikdy. Vieš dobre, že netáram do vetra. Tak robíš niekde, či nie?“

	„Nie. Som nezamestnaný. A je to moja vec.“

	„Ale pravdaže, tvoja vec, iba tvoja. Ale práve v tejto chvíli sa do veľkej miery týka aj mňa.“

	„To by ma zaujímalo ako.“

	„Ako? Vysvetlím ti to. Vieš najlepšie, prečo si sedel...“

	„Pojebaná minulosť. Kto sa stará?“

	„Neprerušuj ma! Všetci vedia, čo máš za sebou. Predovšetkým to viem ja. No a práve prednedávnom sa stala jedna veľmi nešťastná udalosť. Vlastne dve. A čuduj sa svete, nejako sa mi to celé akosi samovoľne spojilo s tvojím menom.“

	„A čo má byť? Mám sa teraz z toho akože posrať? Tvoje prípady mi veru strašne trhajú žily.“ Predpažil chlpaté predlaktia dlaňami nahor. Ukázali sa na nich žily hrubé ako špagáty.

	„No, ja by som sa na tvojom mieste zaujímal. V oboch prípadoch bol spôsob spáchania podobný, aký si mal v obľube ty.“

	„Choď do riti! Vybral si si nesprávnu obeť. Aha! Už viem. Ide o to mŕtve dievča, pravda? Si mimo, kamoško. Na mladé mačičky som nikdy nebol. Myslíš si, že som zasraný pedofil?“

	„Ako vieš, koľko mala rokov a o akom prípade tu rozprávam?“

	„Čo by som nevedel? Čítam noviny. Aj v bedni to dávali,“ kývol hlavou k televízoru na stene. „Napríklad aj v tejto našej.“

	„To nemení nič na veci, že si hajzel prvej akosti.“

	Hagara zaťal päste.

	„Varoval som ťa. Nezahrávaj sa, lebo sa neovládnem,“ zasyčal.

	„Nič mi neurobíš.“

	Tvrdo si hľadeli do očí.

	Potom sa Maco rozosmial.

	„Žartoval som.“

	„Lenže ja nežartujem. A pravda je, že odtiaľto neodídem, kým sa nedozviem, čo potrebujem. Koniec koncov, záleží len na tom, čo podstatné sa dozviem.“

	„Nuž, kadečo sa šušká v meste.“

	„Takže, šušká sa. Hm. A čo také?“

	„To je fuk.“

	„No tak, určite niečo vieš. Tu sa nič neutají. Možno vieš, kto to má na svedomí. Možnože sa nejaký zmrd pochválil, ako rád chodí do lesa s neplnoletými dievčatami.“

	„Neviem nič. A keby som aj vedel, nie som bonzák. A už len z princípu nebudem fízlom nič prezrádzať.“

	„Z princípu. Čo už len ty môžeš vedieť o princípoch?!“

	„Ľudia sa menia.“

	„Ľudia možno, ty nie.“

	Leo z vnútorného vrecka vytiahol zložený hárok papiera.

	„Dobre. Skúsime to inak. Vieš, čo je toto?“ zamával mu papierom pred nosom. Nerozprestrel ho však.

	„Žiadosť o rozvod?“ opýtal sa Bohdan posmešne.

	„Moc vtipné. Ale ony ťa tie srandičky prejdú. Je to príkaz na domovú prehliadku. Aby som bol presnejší, na prehliadku tvojho bytu na ulici Za Ferenitkou. Stále tam bývaš, že?“

	Maco mykol plecom.

	Leo žiaden príkaz na prehliadku jeho bytu nemal. Držal upomienku o nezaplatení ročného poistného za motorové vozidlo, ktorú mu včera doniesla poštárka a on si ju po prečítaní vložil do bundy. Chystal sa poistku zaplatiť dnes ráno cestou do práce, ale zabudol. A práve teraz sa mu tento papier náramne hodil.

	„No moment, moment. Po byte mi lašovať nebudete! A s hentým lajstrom si môžeš akurát tak utrieť riť. A asi by si mal odísť.“

	„Netrep! Nikam zatiaľ nejdem, ešte sme neskončili. Tak či tak, uvidí sa, či doma niečo máš alebo nie. Teraz si trochu osviežime pamäť. Si za?“

	„Starnem. Pamäť mám čím ďalej slabšiu.“

	„Aha. Ale aj tak mi skús prezradiť, kde si bol v sobotu ôsmeho októbra a v stredu dvanásteho októbra. Nie je to dávno, mohol by si si to pamätať.“

	„To teda fakt neviem. Azda tu? Hej. Určite som vysedával tu a hral karty. Opýtaj sa týchto kokotov, potvrdia ti to.“

	„Potvrdili by aj účasť na atentáte na Johna Lennona, keby bolo treba. Chcem to počuť priamo od teba.“

	„Bol som tu!“ riekol rázne.

	„Čiže tu. Fajn. Vodičský preukaz máš aj na nákladné vozidlo a traktor. Nepožičal ti, čírou náhodou, tak dva-tri razy, niekto dodávku?“

	„Načo by mi bola?“

	„Azda na výlety. Napríklad na Duchonku, alebo do Huntáckej doliny. Spoznávať krásy jesennej prírody, pochodiť si okolo rybníka a tak.“

	„Kokotina prvého stupňa. Mám len starý Favorit, aj ten je teraz v servise. Kľudne si to over.“

	Leo vstal od stola. Posledný raz sa pozrel na chlapa.

	„No dobre, Maco. Ako myslíš. Ver tomu, že čoskoro sa ešte uvidíme.“

	„Verím,“ zahrmel Hagara a s úškrnom odprevádzal vyšetrovateľa z hostinca.

	 

	Leo bol len dva kroky od dverí, keď dostal prudký kopanec do chrbta. Zastavili ho až zatvorené dvere, no reflexne stihol dať ruky pred seba, aby si neroztrieskal hlavu. Bolestne si však narazil rameno.

	Zvrtol sa.

	Úder na bradu nečakal. Prevalil sa na najbližší stôl. Ten sa prevrhol, s ním aj zopár pohárov. Roztrieštili sa po podlahe.

	Leo rýchlo vstal a ľavou rukou odrazil ďalší úder útočníka. Bol ním Jano, chlap, ktorý sa po vyšetrovateľovi už predtým oháňal popolníkom.

	Mužík bol o hlavu nižší od Legena, avšak plný agresivity a nenávisti. S vycerenými zubami a zodvihnutou päsťou znova zaútočil. Udrel.

	Lenže doprázdna.

	Legen sa šikovne uhol a pravačkou chlapovi zasadil ranu päsťou priamo na koreň nosa. V sekunde ľavačkou druhú do rebier.

	Muž sa skrútil. Z nosa mu vytryskla krv a pokropila podlahu. Zlostne zavrčal, rozbehol sa, nadskočil a kopancom sa vo vzduchu snažil zasiahnuť policajtovo brucho.

	Leo mu svojím ľavým predlaktím odrazil nohu a otvorenou pravou dlaňou mu vrazil do hrudníka. Jano sa zrútil na zem ako balvan. Vyrazilo mu dych. S pootvorenými ústami zízal na strop krčmy. Dvaja chlapi mu priskočili na pomoc, no na policajta už nikto iný ruku nevztiahol.

	Legen sa pozrel na Hagaru. Ten iba sedel za stolom a s kamenným výrazom všetko sledoval. Leo nevidel, ako mu okamih predtým tvárou preletel zlomyseľný úškľabok.

	Len čo sa Nitra ponorila do tmy, ulicami sa začala prevaľovať hustá hmla. Netrvalo dlho a mestom sa rozhúkali sirény záchranárov, policajtov i hasičov ponáhľajúcich sa k dopravným nehodám.

	Lea Legena tieto prenikavé zvuky nevyrušovali. Znepokojovalo ho niečo úplne iné.

	S manželkou skleslo sedeli na pohovke v prítmí obývačky. Držali sa za ruky. V televíznych správach opäť dávali šot o mŕtvych dievčatách z ústavu a o ich dcére. Podľa komentára na spodu obrazovky išlo o miestnu udalosť číslo jeden. Redaktor príspevok okorenil úvahou, že všetky tri prípady môžu spolu úzko súvisieť. Navyše sa vraj od hodnoverného zdroja blízkeho vyšetrovaniu dozvedel, že polícia v prípade Evy Antolovej a Olívie Legenovej stojí na mŕtvom bode a je bezradná.

	Manželia sa neveriaco dívali na muža s mikrofónom. Leo mal sto chutí redaktorovi jednu vraziť. Zaťal zuby. Zabolela ho brada po nečakanom údere, ktorý utŕžil počas bitky v krčme. Pošúchal si ju. Modrina na nej nepekne svietila. Navyše sa mu zdalo, že sa mu kýve zub. Prešiel si po ňom jazykom, z každej strany zatlačil. Nezdalo sa mu to. Zub sa trochu kýval.

	Na konferenčnom stolíku zazvonil mobilný telefón. Tvrdo prerušil tichosť spomienok.

	Leo sa vyplietol z Ivoninho objatia a meravo sa predklonil.

	Hlas v telefóne mu oznámil dôležité správy.

	Manžel pohladil svoju polovičku po líci s ospravedlnením, že má súrnu prácu. Ivona mu neodpovedala, iba naďalej hľadela do prázdna.

	 

	Muži z úseku sledovania osôb si splnili povinnosť. Teraz, schúlení v autách, vyčkávali na príchod chlapov z úseku násilných trestných činov a vyšetrovateľa. Na základe Leovej informácie, ktorú získal od tajomného pána Z, sa im podarilo vystopovať Norberta Čima. Z Legenovi oznámil, že Čimo sa aktuálne držiava na adrese istého Petra Ivančíka na Bellovej ulici v mestskej časti Klokočina. Ďalším preverovaním zistili, že Ivančík pracuje v Anglicku v akomsi veľkosklade. Domov chodieval dva razy za rok. Voľný byt dočasne prenajal Čimovi.

	 

	Bellova ulica sa ťahala do strmého kopca, lemovali ju činžiaky najrôznejších farieb. Leo si nedokázal spomenúť, kedy tadiaľto šiel naposledy. Ak vôbec niekedy. Renault zaparkoval pri hustých kríkoch na malom parkovisku na kopci pri potravinách, aby mal lepší výhľad na celú ulicu a pritom nestál blízko sledovaného bloku. Sliepňajúce svetlo lámp ako-tak dovoľovalo pozorovať vchod do domu i priľahlú cestu.

	Vystúpil z auta, rozhliadol sa a vykročil dolu kopcom. Cestou si pripálil cigaretu.

	O trochu nižšie si všimol odstavenú tmavozelenú octaviu, schovanú za troma kontajnermi odpadkov. Služobné vozidlo stálo na dohovorenom mieste. Pomaly sa k nemu priblížil.

	Zaklopal na sklo.

	Okienko zišlo dole.

	Muži sa potichu pozdravili.

	„Zatiaľ sa nevrátil do bytu,“ oznámil mu muž zo sledovačky. „Sedíme tu už sedem hodín, zadky máme ako ohobľované dosky. Našťastie je tu obchod, ináč by sme asi zgegli od hladu. Horšie je to so šťaním.“

	„Hádam len dačo vydržíte, nie?“

	„Ja hej,“ zamachroval tridsiatnik v hnedej bunde, „ale tuto Paľo,“ kývol hlavou na oveľa staršieho kolegu na sedadle spolujazdca, „už nie je najmladší, prostatu má ako pomaranč.“ Zachichúňal sa na vlastnom žarte.

	„Idiot.“ Paľo zhrnul jedným slovom kolegovu diagnózu a tým to považoval za vybavené.

	Leo sa pozrel na tretie poschodie činžiaka s popisným číslom šesť. V oknách sa nesvietilo. Iba o poschodie vyššie, nad sledovaným bytom, prezradilo malé svetielko nejakého fajčiara na balkóne, ktorý si sem-tam odpľul dole na trávnik.

	Vyšetrovateľ pozrel na náramkové hodinky. 22.18.

	„Kde je Čimo teraz?“

	„Zhruba pred tromi hodinami nakupoval tuto v potravinách. Potom šiel domov, no nezdržal sa dlho. Vonku ho čakal taxík. Sledovali sme ho do centra, ale subjekt sa nám stratil.“

	„Stratil sa vám? To myslíš vážne, do riti?“

	„Nerob paniku. Čimo predsa musí prísť domov. Načo by bol nakupoval toľko potravín? Dve plné igelitky. Pozri sa, Leo, vyhnal som do terénu skoro všetkých svojich ľudí. Operatívne aj metodicky sme zabezpečili celú zónu. Chalanov mám dole na začiatku ulice, dvaja sledujú Pioniersku, jeden je tam na detskom ihrisku.“ Pozrel sa do čierňavy napravo. „Som presvedčený, že do takej hodinky až dvoch sa tu Čimo objaví. Pokojne sa s tebou môžem staviť...“

	„Zdravím, vedúci,“ Legenovi sa za chrbtom ozval chrapľavý hlas. „Nechcem obťažovať, ale nebola by jedna cigaretka navyše?“

	Leo sa pozrel na chlapíka s neupravenou bradou, v ošúchanej šiltovke a vyčaptaných topánkach, väčších vari o tri čísla. Kožu na tvári mal ovisnutú, pokrčenú, s bordovohnedým nádychom. V prvej chvíli netušil, či ten hrozný smrad tiahne z pootvorených kontajnerov alebo z neho.

	„Ale pozrimeže! Truhlík.“ Leo takmer skríkol. Vzápätí si uvedomil, že by mal byť tichšie.

	Chlap zažmurkal sklenými očkami. Podvedome spravil krok vzad. „Pánabeka, pán vyšetrovateľ. Skoro som vás vôbec nespoznal. Tma jak v árešte, oči už nič moc. A čo vy tu?“

	„Si teda dopadol,“ konštatoval Leo a skoro mu ho prišlo ľúto. „Ale dalo sa to očakávať.“

	Za rôzne majetkové delikty deväťkrát súdne trestaného recidivistu, ktorého prezývali Truhlík, sa táto poznámka nijako nedotkla. Už dávno si privykol na život na ulici.

	„Však ponúknite starého chudáka,“ natrčil dlaň. „Budem sa za vás modliť.“

	„Modliť si sa mal začať už veľmi dávno, nešťastník. Ale teraz stadeto zmizni!“

	„Len jednu. Jednu!“ zdôraznil neodbytne. „Nepýtam peniaze ani nič iné. Zľutujte sa, pán vyšetrovateľ.“

	Legen vybral z vrecka škatuľku, vytiahol jednu cigaretu a podal mu. Nechcel, aby mu tento nešťastník svojimi humusáckymi prstami pochytal aj ostatné.

	„Tu máš a vystreľ preč!“

	Bezdomovec sa očividne nikam neponáhľal. Veď kam by aj? Siahol do kabáta. Zahrkal pred sebou zápalkami.

	„Oheň mám,“ povedal zbytočne.

	„Super. Ale teraz sa už aj prac!“

	„Oné... len sa trošku pomrvím tuto v smetiakoch.“

	„Ťahaj sa mrviť v iných! Je ich v meste neúrekom.“

	„Dobre, dobre,“ vzdal to smradoch. „Človeka by aj skapať od hladu nechali, kurvy policajské,“ zamrmlal bezočivo a hlavne nevďačne a odšuchtal sa smerom k základnej škole. Tam by sa nejaká tá poživeň mohla nájsť!

	„Tvoj kamarát?“ podpichol mladý zo sledovačky Legena.

	Leo iba pokrútil hlavou. Nemal chuť mu na toto odpovedať.

	„Hovorím, idiot,“ Paľo opäť pripomenul kolegov zdravotný stav.

	Norbert Čimo sa nevracal ani o hodinu. Neukázal sa ani o dve, ako predpovedali chlapci zo sledovačky. Noc už poriadne pokročila, do svitania nezostávalo veľa času, najviac hodina. Hmla sa pozvoľna rozplynula, na nebi sa na chvíľu ukázal mesiac. Potom sa zase skryl za sivočierne mraky.

	Leo stále sedel v aute, oči mu zatláčala únava, mechúr ho tlačil. Ale musel zostať bdelý a v strehu. Pripálil si vari dvadsiatu cigaretu. Hodil očkom do spätného zrkadla. Rôznymi grimasami si ponaťahoval mimické svaly na tvári, pošúchal si líca. Od dlhého sedenia mu bolesť vyrážala do krížov, tŕpli mu nohy aj zadok. Vtom v zrkadle zazrel pohyb. Pretrel si unavené oči a zaostril na obraz v zrkadle. Chodníčkom medzi činžiakom a školou kráčal nejaký muž. Prísvit lampy dopadal priamo naňho. Veľký širokoplecí chlap, odhadom asi tridsiatnik. Na sebe mal čierne kapsáče a hrubú čiernu, možno tmavomodrú mikinu s kapucňou prehodenou cez hlavu. Hlavu mal zaborenú medzi plecami a ruky vo vreckách, chúlil sa od zimy. Zabočil k činžiaku číslo šesť.

	Legen ho s istotou spoznal. V uplynulých dňoch ho stretol dvakrát. Muž v mikine bol Norbert Čimo. Postava aj štýl chôdze ho prezrádzali. K miernemu krívaniu a zľahka vytočenému chodidlu prišiel pri úraze na motocykli v devätnástich rokoch. Nepomohli tomu ani nespočetné rehabilitácie.

	Čimovi k vchodu do domu zostávalo azda päťdesiat metrov.

	 

	Nie je čas, usúdil Legen, teraz, alebo nikdy. Ak im Čimo ubzikne, všetko je stratené a možno ho už nikdy nenájdu.

	Potichu otvoril dvere.

	Leo už mal jednu nohu von z auta, keď chlapík odrazu zastal. Modravé svetlo mobilného telefónu zalialo Čimovi tvár. Krátko do neho pozeral, nikomu však nevolal. Potom ho schoval do vrecka.

	Vyšetrovateľ potichu zavrel dvere na aute a pomaly sa pohol za ním tak, aby sa vyhýbal svetlám lámp.

	Čimo to mal k vchodu nanajvýš pätnásť metrov.

	Muža spoznali aj policajti v tmavozelenej octavii. Spozorneli a schúlili sa v sedačkách temer pod palubnú dosku. Vo vysielačke znenazdania zapraskalo a ozval sa hlas ich kolegu. Paľo ju rýchlo schmatol a vypol. Obaja zatajili dych.

	Postava odrazu zastala uprostred chodníka. Nehýbala sa. Akoby načúvala.

	Norbert Čimo nebol hlúpy. Došlo mu, vycítil, že niečo nehrá. Nepatrný zvuk, ktorý zachytil, ho primäl zbystriť zmysly. Pozrel sa doľava, hneď doprava a zase späť. Nato uprel pohľad rovno na zelené auto. Zaostril cez čelné sklo a uvidel dva tmavé tiene. Dovtípil sa, kto v aute sedí.

	Zároveň začul, ako sa k nemu približujú zozadu kroky. Pootočil hornú polovicu tela a pozrel sa do tmy za sebou. Po chodníku prichádzal nejaký chlap, jednu ruku držal pod bundou.

	Čimo ticho zaklial. Policajta zavetril na sto honov, a nemýlil sa ani tentoraz. A tohto fízla veru spoznal okamžite.

	Leo zostal stáť, ruku nespúšťal z pažby zbrane.

	Obidvaja muži sa chvíľu bez pohnutia dívali jeden na druhého. Delilo ich sotva dvadsať krokov. Zvažovali možnosti. Ktorý z nich vytasí zbraň ako prvý?

	Ten kratučký okamih obidvom pripadal ako večnosť.

	Kopec zaplavilo ostré svetlo nákladného auta driapajúceho sa hore k samoobsluhe. Norbert využil, že reflektory oslnili vyšetrovateľa. Ozlomkrky vyštartoval na Partizánsku ulicu a vzápätí zahol poza žltý činžiak.

	Na octavii sa rozleteli dvere a dvojica chlapov vyrazila za bežcom. Leo im bol v pätách.

	„Norbert Čimo!“ ozvalo sa do ranného ticha. „V mene zákona, stojte!“

	„Zostaňte stáť!“ dorazil k utekajúcemu povel aj z opačnej strany.

	Tí hajzli zasraní sú všade, preletelo Čimovi mysľou.

	„Stoj!“ kričal Malus. Bol k Čimovi najbližšie, lenže spomedzi ostatných policajtov najpomalší. Územčistý kriminalista sa pachtil, fučal ako lokomotíva, a to prebehol ledva štyridsať metrov.

	„Stoj, lebo strelím!“ ozvalo sa z hornej strany ulice od iných chlapcov zo sledovačky. Čimo však kašlal na policajné výzvy, bežal ako o dušu. Na jeho postavu veľmi prekvapivý výkon.

	K Leovi sa pripojil Foltán, ktorý dovtedy čupel vo výklenku o tri vchody ďalej. Snažili sa unikajúcemu nadbehnúť z pravej strany cez trávnik a odrezať mu cestu. Lenže Čimo bol stále ďaleko pred nimi.

	Do tmy blikli oranžové svetielka. Čimo diaľkovým ovládačom odomkol čierne esúvečko. Než stihol otvoriť dvere a nasadnúť, zaznel posledný príkaz na zastavenie. Hneď potom padol ohlušujúci výstrel.

	 

	Leo vedel, že Čima nedostihnú. Ufujazdí im a oni nemali autá dosť blízko. Zostal stáť, z puzdra vybral Glock. Zakričal výzvu, aby sa vzdal, zacielil, vystrelil. Guľka zahvižďala Čimovi ponad plece, skončila ktovie kde.

	Čimo už mal ruku na kľučke dvier auta. Nezľakol sa výstrelu. Bol z drsnej školy a v živote už videl, zažil a aj sám sa pričinil o oveľa nepríjemnejšie veci.

	Leo zadržal dych. Namieril znova.

	Druhý výstrel zasiahol chlapa do lýtka. Čimo zavyl, zanadával a naskočil do auta.

	K Legenovi doletel zvuk naštartovaného motora.

	Kolesá esúvečka zahrabali naprázdno a vzápätí sa auto dalo rýchlo do pohybu.

	Z okienka sa vystrčila ruka, zahrmeli tri výstrely za sebou. Čimo strieľal naslepo, potreboval získať čas.

	Leovi kúsok od ucha zapískal projektil, potom počul, ako sa za ním rozbilo sklo. V okne na prízemí činžiaka sa objavila diera. Skokom sa spolu s väčšinou kriminalistov ukryl za najbližšie kríky. Jeden policajt sa nepochopiteľne schoval za detskú kovovú preliezačku. Ďalší dvaja operatívci si našli úkryt za murovanými schodmi do činžiaka. Iba Foltán sa strmhlav a hlavne duchaprítomne hodil na zem.

	Auto medzitým odfrčalo hore kopcom smerom na Kmeťovu ulicu.

	 

	Čimo trieskal do volantu a vykrikoval nadávky. Zranená noha ho nepredstaviteľne pálila. Cez dieru v nohaviciach mu stekala krv na podlahu auta. Nemal si ju ako obviazať ani inak zastaviť krvácanie.

	Policajti vyrazili za ním. Pneumatiky pískali na každej zákrute, nepripútaných chlapov hádzalo na strany.

	Nitra sa pomaly prebúdzala k životu a ľudia sa poberali do práce. Niektorí uskakovali z cesty, iní krútili hlavami nad bláznom v čiernom terénnom aute. Čimo presvišťal Hviezdoslavovou triedou a po Jarockej sa dostal von z mesta. Pokračoval po okresnej ceste. Len sto metrov za ním sa držal Legenov renault, nasledovaný troma civilnými vozidlami. K nim sa pripojili hliadky pohotovostnej motorizovanej jednotky, hliadky okresného riaditeľstva aj dopravnej polície so zapnutými majákmi a sirénami.

	Čimo nemal ani omylom v úmysle zastaviť alebo spomaliť. Uprostred polí prudko strhol volant doľava.

	Po necelom kilometri prefrčal okolo tabule s nápisom Nitra – Párovské háje.

	Čimo prudko zabrzdil svoj Volkswagen Touareg pred rodinným domom na konci ulice. Krátka a úzka, s nekvalitnou kamenistou cestou pripomínala viac uličku v záhradkárskej osade než obytnú zónu s rodinnými domami. Policajné autá nemali inú možnosť, než vytvoriť reťaz a ísť jedno za druhým.

	Čimo vyletel z auta a nechal za sebou otvorené dvere. Troma dlhými skokmi prebehol k bráničke. Zalomcoval ňou, zaklial, kopol do nej. Bola zamknutá. Nakoniec ju napriek zraneniu preskočil.

	Ozvalo sa divoké búchanie na dvere.

	Patrícia Szekeresová práve spláchla a pokrútila hlavou.

	„Komu to šibe?!“ opýtala sa sama seba, keď vychádzala z kúpeľne. Poštárka chodí až o deviatej, Noro prevažne navečer. Takto zavčasu nikoho nečakala.

	Buchot na dvere sa stupňoval. K Patrícii doliehal tlmený mužský hlas.

	„Kto je tam?“ opýtala sa bojazlivo. Vzápätí jej napadlo, že načo sa vlastne vôbec ozývala. Mala sa robiť, že nikto nie je doma.

	„Otvor! To som ja,“ zahučal známy hlas.

	„Noro?“

	„Nie, Al Pacino. Do piče, otvor tie dvere, lebo ich, prisámbohu, vyjebem z pántov!“

	Odľahlo jej.

	Dva razy cvakol zámok.

	Dvere sa rozleteli tak, že žene skoro zlomili ruku. Čimo vtrhol dnu. Zapleskol za sebou, až sa múry zatriasli.

	„Zbláznil si sa?“ protestovala Patrícia. „Musíš robiť taký kravál? Zobudíš Mišku,“ kývla hlavou k detskej izbe.

	„Drž hubu!“ zahriakol ju muž a zamkol dvere. Kľúč otočil priečne v zámke a poobzeral sa. Masívnu skrinku na topánky pritiahol k dverám.

	„To čo vyvádzaš?“ vyvalila naňho Patrícia oči. „A ako sa to so mnou rozprávaš? Nebudem držať hubu. Toto je môj dom. Čo to má vlastne zname...?“

	„Zavri hubu, ti hovorím. A neser ma!“ precedil Čimo cestou do obývacej izby spojenej s kuchyňou. Žena v chlpatých papučiach a kratučkej nočnej košieľke ho rozčúlene nasledovala.

	„Toto si, môj zlatý, ku mne nebudeš...“

	Čimov forhend z otočky bol taký silný, že Patrícia temer vzlietla. Hlavou narazila o hranu kuchynskej linky a zviezla sa na zem. Vyhŕkli jej slzy, z nosa jej vytryskla krv, líce mala v ohni. Nestačila si naň ani priložiť ruku, keď ju z dlážky za dlhé vlasy zodvihli Čimove laby. Ťahal ju k oknu ako lovec krokodíla za chvost. Zadkom sa šúchala po klzkých dlaždiciach, až jej stiahlo nohavičky.

	„Vstaň!“ zakričal.

	„Rozbil si mi nos, ty kretén!“ zvreskla celkom odvážne a ukázala mu krvavé prsty. Nos jej rýchlo začínal puchnúť. „Vypadni stadeto!“ zakričala ešte a vytiahla si naspäť nohavičky.

	„A rozmlátim ťa na kašu, ak neprestaneš kvákať!“ umlčal ju. Pohotovo zatiahol žalúzie na oknách.

	Patrícia však domŕzala ďalej. Čimo spoza pása nohavíc vybral pištoľ a namieril jej na hlavu.

	„Postav sa, ty krava prijebaná, lebo ti tou slamou, čo máš miesto mozgu, preženiem jedného super rýchleho šprintéra.“

	Než sa žena k tomu odhodlala, Čimove paže ju za vlasy zodvihli z podlahy. Cítila, ako sa jej napína koža a vytrhávajú sa vlasy z korienkov. Premkla ju hrôza, keď si uvedomila, kto spí v izbe naproti.

	 

	Jednoposchodový, zvonka rozostavaný dom so šikmou strechou stál desať metrov od cesty. Viedol k nemu provizórny chodníček z kamenných tvárnic. Pozemok lemoval plot z oceľového pletiva, pripevnený k železným tyčiam. Jeden rad ostnatého drôtu nad ním mal zrejme odlákať potenciálnych lupičov. Neďaleko nízkej bráničky stál prívesný vozík, za ním dva fúriky a rebrík opretý o škridlovú strechu.

	Leo zatiahol auto k susednému domu tesne pod betónový múr, aby si vytvoril krytie. Nepochyboval, že Čimo je schopný čohokoľvek, len aby znemožnil svoje zatknutie. Preto policajti musia zachovávať najvyššiu opatrnosť, nedopustiť sa najmenšej chyby, ktorá by Čima vyprovokovala k streľbe.

	Ďalšie civilné aj označené policajné autá sa hnali zo všetkých strán, sirény húkali, ozvena sa odrážala od stien domov. Zablokovali obidva vjazdy do ulice, zhrčili sa pred domom, kde stál Touareg s otvorenými dverami. Kľúčik zostal v zapaľovaní. Huriavk vonku prebudil obyvateľov, vychádzali z domovov alebo len zvedavo pozerali cez okná. Nestačili sa čudovať. Takýto ruch veru v tejto pokojnej časti obce ešte nezažili.

	Policajti sa krčili za autami so zbraňami v rukách. Vyčkávali na príchod pohotovostného policajného útvaru s vyjednávačom a ostreľovačom.

	Muži v čiernych kuklách sa dostavili v rekordnom čase.

	 

	Tomáš Foltán dokončil hovor s operatívnym strediskom.

	„Dom je písaný na tridsaťjedenročnú Patríciu Szekeresovú,“ referoval kolegom. „Je tu prihlásená k trvalému pobytu. Je rozvedená, má päťročnú dcéru, dom vysúdila pri rozvode pred poldruha rokom, na Kupeckej vlastní butik s handrami s názvom PaM Móda.“

	„Čimo chodí Szekeresovú obrábať,“ oboznámil Leo kolegov so vzťahom páchateľa k vlastníčke nehnuteľnosti a povedal im, čo zistil od Z. „Nežijú spolu ako pár, len ju pravidelne trtkáva. Býva na Kamennej ulici, teraz sa zašíval na Bellovej, ako je nám známe.“

	„Dám krk na to, že presne vedel, kam ide. Potreboval rukojemníka. A tu má hneď dvoch.“

	„Čiže môžeme rátať s tým, že v dome je navyše aj malé dieťa,“ podotkol Boris a zachmúril sa.

	„Určite. Kde inde by o tomto čase bolo? Do riti, sa nám to komplikuje. Mimochodom, ten jeho byt na Kamennej, treba v ňom urobiť prehliadku a zaistiť ho. Takisto byt na Bellovej.“

	„Halász o tom vie. Poslal tam kŕdeľ technikov a dvoch...“

	Na dome odrazu zarinčalo sklo. V otvore sa nakrátko zjavila čierna hlaveň. Potom sa stratila.

	„Subjekt má zbraň! Opakujem, subjekt má zbraň!“ zbytočne všetkých upozornil ktorýsi policajt. Všetci sa skrčili nižšie a nespúšťali oči z okna napravo.

	„Mám tu rukojemníkov!“ zakričal Čimo. „Páľte všetci do piče, lebo ich mozgy budete dva týždne kefovať zo stien! Neručím za seba. Priblížite sa k domu, akoby už bolo po nich.“ Surovo posotil Patríciu pred oblok, pričom ju stále držal za dlhé čierne vlasy. Ústie zbrane jej priložil k spánkom. On sám sa pritom schovával za stenou.

	„Je tu policajný vyjednávač?“ opýtal sa Leo.

	„Nie, nie je,“ odpovedal mu Karol, veliteľ kukláčov.

	„Ako to? Kde sa fláka?“ podráždene vyprskol vyšetrovateľ.

	„Čoby sa flákal? Je v Zlatých Moravciach. Akýsi osemnásťročný fagan sa po rozchode s priateľkou rozhodol, že skočí z komína.“

	„Na to tam potrebujú vyjednávača? Maximálne si doláme nohy.“

	„On sedí na stodesaťmetrovom fabrickom komíne, pre tvoju informáciu,“ zdôraznil. „Je to len na nás, Leo.“

	Legen nespokojne zavrtel hlavou.

	„Tak hej.“

	„Čo chceš robiť?“

	„Skúsim to.“

	Leo vystrčil hlavu spoza auta. „Len pokoj, pokoj, pán Čimo! V prvom rade sa hlavne všetci pekne upokojíme, všetko sa dá vyriešiť bez násilia. Načo by to bolo dobré? Nikomu by to neprospelo, ani vám, ani nám. Zbavme sa emócií, pán Čimo, dajme priestor rozumu. Vždy je možné ísť normálnou cestou a dohodnúť sa k spokojnosti náš všetkých.“ Prúdom slov sa predovšetkým snažil získať čas pre taktický tím, ktorý sa už zoskupoval pri múre vedľajšieho domu. Leo neovládal postup vyjednávania, ale niekto to musel spraviť, kým sa iniciatívy chopí profesionál.

	„Tieto kecy aj svoje dohody si strč do riti, dilino!“

	„Pani Szekeresová, ste v poriadku?“ zavolal Legen k domu. Nechcel s Čimom rozoberať, že si teraz priťaží aj trestnými činmi únosu, brania rukojemníka a obmedzovania osobnej slobody. Ale Čimo si to plne uvedomoval, preto sa vôbec nemienil vzdať.

	„Pomóóc! Pomóó...“ zavolal ženský hlas zvnútra.

	Vzápätí Patrícia čelom prerazila sklo, po tom, ako ju Čimo rýchlo sotil dopredu a dozadu, s jej vlasmi v pästi.

	„Zavri hubu!“ zvreskol po žene a úkosom pozrel na jej čelo. Mala v ňom zabodnuté dva ostré črepy. Niekoľko ich bolo schovaných medzi vlasmi a krv sa jej valila po tvári. Žena jačala na plné hrdlo. Norbert jej pustil vlasy a chmatol ju za krk. Mocne stisol. Nevedel, že palcom jej tlačí na krčnú tepnu. Na ženu prichádzali mdloby, začali sa jej podlamovať kolená.

	 

	„Už som tu,“ ozval sa za Legenom vyjednávač od kukláčov.

	„Vďakabohu,“ vydýchol Legen. „Nevedel som, ako ďalej.“

	„Išlo to dobre?“

	„Nepovedal by som.“

	„Aha. Hm. Odteraz to nechaj na mňa.“

	Keď vyjednávač začal do Čima hustiť, Leo sa otočil na veliteľa zásahovej jednotky.

	„Máte tu prístroj s termovíziou, kameru či také niečo, aby sme vedeli, koľko ľudí je dnu?“

	„Jasné, my sa sem nechodíme zabávať,“ odpovedal mu veliteľ.

	Leo mu venoval nepekný pohľad a opýtal sa, či to mala byť narážka na niečo konkrétne. Veliteľ mu len cez zuby odvrkol, že myslel skôr všeobecný vývin udalosti, pretože keby kriminálka o celej veci informovala útvar včas, mohli Čima schmatnúť rovno na ulici v meste.

	„Predpokladajme barikádu v dome,“ zmenil tému Legen. „Isto zatarasil vchodové dvere, možno aj zadný východ, ak tam dajaký je. Dostanete sa do domu?“

	„Bez obáv,“ potľapkal vyšetrovateľa po pleci. „My už si poradíme.“

	Veliteľ zásahovej jednotky rozdal rýchle povely a kývol hlavňou automatickej pušky.

	Akcia sa rozkrútila. Odteraz už zamaskovaní policajti nepotrebovali slová, dorozumievali sa iba nacvičenými gestami.

	Traja členovia zásahovky vrátane veliteľa istili priestor s namierenými zbraňami Heckler & Koch MP5SD spoza áut na protiľahlej strane cesty. Ďalšie dve skupiny po štyroch chlapoch sa rozdelili vpravo a vľavo. Prikrčení, s odistenými automatmi, sa opatrne prikrádali k plotu. Na streche garáže susedného domu ležal ostreľovač s opakovacou puškou SIG-Sauer 3000 a cez puškohľad pozoroval okno s rozbitým sklom obrátené do ulice. Pozícia to nebola ktovieaká, no lepšiu tu nenašiel, ak sa nechcel štverať na strom oproti domu.

	 

	Leo kľačal na jednom kolene za označeným autom. Odniekiaľ sa k nemu doniesla vôňa parfumu. Zašomral si popod nos niečo neurčité a obzrel sa.

	Ingrid Kanská v predklone prebehla povedľa dvoch áut a pričupila sa k Legenovi. Úzke džínsy tvarujúce jej výstavný zadok na moment odpútali pozornosť podaktorých policajtov od cieľa za oknom. Vlasy mala nahladko zviazané do chvosta, obtiahnutú ružovú bundu zapnutú ku krku. Pod ňou sa rysovali jej veľké prsia.

	„Zbláznila si sa?“ zasyčal na ňu Leo. „Tu nemáš čo robiť. Ani nie si ozbrojená. Do čerta, Ingrid, nemôžeš robiť takéto veci. Rýchlo choď preč!“

	„Chcela som byť pri priamej akcii a dolapení páchateľa,“ povedala urazene. „Nie vždy mám takú príležitosť.“

	„Čože si chcela?!“ Legen neveril vlastným ušiam. „Si normálna?“ Ďalej to nerozvádzal, nemalo to význam ani nebol čas. Poveril Foltána, aby prokurátorku urýchlene a bezpečne odviedol preč.

	„Podporučík Foltán ťa teraz stadeto eskortuje až na koniec ulice. Skloň hlavu, skrč sa čo najnižšie a opatrne ho nasleduj.“

	Kanská sa však nikam nechystala.

	„Ingrid, ten hajzel vnútri je ozbrojený a niet najmenších pochýb, že so zbraňou vie slušne narábať,“ skúsil to naposledy.

	„Zostávam!“

	Leo bezradne pokrútil hlavou. Tomáš čakal na ďalší príkaz od vyšetrovateľa, žiadny však neprichádzal.

	 

	Chlapi so zásahovky veľkými nožnicami vystrihli paralelne otvory na oboch stranách plota a preliezli na pozemok.

	Čimo krátko nazrel z okna a spozoroval pohyb pri plote.

	„Ako chcete, buzeranti!“

	Z diery v skle sa vynorila hlaveň a Čimo spustil šialenú paľbu. Strieľal ako zmyslov zbavený, hulákal, ženu stále držal za krk, kryl sa jej o polovicu menším telom. Začalo ho to baviť.

	Patrícii búchal záver pištole sotva pár centimetrov od ucha. Hučalo jej v hlave, prestávala počuť. Hlasné zvuky i zápach horúcich nábojníc ju prebrali. Jedna jej pristála na brade a popálila ju. Vrieskala spolu s Čimom, každý po svojom.

	Strelec pustil ženu, aby vymenil zásobník. Patrícia sa zvalila na podlahu.

	Muž sa ňou už nezapodieval. So šialenou grimasou pokračoval v načatom.

	Kukláči sa pritlačili k múru pod oknami domu, policajti sa kryli na ulici za autami. Streľbu neopätovali, aby náhodne nezasiahli rukojemníčku. Na dvoch vozidlách zasyčali pneumatiky, jeden projektil prerazil okienko, iný prevŕtal maják. Farebný plast sa rozprskol nad hlavami mužov v uniformách. Schovávali sa, kto kde mohol, a boli radi, že nikto neschytal zásah.

	Až na jednu osobu.

	 

	Leo aj navzdory rachotu streľby začul, že Kanská vedľa neho zjojkla. Prisudzoval to však hluku a strachu zo streľby. Úkosom na ňu pozrel.

	Ingrid sedela na zemi s vystretými nohami, oči mala zavreté, spod viečok jej tiekli slzy. Chrbtom sa opierala o koleso auta. Pravú ruku si držala pár centimetrov nad ľavým prsníkom a pomedzi prsty jej striekala červená tekutina. Farbila jej rukáv bundy až po lakeť.

	Leo sa v podrepe presunul bližšie k nej.

	„Ingrid! Počuješ ma? Ingrííííd!“

	Neodpovedala.

	Legen videl, že hrudník sa jej rýchlo dvíha a klesá. Žije! Nemal však poňatia, ako vážne je zranená, krvi sa z nej valilo naozaj veľa.

	 

	Baranidlo rozrazilo dvere, dnu vletel fosforový granát.

	„Polícia!“ reval jeden kukláč.

	„Policajná akcia!“ hulákal druhý.

	„Odhoď zbraň a ľahni si na zem!“ ziapal tretí.

	Čimo obanoval, že sa už nekryje Patríciou. Nemal čas dvíhať ju z dlážky, nemal už kedy vymýšľať, zdvihol zbraň k dverám.

	Vystrelil.

	Vzápätí sa ozvalo niekoľko výstrelov z policajných automatov.

	Čimo skríkol od bolesti a zvalil sa na zem. Pištoľ mu vypadla a chytal si nohy.

	„Subjekt je zneškodnený!“

	Čima obkolesil húf chlapov s čiernymi kuklami. Jeden odkopol jeho pištoľ, ďalší dvaja ho nešetrne obrátili na brucho a založili mu putá. Štyria sa vo dvojiciach pustili prečesávať ostatné miestnosti.

	Až potom vošli do domu kriminalisti a služobné zbrane mohli schovať späť do puzdier.

	Čimo mal prestrelené kolená aj stehná.

	„Čisté!“ ozvalo sa zo spálne.

	„Čisté!“ zaznelo z kúpeľne.

	Z detskej izby vychádzal policajt, na rukách niesol na smrť prestrašené dievčatko.

	Malá Miška uvidela svoju matku ležať na zemi. Nerozumela, prečo má takú opuchnutú tvár a pomaľovanú načerveno. Veď jej mama si síce maľuje ústa červeným rúžom, ale nie až takto veľa!

	 

	Ingrid prišla o množstvo krvi, strácala vedomie. Pomaly upadala do kolapsu. Hlava jej klesala čoraz nižšie, až jej úplne odkväcla na prsia. Ruka, ktorou si pridržiavala ranu, jej bezvládne ovisla pozdĺž tela. A srdce z tela rýchlo pumpovalo životodarnú tekutinu.

	Leo nevedel, čo má urobiť, či ju prefackať, triasť s ňou alebo ako ináč ju priviesť z mdlôb a udržať pri vedomí.

	„Ina, preber sa. Preboha, otvor oči, pozri sa na mňa.“

	Ingrid oči neotvárala, nevládala.

	„Do riti aj so ženskou! Tak sa už zobuď!“

	Držal jej hlavu položenú na svojej dlani, druhú ruku, zmáčanú krvou, silno pritláčal na dierku pod kľúčnou kosťou.

	„Zavolajte lekára!“ zakričal Leo. „Rýchlo!“

	„Už sem bežia záchranári,“ vychrlil Foltán a pohľadom prebehoval medzi Kanskou a posádkou záchranky, ktorá sa blížila aj s nosidlami.

	Obaja opatrne uložili prokurátorku do ležiacej polohy. Legen nepúšťal dlaň z krvácajúcej rany.

	 

	„Čistý priestrel,“ konštatoval lekár zo záchranky, keď ošetroval Kanskej poranenie. Druhý záchranár jej pichal do vonkajšej strany zápästia ihlu. Napojil ju na hadičku s infúziou.

	„Guľka preťala podkľúčnu tepnu,“ vysvetľoval doktor, keď chlapi nakladali Ingrid na nosidlá na kolieskach, „preto prišla o obrovské množstvo krvi. Musíme urgentne letieť do nemocnice, okamžitá operácia je nevyhnutná, inak...“ Nedopovedal.

	Keď sa záchranári ponáhľali s vozíkom k sanitke, Leo kráčal vedľa nich. Pohladil Ingrid po líci a stisol jej dlaň.

	„Neboj sa, všetko dobre dopadne,“ povzbudil ju. „Buď silná, zvládneš to.“ Nevedel, čo má ešte povedať.

	Kanská ho nevnímala. Na tvári mala kyslíkovú masku, z infúzie do nej tiekli lieky proti bolesti aj roztok s chloridom sodným na doplnenie tekutín pre stratu krvi.

	Leo sa ešte chvíľu pozeral za odchádzajúcou sanitkou. Jej húkačka sa rozlievala doďaleka. Potom sa zvrtol a vykročil k domu.

	 

	Legen vošiel do bráničky a pripálil si cigaretu. Zahľadel sa na pravú ruku. Kanskej krv na nej bola až príliš čerstvá, cítil je pach. Pach krvi.

	Zbledol od hnevu. „Toto si ten čurák škaredo odskáče,“ precedil cez zuby a ruku si utrel do papierovej vreckovky. Krv však úplne nezotrel. Zatiaľ sa nedozvedel, čo presne sa vnútri zomlelo, ani to, že Čimo už nikdy skákať nebude.

	V sprievode dvoch uniformovaných policajtov z domu vychádzala mladá žena. Tvár i vlasy mala zmáčané krvou. Ľavé oko pomaly modrelo, nos pripomínal mandarínku. V náruči zvierala malé dieťa. Dievčatko pevne objímalo matku okolo krku a neutíšiteľne plakalo. Obidve sa triasli ako osiky. Prikrývky prehodené cez plecia ich pred ranným chladom ledva chránili. Šok z dramatickej udalosti neodohnali vôbec.

	Leo sa ne ľútostivo díval.

	Keď prešli okolo neho, vošiel dnu.

	Veliteľ kukláčov mu v skratke zhrnul priebeh zásahu.

	Na podlahe medzi rozbitým sklom, prevrhnutým kreslom a prevrátenou malou vitrínou ležal na bruchu Norbert Čimo a reval od bolesti. Chlapi so zbraňami naňho mierili a vyčkávali na príchod ďalšej posádky záchranárov. Spútaný muž rátal každú sekundu, kým ho ošetria.

	Leo pristúpil k nemu. Pokľakol, schytil ho za uši, lebo vyholená hlava mu neumožňovala chytiť ho za niečo iné, a zvrtol mu tvár k sebe.

	„Tak, ty tupý debil. Práve si ťažko, veľmi ťažko postrelil krajskú prokurátorku. Vieš, čo to znamená? Bude z teba celebrita, mediálna hviezda správ všetkých kanálov. Jej stav je kritický, aby ti bolo v tej zaostalej agresívnej makovici jasné. Už teraz sa z basy len tak nedostaneš, no ak sa jej dačo stane, myslím niečo fatálne, pričiním sa všetkými silami a prostriedkami, aby si z väzenia už nevyliezol a dovtedy si to vo väzení poriadne užiješ. Pochopil si ma?“

	Čimo na Legena vrhal nenávistné pohľady.

	Leo pustil bezvlasú hlavu a vstal. Stúpil surovcovi na prestrelené koleno a potočil špičkou topánky. Chlap zreval ako lev. Všetci policajti sa práve a náhodou pozerali inam. Ani nič nepočuli. Vyšetrovateľ sa s kamennou tvárou pripojil k hlúčiku kriminalistov.

	 

	„Magnum?“ začudoval sa Boris Malus a poťažkal v ruke zbraň v priehľadnom vrecku. „Kde sa dostal k takému kanónu?“

	„Magnum Desert Eagle, kaliber 44,“ odrecitoval veliteľ kukláčov. „Ďalšiu veľkosť už vyrábajú na kolieskach a ťahá sa za sebou. Strašné delo.“

	„Odkiaľ mal takúto zbraň? V podsvetí sa nepoužíva, je zbytočne veľká a ťažká.“

	„Ktovie? Má zbrúsené sériové číslo. Vidíš?“ ukázal na pištoľ. „Vieme, kto používa neoznačené zbrane bez registrácie.“

	„Čimo patril v minulom desaťročí k miestnemu podsvetiu, to vieme, nemal problém si zbraň zadovážiť. Možno ich má viac. Jeho byt už prezerajú, teraz musíme urobiť prehliadku tohto domu. Možno aj tu niekde schovával ďalšie zbrane.“

	„Keď sa začala tá banda rozpadať,“ prispel Legen do diskusie, „a podaktorí z nej skončili vo väzení, iní pod hlinou či betónom, Čimo vtedy zmizol. Určite mal toho na rováši neúrekom a bál sa, aby nešiel dole aj on. Keď najhoršie prehrmelo, vrátil sa a zašil sa do ústavu ako sanitár. Horná je jeho krstná mater, vybavila mu prácu, on si našiel jednoizbák na Kamennej. Ostatné už ako-tak poznáme. A dám krk na to, že ho dopredu varoval Bizón, možno mu aj osobne dohodil byt na Bellovej. Túto chybu si ešte odnesie.“

	„My to tu balíme,“ ozval sa veliteľ kukláčov. „Už si miesto zaistíte sami, že?“

	„Hej,“ súhlasil Malus. „Obrovská vďaka.“

	„Pijeme whisky,“ zasmial sa šéf.

	„Karči,“ oslovil veliteľa Legen. „Poď sem kúsok bokom. Na chvíľku.“

	Keď sa vzdialili tak, aby ich nikto nepočul, Leo mu povedal: „Ešte vás budem potrebovať. A zdá sa, že čoskoro.“ Stručne vysvetlil, o čo ide.

	„Samozrejme, kamarát, kedykoľvek. Daj vedieť,“ prikývol veliteľ a zavelil svojim chlapom.

	Ozbrojenci v kuklách nasadli do čiernej dodávky a odišli.

	Piatok 21. október 2005

	Muž na zaprášenej pohovke sa strhol na zakikiríkanie kohúta. Niežeby ho zobudilo, bol už dlho hore, zvuk ho iba vytrhol zo zamyslenia.

	Hodiny ukazovali pol šiestej ráno, čas vstať.

	O minútu nato sa v starom dome rozsvietilo a miestnosťami sa rozľahli ťažké kroky.

	Kuchynský stôl bol zaprataný neumytým riadom, prázdnymi pohármi a preplneným popolníkom. Muž si sadol za stôl so šálkou lacnej kávy. Zapíjal ňou stvrdnutý rožok z predchádzajúceho dňa a pritom hľadel do prázdna. A hoci mu kedysi záležalo na poriadku, ba priam si naň potrpel, teraz naň jednoducho kašľal.

	Vedel, že nevyhnutné prichádza, čas sa naplnil. Už iba chvíľu, pomyslel si, kratučkú chvíľu, azda už dnes. Cítil sa pripravený.

	Mal to v hlave. Nedokázal sa zbaviť tých strašných spomienok. Prešiel si dlhou cestou nesmiernych útrap a potupy, celou škálou trestov a výpraskov, čo mu ruinovali telo i myseľ. Hmatateľne cítil horkosť všakovakých ponížení, ktorých sa mu dostávalo. Často pred zrakmi druhých, ktorí sa iba nečinne prizerali, nezakročili, len sa smiali. Neskôr im to oplácal rovnakou mierou, dokonca viac a horšie. Ibaže stále nedokázal zabudnúť, zbaviť sa poškvrny, ako neutíchajúca ozvena mu to neprestajne rezonovalo v hlave. Aj keď sa jeho život teraz dostal viac-menej do normálnych koľají, mal pred sebou iba jedno okno, ktorým sa dokázal dívať dopredu, jeden cieľ, ktorému postupne prispôsoboval svoje dni a zmýšľanie.

	Dostal sa na miesto, na ktoré sa nikto nechce dostať. A za to môže on – jedine on. Ten chlap. Zakaždým sa k nemu správal horšie ako k psovi, ako k ľudskému odpadu. On je ten dôvod, prečo jeho život prestal byť takým ako predtým.

	Vedel, že raz príde deň, kedy sa karta obráti, kedy on bude prosíkať, bude sa mu plaziť pri nohách a žobroniť, aby sa nad ním zľutoval. Bude plakať a kričať, že to bola jeho chyba, nikoho iného. Ale niektoré chyby sa nedajú napraviť, sú ako najtvrdšie sklo, ktoré nikto nedokáže rozbiť a prejsť cezeň na druhú stranu.

	Už je to blízko. Čas sa naplnil. Teraz je len na ňom, aby vrátil požičané.

	Mal plán. Zrodil sa mu rýchlo. No jeho príprava trvala dlho. Raz ich uvidel spolu, toho sviniara s dcérou. Zhovárali sa pred gymnáziom, potom spolu odišli autom. Sledoval ich do Mlynáriec, svojím autom pomaly prešiel popri ich dome. Potom sa sústredil už iba na dievča. Nebolo to nič ťažké a trvalo to vari dva týždne. Dodržiavala presné časy – do školy, zo školy, občas s kamarátkami do reštaurácie, domov zhruba v rovnakú hodinu. Nie vždy mu to kvôli práci časovo vyšlo, ale to dievča svoje zvyky nemenilo. V hlave si vypracoval stratégiu.

	Jedného dňa to prišlo ako na zavolanie. Akoby dostal najkrajší darček v živote. Stál pred školou iba zopár metrov od nej. Tváril sa, že niekoho čaká. Dobre počul, ako dievča telefonuje so svojím otcom, bavili sa o výlete a nočnej stanovačke v lese. Takmer zatlieskal od radosti. Z následného rozhovoru dievčat, ktoré stáli pred školou, sa dozvedel presné miesto, kde sa skupinka chystala stanovať. Poznal to tam. Keď sa mu pri sobotnom číhaní v lese nad Duchonkou jeho plán potvrdil, už nič nebránilo tomu, aby sa tam večer vrátil a zrealizoval ho.

	Toho chlapa dostane!

	Naštvane zo stola rukou zmietol neporiadok. Popolník aj poháre dopadli na dlážku z drsných dosák a roztrieštili sa na črepiny.


75.

	„Človeče, sadni si, lebo spadneš na zadok,“ spustil Boris Malus skoro ráno na prahu Legenovej kancelárie.

	„Veď sedím, nevidíš?“ ohradil sa Leo a zahniezdil sa na stoličke. Nerozumel, kam Boris smeruje. „A zatvor! Kolegyňa je prechladnutá.“

	Klára zakašľala, kýchla, vysmrkala sa, znova zakašľala, odpila si z čaju.

	„To ja vždy takto na jeseň,“ ospravedlňujúco riekla.

	Malus zavrel dvere. „Sedíš. Aha. Nuž takto, Leo, nebudem zdržiavať. Chlapi od nás sa prehrabávali haldami papierov v pekárni Petran.“

	„Áno, viem. A?“

	„Vieš. V dokumentácii našli isté nezrovnalosti. Kolegovia z ekonomického sa od radosti budú plieskať po pleciach. To však teraz pre nás nie je dôležité. Pri dôkladnejšej kontrole odhalili aj inú vec, najmä čo sa odvodov do poisťovní týka a najmä s jedným bývalým zamestnancom. A to má veľmi podstatný súvis s... no, súvisí to s tvojou Olíviou.“

	Leo otvoril ústa, civel na Borisa.

	„Ako súvisí pekáreň s mojou dcérou?“ opýtal sa.

	Klára kýchla a spoza vreckovky skleslo vykukla na Legena.

	„Len počúvaj, budeš prekvapený. Dávaš pozor?“

	„Ježišmária, tak to už vytlač zo seba.“

	„Bohdan Hagara... spomínal si mi ho...“

	„No. Čo s ním?“

	„Pracoval ako šofér v Petrane.“

	„Mne tvrdil, že je nezamestnaný.“

	„Áno. Teraz už hej. Do pekárne nastúpil vo februári tohto roka, tri mesiace po prepustení z výkonu trestu. Majiteľovi nebolo príjemné, že sa o jeho zamestnancov, aj keď bývalých, zaujíma polícia. Ale spolupracoval. Vraj ho tam dostal istý jeho kamarát z detstva, ktorý v pekárni robí majstra.“

	„A nepotrebovali výpis z registra trestov?“

	„Údajne nie. Vedúci ho prijal na odporúčanie, nezaujímal sa o register. A práve v tom čase nutne hľadal šoféra, tak ho bez mihnutia oka zamestnal. Avšak Hagara dal začiatkom októbra dobrovoľne výpoveď, prakticky odišiel zo dňa na deň, na výpovednú lehotu sa vybodol. Jednoducho sa v pekárni viac neukázal. Vedúci bol naštvaný, lebo nemal zaňho náhradu. A teraz dávaj pozor! Podľa evidencie jázd mal vtedy Hagara pridelenú dodávku Citroën Jumper. Presne tú, ktorú ukradli z pekárne a našla sa zhorená pri kameňolome pri Pohraniciach. Nemám dojem, že by išlo o náhodu. Leo, máme ho.“

	Legen neskrýval úžas. Vyskočil na nohy.

	„Daj dokopy čo najviac chlapov od vás. Ja medzitým zavolám Halászovi, o čo ide, a nech rýchlo zorganizuje výjazdové skupiny. Hagarovu adresu poznám. Stretneme sa o dvadsať minút dole na parkovisku.“

	Leo strhol z vešiaka bundu, no medzi dverami sa zasekol.

	„Klárka, zisti mi, prosím, absolútne všetko, čo môžeš, o Hagarovi z posledného obdobia. Môj spis o ňom je takpovediac trochu neaktuálny. Súrne, Klárka, súrne. A potom si zájdi k lekárovi. Hentú pliagu musíš vyležať, zdravie je prednejšie.“

	 

	Za dverami bytu v trojposchodovej bytovke na ulici Za Ferenitkou bolo počuť šuchot papúč a jemné cinknutie príklopky priezorníka. Vzápätí sa otvorili dvere a vo dverách sa objavila staršia pani s rukami vbok.

	„Čo vyzváňate ako besní!?“ rozčuľovala sa žena. „Spí mi tu dieťa.“

	Pätica policajtov otočila hlavy. Ako mohli vedieť, že v susednom byte spí malé dieťa? Na dôvažok sa im to zdalo čudné, lebo žena bola viditeľne v dôchodkovom veku, tak aké dieťa?

	„Vnučka sa mi kvôli vám budí a plače,“ vysvetlila, akoby im čítala myšlienky. „Má vysoké horúčky, ale za ten svet tu nie je ticho. To ju mám v jednom kuse uspávať pre kadejakých hochštaplerov, čo tu hulákajú a dupocú?“ To, že hulákala ona na schodisku, kde sa jej hlas dvojnásobne ozýval, ju netrápilo. „Sám čert mi bol dlžný hentakého suseda,“ zahrozila päsťou k dverám oproti. „Ináč, ak hľadáte Hagaru, nadarmo mlátite do dverí. Toho grázla som tu už dlho nevidela.“

	Suseda to má dokonale zmapované, pomyslel si Leo Legen. Zjavne trávi viac času pri priezorníku než pri vnučkinej posteli.

	„Pani, utíšte sa, prosím!“ požiadal ju. „My sme od polície.“ Pre istotu jej dvaja ukázali služobné preukazy.

	Babou to ani nepohlo. Štátni aj mestskí policajti sem chodievali pre rušenie nočného pokoja pomerne často. Navzdory tomu na nich stále nedôverčivo zazerala.

	„A ja úplne, že ste dajakí jeho kumpáni z krčmy. Ej, veru často k nemu chodievali karty mastiť, slopať a tie... oné... pochybné cundry si do kvartýru vodili.“

	„Spomenuli ste, že Hagara tu už nebýva. Neviete náhodou, kde by sme ho našli?“ Leo si už dole všimol preplnenú poštovú schránku, išlo však iba o reklamné letáky.

	„To teda neviem. A nepovedala som, že tu nebýva, len že som ho dlho nevidela. Môže to byť tak týždeň, možno dva. Vlastne zaplať pánboh aj za to. Tie jeho ustavičné pitky a nočné žúry sa už nedali vydržať.“

	„Pani...“

	„... Novotná.“

	„Teraz vás poprosím, aby ste šli dnu. Toto je policajná akcia. A zdá sa mi, že sa vám zase rozplakala vnučka.“

	Pani Novotná plač nepočula. Ale pochopila. Zafunela a zabuchla dvere. V priezorníku sa však znova na sekundu mihlo oko.

	 

	„Dúfam, že máš povolenie na vstup do bytu,“ zaujímal sa Malus.

	„Mám,“ prisvedčil Legen a potľapkal sa po bunde. Boris sa naňho neveriaco pozrel.

	„Vieš dobre, že procedurálne nemôžeme...“

	„Viem. Hovorím ti, že povolenie mám.“

	„Fajn.“ Boris sa nahol nad zábradlie a zakričal na nejakého chlapa dole na prízemie.

	Po schodoch vyšiel muž s montérskou kabelou.

	„Zdravím vás, páni,“ slušne pozdravil policajtov. „Tak ktoré dvere treba otvoriť?“

	„Nazdar, Krištof,“ pozdravil ho Boris. „Vďaka, že nám helfneš. Tieto,“ ukázal prstom. Malus bol s chlapom dohovorený už dopredu. Než vyrazili na výjazd, spojil sa s ním, lebo museli počítať aj s alternatívou, že do bytu budú musieť vniknúť. A tak aj bolo.

	Starý zámočník sa pohrabal v taške, vybral vhodné náradie, napľul si do dlaní a predklonil sa.

	Ubehli sotva dve minúty, pred chlapmi sa otvoril vstup do Hagarovho dúpäťa.

	Byt nebol očividne, a najmä citeľne, dlho vetraný. Okamžite k nim zavial ťažký vzduch a zápach hniloby.

	Všetci zbystrili pozornosť. Nedajbože ďalšia mŕtvola? To si nechcel ani jeden pripustiť.

	Keď vošli do jednej z dvoch izieb, ktorá zrejme slúžila ako kuchyňa s obývačkou, len v miniatúrnom rozmere, zistili zdroj príšerného smradu. Za kuchynským stolom pri radiátore ležala mačka. Presnejšie to, čo z nej zostalo. Zdochlina už bola v značnom štádiu rozkladu. Či zviera patrilo Hagarovi, alebo sa sem nejako dostalo, bolo ťažko povedať. V byte bolo chladno, nekúrilo sa, no to aj tak nezabránilo hnilobnému rozpadu. V ostrom jesennom slnku, ktoré prenikalo sklom starých okien, sa hmýrili čiastočky prachu a zvoľna klesali na nábytok i mŕtvolu. Muchy neodbytne bzučali a krúžili okolo, drobné červíky sa lenivo plazili po linoleu.

	Jeden z policajtov rýchlo otvoril okno dokorán a vystrčil hlavu čo najviac von. Divže nevypadol z druhého poschodia. Tak či onak, mačku nechajú na starosť technikom, nech sa jej zbavia.

	Na kuchynskom stole medzi pohárom od horčice a prázdnou fľašou vodky ležal otvorený list papiera. Stáli na ňom dve slová: SI BLÍZKO.

	 

	Policajti sa pustili do prehliadky.

	Ani po hodine však nenašli nič zásadné – niekoľko obnosených kusov šatstva, jediný pár topánok, bežné veci dennej potreby. Odpadkový kôš zíval prázdnotou, nože v stojane sedeli zarovnané, nechýbal ani jeden.

	Leo nebol spokojný. Hrýzol ho pocit, že niečo tu musí byť, dačo určite nájdu, hoci ešte sám netušil čo. Znovu si prečítal hárok papiera. SI BLÍZKO. Teraz už bolo dokázateľné, kto stojí za únosom Olívie.

	V byte nechali pracovať tím technikov, kriminalisti sa odobrali prehľadať spoločné priestory a pivnicu. Kľúče našli na vešiaku za dverami na chodbičke. Legen zostal hore a robil si poznámky.

	Foltán sa onedlho vrátil naspäť do bytu, v rukách držal veľkú škatuľu.

	„Čo je tam?“

	„Pozri sa. Prekvapenie.“ Položil nález na dlážku.

	Leo pokľakol a roztvoril škatuľu. Pohľad mu stvrdol.

	Na dne škatule ležal sivý kufríkový písací stroj. Opatrne ho vytiahol, otvoril kryt, prst položil na klapku. Písmeno D bolo poškodené.

	„Mám ťa, ty špina,“ zašepkal. „Mám ťa!“ zvolal.

	„Máme ju, Leo,“ vykríkol radostne Tomáš.

	Legen iba súhlasne prikývol.

	Vstal, priložil si k uchu mobil.

	„Legen.“

	„Tu je Klára.“

	„Počúvam ťa, Klárka.“

	Klára postupne referovala, čo v priebehu dopoludnia zistila.

	„Áno... viem... uhm... isteže... skvelé... si si istá?... naozaj?... ďakujem.“

	Kriminalisti čakali, aké novinky sa vyšetrovateľ dozvedel.

	„Hagarova matka zomrela pred jeden a pol rokom, dom je teraz oficiálne neobývaný, nikto sa oň nestará. A najmä, nevolala sa Hagarová, ale Gerbiarová. Sestra mu žije v Kremnici. Pri dedičskom konaní nejavila o polorozpadnutý dom záujem. Vzdala sa dedičstva a barak zostal napospas svojmu osudu. Hagara ešte vtedy sedel, ale po konaní ho priklepli jemu. Dom sa nachádza v Ivanke pri Nitre, na Orolskej ulici. Musíme to tam okamžite prezrieť. Inde, predpokladám, byť nemôže. Nemá kde. A s bezdomovcami sa nefláka. Videl som ho, nepôsobil zanedbane.“


76.

	Bohdan Hagara síce mal jednu matku, ale dvoch otcov. Život nemal ani trochu ľahký. Prvého otca, Eduarda Hagaru, zastrelili v roku 1961. Pracoval na montážach pri Vimperku. S jedným kamarátom sa rozhodli, že prebehnú do Nemecka. Nepoznali miestne pomery, a tak si to strihli krížom cez neďalekú Šumavu. Obaja zahynuli pod paľbou samopalov hraničnej stráže. Bohdan mal vtedy len tri roky, ani sa na otca nepamätal. Od smrti prvého manžela sa Bohdanova mama začala upíjať, častejšie vysedávala v krčme než doma so synom. Chlapca vychovávala ulica. Mama si po čase na krk uviazala Antona Gerbiara, grobiána a agresora. O rok nato, na údiv všetkých, sa zosobášili. Bohdan mal vtedy desať rokov. Hoci si jeho mama po svadbe priezvisko zmenila, Bohdanovi zostalo to staré. Nikto na tom netrval, otčimovi to bolo jedno. Pitky aj bitky boli u nich na dennom poriadku. Gerbiar bol alkoholik, sedemkrát súdne trestaný za výtržnosti, ťažké ublíženie na zdraví, neplatenie výživného, vyhýbanie sa nástupu výkonu trestu a niekoľko ďalších skutkov. Bohdan ho v skutočnosti príliš často nevidel, keďže otec väčšinu času trávil za mrežami. Fakticky pendloval medzi väzením a slobodou. Bohdanova matka sa bála s ním rozviesť, dobre si uvedomovala, čo by ju čakalo. A netešila sa na to ani najmenej. Nuž radšej trpela týranie a ponižovanie. A tak to šlo stále dookola. Nevlastný otec viackrát znásilnil mamu pred chlapcovými očami. A on sa na to všetko musel pozerať. Videl strach v maminých očiach, keď ju otčim prehol cez kuchynský stôl, vyhrnul jej zásteru a stiahol nohavičky. Uvidel zakázané. Mamy predsa neukazujú svojim synom tieto veci! „Nestoj tam ako mamľas a nečum tak sprosto,“ skríkol naňho otčim. „Hybaj sem, zasran nepodarený! Tuto... tuto si sadni na stoličku a dívaj sa. Len sleduj. Takto treba so ženami, poriadne tvrdo, žiadne kvetinky a dezertíky, ináč ti čoskoro poskáču po hlave, spravia z teba slabocha a budeš na smiech celej dedine, celému svetu. Na tieto bosorky treba len tvrdý bič.“ Bohdan nechcel byť slaboch a nechcel byť na smiech. Díval sa. Díval sa čoraz častejšie. Učil sa rýchlo, vštepoval si, že ženské sú dobré len na dve veci – za sporák a do postele. Ani on na ne nebude mäkký. Lebo chlap môže dopadnúť aj nedobre, napríklad ako strýko Jano z Mojmíroviec, ktorého mydlila a strápňovala vlastná žena aj na verejnosti. Pral, žehlil, upratoval, piekol, s deťmi úlohy robil. Aj menštruačné vložky jej chodieval kupovať do samoobsluhy. A tak v Bohdanovi rástla zlosť, ľadová zášť voči všetkým. On nebude ako Jano. Ani žiadny iný hlúpy Jano.


77.

	Polícia uzavrela Orolskú ulicu z každej prístupovej strany. Uprostred uzávery ju križovali označené i neoznačené policajné autá a dve čierne dodávky. Blikajúce majáky oznamovali rodinám na okolí, že sa niečo deje, niečo veľké, nevšedné. Azda to večer bude aj v televíznych správach, pomysleli si podaktorí zo zvedavcov nakúkajúcich spoza záclon. Tí odvážnejší vyšli na dvor, aby sa dostali takpovediac do centra diania. Muži v uniformách ich však rázne zavrátili späť do domovov.

	Vidiecky dom Hagarovcov sa ničím nelíšil od ostatných chalúp postavených koncom štyridsiatych rokov. Zodpovedal svojmu veku, bol spustnutý a škaredý. Zanedbané okolie nijako nevylepšovalo tento pohľad. Dom obrastala suchá tráva s burinou, siahala až vysoko k oknám. Špinavá fasáda na mnohých miestach opadávala, popisné číslo viselo šikmo na jednom klinci.

	Široká železná brána, prežratá hrdzou, držala akoby zázrakom. Nebola zamknutá, či už naschvál, alebo z nedôslednosti. Pred ňou sa zhromažďovali dve skupiny policajtov – v jednej kriminalisti, v druhej členovia pohotovostného policajného útvaru. Legenova predpoveď, že v dohľadnej dobe sa opäť stretnú v spoločnej akcii, sa potvrdila.

	Osemčlenný tím chlapov zo zásahovky sa vhrnul do dvora. V podrepe, so zbraňami pri líci prekĺzli popri vonkajšom múre domu až na dvor a zaujali pozície.

	Za kukláčmi vošli do usadlosti kriminalisti.

	Dvojkrídlové vstupné dvere boli pootvorené na malú škáru, čo bolo obzvlášť podozrivé. Nikto nemohol predvídať, či ich za nimi nečaká spŕška guliek.

	„Pôjdem ja,“ vyhlásil Legen. Odistil pištoľ, spravil prvý krok.

	„Stop!“ zašepkal za ním hlas veliteľa kukláčov. „Čo, do čerta, vyvádzaš?! Ani len nevieme, či nemá zbraň.“

	„Oficiálne nevlastní strelnú zbraň. Klára to preverovala.“

	„A neoficiálne? Dá sa na to spoľahnúť? Keby aj nemal žiadnu guľovú, v dome sa určite nájde sekera, nože, vidly. Myslíš, že načo sme sem prišli? Je to naša práca. Keď vec vybavíme, ste na rade vy, mládenci.“

	„Už som sa rozhodol. Idem. Tu niekde je moja dcéra. A chcem ho dostať ako prvý.“

	„Veď toto. A práve to ti nemôžeme dovoliť. Tiež sme zodpovední za riziko.“

	„Karči, nebudeme sa tu predsa dohadovať.“

	Karol pokrútil hlavou.

	„Nebuď tvrdohlavý. Nevieš, kde je schovaný, prekvapí ťa a zraní. A to si nikto nevezme na zodpovednosť.“

	Leova tvár však naďalej prezrádzala odhodlanie.

	„Tak dobre. Daj si na seba aspoň vestu, ty baran.“

	Leo si na bundu navliekol nepriestrelnú vestu, ktorú mu podal jeden z kukláčov. Bola ťažká a nepohodlná, ale zvážil, že sa mu zíde.

	 

	Razia v dome sa udiala rýchlo, takticky, v tichosti. Nikoho dnu nenašli, ani páchateľa, ani Olíviu Legenovú.

	Na podlahe sa povaľovali črepiny, občas vrzli pod ťažkými podrážkami kukláčov. Tí si úlohu splnili, pomaly sa vytrácali na dvor. Vnútri zostali len kriminalisti a mračno technikov.

	Legen aj napriek dôslednej prehliadke zásahovky prešiel všetky tri miestnosti v dome. Znova sa chcel presvedčiť, uvidieť, čo nevideli oni.

	Nazrel do spálne. V kúte stála oplieskaná komoda a skriňa s vylomeným jedným krídlom dverí. Na popraskanej stene nad manželskou posteľou visela chabá reprodukcia da Vinciho Poslednej večere. Upútala ho však neustlaná posteľ, ktorá dosvedčovala, že v noci v nej niekto spal. A ten niekto bol nepochybne Bohdan Hagara.

	Technik Milan pristúpil k Legenovi, v rukaviciach držal tri fľaštičky.

	„Hoffmanove kvapky,“ skonštatoval sucho.

	Po krátkej porade na dvore sa policajti rozdelili na menšie družstvá – prvé vyšlo po rebríku na povalu, druhé sa pustilo do obhliadky kôlne pristavenej k domu.

	Chlapi z povaly nepriniesli okrem pavučín na tvárach a prachu na odeve nič usvedčujúce. Tí v kôlni pochodili lepšie. Naspodku pracovného pultu so zverákom, za hromadou haraburdia a plastových kanistier, našli poloprázdnu litrovú fľašu s etanolom. Dietyléterom, ktorý vzniká kombináciou etanolu a Hoffmanových kvapiek, bol napustený kúsok handričky, ktorú zaistili v blízkosti táboriska na Duchonke.

	Ak aj niektorý z policajtov dosiaľ pochyboval, že za únosom stojí Hagara, po tomto dôkaze už nemohol.

	 

	Leo vedno s Malusom a Foltánom pokračovali krížom cez dvor k úzkej, ale zato dlhej záhrade. V strede postavená stodola pretínala dvadsaťárový pozemok na dve zhodné polovice, za ňou sa ťahala záhumenica. Najpravdepodobnejšia možnosť bola, že Olívia by mohla byť držaná práve v stodole.

	Prechádzali povedľa drevenej latríny, králikárne s vylámanými dvierkami a akýmsi nízkym murovaným chlievom. Pri polorozpadnutom kuríne sa všetci zastavili ako na povel. To, čo zbadali, ich nenechalo chladnými a Lea Legena úplne zmrazilo.

	Zem sa kúpala v krvi.

	Rôsolovitá hmota sa miešala s kyprou hlinou a vytvárala hnedočervenú hrudkovitú masu. Vrchná plocha aj okraje hrubočizného klátu sa červeneli od krvi. Vpíjala sa do dreva a vytvorila na ňom zvláštne rozmazané obrazce. Do klátu bola zaťatá sekera, jej ostrie tiež pokrývala krv. Ovzduším sa šíril odporne kyslý zápach.

	Leo pri tom pohľade stŕpol hrôzou. Srdce sa mu rozbúchalo ako zvon. Nebol schopný pohybu, omráčene civel na hrôzostrašnú scénu, mozog mu ponúkal iba nepravdepodobné vysvetlenia.

	Za ním štyri razy cvakla spúšť fotoaparátu.

	Prebral sa.

	„Sliepky,“ povedal technik Milan. „Alebo kurence.“ Pre istotu urobil ešte dva zábery. „Odseknuté hlavy ležia tamto,“ ukázal na hnojisko vedľa kurína.

	Legen sa pozrel na hromadu hnoja. Päť párov mŕtvych očí, päť zobáčikov na hlavičkách oddelených od tela, trupy nikde. Spadol mu kameň zo srdca. Doslova sa z neho zosypala lavína skál.

	Zo stodoly sa ozval šramot.

	Leo z puzdra vytiahol zbraň, rozbehol sa a zastavil pred širokými vrátami. Kukláči sa tiež behom prirútili k stodole a rozmiestnili sa po stranách.

	„Leonardo Legen!“ ozval sa hlas zvnútra, sotva sa vyšetrovateľ priblížil. „Tak sa znova stretávame. Konečne si našiel, čo si tak dlho hľadal. Ale ti to trvalo!“

	„Hej, Maco!“ zavolal Leo. Nebolo pochýb, že hlas patrí Bohdanovi Hagarovi. „Vykašli sa na to, nemá to význam. Nemáš kam ujsť, celé okolie stodoly je obkľúčené. Ak je dnu moja dcéra, pusti ju von a ty sa dobrovoľne vzdaj! Nemáš žiadnu šancu.“ Zalomcoval držadlom. Dvere nepovolili.

	„Šance, ach, áno, šance. Vždy sa nájdu nejaké. Ale k veci. Niet času na plané reči. Dnu vojdeš sám. Opakujem, iba ty sám, nikto iný. Žiadne finty, ojeby, nič neskúšaj. Nemysli si, že nevidím tých kukláčov aj ostatných fízlov. Cha! Pekne sa vás tu zišlo, paskudy všivavé. Nech sa všetci okrem teba hneď a zaraz stiahnu až k domu. Ak zbadám čo len tieň poliša, dievča zomrie. Myslím to smrteľne vážne. Vlastne... už aj tak melie z posledného.“

	Pri poslednej vete v Leovi stuhla krv.

	„Provokuje ťa,“ šepol Karol. „Chce ťa rozhodiť. Dievča je určite v poriadku.“

	„Ak nie je, nech sa ten hajzel rýchlo začne modliť,“ precedil Legen. „A vy, chlapi, spravte, čo hovorí.“

	„To nemôžeme. Mám plán, ako...“

	„Kašli na plán. Choďte!“

	Karol váhal, jeho muži čakali na rozkaz. Po krátkom zvážení zavelil na odchod. Chlapi v kuklách aj kriminalisti pomaly ustupovali naspäť k domu.

	Legen osamel pred stodolou.

	„Teraz otvorím,“ prehovoril Hagara spoza vrát. „Zbraň necháš vonku, pomaly narátaš do päť, vojdeš, založíš na vráta závoru, zostaneš stáť čelom k nim. Nijaké sprosté švindle, nevymýšľaj chujoviny. Spravíš dačo nečakané, a môžeš sa rozlúčiť s dcérenkou. Verím, že si rozumel a záleží ti na jej živote.“

	„V poriadku.“

	„Nepočujem!“

	„Áno, urobím presne, čo si povedal.“

	„Som rád. Ak máš aj ďalšiu ukrytú zbraň, zbav sa jej.“

	„Nie, nemám.“

	„Nadvihni si nohavice po kolená.“ V škáre medzi doskami steny sa mihlo oko.

	Legen mu ukázal holé predkolenia.

	Buchot naznačoval, že Hagara odkladá závoru. Leo položil pištoľ na zem, nahlas napočítal do päť. Potiahol za drevené držadlo a otvoril obrovské krídlo vrát. Hlasno zavŕzgali.

	Vošiel dnu.

	Denné svetlo dopadlo iba do malej časti stodoly pri dverách. Uprostred na udupanej hline, miestami pokrytej pilinami, sa v poletujúcom prachu ožiarenom obedňajším slnkom naťahoval Leov čierny tieň.

	„Chytro zatvor!“ zaznel príkaz spoza naukladanej hromady dreva v zadnej časti stodoly.

	Vráta sa s vrzgotom zacapili smerom dovnútra. Leo založil do železných úchytiek krížom cez obidve krídla dlhú dosku.

	„Čakal som na toto celých štrnásť rokov,“ prehovoril Bohdan. „Štrnásť. Vieš, ako to príšerne pomaly ubieha vo väzení? Čas sa vlečie ako...“

	„Pykal si len za to, čo si urobil,“ prerušil Leo hlas a obrátil sa za ním. „A ušetri ma týchto rečí.“

	„Neprerušuj ma, kurva!“ zaburácal Hagara. „Nie si v pozícii, aby si sa ku mne správal ako vtedy. Vlastne ako ku každému. A otoč sa naspäť k dverám!“ Na krátky okamih sa rozhostilo ticho. „Tak hej, aby sme si to ujasnili, pán poloboh. Osobne nič proti tvojej dcére nemám, hoci je chutnučká. Zohrala len úlohu návnady...“

	„Pusti ju!“

	„Drž papuľu, som povedal! Bezpochyby ti už docvaklo, veď si najmúdrejší na svete, prečo musela toto všetko prežiť. Hriechy otcov bývajú trpké. Niečo o tom viem.“

	Leo zaškrípal zubami.

	„Olívia!“ zakričal na plné hrdlo. Jeho hlas sa odrazil od hrubých dosiek vrát. „Oli, zlatko, som tu, prišiel som po teba. Bude dobre.“

	„Oli, Olííí,“ začal si Hagara posmešne pospevovať. „Oli, Oli, Janko, kľakni na kolienko... Tak to vyzerá, že ťa nepočuje. Ktovie prečo? Žije? Nežije? Je vôbec niekde tu?“

	„Kde je moja dcéra? Čo si s ňou spravil, ty hajzel?“

	„Otázky. Samé otázky. Rád ich kladieš, že? Je to súčasť tvojej práce, ba dokonca života. Vždy vyžaduješ odpovede, ktoré dopredu poznáš alebo chceš počuť. Nič iné nie je pre teba prijateľné, nech by to bola akákoľvek pravda. Otázky. Tie ťa doviedli sem, do tejto stodoly. Veľa otázok si mi dával aj vtedy pred štrnástimi rokmi, nesúvisle, chaoticky a akoby bez zmyslu. Snažil si sa ma popliesť, roztrhať ma na franforce, prinútiť ma doznať vinu. Ach, ty múdra hlavička! Aj sa ti to nakoniec podarilo. A ja, somár domotaný, som ti na to skočil, zaplietol sa do tvojich kľučiek. Veľa rokov som o tom premýšľal, veľa, mal som fúru času. Znova a znova som si premietal tie slizké výsluchy v kancelárii. Vracali sa mi tie chvíle dňom i nocou...“

	„Tak čo vlastne odo mňa chceš?!“ zrúkol Legen. „Aby som sa namiesto teba teraz kajal ja? Áno? Mám ťa vari ja odprosiť za tvoje sadistické delikty?“

	„Krásne si to vystihol, len čo je pravda, ty samoľúby zmrd. A svoju sprostú hrdosť nedokážeš ovládnuť ani teraz? Bude to tvoja skaza, Leonardo. Skaza. Fajn, prejdime teraz k dievčisku. Je celkom rozkošná, na rozdiel od jej otca. Priznám sa ti, trochu sme sa spolu... chi, chi, pohrali. Poznáš tie hry...“ pokračoval. „Také svieže mladé telo dokáže v chlapovi zapáliť neskrotnú vášeň, úplne mu zatemniť...“

	„Ak si jej niečo spravil, zabijem ťa, ty perverzné monštrum!“

	„Už sa trasiem.“

	„Prečo si znásilnil a usmrtil aj Antolovú?“

	„To je kto?“

	„Dievča, ktoré sme našli pri rybníku pod Huntákom. Dôkazy ťa usvedčili. A ak zomrie aj ten vrátnik...“

	„Ach, áno. To dievča. Rozkošná čiernovláska, nočná víla. Nebola v správny čas na správnom mieste. A ja som dostal chuť. No a Laca... potreboval som sa zbaviť tej dodávky...“

	„Ty skurvená príšera!“

	„Ľudia sú fakt chlipné svine, všakže? Dokážu ublížiť blížnemu svojmu, dokonca deťom svojich priateľov.“

	„Ty nie si môj priateľ! A očividne ani človek. Si hnusný ľudský odpad. A fakticky si už mŕtvola.“

	„Ale no tak, no tak, kroťte sa, pán vyšetrovateľ. Taký hrdý a neústupný muž zákona ako ty, v istých kruhoch priam legendárny vyšetrovateľ, by nemal takto rozprávať. Prieči sa to tvojej chýrečnej zásadovosti. A práve tá zapríčinila toto celé. Chceš poznať odpoveď na tvoju otázku? Je krátka. Chcem teba! Iba teba.“

	„Čiže toto celé je len kvôli obyčajnej pomste? No tak ma tu, kurva, máš! Sme tu len ja a ty, tak vylez a nevykrikuj z úkrytu ako zbabelý sráč! Predveď sa, ukáž, aký si chlap. Len my dvaja, nikto iný.“

	Leo pohol rukou k zadnému vrecku nohavíc. V polovici pohybu si to však rozmyslel. Svoju malú pištoľku CZ 92 kaliber 6.35 Browning nenosil so sebou bežne, takmer nikdy. Dnes si pred odchodom z kancelárie túto šikovnú zbraň pre istotu vložil do zadného vrecka riflí. Teraz však váhal. Ak ju vytiahne a Hagara zbraň zbadá, môže Olívii ublížiť. Napokon, muža ani nevidel, nemohol po ňom vystreliť. A keby strieľal naslepo, mohol by zasiahnuť dcéru. Tak či onak, nechá si ju do zálohy ako krajnú možnosť.

	Sivé mračno náhle zatienilo slnko. Tenké prúžky svetla prenikajúce štrbinami drevených obvodových stien pohasli, stodola sa pohrúžila do pološera.

	Vzduchom sa čosi mihlo. Leo sa chytil za rameno, bolesť sa mu prehnala celým telom. Než si stačil uvedomiť, čo to spôsobilo, zasiahla ho druhá rana priamo do stredu hrudníka. Zapotácal sa, s rozhodenými rukami zaspätkoval a mal čo robiť, aby udržal rovnováhu.

	Hagara odhodil dubovú siahovicu, predklonil sa a ako rozzúrený býk hlavou vrazil Leovi do brucha. Leo mal pocit, že ho zrazila lokomotíva. Dopadol na chrbát, útočník doľahol naňho. Obkročmo sa posadil Leovi na brucho, schmatol ho za krk a silno zovrel prsty. Už len samotná jeho váha Legenovi drvila rebrá a gniavila vnútornosti.

	Začal sa dusiť, jeho tvár naberala cviklový nádych, žilky v očiach sa nalievali krvou. Ľavé rameno ho hrozitánsky bolelo, možno je kúsok nad lakťom zlomené, blesklo mu hlavou. Uvedomil si, že z vrecka mu vypadla pištoľ. Pravou rukou naslepo hmatal vedľa seba.

	Zbraň nenašiel.

	 

	Legen sa nadhadzoval a skrúcal ako vylovený úhor, ale viac než metrákového chlapa zo seba nezhodil. Chrčal a sipel, prskal sliny, kopal nohami. Hlavu mu pozvoľna začal vystielať čierny tieň. Mdloby už neboli ďaleko.

	Takto sa to predsa nemôže skončiť! preletelo mu hlavou.

	Pozbieral v sebe posledné zvyšky síl a kyslíka. Nadýchol sa, zadržal dych a rukami zašmátral nad sebou. Schmatol chlapa za plecia a snažil sa ho rýchlo zo seba zhodiť. Lenže odvaliť takýto balvan nebolo ani zďaleka ľahké. V tú chvíľu Hagara zodvihol pravicu, aby nenávidenému policajtovi uštedril mocný úder, azda konečný. Rozdrviť mu tvár bolo jeho dlhoročným zbožným prianím. Večnou métou. Priam posadnutosťou.

	Leo zachytil Hagarov kabát a trhol. Vložil do toho všetku silu. Pritom pohol hlavou doprava vari len o päť centimetrov. Hagarova päsť sa Leovi obšuchla o ľavé ucho a zadunela na zemi. Piliny stlmili náraz.

	Leo ani nevedel ako, podarilo sa mu jednu nohu dostať pod Hagarove brucho. Kolenom sa zaprel do jeho žalúdka, priehlavkom do rozkroku. Prudko vykopol nahor. Hagara zakvílil a na okamih povolil tlak. Jednou rukou sa chytil medzi nohami, druhou sa podoprel o zem. To Legenovi stačilo, aby odspodu vymrštil päsť a chlapa spodným, presne miereným hákom zasiahol do brady. Ozruta sa prevalila na bok, hneď nato na chrbát.

	Leo sa odkotúľal kúsok bokom a pozviechal sa na kolená. Sťažka sa pozbieral. Lapal po dychu, jazva v boku sa silno prejavila pichľavou bolesťou. Zhodil zo seba nepriestrelnú vestu. Prekážala mu, nevládal sa v nej hýbať ani dýchať.

	 

	„Vyvaľte už tie dvere! Poďme, poďme!“ doľahol k Leovi zvonka hlas a dutý náraz. Hrubá doska krížom cez vráta však držala pevne. „Štyria bežte zozadu, stodoly majú vchod aj východ.“ Buchot na dvere naberal na sile, rýchle kroky sa strácali kdesi za stodolou.

	Leovi trvalo vari tri sekundy, kým sa zorientoval a zistil, kde je Hagara.

	Stŕpol hrôzou.

	Hagara stál nie viac ako tri metre naľavo od neho, v ruke držal dlhý nástroj.

	Keď sa im stretli pohľady, Hagara na nič nečakal a prudko sa ohnal kosou. Leo v mihu odskočil. Kosa opísala oblúk a len tak-tak minula Leovo brucho. Legen sa rýchlo rozhliadol. Na dosah zbadal motyku zavesenú na drevenom tráme. Skokom sa k nej vrhol. No len čo sa zvrtol, ucítil, ako ho niečo ťahá vzad. Ostrá čepeľ kosy sa zaryla do jeho bundy, prepichla košeľu a škrabla mu kožu tesne pod pravou lopatkou.

	Hagara potiahol. Kosa roztrhla všetko, čo jej stálo v ceste. Vyšetrovateľa stiahlo dozadu, potkol sa o pohodený kus dreva a zvalil sa na chrbát.

	Bohdan urobil rýchly výpad. Zdvihol kosu a ležiacemu policajtovi mieril na srdce. Lenže pud sebazáchovy dodal Leovi rýchlosť. Natiahol ruku, uchopil kus polena, o ktoré sa predtým potkol, a v okamihu, keď sa ostrá čepeľ takmer dotkla jeho hrudníka, vložil drevo medzi seba a kosu. Hrot sa doň zapichol a zacvendžal.

	Hagara zaklial a mykol pažami, aby zabodnutú kosu vytiahol. Leo pustil drevo a zdola Hagarovi podkopol nohy. Obor spadol na zem, nástroj však z ruky nepustil. Leo vyskočil na nohy a hodil sa naňho. Ľavou rukou ho držal za pravé zápästie, aby mu zabránil použiť kosu. Pravačkou ho trikrát rýchlo udrel do rebier a vzápätí dvakrát do slúch. Myslel si, že chlap stratí vedomie a bude pokoj.

	Hagara mal však tvrdú hlavu, zocelenú desiatkami pouličných i väzenských bitiek. Otriasol sa a snažil sa policajta zo seba zhodiť. Leo pritlačil k sebe kolená, akoby sedel na koni. Muž zreval od bolesti, pretože Legen mu mocne tlačil na pečeň a pricvikol mu kožu na bokoch.

	Do Lea vstúpil démon pomsty. Zúrivo udieral Hagaru do tváre, stále a stále, silnejšie a silnejšie.

	„Hajzel jeden skurvený!“ reval naňho. „Zdochni! Zdochni, zdochni!“

	Údery neustále dopadali na mužovu hlavu. Otvorili sa mu rany pod očami, na ústach i nose. Leo mal celú päsť od krvi, no neprestával.

	„Kde je?!“ udrel. „Kde je?!“ udrel. „Tak kde je?“

	Hagara sa cez vyrazené zuby uškŕňal, z úst mu vyprskovala krv, Leovi fŕkala do očí, kropila mu tvár i vlasy.

	 

	Legen so zatemnenou mysľou vôbec nepostrehol, ako sa rozrazili vráta a dnu nabehol zástup policajtov. Priestor znova osvetlilo slnko.

	Zozadu ho schmatlo viacero rúk. Všetko sa preňho odohrávalo ako v spomalenom filme.

	Oči mal zalepené zúrivosťou a Hagarovou krvou.

	Boris a Karol stáli za Legenom a vykrúcali mu paže. Leo vo vrcholnom ošiali, napumpovaný adrenalínom, kričal k bezvládnej hromade, čo zostala z únoscu, a uštedril mu ďalší kopanec. Metal sa, pokúšal sa chlapom vytrhnúť, dokončiť, čo začal. Ale už ho držali pevne. Borisovi prebleskla aj myšlienka, že mu založí putá. Ale hneď ten nápad zahnal.

	„Prestaň už! Dosť! Zabiješ ho,“ krotil vyšetrovateľa Malus, ťahajúc ho od chlapa.

	„Nechaj ma! Zajebem toho zmrda!“

	„Tak už prestaň! Budeš mať obrovský problém. Vari sa nechceš dostať do basy kvôli takejto kope hnoja?“

	„Je mi to jedno. Pusti ma!“

	Leo sa chlapom vyšmykol a čosi začal hľadať na zemi. Svoj malý Browning našiel v prachu iba pár krokov od ležiaceho Hagaru. Policajti nestačili zareagovať a Leo už mieril na jeho hlavu. Triasol sa zlosťou i únavou, chvel sa odhodlaním. Na dôsledky nepomýšľal. Musel sa veľmi premáhať, aby mu nevpálil guľku rovno doprostred čela. Prst na spúšti nabral najskôr fialový odtieň, potom začal belieť.

	K Legenovi pribehol Foltán, položil mu ruku na zápästie.

	„Leo, našli sme ju. Počúvaš ma? Skloň zbraň. Máme Olíviu.“

	Leovi až o niekoľko sekúnd došiel význam týchto slov. Sklonil ruku, pištoľ podal Tomášovi. Všetci si vydýchli.

	Sadol si na zem vedľa dokrvaveného muža, ktorému sa o hlavu opierali tri ústia hlavní útočných pušiek. Pozrel sa na Foltána.

	„Čože?“ Ešte stále nenabral dych. Vlasy mal zlepené od potu i súperovej krvi.

	„V chlieve. Ležala tam zviazaná na podlahe. Ale zdá sa byť v poriadku. Záchranka je na ceste, odvezie ju do nemocnice.“

	Leo, hoci doráňaný a ubolený, sa pozviechal zo zeme, odstrčil Tomáša a potácavo sa rozbehol von na dvor.

	 

	Dvaja kukláči medzi sebou držali Olíviu. Kolená sa jej podlamovali, hlava ovísala, ale snažila sa ju udržať hore. Mastné vlasy jej zastierali tvár, šaty mala dotrhané a špinavé, telo vychudnuté.

	Videla, hoci rozmazane, ako k nej beží. Je to on. Panebože, ďakujem. Je to on. Ocko. Tak veľmi veľmi ho túžila uvidieť v tento jasný jesenný deň. Toľkokrát si v tom smradľavom chlieve predstavovala túto chvíľu. A ona prišla. Aj obloha dnes pripomínala modré more. Slnko do nej po dúškoch vlievalo energiu.

	Leo objal svoju dcéru. Pritisol si ju k sebe tak pevne, akoby ju už nikdy nechcel pustiť. Vyhŕkli mu slzy.

	„Ocko,“ zašepkala. „Ty si ma... našiel.“

	„Našiel, miláčik môj, našiel som ťa. Už je všetko dobré, si so mnou.“ Pohladil ju po vlasoch. Z tváre odhrnul pramienky, pobozkal ju na líce. Potom ešte raz. Olívia ho držala okolo pása, plakala spolu s ním.

	Štvrtok 22. december 2005

	Na strechy od rána sadal sneh. Biela pokrývka sa lepila na sklá okien.

	Leo Legen stál na terase, pofajčieval a díval sa na tú nádheru. O dva dni príde Štedrý deň. Darčeky už nakúpil, tentoraz o čosi viac ako zvyčajne. A ako zvyčajne, skryl ich tak dobre, že sám bude mať problém ich nájsť.

	Hoci sa už stmievalo, mal by sa pustiť do odhrabávania snehu, napadlo mu. O chvíľu sa vráti Ivona, nech je chodník k bránke čistý. Ruku už nemal zafixovanú v závese. Dve drobné praskliny na ramennej kosti, kúsok nad lakťovým kĺbom, ktoré utrpel pri bitke s Hagarom, sa mu rýchlo zahojili.

	Poťahoval z cigarety a premýšľal o predchádzajúcich udalostiach. Na výsluchu Hagarova suseda z Ivanky pri Nitre, pani Oroszová, vypovedala, že ôsmeho októbra chvíľu pred polnocou ju zobudilo nepríjemné vrčanie auta. Vraj si to pamätá presne, má svietiaci rádiobudík, čiže hneď, ako otvorila oči, mrkla na displej. Keď podišla k oknu, najprv vykukla spoza záclony, potom trošku pootvorila okno. Stála tam veľká biela dodávka. Zdalo sa jej to čudné, takto v noci. Navyše ju prekvapilo, že auto má zhasnuté svetlá. Vďaka pouličnej lampe jej však neušlo, že ide o pekárenské auto. Už chcela ísť nazad do postele, keď zbadala, že dodávka začína cúvať do dvora. A nedalo jej to, veď sused bol odmalička lump a grázel – ako jeho otčim. A keď lump potme niečo kuje, určite je za tým nejaká lotrovina. Prešla do kuchyne, aby lepšie videla do susedovho dvora. Pozemky od seba delil iba pletivový plot a nízky záhon ruží. Hagara vraj zatiahol auto až dozadu a z korby ťahal dačo väčšie, azda starý koberec alebo veľké vrece. Hagara si tú vec prehodil cez plece a niesol ju smerom k chlievu. Potom nasadol do dodávky a odišiel preč, nuž sa ešte vrátila pod perinu, aj tak jej už začínalo byť chladno.

	 

	Chodbou sa ozývalo zvonenie telefónu.

	Leo zahasil cigaretu a šiel dnu. Priložil si k uchu slúchadlo.

	Hovor netrval dlho. Leo položil a nebadane sa zachmúril. Jeho kroky viedli k detskej izbe.

	Zaklopal. Vstúpil.

	„Ahoj. Môžem?“ opýtal sa dcéry.

	„Uhm,“ privolila Olívia rozvalená na ustlanej váľande, pohľad mala však ponorený do knihy v lone.

	„Nechceš ísť na chvíľu niekam von?“

	Olívia iba pokývala hlavou.

	„Už hádam sto razy volali tvoje kamarátky, pýtali sa na teba. Vraj im chýbaš. Práve som dohovoril s Karin. Chcela by prísť za tebou na návštevu.“

	„Ešte nie, oci. Nemyslím si, že je to dobrý nápad. A už je tma.“

	Otec si povzdychol. V kútiku duše s ňou súhlasil. Na druhej strane si myslel, že spoločnosť kamarátok by jej po dlhšom čase možnože prospela.

	„Tak mi aspoň pomôžeš zdobiť stromček? Vieš, že sa vždy zamotám do tých malinkých žiaroviek.“

	Olívii tvárou preletel ľahký úsmev. Leovi to stačilo. Po dlhej dobe ju videl usmiať sa.

	Olívia sa posadila na posteli.

	„Tak dobre,“ pristala. „Kto by ťa potom z tých káblikov vymotával?“

	Až teraz sa obaja schuti a hlasno zasmiali.

	Leo ju objal okolo pliec a odišli spolu do obývačky.


Slovo na záver a poďakovanie

	Tento príbeh je vymyslený a je výplodom mojej fantázie. Akákoľvek podobnosť so skutočnými osobami je iba vecou náhody. Zopár lokalít a budov opísaných v knihe však skutočne existuje. Tie som si upravil podľa vlastného uváženia, aby vhodne zapadli do príbehu.

	Rád by som sa poďakoval Marte Blaškovej Maňákovej a Andrei Harmanovej za to, že dostali text do podoby, v akej ho môžete čítať. Poďakovanie za skvelú obálku patrí Jane Kollárovej a za fotografiu opustenej budovy, ktorá presne vystihuje atmosféru románu, ďakujem kamarátovi Jaromírovi Bezručovi. Rovnako tak Ivanovi Harmanovi a celému tímu vydavateľstva Artis Omnis, bez ktorých by táto kniha neuzrela svetlo sveta.

	Ďakujem spisovateľovi Jurajovi Červenákovi za cenné rady a postrehy, ktoré mi poskytol. To isté platí aj o Markovi E. Pochovi, mojom priateľovi a krstnom otcovi predchádzajúcej knihy Nenávisť. Za konzultáciu ďakujem aj kynologičke Ĺubici Bátoryovej.

	V neposlednom rade ďakujem svojej rodine za trpezlivosť, vďaka ktorej som mohol písať tento román.

